Obsah

[1 Základné východiská koncepcie 3](#_Toc359550623)

[2 Charakteristika a vývoj základných výrobných faktorov v pôdohospodárstve 8](#_Toc359550624)

[2.1 Poľnohospodársky pôdny fond SR 8](#_Toc359550625)

[2.2 Súčasný stav zamestnanosti v pôdohospodárstve 9](#_Toc359550626)

[2.2.1 Súčasný stav zamestnanosti v poľnohospodárstve 9](#_Toc359550627)

[2.2.2 Súčasný stav zamestnanosti v potravinárstve 11](#_Toc359550628)

[2.2.3 Súčasný stav zamestnanosti v lesníctve 13](#_Toc359550629)

[2.3 Financovanie podnikov pôsobiacich v pôdohospodárstve 14](#_Toc359550630)

[2.3.1 Súčasný stav financovania podnikov v poľnohospodárstve 14](#_Toc359550631)

[2.3.2 Súčasný stav financovania podnikov v potravinárstve 16](#_Toc359550632)

[2.3.3 Súčasný stav financovania podnikov v lesníctve 16](#_Toc359550633)

[2.4 Identifikované riziká vybavenosti základnými výrobnými (produkčnými) faktormi pre potreby naplnenia cieľov a zámerov koncepcie rozvoja pôdohospodárstva 18](#_Toc359550634)

[3 Analýza celkovej konkurencieschopnosti slovenského pôdohospodárstva 20](#_Toc359550635)

[3.1 Analýza konkurencieschopnosti poľnohospodárstva 20](#_Toc359550636)

[3.2 Analýza konkurencieschopnosti potravinárstva 23](#_Toc359550637)

[3.3 Analýza konkurencieschopnosti lesnícko-drevárskeho komplexu 30](#_Toc359550638)

[4 Zvýšenie produkčnej výkonnosti v nosných poľnohospodárskych komoditách na úroveň 80% súčasnej spotreby obyvateľstva na Slovensku 33](#_Toc359550639)

[4.1 Živočíšna výroba 34](#_Toc359550640)

[4.1.1 Hovädzie a teľacie mäso 35](#_Toc359550641)

[4.1.2 Bravčové mäso 38](#_Toc359550642)

[4.1.3 Hydinové mäso 43](#_Toc359550643)

[4.1.4 Ovčie mäso 46](#_Toc359550644)

[4.1.5 Kozie mäso 49](#_Toc359550645)

[4.1.6 Mlieko a mliečne výrobky 50](#_Toc359550646)

[4.1.7 Konzumné vajcia 53](#_Toc359550647)

[4.1.8 Identifikované scenáre vývoja z hľadiska zabezpečenia produkčnej výkonnosti v nosných komoditách živočíšnej výroby na úrovni 80 % súčasnej spotreby obyvateľstva SR 55](#_Toc359550648)

[4.2 Krmoviny a kŕmne zmesi 57](#_Toc359550649)

[4.2.1 Krmoviny 57](#_Toc359550650)

[4.2.2 Kŕmne zmesi 59](#_Toc359550651)

[4.2.3 Kvantifikácia dodatočnej potreby krmovín a kŕmnych zmesí pre plánované zvyšovanie stavov hospodárskych zvierat 60](#_Toc359550652)

[4.3 Rastlinná výroba 61](#_Toc359550653)

[4.3.1 Cukor 62](#_Toc359550654)

[4.3.2 Pšenica 65](#_Toc359550655)

[4.3.3 Raž 69](#_Toc359550656)

[4.3.4 Rastlinné jedlé tuky a oleje 71](#_Toc359550657)

[4.3.5 Zemiaky 74](#_Toc359550658)

[4.3.6 Zelenina 76](#_Toc359550659)

[4.3.7 Ovocie mierneho pásma 79](#_Toc359550660)

[4.3.8 Identifikované scenáre vývoja z hľadiska zabezpečenia produkčnej výkonnosti v nosných komoditách živočíšnej výroby na úrovni 80 % súčasnej spotreby obyvateľstva SR 81](#_Toc359550661)

[5 Zabezpečenie trvalo udržateľného obhospodarovania lesov 83](#_Toc359550662)

[5.1 Ekonomický aspekt trvalo udržateľného obhospodarovania lesov 93](#_Toc359550663)

[5.1.1 Príprava techniky a technológií obhospodarovateľov lesov 93](#_Toc359550664)

[5.1.2 Podpora využívania lesnej biomasy na výrobu energie 94](#_Toc359550665)

[5.1.3 Podpora usporiadania vlastníckych a užívacích práv k lesným nehnuteľnostiam 95](#_Toc359550666)

[5.2 Ekologický aspekt trvalo udržateľného obhospodarovania lesov 96](#_Toc359550667)

[5.2.1 Zabezpečenie starostlivosti o drobné vodné toky v pôsobnosti MPRV SR 96](#_Toc359550668)

[5.2.2 Podpora ochrany a trvalého využívania genetických zdrojov lesných drevín 97](#_Toc359550669)

[5.2.3 Obnova funkcií lesov na plochách postihnutých kalamitou a zvýšenie stability lesných porastov 98](#_Toc359550670)

[5.3 Sociálny aspekt trvalo udržateľného obhospodarovania lesov 99](#_Toc359550671)

[5.3.1 Práca s verejnosťou a lesná pedagogika 99](#_Toc359550672)

[5.3.2 Podpora existujúcich kultúrnych a historických pamiatok spojených s lesným hospodárstvom a poľovníctvom 100](#_Toc359550673)

[5.4 Identifikované scenáre vývoja z hľadiska zabezpečenia trvalo udržateľného obhospodarovania lesov 101](#_Toc359550674)

[6 Rozvoj vidieka a zlepšovanie životných podmienok a zamestnanosti vidieckeho obyvateľstva, predovšetkým prostredníctvom podpory sektorov, ktoré sú potenciálnymi zdrojmi zamestnanosti 102](#_Toc359550675)

[6.1 Rozvoj zamestnanosti v produkčne významných oblastiach pôdohospodárstva 103](#_Toc359550676)

[6.1.1 Rozvoj zamestnanosti v hlavnej živočíšnej výrobe 103](#_Toc359550677)

[6.1.2 Rozvoj zamestnanosti v hlavnej rastlinnej výrobe 105](#_Toc359550678)

[6.1.3 Rozvoj zamestnanosti pri zabezpečení  hlavných lesníckych činností 107](#_Toc359550679)

[6.1.4 Identifikované scenáre vývoja vplyvov hlavných oblastí pôdohospodárstva na rozvoj zamestnanosti 108](#_Toc359550680)

[6.2 Rozvoj vidieka v oblastiach pôdohospodárstva, ktoré aktivujú vnútroregionálny dopyt po špecifických tovaroch a službách 109](#_Toc359550681)

[6.2.1 Rozvoj vidieka v špecializovanej živočíšnej výrobe 110](#_Toc359550682)

[6.2.1.1 Ovčie mlieko a výrobky z neho 110](#_Toc359550683)

[6.2.1.2 Kozie mlieko 112](#_Toc359550684)

[6.2.1.3 Chov králikov a produkty z nich 113](#_Toc359550685)

[6.2.1.4 Hospodársky chov rýb 113](#_Toc359550686)

[6.2.2 Rozvoj vidieka v špecializovanej rastlinnej výrobe 116](#_Toc359550687)

[6.2.2.1 Vinohradníctvo 116](#_Toc359550688)

[6.2.2.2 Pestovanie chmeľu 117](#_Toc359550689)

[6.2.3 Rozvoj vidieka pri zabezpečení špecializovaných lesníckych činností 118](#_Toc359550690)

[6.2.4 Identifikované scenáre vývoja vplyvov špecializovaných oblastí pôdohospodárstva na rozvoj vidieka 119](#_Toc359550691)

[7 Štúdia realizovateľnosti pre naplnenie stanovených cieľov a prioritných úloh 121](#_Toc359550692)

[7.1 Rezortný výskum 121](#_Toc359550693)

[7.2 Zvýšenie konkurencieschopnosti všetkých typov poľnohospodárstva a životaschopnosti fariem 124](#_Toc359550694)

[7.3 Podpora organizácie v rámci potravinového reťazca a riadenie rizík 131](#_Toc359550695)

[7.4 Agro-environmentálne operácie súvisiace s klímou 133](#_Toc359550696)

[7.5 Dobré životné podmienky zvierat 134](#_Toc359550697)

[7.6 Investície do rozvoja lesných oblastí a zlepšenia životaschopnosti lesov 134](#_Toc359550698)

[7.7 Obnova potenciálu poľnohospodárskej výroby zničeného prírodnými katastrofami a katastrofickými udalosťami a zavedenie vhodných preventívnych opatrení 135](#_Toc359550699)

[7.8 Podporné opatrenia národného záujmu na realizáciu priorít koncepcie 136](#_Toc359550700)

[7.9 Identifikácia vplyvov navrhovaných opatrení a prioritných úloh na štátny rozpočet 138](#_Toc359550701)

[8 Prognózy budúceho vývoja 142](#_Toc359550702)

[8.1 Základný scenár 142](#_Toc359550703)

[8.2 Pesimistický scenár 143](#_Toc359550704)

[8.3 Optimistický scenár 144](#_Toc359550705)

[9 Závery a vyhlásenia 145](#_Toc359550706)

[10 Prílohy 148](#_Toc359550707)

# Základné východiská koncepcie

Rozvoj produkčne výkonného pôdohospodárstva, zabezpečujúceho hospodárne využívanie poľnohospodárskeho pôdneho fondu krajiny,  dostatočnú produkčnú schopnosť poľnohospodárstva Slovenskej republiky v základných potravinách, potravinovú bezpečnosť a dostupnosť pre obyvateľstvo, ako aj zabezpečenie trvalo udržateľného obhospodarovania lesov je nosným štátnym záujmom.

V súčasnosti musíme konštatovať, že podiel poľnohospodárstva a lesníctva na hrubom domácom produkte Slovenska ako aj na zamestnanosti klesá. Na vidieku je však pôdohospodárstvo jedným z mála odvetví, ktoré vytvára pracovné miesta. Význam pôdohospodárstva spočíva aj v tom, že zamestnáva veľa starších a menej kvalifikovaných zamestnancov, ktorí by sa inde nemohli dobre uplatniť. V slovenskom pôdohospodárstve podobne ako v celej ekonomike prebiehajú rozsiahle zmeny, ktoré ho postavili pred nové výzvy. Integrácia do Európskej únie vystavila slovenských pôdohospodárov väčšej konkurencii na domácom trhu, ale aj rozšírila možností našich podnikov jednoduchšie realizovať výsledky svojej produkcie na spoločnom európskom trhu.

Slovenské poľnohospodárstvo je integrálnou súčasťou európskej a svetovej ekonomiky, kde v ostatnom období prebiehajú rozsiahle štrukturálne zmeny, ktoré podstatne vplývajú na slovenskú poľnohospodársku produkciu, vývoj domácich cien potravín aj rozvoj vidieka. Ekonomický rozvoj a rast populácie v rozvojových štátoch zvýšil dopyt po poľnohospodárskych komoditách produkovaných v miernom klimatickom pásme a zároveň v dôsledku energetických politík štátov rastie aj dopyt po poľnohospodárskych aj lesníckych komoditách na výrobu energie, hlavne biopalív. Výkyvy počasia, ktoré sa spájajú s klimatickými zmenami, zas negatívne vplývajú na ponuku poľnohospodárskych komodít a riziko podnikania. Globálne agrárne trhy prudko reagujú aj na zmeny makroekonomických ukazovateľov v rozvinutých štátoch, ktoré sa od roku 2008 nevyvíjajú veľmi priaznivo.

Podstatné zmeny nastali za ostatné obdobie v štruktúre spracovateľského priemyslu a v maloobchode. V dôsledku globalizácie a vstupu do EÚ sa zvýšila v oboch odvetviach koncentrácia, čo zásadne ovplyvňuje celú potravinovú vertikálu na Slovensku. Malé a stredné poľnohospodárske podniky Slovenska čelia veľkým dodávateľom vstupov aj odberateľom ich produkcie. Vyjednávacia pozícia prvovýrobcov a spracovateľov takto v potravinovej vertikále postupne klesá. Navyše, spotrebitelia slovenských potravín sú čoraz náročnejší. Na jednej strane vyžadujú nízke ceny, ale zároveň aj vysokú kvalitu produktov. Týmto nárokom sa slovenskí producenti musia prispôsobiť, hoci často sú vystavení nekalej súťaži zo strany dovozcov nekvalitných potravín, ktorí zneužívajú nedokonalé informácie kupujúcich a medzery v legislatíve.

Čo sa týka sektoru lesníctva, spracovania dreva a poľovníctva, je potrebné uvedomiť si, že vďaka racionálnemu a modernému trvalo udržateľnému obhospodarovaniu nám lesy poskytujú dostatok suroviny pre súčasnosť, aj pre budúce generácie. Drevo je potrebné vnímať ako strategickú surovinu, ktorej rozumné využívanie a spracovanie podporuje regionálny priemysel a zvyšuje zamestnanosť. Domáci drevospracujúci priemysel má ambíciu a podmienky stať sa jedným z pilierov slovenskej ekonomiky. Navyše ukladaním uhlíka v lesoch, v produktoch z vyťaženého dreva a jeho náhradou za neobnoviteľné suroviny a energiu lesnícko-drevársky sektor významnou mierou prispieva k zmierňovaniu klimatickej zmeny.

Koncepcia rozvoja pôdohospodárstva na roky 2013 – 2020, vo väzbe na vyššie uvedené vychádza prioritne zo Spoločnej poľnohospodárskej politiky a programového vyhlásenia vlády Slovenskej republiky na roky 2012 – 2016.

Spoločná poľnohospodárska politika

V súčasnosti sú poľnohospodári v EÚ a teda aj na Slovensku podporovaní v rámci spoločnej poľnohospodárskej politiky (SPP)z dvoch pilierov:

* Pilier 1 pokrýva priame platby (jednotná platba na plochu – SAPS a viazané podpory) a spoločnú organizáciu trhov. Poskytovanie jednotnej platby a ďalších priamych podpôr je podmienené rešpektovaním noriem v oblasti životného prostredia, zdravia ľudí, zvierat a rastlín (bezpečnosť potravín) a životných podmienok zvierat. Okrem toho musia členské štáty zabezpečiť, aby poľnohospodárska pôda bola udržiavaná v dobrom stave z hľadiska poľnohospodárskych postupov a ochrany životného prostredia. Minimálne požiadavky sú koncipované na úrovni každého členského štátu, pri zohľadnení špecifických charakteristík príslušných oblastí, vrátane pôdnych a klimatických podmienok, existujúcich systémov hospodárenia, využitia pôdy, rotácie plodín, metód hospodárenia a štruktúry fariem. Opatrenia 1. pilieru sú, okrem trhových opatrení, pre členské štáty povinné a nevyžadujú spolufinancovanie.
* Pilier 2 zabezpečuje zdroje poľnohospodárom, potravinárom a lesníkom prostredníctvom Programu rozvoja vidieka (PRV).Cieľom je zvýšenie konkurencieschopnosti pôdohospodárstva, poskytovanie špecifických environmentálnych verejných statkov a podpora diverzifikácie výroby a kvality života na vidieku. Opatrenia 2. Pilieru, s výnimkou niektorých opatrení osi 2, sú dobrovoľné, založené na projektovom princípe a spolufinancované z národnej úrovne.

Návrh reformy SPP na obdobie 2014-2020 vychádza z budúceho plnenia nasledovných cieľov:

* životaschopná výroba potravín;
* udržateľné hospodárenie s prírodnými zdrojmi a opatrenia proti zmene klímy; a
* vyvážený územný rozvoj.

V súlade so stratégiou Európa 2020 vzišla potreba podporovať efektívnosť využívania zdrojov v záujme inteligentného, udržateľného a inkluzívneho rastu poľnohospodárstva a vidieckych oblastí EÚ a zároveň zachovať štruktúru SPP s dvoma piliermi, ktoré pri dosahovaní tých istých cieľov využívajú vzájomne sa doplňujúce nástroje. Od poľnohospodárstva a vidieckych oblastí sa očakáva že naplnia ambiciózne ciele v oblasti klímy, energie a zavedú stratégiu pre biodiverzitu.

Cieľom reformy je zrýchliť proces integrácie environmentálnych požiadaviek. Po prvý raz sa do I. piliera zavádza ekologizujúca zložka, čím sa zaistí, že všetci poľnohospodári EÚ, príjemcovia podpory, budú hospodáriť nad rámec požiadaviek krížového plnenia a výsledok ich činností bude prospešný pre životné prostredie a klímu. Navrhuje sa, aby 30 % všetkých priamych platieb bolo viazaných na ekologizáciu, a tým činnosť všetkých poľnohospodárov bude prospešná pre životné prostredie a klímu prostredníctvom sekvestrácie uhlíka, biotopov trávnych porastov a trvalých pasienkov, zlepší sa stabilita agroekosystémov prostredníctvom diverzifikácie plodín, zabezpečí sa ochrana vodných zdrojov a biotopov vytvorením oblastí ekologického záujmu.

Priamymi platbami by sa mala podporovať udržateľná výroba tak, že sa 30 % ich rozpočtových prostriedkov vyčlení na povinné opatrenia, ktoré predstavujú prínos pre klímu a životné prostredie. Úrovne platieb by sa mali postupne medzi členskými štátmi zbližovať.

Od roku 2014 sa plánuje, v zmysle návrhu Spoločnej poľnohospodárskej politiky na roky 2014 – 2020, režim jednotnej platby a režim jednotnej platby na plochu (SAPS) nahradiť režimom základnej platby, ktorý bude jednotný v celej EÚ. Režim bude fungovať na základe platobných nárokov, pridelených poľnohospodárom na vnútroštátnej alebo regionálnej úrovni v závislosti od ich hektárov, na ktoré možno poskytnúť podporu v prvom roku uplatňovania a od ich výkonnosti. Predpokladáme, že tento systém bude mať priamy pozitívny dopad na skutočnú výkonnosť poľnohospodárskych podnikov, efektívnejšie rozdeľovanie dotačných prostriedkov v rámci jednotlivých titulov a zvýšenie potravinovej bezpečnosti, zamestnanosti a zlepšenie celkovej životnej úrovne vidieckeho obyvateľstva.

Z hľadiska celkového rozpočtu EÚ sa navrhuje, aby sa v súčasných cenách na Pilier 1 vyčlenilo 317,2 mld. EUR a na Pilier 2 vo výške 101,2 mld. EUR. Financovanie oboch pilierov dopĺňa dodatočné financovanie vo výške 17.1 mld. EUR, z toho 5,1 mld. EUR na výskum a inovácie, 2,5 mld. EUR na bezpečnosť potravín, 2,8 mld. EUR na potravinovú podporu osobám v najväčšej hmotnej núdzi ako aj 3,9 mld. EUR v novej rezerve pre krízy v poľnohospodárskom sektore a maximálne 2,8 mld. EUR v Európskom fonde na prispôsobenie sa globalizácii. Celkový rozpočet by predstavoval 435,6 mld. EUR.

Priama podpora by sa medzi členské štáty mala prerozdeliť rovnomernejšie, a to obmedzením viazanosti na historické údaje a zohľadnením celkových súvislostí v rámci rozpočtu EÚ. Všetky členské štáty s priamymi platbami pod úrovňou 90 % priemeru EÚ by mali znížiť rozdiel medzi ich súčasnou úrovňou a touto úrovňou o tretinu. Toto zblíženie by mali pomerným dielom financovať všetky členské štáty s priamymi platbami nad priemer EÚ.

Programové vyhlásenie vlády

Vláda Slovenskej republiky, na základe svojho programového vyhlásenia, vníma pôdohospodárstvo ako komplexný celok so spoločnou stratégiou štátu pre poľnohospodárstvo, potravinárstvo, lesné hospodárstvo a nadväzujúci drevospracujúci priemysel. Rovnako vníma jeho nezastupiteľnú úlohu z hľadiska tvorby hospodárskej a sociálnej politiky. Na základe toho sa zaviazala, že:

* podporí rozvoj vidieka a zlepšovanie životných podmienok vidieckeho obyvateľstva;
* bude presadzovať zjednodušenie pravidiel krížového plnenia a celkové zjednodušenie spoločnej poľnohospodárskej politiky EÚ;
* zintenzívni podporu sektorov, ktoré sú potenciálnymi zdrojmi zamestnanosti, najmä živočíšnej výroby, ovocinárstva, zeleninárstva, vinohradníctva, ale aj potravinárskeho priemyslu;
* bude podporovať prípravu opatrení súvisiacich s adaptáciou poľnohospodárstva na zmenu klímy prostredníctvom takých spôsobov hospodárenia, ktorými sa zvýši zadržiavanie vody v krajine a prípravou účinnej politiky zachovania a rozvoja hydromelioračných zariadení (závlah a odvodnení);
* podporí obnovu a modernizáciu domáceho potravinárskeho priemyslu, s možnou majetkovou účasťou prvovýrobcov, s významným prínosom pre zamestnanosť, tvorbu pridanej hodnoty a zvýšenie podielu domácich výrobkov v obchodnej sieti;
* podporí spracovanie a finalizáciu produktov z domácej výroby, okrem iného aj zvýšením propagácie a podpory predaja domácich potravín;
* vytvorí legislatívne a ekonomické podmienky na zabezpečenie kompenzácie pre vlastníkov a správcov lesného majetku za environmentálne služby poskytované pre verejnosť;
* pripraví mechanizmy pre dobudovanie systému hospodárskej úpravy lesov, vrátane trvalého financovania vyhotovenia programov starostlivosti o lesy a prijme systémové opatrenia v oblasti inštitucionálneho zabezpečenia týchto činností;
* podporí rozvoj kapacít na spracovania dreva ako najvýznamnejšej domácej, ekologickej a trvalo sa obnovujúcej suroviny na finálne výrobky;
* podporí rozvoj produkcie biologických zdrojov v poľnohospodárstve, lesnom a vodnom hospodárstve pre tradičné spracovateľské odvetvia potravinárstva, drevospracujúceho priemyslu, ale aj pre nové odvetvia biotechnológií, energetiky a chemického priemyslu; a
* podporí verejno-súkromné partnerstvá zamerané hlavne na inovácie v poľnohospodárstve, potravinárstve a lesníctve.

Programové vyhlásenie vlády Slovenskej republiky takto plne zohľadňuje a rešpektuje programové dokumenty EÚ zamerané na podporu hospodárskeho rastu a ekonomickej výkonnosti v poľnohospodárstve a lesníctve pri dodržiavaní zásad vyváženosti medzi ekonomickým a ekologickým spôsobom hospodárenia.

Vo väzbe na priority reformy spoločnej poľnohospodárskej politiky na roky 2014 – 2020 a programového vyhlásenia vlády Slovenskej republiky na roky 2012 – 2016 sa Koncepcia rozvoja pôdohospodárstva na roky 2013 – 2020 zameriava na splnenie týchto strategických cieľov:

* zvýšenie produkčnej výkonnosti v nosných poľnohospodárskych komoditách na úroveň 80% súčasnej spotreby obyvateľstva na Slovensku;
* zabezpečenie trvalo udržateľného obhospodarovania lesov; a
* rozvoj vidieka a zlepšovanie životných podmienok a zamestnanosti vidieckeho obyvateľstva, predovšetkým prostredníctvom podpory sektorov, ktoré sú potenciálnymi zdrojmi zamestnanosti.

# Charakteristika a vývoj základných výrobných faktorov v pôdohospodárstve

Špecifické postavenie pôdohospodárstva v rámci ekonomických odvetví vyplýva z funkcií, ktoré plní pre spoločnosť. V pôdohospodárstve ide nielen o produkciu potravín, ale tiež výrazne formuje tvár krajiny, zasahuje do kvality životného prostredia, má nenahraditeľnú environmentálnu funkciu a predstavuje cestu na zvyšovanie potenciálu pre rozvoj cestovného ruchu. V tejto súvislosti je analýza základných výrobných faktorov v pôdohospodárstve základom pre stanovenie cieľových hodnôt parametrov základných trhových ukazovateľov v jednotlivých odvetviach pôdohospodárstva. Je takto základom pre definovanie súčasného i budúceho postavenia pôdohospodárstva v rámci hospodárstva Slovenskej republiky. Východiskom pre stanovenie cieľových hodnôt parametrov základných trhových ukazovateľov v jednotlivých odvetviach pôdohospodárstva je analýza základných produkčných faktorov a popis ich súčasného stavu. Základne výrobné (produkčné) faktory v pôdohospodárstve (tak ako v celej ekonomike) sú pôda, práca a kapitál.

## Poľnohospodársky pôdny fond SR

Pôda je obmedzeným prírodným zdrojom, ktorý limituje a reguluje produkciu potravy i potravín a súčasne v krajine zabezpečuje jej ekologickú stabilitu. Možno ju preto označiť za bohatstvo jedinca, národa, štátu, ľudstva. Za posledných 60 rokov je tu badateľný postupný úbytok pôd poľnohospodárskych a nárast plôch lesných i urbanizovaných. K 1. 1. 2012 zaberajú, podľa údajov Slovenského štatistického úradu, z celkovej výmery SR 49,2 % pôdy poľnohospodárske, 41,0 % lesy a 9,8 % nepoľnohospodárske a nelesné pozemky (vodné plochy, zastavané plochy, ostatné plochy).

Tab. č.1: Stav poľnohospodárskeho pôdneho fondu podľa druhov pozemkov k 1.1.2012

|  |  |
| --- | --- |
| **Druh pozemku** | **Výmera v ha** |
| poľnohospodárska pôda | 2 410 812 |
| z nej - orná pôda | 1 415 653 |
| chmeľnice | 520 |
| vinice | 26 997 |
| záhrady | 76 563 |
| ovocné sady | 16 858 |
| trvalé trávne porasty | 874 224 |
| lesné pozemky | 2 012 336 |
| vodné plochy | 94 764 |
| zastavané plochy a nádvoria | 231 967 |
| ostatné plochy | 153 733 |
| **Celková výmera Slovenskej republiky** | **4 903 613** |

Zdroj: VÚPOP

Z kvalitatívneho hľadiska je dôležité presne určiť ich produkčný potenciál a kvalitu. Produkčný potenciál pôd SR sa hodnotí bodovými hodnotami relatívnej bonity, od 1 do 100 bodov, pričom produkčne kvalitnejšie pôdy majú vyššiu bodovú hodnotu. Maximálnym počtom 100 bodov je ohodnotená hlinitá čiernica modálna, najmenej bodov (2) majú veľmi plytké pôdy na zrázoch nad 25°. Priemerná bodová hodnota poľnohospodárskych pôd Slovenska je 53,9 bodov. Najvyššiu bodovú hodnotu má kraj Trnavský (76,9 bodov), nasledujú kraje Nitriansky (75,5) Bratislavský (72,4), Košický (54,2), Trenčiansky (45,7), Banskobystrický (43,2), Prešovský (36,3) a Žilinský (29,9).

Kvalita poľnohospodárskych pôd sa hodnotí podľa 9 stupňov (tried) kvality. Najúrodnejšie poľnohospodárske pôdy pred záberom na nepoľnohospodárske účely chráni zákon č. 220/2004 Z. z. a jeho novela zákon č. 57/2013. V zmysle uvedených zákonov treba pôdu chrániť pred neodôvodnenými zábermi a pred degradačnými činiteľmi ako je: erózia, zhutnenie, acidifikácia, kontaminácia a zasolenie. Podľa kategorizácie poľnohospodárskych pôd do príslušných stupňov kvality je ich zastúpenie nasledovné:

Tab. č.2: Zastúpenie poľnohospodárskych pôd podľa stupňov kvality v %

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Stupeň kvality** | | | | | | | | |
| 1 | 2 | 3 | 4 | 5 | 6 | 7 | 8 | 9 |
| 3,9% | 8,5% | 5,9% | 2,9% | 12,6% | 21,8% | 15,2% | 8,8% | 20,4% |

Zdroj: VÚPOP

Porovnanie úrovne produkčného potenciálu poľnohospodárskych pôd s inými štátmi Európy vyznieva pre Slovensko vcelku priaznivo. Približne rovnaký potenciál pôd ako má Slovensko je v Českej republike, Chorvátsku, Maďarsku. Mierne nižší je produkčný potenciál napr. v Bulharsku (asi o 17 %), či Poľsku (asi o 18 %). Podstatne nižší je Portugalsku (o 77 %), Španielsku (68 %) i Litve (43 %). Na druhej strane Holandsko má oproti Slovensku produkčný potenciál vyšší o 102 %, Anglicko o 75 %, Belgicko, Dánsko i Nemecko asi o 60% a Francúzsko o 48 %. Slovenská republika má vzhľadom na existujúci stav v počte obyvateľov zatiaľ dostatok pôd na zabezpečenie potravinovej bezpečnosti z vlastných zdrojov. Na Slovensku v súčasnosti pripadá na jedného obyvateľa 0,44 ha poľnohospodárskych a 0,26 ha orných pôd. Vo svete je tento pomer 0,80, resp. 0,27 ha.

Súčasný produkčný potenciál našich pôd postačuje na krytie potravinovej dostatočnosti asi pre 6,2 mil. obyvateľov. K zachovaniu potenciálu produkčnej výkonnosti na úrovni cielených hodnôt parametrov základných trhových ukazovateľov z hľadiska cieľov a zámerov koncepcie musíme disponovať minimálne výmerou 1 367 853 ha, čo predstavuje asi 56,7 % v súčasnosti evidovaných poľnohospodárskych pôd Slovenska. Navyše je potrebné efektívne regulovať výmery energetických plodín a uprednostňovať ekologické funkcie pôd pre výrobnými. Dôležitým nástrojom optimalizácie produkčnej výkonnosti poľnohospodárskej pôdy je taktiež pokračovanie pozemkových úprav.

## Súčasný stav zamestnanosti v pôdohospodárstve

### Súčasný stav zamestnanosti v poľnohospodárstve

Od roku 2002 došlo v poľnohospodárskej prvovýrobe k výraznému úbytku pracovníkov v hlavnom zamestnaní. Zo 108,9 tis. pracujúcich sa znížil počet osôb viac ako o polovicu, a to na 51,6 tis. (z toho 74 % mužov a 26 % žien). Príčina poklesu zamestnanosti, v podmienkach Slovenska, spočíva vo výraznom útlme poľnohospodárskej výroby spojenej s odbytovou krízou na domácom trhu, transformáciou, zánikom nepoľnohospodárskych aktivít a následne i nízkym podielom diverzifikačných aktivít, mzdovou neatraktivitou a v poslednom období aj ekonomickou a finančnou krízou.

Graf č. 1:Vývoj počtu pracujúcich v poľnohospodárstve (v tis. osôb)

Zdroj: ŠÚSR

Relatívna zamestnanosť u právnických osôb činí už len cca 2,79 pracovníka na 100 ha. Z pohľadu produktivity práce resp. zaťaženosťou pracovníkov na 100 ha p. p. právnické osoby vykazujú o polovicu nižšiu zamestnanosť na 100 ha pôdy ako registrované fyzické osoby, tzn. že by mali mať i o polovicu nižšie náklady na ľudskú prácu. Na druhej strane ale v roku 2010 (údaje za rok 2011 zatiaľ nie sú k dispozícii) u právnických osôb pracovalo 22,3 tis. osôb mimo pracovného pomeru. To naznačuje, že objem práce vyjadrovaný počtom pracovníkov je v poľnohospodárstve značne relatívny, pretože v obdobiach sezónneho zvýšenia práce tu vypomáha značný počet brigádnikov, pracujúcich v pracovnom pomere na dohodu, vrátane štatisticky nezachytenej práce za naturálnu protislužbu.

Čo sa týka vekovej štruktúry pracujúcich v poľnohospodárstve v rokoch 2002-2004 bola najsilnejšou vekovou kategóriou skupina pracovníkov vo veku 40-49 rokov. Od roku 2005 dominuje veková kategória vo veku 50-59 rokov, pričom v roku 2011 táto skupina tvorí až 40,3 % všetkých pracujúcich v poľnohospodárstve. Z dlhodobého hľadiska dochádza v štruktúre pracovníkov podľa veku takmer vo všetkých vekových kategóriách k poklesu stavov s výnimkou kategórie 60 a viac ročných pracovníkov, kde dochádza k miernemu nárastu. Proporcionálne teda dlhodobo výrazne klesá podiel pracovníkov v nižších vekových kategóriách a mierne i v stredných kategóriách a naopak zvyšuje sa podiel osôb v starších vekových skupinách nad 50 rokov. Takmer tri štvrtiny pracovníkov v poľnohospodárstve malo v roku 2011 nad 40 rokov a necelá polovica mala nad 50 rokov.

Tab. č. 3: Veková štruktúra pracujúcich v poľnohospodárstve

|  |  |  |  |  |  |  |
| --- | --- | --- | --- | --- | --- | --- |
|  | **2002** | **2007** | **2008** | **2009** | **2010** | **2011** |
| do 29 rokov | 12,80% | 9,40% | 8,60% | 11,00% | 8,50% | 9,10% |
| 30-39 | 26,40% | 18,90% | 14,00% | 15,30% | 17,20% | 17,60% |
| 40-49 | 33,50% | 31,40% | 35,50% | 29,70% | 28,10% | 27,30% |
| 50-59 | 26,30% | 35,50% | 36,50% | 39,20% | 41,90% | 40,30% |
| 60 a viac rokov | 1,00% | 4,80% | 5,50% | 4,70% | 4,20% | 5,60% |
| Spolu | 100,00% | 100,00% | 100,00% | 100,00% | 100,00% | 100,00% |

Zdroj: ŠÚSR

Priemerný vek pracujúcich v poľnohospodárstve v roku 2011 činil 45,9 roka a u žien až 46,8. Najmä u žien je priemerný vek od roku 1970 historicky najvyšší. To naznačuje, že v  poľnohospodárstve nedochádza k  reprodukcii pracovných síl najmä u ženskej pracovnej sily, resp. že je vytláčaná mužskou pracovnou silou. Pre poľnohospodársku prvovýrobu bude pre budúce obdobie nevyhnutná potreba generačnej obmeny pracovných síl (predovšetkým v manuálnych profesiách).

Tab. č. 4: Priemerný vek pracujúcich v poľnohospodárstve

|  |  |  |  |  |  |  |
| --- | --- | --- | --- | --- | --- | --- |
|  | **2002** | **2008** | **2009** | **2010** | **2011** | **Rozdiel 2011 - 02** |
| Trvalo činní spolu | 42 | 46 | 45,7 | 46,1 | 45,9 | 3,9 |
| -z toho ženy | 42,6 | 44,5 | 45 | 45,8 | 46,8 | 4,2 |
| -z toho muži | 40 | 46,5 | 45,9 | 46,1 | 45,7 | 5,7 |

Zdroj: ŠÚSR

Štruktúra zamestnancov z hľadiska vzdelania sa za sledované obdobie vyvíjala v smere poklesu percentuálneho zastúpenia pracujúcich so základným a učňovským vzdelaním a v smere nárastu percentuálneho zastúpenia stredo- a vysokoškolsky vzdelaných pracujúcich. Podiel vysokoškolsky vzdelaných pracovníkov činil v roku 2011 už 10,4 % a od roku 2002 sa zvyšuje. To znamená, že v roku 2011 bol každý desiaty pracovník v poľnohospodárstve vysokoškolsky vzdelaný. Tento trend je vzhľadom na modernizáciu tohto odvetvia jednoznačne pozitívny. Všeobecne platí, že v poľnohospodárstve sa vzdelanostná štruktúra zlepšuje.

Tab. č. 5: Vzdelanostná štruktúra pracujúcich v poľnohospodárstve

|  |  |  |  |  |  |
| --- | --- | --- | --- | --- | --- |
|  | **2002** | **2008** | **2009** | **2010** | **2011** |
| Základné vzdelanie | 16,30% | 14,60% | 14,60% | 11,50% | 10,30% |
| Učňovské vzdelanie | 54,80% | 55,80% | 54,40% | 53,30% | 50,30% |
| Stredné vzdelanie | 25,30% | 23,40% | 23,50% | 27,20% | 29,00% |
| Vysokoškolské vzdelanie | 3,60% | 6,20% | 7,50% | 8,00% | 10,40% |

Zdroj: ŠÚSR

### Súčasný stav zamestnanosti v potravinárstve

Počas rokov 2002-2011 sa počet pracujúcich v potravinárskej výrobe znížil z 66,4 tis. osôb na 49,6 tis. osôb t. j. o 25,3 %. V roku 2011 pracovalo v potravinárstve 50,8 % mužov a 49,2 % žien, tzn. že ide o odvetvie relatívne značne feminizované. Príčinou poklesu zamestnanosti v potravinárskej výrobe je neustále znižujúci sa objem exportu produktov potravinárskej výroby, t.j. produktov s vyššou pridanou hodnotou a relatívne stúpajúci objem exportu prvovýroby.

Graf č. 2:Vývoj počtu pracujúcich v potravinárstve (v tis. osôb)

Zdroj: ŠÚSR

V potravinárstve je na rozdiel od poľnohospodárstva z hľadiska počtu zamestnancov v mladších vekových kategóriách priaznivejšia situácia. Najsilnejšou vekovou kategóriou počas rokov 2002-2011 bola skupina pracovníkov vo veku 30-39 rokov, a to aj napriek tomu, že sa v tejto kategórii v roku 2011 zaznamenal relatívne vysoký medziročný úbytok zamestnancov na úrovni až 18,3 %. V posledných rokoch dochádza v podielovej štruktúre pracovníkov podľa veku k nárastu vo vyšších vekových kategóriách najmä v kategórii 50-59 rokov.

Tab. č. 6: Veková štruktúra pracujúcich v potravinárstve

|  |  |  |  |  |  |  |
| --- | --- | --- | --- | --- | --- | --- |
|  | **2002** | **2007** | **2008** | **2009** | **2010** | **2011** |
| do 29 rokov | 29,10% | 24,70% | 22,70% | 19,80% | 15,70% | 15,50% |
| 30-39 | 30,40% | 27,10% | 29,70% | 31,40% | 33,60% | 30,60% |
| 40-49 | 28,60% | 27,80% | 27,00% | 26,80% | 26,90% | 27,20% |
| 50-59 | 11,60% | 20,10% | 19,70% | 21,30% | 23,30% | 24,80% |
| 60 a viac rokov | 0,50% | 0,70% | 1,20% | 0,80% | 0,50% | 1,80% |
| Spolu | 100,00% | 100,00% | 100,00% | 100,00% | 100,00% | 100,00% |

Zdroj: ŠÚSR

Pracujúca populácia v potravinárskom priemysle starne. Priemerný vek pracujúcich v potravinárskej výrobe sa v roku 2011 v porovnaní s východiskovým rokom 2002 zvýšil o 3,8 roka. V roku 2011 dosiahol 40,8 rokov, z toho u žien 41,1 rokov a u mužov 40,3 rokov.

Tab. č. 7: Priemerný vek pracujúcich v potravinárstve

|  |  |  |  |  |  |  |
| --- | --- | --- | --- | --- | --- | --- |
|  | **2002** | **2008** | **2009** | **2010** | **2011** | **Rozdiel 2011 - 02** |
| Trvalo činní spolu | 37 | 39,1 | 39,7 | 40,3 | 40,8 | 3,8 |
| -z toho ženy | 38,5 | 40 | 39,6 | 40,7 | 41,1 | 2,6 |
| -z toho muži | 35,9 | 38,1 | 39,9 | 39,8 | 40,3 | 4,4 |

Zdroj: ŠÚSR

Necelá polovica, t.j. 46,2 %, pracovníkov v potravinárstve mala v roku 2011 vek do 40 rokov a viac ako polovica, t.j. 53,8 %, mala nad 50 rokov. V porovnaní s poľnohospodárstvom vykazujú pracujúci v potravinárstve nižší priemerný vek o 5,1 roka ako v poľnohospodárstve, čo súvisí aj s charakterom výroby umožňujúcej väčšiu zamestnateľnosť mladších ľudí a ľudí s vyššou kvalifikáciou.

Tab. č. 8: Vzdelanostná štruktúra pracujúcich v potravinárstve

|  |  |  |  |  |  |
| --- | --- | --- | --- | --- | --- |
|  | **2002** | **2008** | **2009** | **2010** | **2011** |
| Základné vzdelanie | 8,20% | 6,40% | 4,50% | 5,00% | 5,60% |
| Učňovské vzdelanie | 53,00% | 46,50% | 47,50% | 47,00% | 45,10% |
| Stredné vzdelanie | 34,90% | 41,70% | 42,00% | 42,00% | 39,00% |
| Vysokoškolské vzdelanie | 3,90% | 5,40% | 6,00% | 6,00% | 10,30% |

Zdroj: ŠÚSR

Štruktúra zamestnancov z hľadiska vzdelania sa za sledované obdobie vyvíjala v smere poklesu percentuálneho zastúpenia pracujúcich so základným a učňovským vzdelaním a v smere nárastu percentuálneho zastúpenia stredo- a vysokoškolsky vzdelaných pracujúcich. Podiel vysokoškolsky vzdelaných pracovníkov činil v roku 2011 už 10,3 % a od roku 2002 sa zvyšuje. To znamená, že v roku 2011 bol každý desiaty pracovník v potravinárstve vysokoškolsky vzdelaný. Tento trend je vzhľadom na modernizáciu tohto odvetvia jednoznačne pozitívny. Všeobecne platí, že v potravinárstve, podobne ako v poľnohospodárstve, sa vzdelanostná štruktúra zlepšuje.

### Súčasný stav zamestnanosti v lesníctve

Počas rokov 2002-2011 sa počet pracujúcich v lesníctve znížil z 20,5 tis. osôb na 10,0 tis. osôb t. j. o 52,3 %. V roku 2011 pracovalo v lesníctve cca 80 % mužov a 20 % žien. Príčinou poklesu zamestnanosti v lesníctve je jednak zníženie objemu tradičných lesníckych činností, nerealizovanie činností ktoré aktivujú dopyt po špecifických tovaroch a službách, t.j. hlavne činnosti na podporu lesnej turistiky, podporné činnosti na rozvoj tematického cestovného ruchu a pod., a jednak zvyšovanie produktivity práce v sektore lesníctva.

Graf č. 3:Vývoj počtu pracujúcich v lesníctve (v tis. osôb)

Zdroj: NLC-ÚLZI Zvolen

Znepokojujúci je aj vývoj vzdelanostnej štruktúry pracujúcich v lesníctve, keďže lesníctvo nesmeruje k rozvoju špecifických činností vo vyššie spomenutých oblastiach, ale sa sústredí len na tradičné činnosti s nízkou pridanou hodnotou.

Tab. č. 9: Vzdelanostná štruktúra pracujúcich v lesníctve

|  |  |  |  |  |  |
| --- | --- | --- | --- | --- | --- |
|  | **2002** | **2008** | **2009** | **2010** | **2011** |
| Základné vzdelanie | 7,19% | 8,45% | 9,17% | 12,87% | 14,01% |
| Stredné vzdelanie | 70,90% | 72,54% | 73,39% | 76,24% | 77,67% |
| Vysokoškolské vzdelanie | 21,91% | 19,01% | 17,43% | 10,89% | 8,32% |

Zdroj: NLC-ÚLZI Zvolen, odhad MPRV SR

Výsledkom je rapídny úbytok vysokoškolsky vzdelaných ľudí, hlavne v prospech pracujúcich so základným vzdelaním. Toto je zároveň aj najvýznamnejším faktorom poklesu reálnych miezd v sektore lesníctva.

## Financovanie podnikov pôsobiacich v pôdohospodárstve

### Súčasný stav financovania podnikov v poľnohospodárstve

Charakter podnikania v poľnohospodárstve si vyžaduje využívanie cudzích zdrojov – dotácií a úverov. Kým náklady na zakladanie úrod alebo stáda, nákup hnojív a agrochemikálií sú vynakladané zväčša na začiatku sezóny, výnosy sú realizované s veľkým časovým odstupom až po predaji úrody respektíve zvierat.

V súčasnosti sú poľnohospodári v EÚ a teda aj na Slovensku podporovaní v rámci SPP z dvoch pilierov. Pilier 1 pokrýva priame platby (jednotná platba na plochu – SAPS a viazané podpory) a spoločnú organizáciu trhov. Poskytovanie jednotnej platby a ďalších priamych podpôr je podmienené rešpektovaním noriem v oblasti životného prostredia, zdravia ľudí, zvierat a rastlín (bezpečnosť potravín) a životných podmienok zvierat. Okrem toho musia členské štáty zabezpečiť, aby poľnohospodárska pôda bola udržiavaná v dobrom stave z hľadiska poľnohospodárskych postupov a ochrany životného prostredia. Minimálne požiadavky sú koncipované na úrovni každého členského štátu, pri zohľadnení špecifických charakteristík príslušných oblastí, vrátane pôdnych a klimatických podmienok, existujúcich systémov hospodárenia, využitia pôdy, rotácie plodín, metód hospodárenia a štruktúry fariem. Opatrenia 1. pilieru sú, okrem trhových opatrení, pre členské štáty povinné a nevyžadujú spolufinancovanie.

Pilier 2 zabezpečuje zdroje poľnohospodárom a lesníkom prostredníctvom Programu rozvoja vidieka s cieľom zvýšiť konkurencieschopnosti pôdohospodárstva, poskytovať špecifické environmentálne verejné statky, podporovať diverzifikáciu výroby a kvalitu života na vidieku. Opatrenia 2. Pilieru, s výnimkou niektorých opatrení osi 2, dobrovoľné a sú založené na projektovom princípe a spolufinancované z národnej úrovne.

Tab. č. 10: Štruktúra a vývoj podpôr do poľnohospodárstva v rokoch 2004 – 2011 (v mil. EUR)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Druh podpory** | **2004** | **2005** | **2006** | **2007** | **2008** | **2009** | **2010** | **2011** |
| Trhovo orientované výdavky | 10,6 | 127,2 | 30,9 | 7,7 | 7,1 | 39,8 | 13,6 | 13,1 |
| Intervenčné opatrenia | 0,0 | 0,0 | 111,2 | 0,0 | 0,0 | 0,0 | 0,0 | 0,0 |
| Priame platby | 239,9 | 215,2 | 229,6 | 242,1 | 370,4 | 364,1 | 337,6 | 365,2 |
| Rozvoj vidieka (bez SAPARD-u) | 87,1 | 187,0 | 251,9 | 295,7 | 273,6 | 433,5 | 481,1 | 408,5 |
| Operačný program rybné hospodárstvo | 0,0 | 0,0 | 0,0 | 0,0 | 0,0 | 0,5 | 2,0 | 1,7 |
| Štátna pomoc, národné podpory | 11,0 | 10,1 | 16,4 | 9,8 | 9,1 | 22,4 | 18,9 | 7,9 |
| Program SAPARD | 50,4 | 54,2 | 19,9 | 0,0 | 0,0 | 0,0 | 0,0 | 0,0 |
| Všeobecné služby z rozp. kapitoly | 66,5 | 81,2 | 79,9 | 76,7 | 92,9 | 86,4 | 97,6 | 93,8 |
| Program PHARE | 0,5 | 2,1 | 1,3 | 0,0 | 0,0 | 0,0 | 0,0 | 0,0 |
| **Spolu** | **465,9** | **676,9** | **741,1** | **633,9** | **754,8** | **946,8** | **950,8** | **890,2** |

Pozn.: Rozvoj vidieka – Sektorový operačný program Poľnohospodárstvo a rozvoj vidieka 2004-2006, Plán rozvoja vidieka a Program rozvoja vidieka 2007-2013

Zdroj: MPRV SR

Vysoká koncentrácia poľnohospodárskej výroby vedie v podmienkach Slovenska ku kumulácii väčšiny dotačných peňazí do rúk výraznej menšiny žiadateľov o ne. Tým pádom, aj keď je možné konštatovať, že financovanie poľnohospodárskych podnikov v SR prešlo za posledných desať rokov podstatnými zmenami, tieto zmeny nemali takmer žiadny vplyv na zlepšenie ekonomickej situácie u cca 90 % poľnohospodárskych subjektov. Na makroekonomickej úrovni je však možné identifikovať tieto zmeny:

* v dôsledku priaznivého makroekonomického vývoja sa znížili trhové úrokové sadzby,
* rast podpôr v rámci SPP zlepšil hospodárske výsledky poľnohospodárov;
* priame platby SPP slúžia ako záruka za poskytované úvery;
* odviazanie priamych platieb od produkcie znižuje riziko, keďže platby už nie sú ovplyvnené neistou úrodou a cenami;
* poľnohospodári môžu čerpať investičné zdroje z Programu rozvoja vidieka; a
* banky sú ochotné spolufinancovať projekty podporené z PRV a predfinancovať priame platby v spolupráci s Pôdohospodárskou platobnou agentúrou (PPA).

Všetky tieto zmeny priaznivo vplývali hlavne na úverové financovanie investičných aj neinvestičných aktivít poľnohospodárskych podnikov. Od vstupu SR do EÚ sa zvýšil objem úverov v odvetví takmer dvojnásobne a to z 216 mil. EUR na takmer 398 mil. EUR. Náklady na získavanie cudzích zdrojov sa znížili a prístupnosť investičných aj neinvestičných zdrojov sa zvýšila. V ostatných rokoch však badať negatívny vplyv vývoja na svetových finančných trhoch. Svetová finančná a ekonomická kríza priniesla celosvetovo sprísnenie úverových štandardov a aj banky na Slovensku v úverovaní poľnohospodárstva vyžadujú väčšiu mieru zainteresovanosti poľnohospodárskych podnikov hlavne pri dlhodobých úveroch na financovaní projektov (viac vlastných zdrojov, resp. väčšiu mieru zabezpečenia).

Bankový sektor prispôsobil špecifikám poľnohospodárstva aj úverové nástroje. Jednou z akceptovaných záruk na poskytované úvery je aj potvrdenie nároku na priame platby. Poskytované sú investičné úvery na podporené projekty z PRV, úvery na nákup pôdy a úvery na rastlinné komodity. Výhody z priaznivého vývoja mali hlavne väčšie a kapitálovo silnejšie poľnohospodárske podniky. U menších podnikov pretrvávajú problémy so získavaním zdrojov na rozvoj. Malé podniky majú problémy získať úvery kvôli nižšiemu vlastnému imaniu vo vzťahu k investičným potrebám, nižšiemu ekonomickému ratingu a vyššiemu zlyhávaniu splácania úverov.

Lacnejšie a prístupnejšie finančné zdroje a lepšie podmienky na podnikanie po vstupe do EÚ sa prejavili na raste dlhodobého hmotného majetku poľnohospodárskych podnikov, ak však berieme do úvahy kvalitatívny parameter, t.j. jeho štruktúru, táto nie je ani zďaleka optimálna a je jednou z hlavných príčin volatilít výstupov výroby. Dlhodobý hmotný majetok rástol takmer výlučne v zložke budov a ostatných fixných aktív mimo pôdy. Hlavný výrobný faktor poľnohospodárskej produkcie, pôda, tvorí stále v priemere len okolo 5 % z celkového majetku poľnohospodárskych podnikov. To znamená, že slovenský poľnohospodár si v priemere prenajme viac ako 90 % poľnohospodárskej pôdy, ktorú obrába.

V porovnaní s ostatnými krajinami EÚ je takýto stav ojedinelý, nakoľko pôda ako jedna z hlavných zložiek majetku poľnohospodárskych podnikov v ostatných členských krajinách EÚ tvorí až okolo 50 %. Tento nepomer v porovnaní so situáciou v SR je tým viac alarmujúcejší čím vyššia je priemerná výmera, na ktorej poľnohospodársky subjekt podniká. Priemerná výmera, na ktorej podniká poľnohospodársky subjekt v SR predstavuje viac ako 500 ha, čo je suverénne najvyššia priemerná výmera v celej EÚ.

### Súčasný stav financovania podnikov v potravinárstve

Potravinárske odvetvie bolo za posledných 10 rokov ziskové. Kontinuálne zvyšovanie výsledku hospodárenia sa zastavilo v roku 2007 a odvtedy bol vývoj medziročne kolísavý, pričom z celkového počtu podnikov bolo za posledné sledované obdobie (2011) až 63% podnikov ziskových.

Tab. č. 11: Ekonomické výsledky potravinárskeho priemyslu v mil. EUR

|  |  |  |  |  |  |  |
| --- | --- | --- | --- | --- | --- | --- |
|  | **2002** | **2007** | **2008** | **2009** | **2010** | **2011** |
| **Výroba** | 3 108,6 | 3 053,7 | 3 120,3 | 2 743,5 | 2 729,0 | 3 054,5 |
| **Náklady** | 4 622,3 | 4 169,8 | 4 374,8 | 3 678,3 | 3 833,8 | 4 277,5 |
| **Výnosy** | 4 114,0 | 4 264,0 | 4 431,4 | 3 793,4 | 3 865,6 | 4 354,2 |
| **Tržby za vlastné výrobky** | 2 957,3 | 3 005,9 | 3 073,1 | 2 708,4 | 2 679,8 | 2 963,2 |
| **Tržby za predaj tovaru** | 733,3 | 907,2 | 886,1 | 821,7 | 667,9 | 684,8 |
| **Výsledok hospodárenia** | 51,7 | 94,5 | 37,3 | 115,1 | 31,8 | 76,7 |
| **Obstarané investície** | 198,9 | 348,7 | 321,4 | 341,9 | 228,4 | 204,1 |
| -          budovy | 36,8 | 83,7 | 77,2 | 94,3 | 53,0 | 56,7 |
| -          technológie | 128,1 | 198,5 | 176,2 | 200,0 | 146,8 | 124,1 |

Zdroj: POTRAV (MPRV SR) 1-02, CD MPRV SR

Výroba potravinárskeho priemyslu vzrástla v roku 2011 oproti roku 2010 o 12 %, náklady vzrástli o 16 %, ale výnosy iba o 12 %. To znamená, že ziskovosť potravinárskych podnikov na jednotku produkcie je čiastočne pohltená nedostatočnou efektivitou výroby. Tržby za vlastné výrobky vzrástli o 11 %,zatiaľ čo tržby z predaja tovaru iba o 2,5 %. Ak porovnáme tieto ukazovatele z roku 2011 oproti roku 2002, tak výroba v roku 2011 bola nižšia o 1,7 %, náklady boli väčšie o 5,5 %, výnosy o 5,8 %, tržby za vlastné výrobky boli identické a tržby za predaj tovaru boli nižšie o 6,6 %. Z uvedeného vyplýva, že potravinársky priemysel za ostatných 10 rokov neprešiel výraznejším nárastom a rozvojom a stagnoval.

V roku 2010 a 2011,oproti rokom 2007 – 2009, zreteľne poklesla miera obstarania investícií. Príčinou tohto vývoja je končiace sa programové obdobie PRV 2007-2013. Toto prepojenie s blížiacim sa koncom programového obdobia je na jednej strane logické, na druhej strane však obrovský prepad miery investícií oproti začiatku programového obdobia poukazuje na nedostatočnú tvorbu kapitálu v podnikoch potravinárstva a nedostatočnú mieru priebežných reinvestícií z dosiahnutých hospodárskych výsledkov. Potravinársky priemysel teda na jednej strane nie je schopný dlhodobo efektívne investovať finančné prostriedky z vlastných zdrojov a na strane druhej nie je schopný získať na reinvestície relatívne lacné cudzie zdroje.

### Súčasný stav financovania podnikov v lesníctve

Kapitálové financovanie podnikov lesného hospodárstva pochádza má dva typy zdrojov, a to dotácie (verejné zdroje) a vlastné financovanie prostredníctvom kapitálu naakumulovaného z nerozdeleného zisku a zabezpečenia cudzieho kapitálu (úverové financovanie).

Tab. č. 12: Podpora lesného hospodárstva z verejných zdrojov v mil. EUR

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Zdroj podpory** | **2004** | **2005** | **2006** | **2007** | **2008** | **2009** | **2010** | **2011** |
| SAPARD | 1,14 | 0,00 | 0,00 | 0,00 | 0,00 | 0,00 | 0,00 | 0,00 |
| SOP a PRV | 0,00 | 0,85 | 6,12 | 5,15 | 2,36 | 3,32 | 0,00 | 0,00 |
| PRV 2007-2013 | 0,00 | 0,00 | 0,00 | 0,00 | 6,21 | 31,82 | 33,47 | 37,72 |
| Národná podpora | 9,88 | 16,27 | 13,48 | 15,76 | 15,02 | 17,37 | 15,37 | 15,37 |
| Štátna pomoc | 0,00 | 0,17 | 0,00 | 0,00 | 1,13 | 0,00 | 0,33 | 0,00 |
| **Spolu** | **11,02** | **17,29** | **19,60** | **20,91** | **24,73** | **52,50** | **49,17** | **53,09** |

Poznámka: SOP a PRV – Sektorový operačný program Poľnohospodárstvo a rozvoj vidieka 2004-2006 a Plán rozvoja vidieka

Zdroj: Zelená správa 2004-2011, PPA

V roku 2011 došlo k čiastočnému oživeniu lesného hospodárstva, čo sa prejavilo aj v najdôležitejšom ekonomickom ukazovateli – dosiahnutom zisku za podnikateľské subjekty. Na priaznivý vývoj hospodárskeho výsledku vplývali najmä zvýšené náhodné ťažby (pokračovanie spracovania kalamitných smrekových porastov), zvýšenie priemerného speňaženia sortimentov surového dreva vplyvom zvýšeného dopytu po dreve, ako aj úsporné opatrenia v nákladových činnostiach (v oblasti režijných nákladov, opráv a údržieb a pod.). Kladný hospodársky výsledok bol dosiahnutý i znížením nákladov v pestovnej činnosti, čo však bolo na úkor lesa.

Graf č. 4:Hospodársky výsledok podnikov lesného hospodárstva SR v roku 2011

Zdroj: Rezortný štatistický výkaz Les 5-01, Výkaz ziskov a strát Uč POD 2-01; Vypracoval: NLC-LVÚ Zvolen

Hospodársky výsledok podnikov lesného hospodárstva negatívne ovplyvňuje okrem iného neustále sa zvyšujúci dopyt spoločnosti po ekologických a sociálnych službách. Náklady na poskytovanie týchto služieb už nedokáže lesné hospodárstvo pokrývať iba tržbami z realizovanej produkcie dreva. Preto je potrebné zaoberať sa otázkou, z čoho pokrývať zvýšené náklady.

Tab. č. 13: Prehľad výmery a podielu lesov na Slovensku podľa ich hlavnej funkcie

|  |  |  |  |
| --- | --- | --- | --- |
| **Lesy** | **Hlavná funkcia** | **Výmera (tis. ha)** | **Podiel výmery (%)** |
| Produkčné | Produkčná | 125,7 | 6,5 |
| Polyfunkčné – hospodárske | Produkčná | 1 240,2 | 63,9 |
| Polyfunkčné – ochranné | Pôdoochranná; Vodohospodárska | 331,7 | 17,1 |
| Polyfunkčné – osobitného určenia | Vodoochranná; Rekreačná; Kúpeľno-liečebná; Prírodno-ochranná; Protiimisná; Poľovná; Výchovno-výskumná; Ochrany genetických zdrojov | 242,5 | 12,5 |

Zdroj: NLC – LVÚ Zvolen

S ohľadom na ochranu prírody a krajiny je v súčasnosti až 1,1 mil. ha, t. j. 57% zo všetkých lesov Slovenska zaradených do niektorej z kategórií chránených území podľa zákona č. 543/2002 Z. z. Toto svedčí o ich vysokej prírodno-ochrannej hodnote, ale aj o veľmi rozsiahlych obmedzeniach týkajúcich sa obhospodarovania lesa. Hospodárska činnosť a teda aj využívanie drevoprodukčnej funkcie lesa sú v týchto lesoch obmedzované. Akákoľvek hospodárska činnosť je zakázaná na výmere 68,5 tisíc ha lesných pozemkov. Kompenzácie týchto obmedzení sa realizujú iba v minimálnom rozsahu.

## Identifikované riziká vybavenosti základnými výrobnými (produkčnými) faktormi pre potreby naplnenia cieľov a zámerov koncepcie rozvoja pôdohospodárstva

Na základe vykonanej analýzy súčasnej vybavenosti základnými výrobnými faktormi boli identifikované tieto riziká z hľadiska naplnenia cieľov a zámerov koncepcie rozvoja pôdohospodárstva.

Tab. č. 14: Identifikované riziká vybavenosti základnými výrobnými (produkčnými) faktormi pre potreby naplnenia cieľov a zámerov koncepcie rozvoja pôdohospodárstva

|  |  |
| --- | --- |
| **Pôda** | Súčasný produkčný potenciál našich pôd postačuje na krytie potravinovej dostatočnosti asi pre 6,2 mil. obyvateľov. |
|  | K zachovaniu potenciálu produkčnej výkonnosti na úrovni cielených hodnôt parametrov základných trhových ukazovateľov z hľadiska cieľov a zámerov koncepcie musíme disponovať minimálne výmerou 1 367 853 ha, čo predstavuje asi 56,7 % v súčasnosti evidovaných poľnohospodárskych pôd Slovenska. |
| **Práca** | V poľnohospodárstve nedochádza k reprodukcii pracovných síl najmä u ženskej pracovnej sily, resp. že je vytláčaná mužskou pracovnou silou. Pre poľnohospodársku prvovýrobu bude pre budúce obdobie nevyhnutná potreba generačnej obmeny pracovných síl (predovšetkým v manuálnych profesiách). |
| V potravinárstve je potrebné zachovať trend poklesu percentuálneho zastúpenia pracujúcich so základným a učňovským vzdelaním a trend nárastu percentuálneho zastúpenia stredo- a vysokoškolsky vzdelaných pracujúcich. |
| V lesníctve badať rapídny úbytok vysokoškolsky vzdelaných ľudí, v prospech pracujúcich so základným vzdelaním. Týmto sa zároveň aktivuje najvýznamnejší faktor poklesu reálnych miezd v sektore lesníctva. |
| **Kapitál** | Hlavný výrobný faktor poľnohospodárskej produkcie, pôda, tvorí stále v priemere len okolo 5 % z celkového majetku poľnohospodárskych podnikov.  To znamená, že slovenský poľnohospodár si v priemere prenajme viac ako 90 % poľnohospodárskej pôdy, ktorú obrába. V porovnaní s ostatnými krajinami EÚ je takýto stav ojedinelý, nakoľko pôda ako jedna z hlavných zložiek majetku poľnohospodárskych podnikov v ostatných členských krajinách EÚ tvorí až okolo 50 %. |
|  | Vysoká koncentrácia poľnohospodárskej výroby vedie v podmienkach Slovenska ku kumulácii vyše 80 % dotačných peňazí do rúk cca 10 % žiadateľov o ne.  Tým pádom, aj keď je možné konštatovať, že financovanie poľnohospodárskych podnikov v SR prešlo za posledných desať rokov podstatnými zmenami, tieto zmeny nemali takmer žiadny vplyv na zlepšenie ekonomickej situácie u cca 90 % poľnohospodárskych subjektov. |
|  | Potravinársky priemysel na jednej strane nie je schopný dlhodobo efektívne investovať finančné prostriedky z vlastných zdrojov a na strane druhej nie je schopný získať na reinvestície relatívne lacné cudzie zdroje. |
|  | Hospodársky výsledok podnikov lesného hospodárstva negatívne ovplyvňuje okrem iného neustále sa zvyšujúci dopyt spoločnosti po ekologických a sociálnych službách. Náklady na poskytovanie týchto služieb už nedokáže lesné hospodárstvo pokrývať iba tržbami z realizovanej produkcie dreva. Preto je potrebné zaoberať sa otázkou, z čoho pokrývať zvýšené náklady. |

# Analýza celkovej konkurencieschopnosti slovenského pôdohospodárstva

Vo väzba na vykonanú analýzu vybavenosti subjektov pôdohospodárstva výrobnými faktormi je dôležité analyzovať aj ich postavenie na svetovom trhu z hľadiska ich konkurencieschopnosti. Slovenské pôdohospodárstvo sa nachádza v situácii neustále sa meniacich podmienok pôsobenia na trhu tak z hľadiska národného ako aj z perspektívy spoločného trhu EÚ.

Problematika konkurencieschopnosti slovenského pôdohospodárstva sa prvýkrát otvorila v začiatkoch transformačného procesu. Po politicko-hospodárskych zmenách, ktoré nastali v Slovenskej republike, a po jej otvorení sa voči vyspelým ekonomikám, sa naplno prejavilo reálne zaostávanie našej krajiny v celkovej konkurenčnej schopnosti ekonomiky, teda v úrovni technológií, v produktivite práce, v porovnateľnej cenovej hladine, v kvalite a technickej úrovni výrobkov a služieb. Vzhľadom na to, že rast celkovej konkurencieschopnosti Slovenskej republiky, ktorej základnými prvkami sú technologická a inovačná dynamika a rast produktivity práce, je proces veľmi náročný na finančné zdroje a know-how, bolo evidentné, že Slovenská republika nedisponuje dostatočnými vlastnými zdrojmi na to, aby sa zabezpečilo efektívne približovanie sa k vyspelým krajinám EÚ. Ukázalo sa, že Slovenská republika sa neobíde bez zahraničných finančných, poznatkových a iných zdrojov, ktorých transfer sa, v sektore pôdohospodárstva, uskutočňuje predovšetkým prostredníctvom finančných transferov zo štrukturálnych fondov. Prvým dôvodom bola skutočnosť, že slovenská ekonomika bola vo väčšine odvetví značne podkapitalizovaná. Druhým závažným dôvodom bolo, že výskumno-vývojové zázemie technologických a produktových inovácií bolo veľmi slabé, čo vyplývalo nielen z nízkej efektívnosti prostriedkov vložených do výskumu a vývoja v minulých rokoch, ako aj z rapídneho poklesu výdavkov do tejto oblasti po roku 1989.

Konkurencieschopnosť slovenského pôdohospodárstva na spoločnom trhu EÚ je do veľkej miery ovplyvňovaná ekonomickými parametrami produkcie. Úroveň ekonomických parametrov je dôležité sledovať nielen z pohľadu ich vývoja na Slovensku, ale aj v porovnaní s geograficky blízkymi krajinami EÚ s podobnou štruktúrou produkcie. Kľúčovým parametrom konkurencieschopnosti v tomto zmysle je efektívnosť použitia výrobných faktorov a výrobnej spotreby pôdohospodárskeho sektora.

## Analýza konkurencieschopnosti poľnohospodárstva

Príjmy na hektár poľnohospodárskej pôdy tvoria na Slovensku v priemere len 6,3 % príjmov na hektár v štátoch EÚ-15. Dôvodom je nízka produkcia na hektár v SR, kde dosahujeme len 40 % úrovne EÚ-15 v rastlinnej výrobe a 38 % v živočíšnej výrobe. Hektárová produkcia je v SR najnižšia z krajín V-4.

Slovenské poľnohospodárstvo dosahuje relatívne k rozvinutým štátom EÚ nízku pridanú hodnotu (25 % priemeru EÚ) a na druhej strane je zas charakterizované k úrovni produkcie disproporciálne vysokou medzispotrebou, ktorá je dôsledkom vysokých výdavkov slovenských poľnohospodárskych podnikov na pracovnú silu, hnojivá, energiu a palivá, služby a manažérsky servis.

Pri približne 40 %-nej produkcii relatívne k EÚ-15 tvoria výdavky na hnojivá až 60 % výdavkov EÚ, ale výdavky na energie a palivá dokonca až 80 % výdavkov EÚ-15. Platby za poľnohospodárske služby v porovnaní s ostatnými krajinami V4 sú v SR najvyššie a platby za ostatné tovary a služby patria medzi najvyššie dokonca v celej EÚ.

Náklady spojené s pracovnou silou a odvodové povinnosti zamestnávateľov dosahujú na Slovensku v priemere rokov 2004-2012 až 48% z celkových nákladov a sú najvyššie v regióne strednej Európy a samozrejme súvisia s nízkym využitím intenzifikačných faktorov výroby. V poslednom období je tu evidentná snaha o znižovanie týchto nákladov zamestnávaním na dohodu. Ďalšou významnou zložkou znevýhodňujúcou slovenských poľnohospodárov sú dane na produkciu. Dosahujú síce na ha p.p. 65% priemeru EÚ-15, ale pri značne nižšom objeme produkcie ako v ostatných krajinách EÚ. Na druhej strane dotácie na produkciu na ha p.p. dosiahli v priemere rokov 2004-2011 iba 54,7% úrovne EÚ-15 a patria najnižšie v stredoeurópskom regióne.

Podnikateľská štruktúra poľnohospodárstva na Slovensku sa líši od štruktúr v západnej Európe, USA alebo iných rozvinutých štátoch. Na Slovensku dominujú právnické osoby (družstvá a obchodné spoločnosti), kým v ostatných štátoch prevažujú rodinné farmy, t.j. fyzické osoby. Za ostaných desať rokov rástol počet právnických osôb, hlavne akciových spoločností, kým počet rodinných fariem klesal. V rámci právnických osôb sa zvyšovali počty spoločností s ručením obmedzeným a klesali počty družstiev. Veľké právnické osoby majú výhody pri podnikaní hlavne v dôsledku využívania ekonómie z rozsahu a v prístupe ku kapitálu. Na druhej strane rodinné farmy sú vhodnejšie na výrobu produktov náročných na prácu, lebo vedia lepšie riešiť problém monitoringu pracovnej sily, ktorý je v poľnohospodárstve zvlášť dôležitý.

Ekonomické výsledky slovenských poľnohospodárskych podnikov sú dôsledkom stavu trhu so vstupmi a výstupmi, daňovej a dotačnej politiky a štruktúry podnikov. Na slovenskom trhu sú v porovnaní s inými štátmi vyššie ceny vstupov. Slovenskí farmári kupujú drahšie palivá, energie, ale aj hnojivá a taktiež majú vyššie náklady na pracovnú silu v porovnaní so susednými štátmi. Taktiež sú slovenskí farmári znevýhodnení daňovo-dotačnou politikou, lebo platia vyššie dane na produkciu a majú relatívne nižšie dotačné príjmy. Ekonomické výsledky slovenského poľnohospodárstva odzrkadľujú aj štruktúru fariem. Veľké právnické osoby, ktoré dominujú slovenskému poľnohospodárstvu, ľahšie maximalizujú zisk znižovaním nákladov a obmedzovaním výroby, ako zvyšovaním efektívnosti podnikania. To je základný kľúčový problém slovenského poľnohospodárstva.

Porovnávanie hektárových úrod najvýznamnejších poľnohospodárskych plodín ukazuje, že zásadný problém rentability poľnohospodárstva Slovenska, a to, že priemerné hektárové úrody za roky 2004 až 2011 obilnín v SR boli o 62,3 % nižšie ako vo Francúzsku, nižšie boli iba v Poľsku. U pšenice boli o 78 % nižšie, ako v Nemecku a na úrovni Maďarska. U zemiakov sú dokonca 2,5 krát nižšie ako vo vyspelých krajinách. Jedine u cukrovej repy (s výnimkou Francúzska a Rakúska) a slnečnice sa blížime intenzite výroby vo vyspelých krajinách EÚ.

Taktiež porovnanie intenzity chovov hospodárskych zvierat na Slovensku voči ostatným členským krajinám EÚ ukazuje značne nízku, ak nie najnižšiu, intenzitu chovu hovädzieho dobytka, oviec a kôz. Partikulárne, jednou z najnižších v regióne, ale aj oproti priemeru EÚ-15, je aj úroveň dojnosti kráv. Nižšia priemerná úroveň dojivosti kráv je jedine v Poľsku, ktoré však má spolu s Českou republikou jednu z najvyšších dynamík rastu dojnosti. Podobne ako v rastlinnej výrobe je aj táto intenzita zásadnou odpoveďou na nízku ekonomickú efektívnosť, resp. neefektívnosť živočíšnej výroby na Slovensku.

Agregátne sa dá konštatovať, že rastlinná produkcia dosahuje na Slovensku lepšie výsledky ako živočíšna produkcia. V rastlinnej produkcii Slovensko zaznamenáva mierny rast, kým živočíšna výroba sa znižuje. Klesá objem produkcie mlieka, zatiaľ čo v okolitých krajinách (s výnimkou Maďarska) jej objem rastie. Objem produkcie hovädzieho mäsa klesol od roku 2002 až o jednu tretinu a v EÚ tento pokles patrí medzi najväčší. O tretinu sa znížil aj objem produkcie hydinového mäsa. Naopak Poľsko zaznamenáva v rovnakom čase podstatný nárast produkcie a mierny rast produkcie hydiny dosahujú aj ďalšie štáty EÚ. Ešte horšia situácia je vo výrobe bravčového mäsa, kde sme zaregistrovali pokles produkcie o hrozivých 83 %. Efektívnejšie farmy ošípaných v starých členských štátoch vytláčajú z trhu slovenskú produkciu bravčového mäsa.

Dôvodom poklesu živočíšnej výroby je okrem nižšej podpory, v porovnaní so krajinami EÚ-15, hlavne technologické zaostávanie slovenských podnikov a nevyhovujúca štruktúra fariem. Štruktúra fariem na Slovensku je dominovaná veľkými právnickými osobami (družstvá a obchodné spoločností), ktoré majú komparatívne výhody v kapitálovo náročnej rastlinnej výrobe ako je produkcia obilnín a olejnín. Veľké právnické osoby sú menej konkurencieschopné v produkcii náročnej na prácu ako je živočíšna produkcia (hlavne mlieko a chov hovädzieho dobytka) ale aj produkcia ovocia a zeleniny. V týchto typoch výroby nedokážu veľké právnické osoby dostatočne motivovať pracovníkov, aby podávali kvalitné pracovné výkony. Kvalita ľudskej práce je v živočíšnej výrobe, ale aj v ovocinárstve a zeleninárstve najdôležitejším aspektom konkurencieschopnosti. Pokles živočíšnej výroby zaznamenávajú aj Česko a Maďarsko, kde je podobná štruktúra fariem ako v SR, kým Poľsko, Rakúsko a iné štáty EÚ zaznamenali v živočíšnej produkcii nárast.

Slovenskí farmári dlhodobo čelia negatívnemu cenovému vývoju. Ceny vstupov do poľnohospodárstva rastú rýchlejšie ako ceny poľnohospodárskej produkcie. Kým ceny vstupov do poľnohospodárstva kontinuálne rástli až do roku 2008 (43% nárast v porovnaní s cenami roku 2000), ceny poľnohospodárskych komodít zaznamenali len mierne rastúci trend (v roku 2008 boli len 11,4% nad cenovou hladinou roku 2000). V roku 2009 ceny slovenských poľnohospodárskych vstupov a výstupov dočasne výrazne poklesli v dôsledku zníženia svetových komoditných cien, ale v roku 2010 bol zaznamenaný ich opätovný rast. Volatilita svetových komoditných cien však nezvrátila negatívny vývoj pomeru cien výstupov a vstupov. Nepriaznivý cenový vývoj znižuje ziskovosť poľnohospodárstva, čo znižuje aj produkciu jednotlivých komodít. Prepad relatívnych cien bol zvlášť silný v živočíšnej výrobe, kde v kombinácií s nízkym rastom produktivity pôsobil na pokles produkcie a ziskovosti takmer všetkých jej rozhodujúcich komodít.

Pokles poľnohospodárskej produkcie viedol k nižšiemu využívaniu vstupov, hlavne práce. Od začiatku transformácie slovenskej ekonomiky zamestnanosť v poľnohospodárstve každoročne klesala a jej podiel (vrátane živnostníkov) na celkovej zamestnanosti hospodárstva SR sa znížil zo 4,0 % v roku 2002 na 2,2 % v roku 2010. V poľnohospodárstve SR je dlhodobo počet zaniknutých pracovných miest vyšší ako počet novovzniknutých pracovných miest a opatrenia Programu rozvoja vidieka slúžiace na podporu zamestnanosti v poľnohospodárstve mali za následok skôr udržovanie pracovných miest ako tvorbu nových pracovných miest. Okrem negatívneho vývoja produkcie malo na pokles zamestnanosti v poľnohospodárstve vplyv aj znižovanie nepoľnohospodárskych aktivít poľnohospodárskych podnikov.

Produktivita práce naopak v poľnohospodárstve SR dlhodobo rastie. Dôvodom je okrem poklesu zamestnanosti, kde sa podniky zbavujú tých najmenej produktívnych pracovníkov a najmenej efektívnych aktivít, predovšetkým technologický pokrok a adopcia nových technológií, osív, sadív, chemických prostriedkov, ale aj zlepšovanie manažmentu a organizácie odvetvia. Keďže produktivita rastie aj v iných odvetviach národného hospodárstva, naďalej pretrváva mzdová disparita medzi poľnohospodárstvom a inými odvetviami ekonomiky.

Vzhľadom na vyššie uvedené považujeme za nevyhnutné zásadným spôsobom:

* zastaviť ďalší prepad poľnohospodárskej produkcie;
* zvýšiť konkurencieschopnosť slovenského poľnohospodárstva najmä v chove ošípaných, hydiny a hovädzieho dobytka a v ovocinárstve a zeleninárstve;
* optimalizovať fungovanie trhu s pôdou;
* optimalizovať nevyhovujúcu vlastnícku štruktúru fariem;
* zlepšiť spoluprácu poľnohospodárskych podnikov pri nákupe vstupov a marketingu svojich produktov;
* zefektívniť čerpanie zdrojov z EÚ;
* zefektívniť prepojenie praxe so školstvom a výskumom;
* zvýšiť úroveň diverzifikácie poľnohospodárskej produkcie a nepoľnohospodárskych aktivít farmárov; a
* podporiť majetkové prepojenie prvovýroby s potravinárskym priemyslom.

## Analýza konkurencieschopnosti potravinárstva

Od roku 2002 výroba potravinárskeho priemyslu v hodnotovom vyjadrení stagnuje na úrovni okolo 3,1 mld. EUR ročne. Index priemyselnej produkcie (výroba potravín, nápojov a tabakových výrobkov), ktorý sleduje vývoj produkcie v naturálnom vyjadrení, taktiež stagnuje a pohybuje sa v intervale od 93,7 v roku 2003 do 106,5 v roku 2011. Mliekarenský a mäsový priemysel sú nosnými odbormi potravinárstva, ale ich význam postupne klesá.

Graf č. 5:Podiel odborov na výrobe potravinárskeho priemyslu v roku 2011

Zdroj: Potrav (MPRV SR) 1-02, RADELA, VÚEPP

Potravinársky priemysel je málo špecializovaný a v niektorých výrobných odboroch neprebehla ešte celkom reštrukturalizácia. Priemysel je kapacitne predimenzovaný a kapacity sú využívané nedostatočne. Pri hlavných výrobkoch sa využíva menej ako 60% výrobných kapacít.

Tab. č.15: Vybrané výrobné kapacity potravinárskeho priemyslu v roku 2011

|  |  |  |  |  |
| --- | --- | --- | --- | --- |
| **Komodita** | **Merná jednotka** | **Kapacita** | **Výroba** | **Využitie kapacít v %** |
| Základné ošetrenie mlieka | tona | 1 228 346 | 642 682 | 52,30% |
| Mlieko sušené | tona | 12 839 | 4 122 | 32,10% |
| Hydinové výrobky | tona | 10 518 | 8 069 | 76,70% |
| Mäsové výrobky | tona | 120 064 | 63 551 | 52,90% |
| Chlieb | tona | 209 521 | 83 908 | 40% |
| Výroba piva | hl | 6 660 128 | 3 123 785 | 46,90% |
| Výroba hroznového vína | hl | 1 049 814 | 446 308 | 42,50% |
| Nealko. nápoje sýtené sladené | hl | 8 941 891 | 5 005 942 | 56% |
| Cukrovinky a čokoláda | tona | 35 125 | 24 772 | 70,50% |
| Kompóty sterilizované | tona | 5 000 | 1 888 | 37,80% |
| Zelenina sterilizovaná | tona | 29 530 | 15 434 | 52,30% |
| Liehoviny | l a | 38 642 743 | 1 4452 422 | 37,40% |

Zdroj: Potrav (MPRV SR) 1-02, RADELA, VÚEPP

Dôvodom ich nevyužívania môže byť to, že výrobné kapacity sú väčšinou zastarané, s vysokou spotrebou energie a bez výraznejších inovácií. Finančné prostriedky čerpané z Programu rozvoja vidieka (PRV) boli investované na obnovu primárnych výrobných kapacít bez diverzifikácie a orientácie výroby viac na špeciality, ako na komodity. Táto skutočnosť sa negatívne prejavuje hlavne vo vzťahu k ponuke nových výrobkov na trh. Potravinársky priemysel nemá prepojenie na výsledky vedy a výskumu, čo tiež negatívne ovplyvňuje jeho inovačné schopnosti a posun ku kvalitatívne novým a funkčným potravinám.

Podľa odhadu údajov ŠÚ SR o spotrebe potravín v kg na obyvateľa SR za rok 2011, sa medziročne zvýšila spotreba mäsa v hodnote na kosti o 0,6 kg. Negatívny trend poklesu spotreby hovädzieho mäsa pokračoval a spotreba medziročne klesla o 0,7 kg. Spotreba bravčového a hydinového mäsa po poklese v predchádzajúcom roku opäť stúpla o 0,8 resp. 0,6 kg. Negatívnym trendom bol i pokles spotreby mlieka a mliečnych výrobkov o 5,9 kg. Naopak pozitívnym javom je nárast spotreby zeleniny o 6,9 kg, obilia v hodnote múky o 5,1 kg, zemiakov o 0,9 kg, ovocia o 0,7 kg a pokles spotreby tukov o 1,2 kg. V oblasti výživy je nevyhnutné budovať vzťah k zdravej výžive u detí od školského veku, čo vo vyučovacích osnovách absentuje. Program ozdravenia výživy školopovinných detí rezort napĺňa pomocou programov „školské ovocie“ a „školské mlieko“ s finančnou podporou EÚ.

Pokles podielu slovenských výrobkov nastal najmä v obchodnej sieti. Podiel produktov slovenského hydinárskeho priemyslu o viac ako 50 p.b. a podiel produktov mäsového a mliekarenského priemyslu približne o 40 p.b.. O tretinu klesol aj podiel výrobkov slovenského mlynského a tukového priemyslu. Pri pekárskych výrobkoch je situácia najpriaznivejšia (pokles podielu „len“ o 16 p.b.), čo súvisí s nižšou trvanlivosťou produktov a prevažujúcou produkciou čerstvého chleba a pečiva.

Graf č. 6: Vývoj podielu slovenských výrobkov na domácom trhu pri vybraných odboroch potravinárskeho priemyslu (porovnanie rokov 2002 a 2011)

Zdroj: Potrav (MPRV SR), ŠÚSR, RADELA, VÚEPP

Z odborov produkujúcich alkoholické a nealkoholické nápoje si napriek miernemu poklesu dobrú pozíciu udržuje pivovarnícko-sladovnícky priemysel s 80 %-ným podielom na slovenskom trhu. V roku 2011 sme takto z celkového rozpočtu domácností na potraviny, nápoje a tabak vynaložili až 58,2 % na agropotravinársky tovar z dovozu (nahraditeľné komodity, ktoré SR dokáže vyrobiť).

Slovenský agrárny obchod je veľmi dynamický. V období rokov 2002 – 2011 sa dovoz agropotravinárskeho tovaru zvýšil viac ako 2,5-násobne, kým hodnota agropotravinárskeho vývozu sa zvýšila dokonca viac ako 3,5-násobne.

Tab. č.16: Prehľad o celkovom obchode SR s poľnohospodárskymi a potravinárskymi výrobkami v mil. EUR

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2002** | **2007** | **2008** | **2009** | **2010** | **2011** | **2012** |
| **Celkový dovoz** | **1 415,5** | **2 694,20** | **2 908,5** | **2 782,1** | **3 119,9** | **3 723,2** | **4 182,7** |
| z toho: nahraditeľné | 878,7 | 1 987,60 | 2 252,30 | 2 202,3 | 2 474,20 | 2 968,40 | 3 352,30 |
| nenahraditeľné | 508,7 | 693,6 | 639,7 | 587,7 | 654,1 | 760,5 | 828,2 |
| spracované | 548,8 | 938,5 | 849,7 | 836,4 | 892,2 | 979,7 | 1 069,00 |
| z celk. Dovozu :  dovoz z EÚ 27 | 1 163,9 | 2 408,7 | 2 615,4 | 2 545,1 | 2 856,2 | 3 442,4 | 3 887,5 |
| v tom z EÚ 15 | 497,9 | 1 214,0 | 1 321,1 | 1 337,1 | 958 | 1 209,3 | 1 278,4 |
| z tretích krajín bez EÚ 15 | 917,6 | 1 480,2 | 1 587,4 | 1 445,0 | 2 161,9 | 2 513,9 | 2 904,3 |
| bez EÚ 27 | 251,6 | 285,4 | 293,1 | 237 | 263,7 | 280,8 | 295,2 |
| **Celkový vývoz** | **802** | **1 999,8** | **2 036,8** | **1 932,8** | **2 162,0** | **2 918,6** | **3 773,4** |
| z toho : spracované | 285,9 | 482,7 | 479,9 | 477,9 | 474,1 | 615,5 | 597,3 |
| z celk. Vývozu:  vývoz do EÚ 27 | 713,8 | 1 918,6 | 1 944,9 | 1 863,0 | 2 086,6 | 2 813,2 | 3 629,2 |
| v tom do EÚ 15 | 183,1 | 560,8 | 541,9 | 550,5 | 504,8 | 662 | 792.8 |
| do tretích krajín bez EÚ 15 | 618,9 | 1 439,0 | 1 494,9 | 1 382,3 | 1 657,2 | 2 256,6 | 2 980,6 |
| bez EÚ 27 | 88,2 | 81,2 | 91,9 | 69,8 | 75,4 | 105,4 | 144,2 |
| **Saldo celkového obchodu** | **– 613,5** | **– 694,4** | **– 871,7** | **– 849,3** | **– 957,9** | **– 804,6** | **– 409,3** |

Zdroj: ŠÚSR, RADELA, výpočty MPRV

Export u nás pestovaných poľnohospodárskych komodít mierneho pásma prevyšuje import. Na druhej strane potravinársky priemysel je charakterizovaný obchodnými deficitmi. Slovensko je relatívne konkurencieschopné v základných poľnohospodárskych komoditách, ale málo konkurencieschopné vo výrobkoch potravinárskeho priemyslu. Na celkovom agropotravinárskom exporte sa neustále znižuje podiel výrobkov s vyššou pridanou hodnotou a rastie podiel základných poľnohospodárskych surovín s nízkou pridanou hodnotou. Pokým v roku 2002 na poľnohospodárske suroviny pripadalo len 25,0 % hodnoty celkového exportu, v roku 2011 ich podiel dosiahol až 34,8 %. Z hľadiska ekonomického vývoja ide o negatívny jav. Z komodít patriacich do vertikál mäsa, mlieka, obilnín a olejnín sme v priemere rokov 2002-2011 na zahraničných trhoch vykazovali konkurenčnú schopnosť len u živého hovädzieho dobytka, ovčieho mäsa, tekutého mlieka, syrov, vtáčích vajec, pšenice, jačmeňa, kukurice, pšeničnej múky, sladu, škrobov, repky, slnečnice, ostatných cukroch, polievok, pričom je zrejmé, že išlo väčšinou o výrobky s nižšou pridanou hodnotou, čo svedčí o nízkej konkurencieschopnosti výrobkov potravinárskeho priemyslu na medzinárodných trhoch.

Potravinársky priemysel má dôležité postavenie ako nadväzujúci sektor na živočíšnu a rastlinnú výrobu. V mnohých výrobných odboroch nie je potravinársky priemysel konkurencieschopný, nakoľko za nákup suroviny z domácej výroby je nútený zaplatiť viac peňazí, ako je schopný získať predajom vyrobených potravín na domácom a zahraničnom trhu. Okrem toho nie je schopný kompenzovať príjmy prvovýrobcov spôsobené výpadkom príjmov kvôli nižším podporám iba cenou za produkciu, naviac s relatívne vysokou cenovou volatilitou. Tiež vo viacerých prípadoch je nútený čeliť predaju slovenskej suroviny zo strany prvovýrobcov obchodníkom, čo núti potom spracovateľov nakupovať surovinu v zahraničí. Napriek existujúcim záchytným systémom EÚ v prípade významných trhových výkyvov sa tieto ukázali v podmienkach Slovenska ako neefektívne a málo využiteľné, hlavne kvôli neexistencii odbytových trhov tretích krajín a tradičnej exportnej orientácii na vnútorný trh EÚ.

Potravinársky priemysel je vystavený príliš silnému tlaku dovezených spracovaných potravinárskych výrobkov, niekedy za dumpingové ceny, ktoré dovážajú predovšetkým obchodné reťazce s cieľom rozšíriť cenovú ponuku a vyrovnať vzájomný konkurenčný zápas. Likvidačnými pre prvovýrobcov a spracovateľov sú pokútne ambulantné predaje mliečnych výrobkov, mäsa a hydiny a výrobkov z nich zvlášť v pohraničných oblastiach a pri hlavných cestných ťahoch. Tieto predaje navyše predstavujú významnú časť výpadku príjmov štátneho rozpočtu na dani z príjmov a na dani z pridanej hodnoty a v neposlednom rade ohrozujú zdravie spotrebiteľov. Neexistuje výraznejšia spolupráca prvovýrobcov pri dodávkach poľnohospodárskych výrobkov a surovín do spracovateľského priemyslu s výnimkou sektora ovocia a zeleniny, kde sú funkčné odbytové organizácie, nie však v takom počte, aby boli efektívne. Odbytové organizácie prvovýrobcov mlieka boli zakladané skôr s cieľom vyčerpať podporné finančné prostriedky z PRV. Na druhej strane neexistujú žiadne spoločné postupy spracovateľského priemyslu voči obchodu. Vzhľadom na existenciu zákona o hospodárskej súťaži je to celkom pochopiteľné. Podnikateľské subjekty potravinárskeho priemyslu existujú vo vzájomnej ťažkej konkurencii na malom trhu. Za absolútne nedostatočnú možno považovať marketingovú politiku slovenských potravinárskych výrobcov, budovanie silnej značky a jej propagácia je skôr silnejšou stránkou podnikov so zahraničným kapitálom. Ukazuje sa však, že bez hľadania riešení vo vzťahu k posilneniu odbytu poľnohospodárskych výrobkov a surovín vo vzťahu k potravinárskemu priemyslu a posilnenia odbytu potravín voči obchodu nie je možné dosiahnuť zásadných zmien vo vertikále trhu s potravinami na Slovensku.

Potravinársky priemysel na druhej strane však musí spolupracovať s obchodom, ktorý má na Slovensku veľmi ekonomicky dominantné postavenie, ktoré často zneužíva. Výsledkom slabého postavenia potravinárskeho priemyslu voči obchodu je podiel slovenských potravinárskych výrobkov na domácom trhu, ktorý je 47 %. Najväčší podiel na tomto veľmi nepriaznivom stave má mimoriadne ekonomické postavenie obchodných reťazcov, pričom 85 % tržieb za potraviny ide práve cez ich prevádzky. Na Slovensku je etablovaných 9 obchodných reťazcov, z toho iba 3 majú slovenský kapitál.

Tab. č.17: Prehľad o vývoji tržieb v maloobchode v rokoch 2003 - 2011

|  |  |  |  |  |  |
| --- | --- | --- | --- | --- | --- |
| **Rok** | **Tržby** | **z toho** | | **z toho** | |
| **v maloobchode spolu** | **Tržby za potraviny**  v tis. EUR | **podiel** v % | **Tržby za potraviny v reťazcoch**  v tis. EUR | **podiel**  v % |
|  |
| v tis. EUR |
| 2003 | 3 316 636 | 1 664 364 | 50,2% | 845 638 | 50,8% |
| 2004 | 3 550 755 | 1 785 693 | 50,3% | 1 324 358 | 74,2% |
| 2005 | 4 112 606 | 1 824 811 | 44,4% | 1 573 798 | 86,2% |
| 2006 | 4 549 094 | 1 971 087 | 43,3% | 1 786 493 | 90,6% |
| 2007 | 5 186 692 | 2 246 268 | 43,3% | 2 037 863 | 90,7% |
| 2008 | 6 094 038 | 2 403 097 | 39,4% | 1 981 057 | 82,4% |
| 2009 | 7 376 396 | 2 879 256 | 39,0% | 2 409 673 | 83,7% |
| 2010 | 7 739 786 | 3 163 856 | 40,9% | 2 810 120 | 88,8% |
| 2011 | 8 595 498 | 3 475 692 | 40,4% | 2 955 220 | 85,1% |

Zdroj: ŠÚSR

Bolo nevyhnutné upraviť vzťahy vo vertikále spracovateľský priemysel a obchod primeranou legislatívou (zákon č. 362/2012 Z.z. o neprimeraných podmienkach v obchodných vzťahoch, ktorých predmetom sú potraviny), aby bolo zabezpečené odstránenie nerovnomerných podmienok a spravodlivejšie prerozdelenie marže, čo bude mať priaznivý vplyv aj na poľnohospodársku prvovýrobu.

Na nepriaznivej situácii v potravinovej vertikále sa podieľa aj fakt, že pre spotrebiteľa je stále rozhodujúcim faktorom cena a nie pôvod. Podiel výdavkov na potraviny, nápoje a tabak tvorí až 27,6 % z celkových výdavkov domácností. Ostatné problémy a medializované škandály okolo zdraviu nebezpečných potravín z dovozu však presvedčili, že aj slovenský spotrebiteľ reflektuje na takéto informácie a zaujíma sa o svoje zdravie.

Slovenský spotrebiteľ však nemá ucelenú predstavu o slovenskej potravine a dôvodoch, prečo by ju mal kupovať. Absentuje výchova spotrebiteľa a jednotná komunikácia so spotrebiteľom vo vzťahu k podpore predaja slovenských poľnohospodárskych a potravinárskych výrobkov. Tiež nie je dostatočné vzdelávanie spotrebiteľa vo vzťahu k správnej výžive a k zdravému životnému štýlu. Dôkazom toho je nedostatočná spotreba mlieka a mliečnych výrobkov, ovocia a zeleniny, zemiakov, výrobkov obilnín a strukovín. V tejto oblasti je nevyhnutné urýchlene prijať dlhodobo udržateľnú koncepciu na komunikáciu so spotrebiteľom a na podporu predaja slovenských agropotravinárskych výrobkov a na realizáciu týchto úloh je nevyhnutné zabezpečiť primerané a dlhodobo udržateľné finančné zdroje. Návrh zákona o odbytovom fonde, na základe ktorého by bol sektor schopný združiť finančné prostriedky na realizáciu tohto zámeru považujeme naďalej za aktuálny. Na druhej strane však je potrebné podporovať produkciu potravinárskych výrobkov z vyššou pridanou hodnotou a v tejto súvislosti podporiť investície do nových technológií a podporiť inovačnú snahu potravinárskych podnikov.

V mnohých výrobných odboroch nie je potravinársky priemysel cenovo konkurencieschopný. Vo veľkej miere je nútený čeliť predaju slovenskej suroviny zo strany prvovýrobcov obchodníkom, čo núti potom spracovateľov nakupovať surovinu v zahraničí. Napriek existujúcim záchytným systémom EÚ v prípade významných trhových výkyvov sa tieto ukázali v podmienkach Slovenska ako neefektívne a málo využiteľné, hlavne kvôli neexistencii odbytových trhov tretích krajín a tradičnej exportnej orientácii na vnútorný trh EÚ.

Potravinárske odvetvie bolo za posledných 10 rokov ziskové. Kontinuálne zvyšovanie výsledku hospodárenia sa zastavilo v roku 2007 a odvtedy bol vývoj medziročne kolísavý. V porovnaní s rokom 2002 výsledok hospodárenia vzrástol o 48 %. Z celkového počtu podnikov je 63% ziskových, čo je rovnaká úroveň ako v roku 2002. Najvyššiu úroveň výsledku hospodárenia v roku 2011 mal cukrovinkársko pečivárenský, škrobárenský, pivovarnícky, vinársky a liehovarnícky a najnižší bol v pekárensko-cukrárenskom, mraziarenskom, mäsovom a tukovom odbore.

Z celkových nákladov odvetvia tvorí najviac výrobná spotreba, a to až 61%, nasledujú mzdové náklady vo výške 7%, odpisy DHNM na úrovni 5 % a poplatky potravinárskych výrobcov do obchodnej siete 4 %. Podiel výrobnej spotreby na celkových nákladoch v roku 2011 oproti roku 2002 klesol o 2 p.b.. Finančné náklady výrobcov potravín spojené s predajom výrobkov do obchodnej siete v závislosti od podmienok ako aj mimo týchto podmienok uvedených v uzavretých zmluvách s odberateľmi v roku 2011 pre výrobcov predstavovali 183 mil. EUR.

Objem záväzkov voči prvovýrobe v roku 2011 predstavoval 106 mil. EUR, čo je oproti roku 2002 o 6 % menej. Najvyšší podiel na záväzkoch voči prvovýrobe odvetvia v roku 2011 mal odbor mliekarenský (33 %), hydinársky (13 %), mäsový (11 %), pekárensko-cukrárenský (10 %), vinársky (7 %), mlynársky (5 %), pivovarnícko-sladovnícky (4 %) a škrobárenský (1 %).

Počet podnikov potravinárskeho priemyslu rástol do obdobia krízy, t.j. do roku 2009. V dôsledku krízy sa počet fyzických osôb v potravinárskom priemysle zredukoval o takmer 50 %, kým u právnických osôb sa vo väčšej miere jedná o pokračujúci proces koncentrácie firiem. Medzi odbory s najvyššou úrovňou koncentrácie patrili v roku 2011 odbory škrobárenský, mraziarenský, tukový, hydinársky, pivovarnícko-sladovnícky, cukrovinkársko-pečivárenský a odbor výroby nealkoholických nápojov. Oproti roku 2002 mieru koncentrácie zvýšili mraziarenský a hydinársky odbor. Najnižšia úroveň koncentrácie v roku 2011 bola v odboroch mäsového, mliekarenského a pekárensko-cukrárenského priemyslu a najvýraznejšie klesla v konzervárenskom (28,4 p.b.), vinárskom (11,7 p.b.) a cukrovinkársko-pečivárenskom (9,8 p.b.) priemysle.

Odvetviu dominujú malé podniky (61%) s počtom zamestnancov od 10 - 49 (66 %), ostatné sú tzv. mikro podniky do 9 osôb. Stredne veľkých firiem je 31 % a veľkých 8 %. Účasť zahraničného kapitálu má 11 % z celkového počtu potravinárskych podnikov s hodnotou 512 mil. EUR, čo je oproti roku 2002 o 8% viac. Podniky so zahraničným kapitálom v roku 2011 zamestnávali 31 % osôb, vytvorili 80 % kladného výsledku hospodárenia, 48 % z celkovej produkcie výrobkov odvetvia, ďalej vytvorili polovicu pridanej hodnoty odvetvia a obstarali 30 % investícií. Z toho vyplýva značné zaostávanie podnikov bez účasti zahraničného kapitálu.

V období rokov 2002 - 2011 sa počet pracujúcich v potravinárskej výrobe znížil z 66,4 tis. osôb na 49,6 tis. osôb t. j. o 25,3 % (o 16,8 tis. osôb). Z hľadiska postavenia v zamestnaní sa, podobne ako v poľnohospodárskej prvovýrobe, znižoval počet zamestnancov (o 29,4 %) a súčasne zvyšoval počet podnikateľov (zvýšil sa viac ako dvojnásobne). Podiel samostatne zárobkových osôb je v absolútnom i relatívnom vyjadrení nižší ako v poľnohospodárstve a činí 7,5 % z celkového počtu pracujúcich v potravinárskej výrobe.

V potravinárstve je, na rozdiel od poľnohospodárstva, priaznivejšia situácia v zamestnávaní mladších vekových kategórií, aj keď pracujúca populácia v potravinárskom priemysle pomaly starne. Taktiež v porovnaní s poľnohospodárstvom je priaznivejšia štruktúra zamestnancov z hľadiska vzdelania. Dôvodom je tlak na inovácie a technologickú modernizáciu tohto odvetvia ako aj umiestnenie týchto podnikov mimo vidieka, s čím súvisí aj vyššie mzdové ohodnotenie zamestnancov.

Vzhľadom na vyššie uvedené považujeme za nevyhnutné:

* zlepšiť prístupnosť potravinárskeho sektora ku zdrojom zo štrukturálnych fondov EÚ;
* vytvoriť priestor pre podporu druhospracovateľského potravinárskeho priemyslu v programovom období 2014-2020;
* zlepšiť efektivitu využívania finančných prostriedkov prvospracovateľského a druhospracovateľského priemyslu z fondov a podpôr;
* prehodnotiť možnosti zníženia DPH na potraviny;
* zlepšiť pozíciu potravinárskeho sektora pri získavaní cudzích zdrojov na potrebné investície;
* zvýšiť podiel slovenských výrobkov na domácom trhu systematickou spoluprácou potravinárskeho priemyslu a obchodných systémov za pomoci komunikácie so spotrebiteľom;
* zlepšiť spoluprácu potravinárskych podnikov pri marketingu svojich produktov;
* zvýšiť export a hľadať nové exportné možnosti pre slovenské potravinárske výrobky s podporou štátu;
* vytvoriť legislatívne prostredie pre zabezpečenie výroby kvalitných a bezpečných potravín a ich kontrolu s cieľom chrániť zdravie spotrebiteľa;
* zabezpečiť previazanosť potravinového práva s ostatnými rezortmi (zdravotníctva, životné prostredie, hospodárstva);
* zabezpečiť prijatie nového zákona o potravinách, ktorý bude riešiť aj roztrieštenosť úradnej kontroly potravín;
* pripraviť legislatívu dobrovoľného označovania slovenských potravín;
* finalizovať legislatívnu formu podpory predaja slovenských výrobkov (odbytový fond) v súlade s dohovorom so samosprávou;
* vytvoriť predpoklady pre návrat k tradičným výrobkom a ich notifikácia do systému Politiky kvality;
* zefektívniť systém úradných kontrol v potravinovom reťazci v záujme ochrany spotrebiteľa a garancie bezpečnosti potravín;
* zefektívniť prepojenie praxe so školstvom a výskumom.

## Analýza konkurencieschopnosti lesnícko-drevárskeho komplexu

Lesné hospodárstvo je relatívne konkurencieschopné v produkcií základnej komodity, ktorou je drevná hmota. Produkuje dôležitú surovinu pre drevospracujúci priemysel, ktorá je konkurencieschopná na domácich a zahraničných trhoch, najmä z dôvodu relatívne nízko nastavených cien dodávateľských služieb. Táto skutočnosť ohrozuje činnosť dodávateľských firiem, s vyústením do útlmu ich činnosti, znižovania počtu zamestnancov, zastavenie nákupu novej techniky. V dôsledku toho zastaranosť používanej techniky a technológií vzrastá so všetkými negatívnymi dopadmi na poškodzovanie lesných porastov a pôdy. Toto sa prejaví v budúcnosti aj na kvalite a množstve dodávanej drevnej hmoty, a tým aj na znížení jej konkurencieschopnosti. Na dosiahnutie priaznivého stavu v technickom a technologickom vybavení lesného hospodárstva a sprístupnení lesov sú potrebné ročné investície vo výške 20 mil. EUR, s nárastom na 50 mil. EUR do roku 2025.

Väčšinu tržieb lesného hospodárstva predstavuje predaj surového dreva, v dôsledku čoho je veľmi zraniteľné a citlivé na vývoj cien surového dreva. Hoci lesné hospodárstvo poskytuje spoločnosti široký rozsah rozmanitých nedrevných produktov a služieb a ich význam spoločnosť uznáva, ich obhospodarovateľom sa za ne neposkytuje finančná náhrada. Na zabezpečenie spoločenskej objednávky na funkcie netrhového charakteru slúži v súčasnosti systém dotácií, náhrad ujmy, oslobodenie od dane. Zatiaľ však tento systém nemožno považovať za plne funkčný.

Problém takisto súvisí s nedostatočne rozvinutými a spoločnosťou neakceptovanými nástrojmi a mechanizmami na oceňovanie, kompenzáciu a obchodovanie s využívaním verejnoprospešných funkcií. Pretože nároky na poskytovanie a využívanie nedrevných produktov a verejnoprospešných služieb lesným hospodárstvom sa bude neustále zvyšovať, treba hľadať ďalšie možnosti lepšieho zhodnocovania jeho potenciálu a ich poskytovania za finančnú náhradu.

Ďalším negatívnym javom je nižšia produktivita práce v lesnom hospodárstve zhruba o 20% ako je priemer v národnom hospodárstve. Lesné hospodárstvo je tak v pozícií producenta konkurencieschopného produktu, avšak jeho vlastná konkurencieschopnosť je nízka.

V podobnej situácií je aj drevospracujúci priemysel. Podľa údajov Štatistického úradu SR za rok 2011 odvetvie drevospracujúceho priemyslu dosahuje v priemere nižšiu produktivitu práce, čo spôsobuje nižšiu konkurencieschopnosť spracovateľov dreva na domácom a najmä zahraničnom trhu. Nedostatočnú konkurencieschopnosť spôsobujú najmä tieto faktory:

* nedostatok vlastných finančných zdrojov najmä u malých a stredných spracovateľov, núti k používaniu zastaraných technológií s nízkou mierou finalizácie a kvality produkcie,
* roztrieštenosť a ekonomická nestabilita veľkej časti podnikov drevospracujúceho priemyslu, komplikuje prípravu a realizáciu inovácií umožňujúcich rast konkurencieschopnosti,
* vzhľadom na uvedené príčiny má väčšina domácich spracovateľov dreva sťažený priamy prístup na zahraničné trhy a svoju produkciu realizujú ako subdodávky zahraničným spracovateľom alebo obchodným spoločnostiam; priamy prístup na zahraničné trhy majú najmä nadnárodné spoločnosti pôsobiace na Slovensku,
* absencia dlhodobej stratégie rozvoja drevospracujúceho priemyslu umožňujúcej efektívnejšie riešenie problémov spôsobených východiskovou situáciou a následnou transformáciou štruktúry tohto odvetvia po roku 1990, zahrňujúcej tiež spoluprácu s producentmi dreva.

Vplyv uvedených faktorov zvyšuje u spracovateľov najmä ihličnatého dreva ich citlivosť na cyklické zmeny cien vstupnej suroviny vyúsťujúcej do problémov v dodávateľsko-odberateľských vzťahoch. Aj z tohto dôvodu je časť produkcie ihličnatej guľatiny vyvážaná do zahraničia za účelom vyššieho speňaženia. Na druhej strane tuzemskí spracovatelia z rovnakých príčin nie sú schopní spracovávať listnatú guľatinu, ktorej je na Slovensku prebytok, čo je tiež dôvodom jej vývozu do zahraničia.

Na Slovensku absentuje výroba drevárskych výrobkov s vysokou pridanou hodnotou, konkrétne krájaná a lúpaná dyha, preglejovaný materiál a vláknitá doska (MDF) pre nábytkársky priemysel. Nízka konkurencieschopnosť drevospracujúceho priemyslu ohrozuje hospodársky rozvoj najmä vidieckych oblastí a zamestnanosť. Zhoršuje sa zahraničná obchodná bilancia z dôvodu nutnosti dovozov finálnych produktov z dreva. Prejavuje sa tiež negatívny vplyv na producentov dreva z dôvodu zhoršenej platobnej schopnosti časti domácich spracovateľov.

Celulózovo-papierenské odvetvie patrí k najvýkonnejším odvetviam slovenskej ekonomiky. Produktivita práce na pracovníka vyjadrená tržbami neustále rastie a dosahuje zhruba 258 tis. EUR na pracovníka, čo je nad priemerom národného hospodárstva. Takisto priemerná mesačná mzda 1 143 EUR je vysoko nad priemerom v národnom hospodárstve.

Lesné hospodárstvo, drevospracujúci a celulózo-papierenský priemysel dlhodobo čelia negatívnemu cenovému vývoju, keďže ceny vstupov rastú rýchlejšie ako ceny produkcie. Táto cenová disparita má veľký vplyv na ziskovosť celého odvetvia. Cenový vývoj hlavných sortimentov surového dreva a výrobkov z dreva bude ovplyvnený najmä rastúcim dopytom, ktorý celosvetovo rastie najmä kvôli zvyšovaniu svetovej populácie, zvyšovaniu životnej úrovne značnej časti obyvateľstva, podpore využívania dreva na energetické účely a ďalším faktorom. Ceny vstupov budú rásť aj naďalej, čo bude znamenať tlak na zvyšovanie efektívnosti a konkurencieschopnosti najmä drevospracujúceho a celulózo-papierenského priemyslu.

Bilancia zahraničného obchodu lesnícko-drevárskeho komplexu je kladná, zhruba vo výške 281 mil. EUR (údaj za rok 2011). Kladné saldo zahraničného obchodu vytvára najmä obchod so surovým drevom, rezivom, zberovým papierom a grafickými papiermi. Negatívom tejto skutočnosti je, že sa vyváža prvotná surovina, ktorej spracovaním na Slovensku by sa tvorila pridaná hodnota. Záporné saldo v zahraničnom obchode je pri doskách na báze dreva a celulóze. Výsledkom je, že Slovensko vyváža základnú surovinu bez jej ďalšieho spracovania a dováža hotové výrobky z dreva s vyššou pridanou hodnotou.

V oblasti spracovania lesných produktov je taktiež, oproti vyššie uvedenému, nemenej významná aj podpora produkcie lesnej palivovej biomasy, čím by sa Slovensko priblížilo k cieľu vytvoriť podmienky pre 12 % podiel energie z obnoviteľných zdrojov na celkovej spotrebe energie.

Vzhľadom na vyššie uvedené považujeme za nevyhnutné zásadným spôsobom:

* zvýšiť produktivitu práce v odvetví lesného hospodárstva zabezpečením potrebného objemu investícií na jeho reštrukturalizáciu;
* poukázať na problém neexistencie pojmu a systému platieb za tzv. ekosystémové služby;
* zlepšiť vnímanie slovenského lesníctva vo verejnosti;
* zefektívniť nevyhovujúce nastavenie lesníckych opatrení v rámci programu rozvoja vidieka v novom programovom období;
* podporiť vhodnú diverzifikáciu lesníckych činností drobných obhospodarovateľov lesa smerom k nelesníckym aktivitám;
* zlepšiť súčasný zdravotný stav lesov a zvýšiť starostlivosť o lesné porasty a zabezpečiť dostatok zdrojov na dlhodobý rozvoj lesov;
* optimalizovať súčasnú výmeru chránených území a uviesť do súladu požiadavky orgánov ochrany prírody s odporučeniami IUCN;
* podporiť produkciu lesnej palivovej biomasy, ako jedného z najvýznamnejších obnoviteľných zdrojov energie na Slovensku;
* podporiť zvýšenie miery spracovania základnej drevnej suroviny na Slovensku; a
* zlepšiť prístupnosť drevospracujúceho priemyslu ku zdrojom zo štrukturálnych fondov EÚ.

# Zvýšenie produkčnej výkonnosti v nosných poľnohospodárskych komoditách na úroveň 80% súčasnej spotreby obyvateľstva na Slovensku

Koncepčný cieľ zvýšiť produkčnú výkonnosť v nosných poľnohospodárskych komoditách sleduje zámery programového vyhlásenia vlády v oblasti zvyšovania pridanej hodnoty v poľnohospodárstve a potravinárstve a plne koreluje s napĺňaním strategických cieľov spoločnej poľnohospodárskej politiky, ktorých zmyslom je:

* udržateľným spôsobom zachovať potenciál výroby potravín v celej EÚ, aby sa zaručila dlhodobá potravinová bezpečnosť európskych občanov;
* prispieť k uspokojovaniu rastúceho dopytu po potravinách na svete, ktorý sa má zvýšiť do roku 2050 o 70 %;
* podporovať poľnohospodárske spoločenstvá, ktoré zásobujú európskych občanov širokým sortimentom kvalitných a hodnotných potravín vyrobených udržateľným spôsobom v súlade s požiadavkami v oblasti ochrany životného prostredia, vôd, zdravia a dobrých životných podmienok zvierat, zdravia rastlín a verejného zdravia;
* zachovať životaschopné vidiecke spoločenstvá, pre ktoré je poľnohospodárstvo dôležitou hospodárskou činnosťou tvoriacou miestne pracovné príležitosti.

Formulovaním tohto koncepčného cieľa kladieme dôraz na napĺňanie prvoradej úlohy poľnohospodárstva a potravinárstva, ktorou je zásobovanie potravinami. Na základe vykonaných analýz pri tvorbe stratégie Európa 2020 je zrejmé, že celosvetový dopyt sa bude v budúcnosti zvyšovať a EÚ by mala byť schopná prispievať k uspokojovaniu potravinového dopytu na celom svete. Máme za to, že Slovenská republika ako integrálny člen EÚ by mala tiež prispieť k uspokojovaniu celosvetového potravinového dopytu. Preto je nevyhnutné, aby sa zachovala a zvyšovala výrobná kapacita poľnohospodárstva na Slovensku, a to udržateľným spôsobom a plne zohľadňujúc komparatívne výhody produkcie potravín. Silný sektor poľnohospodárstva, kopírujúci potreby trhu, má podstatný význam pre zachovanie vysoko konkurencieschopného potravinárskeho priemyslu ako významnej zložky hospodárstva a obchodu Slovenskej republiky.

Vzhľadom na súčasné okolnosti, t.j. potravinovú krízu, blížiacu sa krízu produkčných kapacít vo veľkých ekonomikách, pokročilý stupeň globalizácie svetového obchodu a členstvo Slovenskej republiky (ďalej len „SR“) v EÚ, sa javí potrebné definovať prah produkčnej výkonnosti v nosných poľnohospodárskych komoditách na úroveň 80 % súčasnej spotreby obyvateľstva na Slovensku, a to na všetkých produkčných stupňoch potravinovej vertikály.

Referenčný ukazovateľ produkčnej výkonnosti, plne zohľadňuje súčasné spotrebiteľské preferencie slovenského obyvateľstva, čím sa identifikuje zo základným záväzkom spoločnej poľnohospodárskej politiky, a to zaručiť dlhodobú potravinovú bezpečnosť európskych občanov. Spotrebiteľské preferencie ako referenčný ukazovateľ produkčnej výkonnosti navyše umožňuje sústrediť podporu v rámci spoločnej poľnohospodárskej politiky na aktívnych poľnohospodárov, ktorí poskytujú spoločnosti kolektívne služby zohľadňujúce spoločenský dopyt po potravinách. Týmto si Slovenská republika plní svoj záväzok zvyšovať efektívnosť a účinnosť podpory poskytnutej sektoru poľnohospodárstva v rámci spoločnej poľnohospodárskej politiky a prispieva k jej ďalšiemu legitimizovaniu.

Potravinová bezpečnosť je determinovaná schopnosťou krytia potrieb krajiny vlastnou výrobou. Mieru potravinovej bezpečnosti ovplyvňuje objem produkcie a spotreby agropotravinárskych komodít. Na základe skladby súčasnej spotreby potravín v SR sme identifikovali nosné poľnohospodárske komodity a potravinárske výrobky a následne rozdelili do 2 základných skupín: komodity živočíšnej výroby a komodity rastlinnej výroby. Samostatnú skupinu tvoria krmoviny a kŕmne zmesi, ktoré majú priame prepojenie na potreby živočíšnej výroby.

Tab. č.18: Spotreba nosných poľnohospodárskych komodít a potravinárskych výrobkov v SR na obyvateľa v kg za rok 2011

|  |  |
| --- | --- |
| Hovädzie a teľacie mäso | 3,54 |
| Bravčové mäso | 31,6 |
| Hydinové mäso | 19,3 |
| Ovčie mäso | 0,11 |
| Kozie mäso | 0,05 |
| Mlieko a mliečne výrobky | 156,9 |
| Vajcia | 12,6 |
| Cukor | 34,3 |
| Pšenica (potravinárska) | 92,24 |
| Raž (potravinárska) | 6,11 |
| Rastlinné jedlé tuky a oleje | 17,4 |
| Zemiaky | 47,6 |
| Zelenina (v hodnote čerstvého) | 101,5 |
| Ovocie (v hodnote čerstvého) | 51,9 |
| z toho ovocie mierneho pásma | 22,8 |

Zdroj: ŠÚSR

## Živočíšna výroba

Živočíšna výroba má nezastupiteľný a multiprodukčný význam a postavenie nielen v rámci poľnohospodárskej výroby, ale aj v štruktúre celého národného hospodárstva. Pri relatívne stabilnom domácom dopyte zabezpečuje nielen produkciu surovín a polotovarov pre výrobu finálnych potravín živočíšneho pôvodu určených na výživu obyvateľstva, ale vďaka nepretržitému výrobnému procesu je aj zdrojom príjmov poľnohospodárskych podnikov v priebehu celého roka.

Význam živočíšnej výroby spočíva aj v mimoprodukčných oblastiach. Významnou mierou prispieva k zamestnanosti a tým k rastu životnej úrovne a kvality života na vidieku. Má nezastupiteľné miesto v rozvoji turizmu a agroturizmu, ktoré na rozdiel od krajín západnej Európy nemal na Slovensku tradíciu a je vo fáze rozvoja a hľadania si svojej klientely. Významný prínos živočíšnej výroby je aj z hľadiska krajinotvorby.

Napriek nespornému významu a nezastupiteľnému postaveniu sa živočíšna výroba na Slovensku nachádza v hlbokej recesii. Od roku 2002 do roku 2010 sa celková hrubá poľnohospodárska produkcia v bežných cenách znížila o 12,7%, čo bolo jednoznačne spôsobené poklesom celkovej hrubej živočíšnej produkcie až o 25,9%. Pokiaľ v bázickom roku 2002 sa hrubá živočíšna produkcia podieľala na celkovej poľnohospodárskej produkcii až 54%-mi, v roku 2010 už len 46%-mi. Rozhodujúcim spôsobom sa na uvedenom poklese podieľali zvieratá, ktorých produkcia v bežných cenách celkovo klesla až o 38,6%, na čom sa podieľali všetky nosné kategórie hospodárskych zvierat: predovšetkým produkcia hydiny sa znížila o 16,6%, a kritický prepad produkcie ošípaných o viac ako 63 %. Dynamika poklesu hrubej produkcie živočíšnych výrobkov v priebehu sledovaného obdobia bola v porovnaní so zvieratami výrazne nižšia (-7,2%). Jednou z možností čiastočnej stabilizácie resp. zvýšenia stavov hospodárskych zvierat je zachovanie podpory na výkon kontroly úžitkovosti do výšky 70 % nákladov a podpory na vedenie plemennej knihy, ako aj podpory ozdravovacích programov v chovoch hospodárskych zvierat, avšak s ohľadom na možnosti verejných financií. Ďalším systémovým opatrením, ktoré je vhodné zachovať, je podpora chovateľských výstav na regionálnej a národnej úrovni, ktoré slúžia jednak na propagáciu dosiahnutých chovateľských úspechov ako aj na rozvoj vnútroštátneho resp. vnútroregionálneho obchodu s plemenným materiálom a ďalšími produktmi.

### Hovädzie a teľacie mäso

Domáci dopyt po hovädzom a teľacom mäse meriame pomocou štatisticky nameranej spotreby v tonách za rok, čo predstavuje objem 18 640 ton. Hrubá domáca produkcia predstavuje objem 22 246 ton. Znamená to, že produkcia v SR dosahuje 119,35% domáceho dopytu, čo znamená, že produkčná výkonnosť v tejto komodite je, z hľadiska prvovýroby, výrazne vyššia ako stanovený cieľ. Vysoká miera produkčnej výkonnosti tejto komodity je v prvovýrobe (t.j. produkcia jatočného dobytka) dosahovaná aj napriek trvalému a dramatickému poklesu stavov hovädzieho dobytka (viď graf č. 1).

Graf. č. 7: Vývoj početných stavov hovädzieho dobytka v tis. ks

Zdroj: VÚEPP

Z objemu hrubej domácej produkcie sa vyvezie cca 68%, čo predstavuje absolútne 15 060 ton. Z toho vývoz v rámci EÚ tvorí 12 898 ton. Takýto objem vývozu vytvára v ekonomike SR každoročný nedostatok domáceho hovädzieho a teľacieho mäsa, ktorý sa vykrýva dovozom z krajín EÚ.

Tab. č.19: Bilancia hovädzieho a teľacieho mäsa v tonách jatočnej hmotnosti

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2002** | **2007** | **2008** | **2009** | **2010** | **2011** |
| Počiatočné zásoby | 1 135 | 890 | 1 192 | 586 | 319 | 354 |
| Hrubá domáca produkcia | 29 899 | 29 945 | 28 571 | 27 999 | 26 319 | 22 246 |
| Dovoz | 1 462 | 8 704 | 8 386 | 7 052 | 11 835 | 11 777 |
| - v tom z EÚ | 1 462 | 8 523 | 8 163 | 6 989 | 11 553 | 11 587 |
| Zmena ŠHR | -1 051 | -212 | -4 | -83 | 0 | 2 |
| **Celková ponuka** | **33 547** | **39 751** | **38 153** | **35 719** | **38 473** | **34 376** |
| Vývoz | 7 272 | 11 799 | 13 170 | 13 884 | 15 919 | 15 060 |
| - v tom do EÚ | 6 414 | 11 092 | 11 967 | 11 640 | 14 005 | 12 898 |
| Spotreba mäsa | 23 347 | 25 924 | 23 803 | 21 006 | 21 813 | 18 640 |
| Ostatné úbytky | 1 525 | 835 | 594 | 511 | 387 | 364 |
| **Celkové použitie** | **32 144** | **38 559** | **37 567** | **35 400** | **38 119** | **34 064** |
| Konečné zásoby | 1 403 | 1 192 | 586 | 319 | 354 | 311 |

Zdroj: VÚEPP

Z hľadiska prvovýroby teda nastáva problematický moment v tom, že slovenskí prvovýrobcovia vyvážajú produkciu hovädzieho a teľacieho mäsa aj napriek tomu, že až 78 % súčasného vývozu, t.j. 100 %-ný objem súčasného dovozu, je možné spracovať na Slovensku.

Úzkym miestom, z hľadiska tejto komodity, je teda spracovateľský priemysel, ktorý súčasnú produkciu jatočného hovädzieho dobytka nespracúva na potenciálnej úrovni a tak je paradoxom zahranično-obchodnej výmeny, že naša nadprodukcia je exportovaná v živom stave jatočného hovädzieho, pričom SR je dlhodobo čistým importérom hovädzieho mäsa.

Graf č. 8: Vývoj zabití jatočného hovädzieho dobytka a hrubej domácej produkcie hovädzieho dobytka

Zdroj: VÚEPP

Spracovateľský priemysel teda za súčasného stavu spracúva len 50,7 % hrubej domácej produkcie jatočného hovädzieho dobytka, čo tvorí len 60,5 % spotreby hovädzieho a teľacieho mäsa na Slovensku. Pokles stavov hovädzieho dobytka teda reflektuje dva momenty. Prvým je spomínaná produkčná výkonnosť slovenského spracovateľského priemyslu a druhým je pokles zahraničného dopytu.

Ak uvažujeme s maximálnou kapacitou spracovateľského priemyslu na Slovensku v objeme 59 533 t jatočného hovädzieho dobytka za rok, potenciál slovenského spracovateľského priemyslu sa využíva len na 18,95 %.

Na zabezpečenie požadovanej produkčnej výkonnosti v spracovaní prvovýrobnej produkcie je potrebné výkonnosť spracovateľského priemyslu na Slovensku zvýšiť minimálne o 19,5 % súčasnej úrovne čistej produkcie hovädzieho a teľacieho mäsa, čo v absolútnom vyjadrení predstavuje zvýšenie výkonnosti v objeme 3 630 ton v jatočnej hmotnosti. Takéto zvýšenie produkčnej výkonnosti spracovateľského priemyslu by znamenalo využitie jeho potenciálnej kapacity na úrovni 25 %.

Vyššie uvedené zvýšenie produkčnej výkonnosti spracovateľského priemyslu je potrebné z hľadiska súčasnej úrovne spotreby hovädzieho a teľacieho mäsa, berúc do úvahy spotrebiteľské preferencie.

Graf č. 9:Ročná spotreba hovädzieho a teľacieho mäsa v SR (vrátane vnútorností) v kg na obyvateľa

Zdroj: VÚEPP

Vzhľadom na to, že spotrebiteľské preferencie v hovädzom a teľacom mäse v strednom období kontinuálne klesajú, a to v priamej korelácii s vysokými spotrebiteľskými cenami, je nutné zastabilizovať súčasnú spotrebu hovädzieho a teľacieho mäsa na obyvateľa minimálne na úrovni roku 2011.

Graf č. 10: Vývoj cien na jednotlivých stupňoch potravinovej vertikály (cena v EUR/1 kg bez DPH)

Zdroj: Štatistický úrad SR; PPA - ATIS; VÚEPP; prepočty MPRV SR

Analýza cien hovädzieho mäsa na všetkých stupňoch potravinovej vertikály odhalila skutočný problém z hľadiska zabezpečenia požadovanej produkčnej výkonnosti v tejto komodite. Príčinou neúmerne vysokého objemu vývozu živého hovädzieho a nízkej objemovej úrovne spracovania produktov prvovýroby spočíva vo vysokých spracovateľských cenách a veľmi nízkych výkupných cenách prvovýrobcov. Súčasne, ako je zrejmé z grafu č. 5, index rastu cien spracovateľov má prudší rastový trend ako index rastu spotrebiteľských cien.

Ceny prvovýrobcov v roku 2011 nepokrývali ani vlastné náklady na 1 kg prírastku, vypočítané pomocou vyčíslenia jednotlivých kalkulačných položiek vlastných nákladov na jednotku produkcie. Takto vypočítané vlastné náklady na 1 kg prírastku dosahovali v roku 2011 výšku 2,61 EUR/kg. Strata prvovýrobcu sa takto pohybuje na úrovni 0,33 EUR/kg.

Graf č. 11:Vývoj cenových indexov na jednotlivých stupňoch potravinovej vertikály

Zdroj: Štatistický úrad SR; PPA - ATIS; VÚEPP; prepočty MPRV SR

Z hľadiska potreby oživenia trhu s hovädzím a teľacím mäsom na Slovensku je životne dôležité upraviť cenové úrovne v rámci potravinovej vertikály na úkor spracovateľov a v prospech prvovýrobcov. V opačnom prípade hrozí ďalšie rapídne znižovanie produkčnej výkonnosti z hľadiska spracovaného hovädzieho a teľacieho mäsa.

Na základe vykonanej analýzy celej potravinovej vertikály hovädzieho a teľacieho mäsa považujeme za potrebné dosiahnuť tieto cieľové hodnoty parametrov základných trhových ukazovateľov:

* zvýšiť výkonnosť spracovateľského priemyslu na Slovensku minimálne o 19,5 % súčasnej úrovne čistej produkcie hovädzieho a teľacieho mäsa, čo v absolútnom vyjadrení predstavuje zvýšenie výkonnosti v objeme 3 630 ton v jatočnej hmotnosti; a
* maximálne sa priblížiť k priemernej výkupnej cene za 1 kg živej hmotnosti hovädzieho na úrovni, ktorá by pokrývala vlastné náklady na 1 kg prírastku

### Bravčové mäso

Domáci dopyt po bravčovom mäse meriame pomocou štatisticky nameranej spotreby v tonách za rok, čo predstavuje objem 151 872 ton. Hrubá domáca produkcia predstavuje objem 88 197 ton. Znamená to, že produkcia v SR dosahuje 58 % domáceho dopytu, čo znamená, že produkčná výkonnosť v tejto komodite je, z hľadiska prvovýroby, výrazne nedostatočná v porovnaní so stanoveným cieľom.

Ponuka dorovnáva domáci dopyt dovozom prevažne spracovaného bravčového mäsa a čiastočne dovozom živých ošípaných. V roku 2011 sa na Slovensko doviezlo 12 901 t živých ošípaných a 104 938 ton bravčového mäsa, vrátane údeného, soleného a bravčových konzerv prepočítaných na jatočnú hmotnosť. Vyviezli sa živé ošípané o živej hmotnosti 35 455 ton. Súčasne sa vyviezlo 22 434 ton bravčového mäsa, vrátane údeného, soleného a bravčových konzerv, po prepočte na jatočnú hmotnosť.

Tab. č.20: Bilancia bravčového mäsa v tonách jatočnej hmotnosti

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2002** | **2007** | **2008** | **2009** | **2010** | **2011** |
| Počiatočné zásoby | 3 370 | 4 062 | 4 726 | 2 379 | 5 945 | 3 245 |
| Hrubá domáca produkcia | 162 517 | 117 059 | 99 723 | 86 558 | 86 621 | 88 197 |
| Dovoz | 20 410 | 104 575 | 107 425 | 110 626 | 120 137 | 115 001 |
| - v tom z EÚ-25 | 20 190 | 104 509 | 106 815 | 110 001 | 119 990 | 114 528 |
| Zmena ŠHR | 965 | 205 | -72 | 79 | 0 | 7 |
| **Celková ponuka** | **185 333** | **225 490** | **211 946** | **199 483** | **212 703** | **206 435** |
| Vývoz | 335 | 39 666 | 31 701 | 23 566 | 41 617 | 50 089 |
| - v tom z EÚ-25 | 331 | 39 542 | 31 138 | 23 489 | 41 546 | 49 345 |
| Spotreba mäsa | 172 400 | 178 442 | 175 742 | 168 583 | 166 575 | 151 872 |
| Ostatné úbytky | 6 487 | 2 656 | 2 125 | 1 389 | 1 266 | 1 245 |
| **Celkové použitie** | **179 222** | **220 764** | **209 567** | **193 538** | **209 458** | **203 205** |
| Konečné zásoby | 6 111 | 4 726 | 2 379 | 5 945 | 3 245 | 3 230 |

Zdroj: VÚEPP

Príčiny nízkej miery produkčnej výkonnosti v tejto komodite z hľadiska prvovýroby je teda potrebné hľadať jednak v trvalom poklese stavov živých ošípaných, ktoré klesajú geometricky v porovnaní s vývojom spotreby bravčového mäsa na obyvateľa, a jednak v zápornom salde zahraničného obchodu so živými ošípanými. Berúc do úvahy referenčný rok 2002, počet ošípaných takto klesol o takmer 63 %, čo v absolútnych číslach znamená pokles o 937,5 tis. ks.

Graf č. 12:Vývoj počtu ošípaných a spotreby bravčového mäsa na obyvateľa

Zdroj: VÚEPP

Súčasnú úroveň hrubej domácej produkcie udržuje výlučne intenzifikácia chovov ošípaných, meraná pomocou počtu prasníc a miery ich reprodukcie. Vývoj intenzifikácie chovov ošípaných však nedosahuje parametre, ktoré by znamenali nárast v počte ošípaných.

Graf č. 13: Vývoj indexov počtu ošípaných, hrubej domácej produkcie a počtu prasníc

Zdroj: VÚEPP

Zvýšenie produkčnej výkonnosti, z hľadiska prvovýroby, na požadovanú úroveň 80% súčasnej spotreby obyvateľstva dosiahneme zvýšením počtu prasníc na úroveň 70 000 ks so súčasným zvýšením parametrov ich reprodukčnej úžitkovosti na úroveň 20 – 21 odstavčiat na 1 prasnicu. To znamená, že počet prasníc sa musí v strednodobom horizonte zvýšiť o cca 30 000 ks na všetkých úrovniach chovu so súčasným zvýšením intenzity reprodukcie o 10,2%. Tento cieľ predpokladá v prvom rade zintenzívnenie produkcie plemenných prasníc v šľachtiteľských a rozmnožovacích chovoch s následným zvýšením produkcie jatočných ošípaných. Osobitný dôraz sa musí klásť na podporu menej početných chovov prasníc do 500 ks.

Zvýšením počtu prasníc na 70 000 ks sa zabezpečí ročná produkcia jatočných ošípaných v celkovom počte 1 425 900 ks, čo pri jatočnej hmotnosti 109 kg/ks predstavuje zvýšenie hrubej domácej produkcie jatočných ošípaných o 76,22 %, t.j. na úroveň 155 423 ton.

Čo sa týka spracovateľského priemyslu na Slovensku, tento spracúva len 64,5 % hrubej domácej produkcie jatočných ošípaných (viď graf č. 8), čo tvorí len 37,47 % spotreby bravčového mäsa na Slovensku. Ak uvažujeme s maximálnou kapacitou spracovateľského priemyslu na Slovensku v objeme 194 253 t jatočných ošípaných za rok, potenciál slovenského spracovateľského priemyslu sa využíva len na 29,3 %. Prvovýrobcovia sú takto nútení časť živej produkcie vyvážať na trhy ostatných členských krajín EÚ, najmä do Maďarska, Poľska a Česka.

Na zabezpečenie produkčnej výkonnosti na úrovni 80 % sa výkonnosť spracovateľského priemyslu na Slovensku musí zvýšiť minimálne o 42,53 % súčasnej úrovne čistej produkcie bravčového mäsa, čo v absolútnom vyjadrení predstavuje zvýšenie výkonnosti v objeme 272 942 ks, resp. 24 203 ton v jatočnej hmotnosti. Takéto zvýšenie produkčnej výkonnosti spracovateľského priemyslu by znamenalo využitie jeho potenciálnej kapacity na úrovni 41,76 %.

Graf č. 14: Vývoj hrubej domácej produkcie jatočných ošípaných a počtu zabití jatočných ošípaných

Zdroj: VÚEPP

Vyššie uvedené zvýšenie produkčnej výkonnosti spracovateľského priemyslu je potrebné z hľadiska súčasnej úrovne spotreby bravčového mäsa, berúc do úvahy spotrebiteľské preferencie.

Graf č. 15:Ročná spotreba bravčového mäsa v SR (vrátane vnútorností) v kg na obyvateľa

Zdroj: VÚEPP

Vzhľadom na to, že spotrebiteľské preferencie v bravčovom mäse sú v strednom období rozkolísané, a to v priamej korelácii s vývojom spotrebiteľských cien a príjmov obyvateľstva, je nutné zastabilizovať súčasnú spotrebu bravčového mäsa na obyvateľa minimálne na úrovni roku 2011.

Graf č. 16: Vývoj cien na jednotlivých stupňoch potravinovej vertikály (cena v EUR/1 kg bez DPH)

Zdroj: VÚEPP

Analýza cien bravčového mäsa na jednotlivých stupňoch potravinovej vertikály ukázala základný problém vysokých úbytkov stavu živých zvierat v strednodobom horizonte, a to problém relatívne nízkych výkupných cien prvovýrobcov a obrovské cenové prírastky na druhom a treťom stupni potravinovej vertikály.

Graf č. 17:Vývoj cenových indexov na jednotlivých stupňoch potravinovej vertikály

Zdroj: VÚEPP

Indexové porovnanie cien na jednotlivých stupňoch potravinovej vertikály v bravčovom mäse ukazuje, že trend naznačený vyššie, teda úprava cenových úrovní v prospech výkupných cien prvovýrobcov, je naštartovaný. Máme však za to, že nie je dostatočne razantný na to, aby dokázal zabrzdiť prepad stavov ošípaných.

Ceny prvovýrobcov sa v roku 2011 pohybovali len tesne nad úrovňou vlastných nákladov na 1 kg prírastku, vypočítaných pomocou vyčíslenia jednotlivých kalkulačných položiek vlastných nákladov na jednotku produkcie. Takto vypočítané vlastné náklady na 1 kg prírastku dosahovali v roku 2011 výšku 1,47 EUR/kg. Prvovýrobca takto dosahuje len minimálnu ziskovosť na úrovni 0,05 EUR/kg. Je potrebné však brať do úvahy skutočnosť, že v prípade podpory chovu ošípaných neexistujú na národnej úrovni a úrovni EÚ žiadne možnosti priamej podpory. Je teda potrebné cenové hladiny vo väčšej miere usmerňovať v prospech prvovýrobcov, ktorí, aj za súčasného stavu produkčnej výkonnosti v bravčovom mäse, preferujú vývoz živých ošípaných do zahraničia. Vzhľadom na to, je potrebné udržať priemernú spotrebiteľskú cenu za kg bravčového mäsa na úrovni roku 2011 zvýšením výkupných cien prvovýrobcov a úmerným znížením marží spracovateľov a predajcov, a to v rovnakom pomere.

Na základe vykonanej analýzy celej potravinovej vertikály bravčového mäsa považujeme za potrebné dosiahnuť tieto cieľové hodnoty parametrov základných trhových ukazovateľov:

* zvýšiť počet prasníc o 30 000 ks a súčasne zvýšiť parametre ich reprodukčnej úžitkovosti na úroveň 20 – 21 odstavčiat na 1 prasnicu;
* zvýšiť výkonnosť spracovateľského priemyslu na Slovensku minimálne o 42,53 % súčasnej úrovne čistej produkcie bravčového mäsa, čo v absolútnom vyjadrení predstavuje zvýšenie výkonnosti v objeme 272 942 ks, resp. 24 203 ton v jatočnej hmotnosti; a
* maximálne sa priblížiť k priemernej výkupnej cene za 1 kg živej hmotnosti bravčového mäsa na úrovni, ktorá by pokrývala vlastné náklady na 1 kg prírastku

### Hydinové mäso

Domáci dopyt po hydinovom mäse meriame pomocou štatisticky nameranej spotreby v tonách za rok, čo predstavuje objem 104 134 ton. Hrubá domáca produkcia predstavuje objem 72 253 ton. Znamená to, že produkcia v SR dosahuje 69,38 % domáceho dopytu, čo znamená, že produkčná výkonnosť v tejto komodite je, z hľadiska prvovýroby, nedostatočná v porovnaní so stanoveným cieľom.

Tab. č.21: Bilancia hydinového mäsa v tonách jatočnej hmotnosti

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2002** | **2007** | **2008** | **2009** | **2010** | **2011** |
| Počiatočné zásoby | 4 867 | 6 235 | 5 957 | 6 019 | 7 999 | 3 058 |
| Hrubá domáca produkcia | 98 109 | 83 485 | 75 130 | 79 088 | 87 998 | 72 253 |
| Dovoz | 20 105 | 43 721 | 56 972 | 71 275 | 71 817 | 87 899 |
| - v tom z EÚ-25 | 13 249 | 36 808 | 51 338 | 61 153 | 71 294 | 80 138 |
| **Celková ponuka** | **123 080** | **133 441** | **138 060** | **156 383** | **167 814** | **163 212** |
| Vývoz | 4 119 | 22 476 | 29 005 | 35 585 | 61 559 | 55 846 |
| - v tom z EÚ-25 | 4 086 | 21 174 | 24 877 | 34 662 | 42 538 | 50 078 |
| Spotreba mäsa | 112 379 | 105 008 | 103 036 | 112 798 | 103 197 | 104 134 |
| **Celkové použitie** | **116 498** | **127 484** | **132 041** | **148 383** | **164 756** | **159 980** |
| Konečné zásoby | 6 582 | 5 957 | 6 019 | 7 999 | 3 058 | 3 232 |

Zdroj: VÚEPP

Ponuka dorovnáva domáci dopyt dovozom prevažne spracovaného hydinového mäsa a čiastočne dovozom živej hydiny. V roku 2011 sa na Slovensko doviezlo12 393 t živej hydiny a 70 352 ton hydinového mäsa z kurčiat a moriek. Vyviezla sa živá hydina o živej hmotnosti 24 871 ton. Súčasne sa vyviezlo 36 175 ton hydinového mäsa z kurčiat a moriek. Z hľadiska prvovýroby teda nastáva problematický moment v tom, že slovenskí prvovýrobcovia vyvážajú produkciu hydinového mäsa aj napriek tomu, že celá súčasná produkcia môže byť spracovaná na Slovensku.

Vývoj objemu hrubej domácej produkcie približne kopíruje vývoj v počte hydiny, pričom vývoj obidvoch ukazovateľov má, zo strednodobého hľadiska striedavý trend (viď graf č. 12).

Graf č. 18: Vývoj hrubej domácej produkcie hydiny a počtu hydiny

Zdroj: VÚEPP

Príčiny nízkej miery produkčnej výkonnosti v tejto komodite z hľadiska prvovýroby je teda potrebné hľadať predovšetkým v nízkej početnosti hydiny a vo vysokom objeme čistého vývozu živej hydiny v pomere k hrubej domácej produkcii. Hrubá domáca produkcia hydiny sa teda, z hľadiska naplnenia cielenej miery produkčnej výkonnosti na úrovni 80 % súčasnej spotreby, musí zvýšiť minimálne o 11 054 t (t.j. cca 5 314 423 ks), ak uvažujeme že sa všetka produkcia prvovýroby spracuje na Slovensku.

Z pohľadu spracovania súčasnej hrubej domácej produkcie na Slovensku, táto dosahuje úroveň 78,45 % a zo strednodobého hľadiska kontinuálne klesá (viď graf č. 17).Súčasná produkčná výkonnosť spracovateľského priemyslu takto predstavuje iba 54,4 % súčasnej spotreby hydinového mäsa na Slovensku.

Graf č. 19: Vývoj hrubej domácej produkcie hydiny a zabití jatočnej hydiny

Zdroj: VÚEPP

Ak uvažujeme s potenciálnou kapacitou spracovateľského priemyslu na Slovensku na úrovni 105 770 ton v jatočnej hmotnosti hydiny, tento v súčasnosti spracúva iba 53,59 % svojho potenciálu.

Na zabezpečenie požadovanej miery produkčnej výkonnosti z hľadiska spracovania domácej produkcie prvovýroby sa výkonnosť spracovateľského priemyslu na Slovensku musí zvýšiť minimálne o 25,22 % súčasnej úrovne čistej produkcie hydinového mäsa, čo v absolútnom vyjadrení predstavuje zvýšenie výkonnosti v objeme 26 676 ton v jatočnej hmotnosti. Takéto zvýšenie produkčnej výkonnosti spracovateľského priemyslu by znamenalo využitie jeho potenciálnej kapacity na úrovni 78,8 %.

Vyššie uvedené zvýšenie produkčnej výkonnosti spracovateľského priemyslu je potrebné z hľadiska súčasnej úrovne spotreby hydinového mäsa, berúc do úvahy spotrebiteľské preferencie.

Graf č. 20: Spotreba hydinového mäsa na kosti na obyvateľa v kg za rok

Zdroj: VÚEPP

Vzhľadom na to, že spotrebiteľské preferencie sú v hydinovom mäse v strednom období relatívne stabilné, je nutné tento trend zachovať a zastabilizovať súčasnú spotrebu hydinového mäsa na obyvateľa minimálne na úrovni roku 2011.

Graf č. 21: Vývoj cien na jednotlivých stupňoch potravinovej vertikály (cena v EUR/1 kg bez DPH)

Zdroj: VÚEPP

Analýza cien na jednotlivých stupňoch potravinovej vertikály ukazuje, že príčinou poklesu stavov hydiny v strednodobom horizonte a súčasne nadmerného objemu vývozu v pomere k hrubej domácej produkcii sú nízke výkupné ceny na úrovni prvovýroby. Ceny prvovýrobcov v roku 2011 nepokrývali ani vlastné náklady na 1 kg živej hmotnosti, vypočítané pomocou vyčíslenia jednotlivých kalkulačných položiek vlastných nákladov na jednotku produkcie. Takto vypočítané vlastné náklady na 1 kg prírastku dosahovali v roku 2011 výšku 1,00 EUR/kg. Strata prvovýrobcu sa takto pohybuje na úrovni 0,09 EUR/kg.

Graf č. 22: Vývoj cenových indexov na jednotlivých stupňoch potravinovej vertikály

Zdroj: VÚEPP

Vývoj cenových indexov síce naznačuje, že ceny prvovýrobcov rastú v súčasnosti najprudšie, zároveň je však potrebné konštatovať, že tento nárast ani zďaleka, z hľadiska udržania hrubej domácej produkcie v spracovateľskom priemysle SR, nepostačuje.

Na základe vykonanej analýzy celej potravinovej vertikály hydinového mäsa považujeme za potrebné realizovať nasledovné opatrenia:

* zvýšiť početnosť hydiny (stavy v chove) minimálne o 885 737 ks (5 314 423 ks pri 6 turnusoch ročne);
* zvýšiť výkonnosť spracovateľského priemyslu na Slovensku minimálne o 25,22 % súčasnej úrovne čistej produkcie hydinového mäsa, čo v absolútnom vyjadrení predstavuje zvýšenie výkonnosti v objeme 26 676 ton v jatočnej hmotnosti.; a
* maximálne sa priblížiť k priemernej výkupnej cene za 1 kg živej hmotnosti na úrovni, ktorá by pokrývala vlastné náklady na 1 kg prírastku.

### Ovčie mäso

Domáci dopyt po ovčom mäse meriame pomocou štatisticky nameranej spotreby v tonách za rok, čo predstavuje objem 471 ton. Hrubá domáca produkcia predstavuje objem 1 188 ton. Znamená to, že produkcia v SR dosahuje 252,3 % domáceho dopytu, čo znamená, že produkčná výkonnosť v tejto komodite je, z hľadiska prvovýroby, výrazne vyššia ako stanovený cieľ.

Z hľadiska korektnosti uvedených prepočtov je však potrebné uviesť, že dostatočná úroveň produkčnej výkonnosti je trvalo dosahovaná v dôsledku dramatického poklesu domácej spotreby ovčieho mäsa, ktorá, oproti referenčnej úrovni roka 2002, poklesla o takmer 56 %. Súčasne s poklesom domácich spotrebiteľských preferencií stúpa vývoz prvovýrobnej produkcie, ktorý, oproti roku 2002, vzrástol o 4,4 %. Tento vývoj zahraničného obchodu by nebol výnimočný ak by ho nesprevádzal signifikantný pokles hrubej domácej produkcie, ktorý, oproti roku 2002, predstavoval 33,8 %.

Tab. č.22: Bilancia ovčieho mäsa v tonách jatočnej hmotnosti

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2002** | **2007** | **2008** | **2009** | **2010** | **2011** |
| Počiatočné zásoby | 84 | 0 | 0 | 0 | 0 | 0 |
| Hrubá domáca produkcia | 1 795 | 1 012 | 1 178 | 1 208 | 1 345 | 1 188 |
| Dovoz | 29 | 41 | 49 | 19 | 22 | 67 |
| - v tom z EÚ | 29 | 25 | 28 | 8 | 9 | 54 |
| **Celková ponuka** | **1 824** | **1 053** | **1 226** | **1 227** | **1 368** | **1 255** |
| Vývoz | 751 | 752 | 788 | 502 | 661 | 784 |
| - v tom do EÚ | 751 | 752 | 787 | 502 | 661 | 784 |
| Spotreba mäsa | 1 070 | 300 | 437 | 725 | 706 | 471 |
| Ostatné úbytky | 0 | 1 | 1 | 0 | 0 | 0 |
| **Celkové použitie** | **1 822** | **1 053** | **1 226** | **1 227** | **1 368** | **1 255** |
| Konečné zásoby | 86 | 0 | 0 | 0 | 0 | 0 |

Zdroj: VÚEPP

Z hľadiska prvovýroby teda dochádza ku zaujímavému momentu, kedy sa hrubá domáca produkcia plne prispôsobuje domácim spotrebiteľským preferenciám, pričom objem vývozu je relatívne stabilný.

Graf č. 23: Vývoj hrubej domácej produkcie, zahraničného obchodu a spotrebiteľských preferencií

Zdroj: VÚEPP

Hrubá domáca produkcia ovčieho mäsa naopak vôbec neovplyvňuje početnosť oviec na Slovensku, ktorý vykazuje zo strednodobého hľadiska stabilný rast. Tento vývoj je daný predovšetkým relatívne ľahkou zmenou pomerov extenzívnej a intenzívnej časti chovov a produkčným zameraním.

Graf č. 24: Vývoj hrubej domácej produkcie a početnosti oviec

Zdroj: VÚEPP

Z hľadiska spracovania hrubej domácej produkcie, túto ovplyvňuje predovšetkým stabilný zahraničný odbyt a domáce spotrebiteľské preferencie. Objem spracovania hrubej domácej produkcie takto, oproti referenčnej úrovni roka 2002, klesol. Je však potrebné uviesť, že objem spracovania klesal v priamej korelácii s poklesom domácej spotreby. Mierne nekonzistentný vývoj v rokoch 2007, 2008 a čiastočne aj v roku 2009 bol daný štruktúrou vývozu domácej produkcie.

Graf č. 25: Vývoj zabití jatočných oviec v porovnaní s hrubou domácou produkciou a domácou spotrebou

Zdroj: VÚEPP

Domáci spracovateľský priemysel takto spracúva 44,3 % hrubej domácej produkcie ovčieho mäsa, čo tvorí až 111,72 % domácej spotreby. Domáca spotreba ovčieho mäsa sa vyvíja, s primeraným časovým oneskorením, v priamej korelácii s cenovou úrovňou ovčieho mäsa. To znamená, že súčasná úroveň výkupných cien zabezpečuje na trhu s ovčím mäsom relatívnu rovnováhu, kedy sa dopyt vyrovnáva s ponukou a súčasne tak prvovýrobca ako aj spracovateľ nedosahujú primárnu stratu z produkcie. Je však nutné podotknúť, že produkcia ovčieho mäsa je realizovaná z veľkej časti v zahraničí, ktorého potenciál nie je zo strany slovenských producentov plne využitý. Domáci dopyt je nízky a jeho podiel je ďalej štatisticky znižovaný stále väčším podielom neoficiálnej spotreby, ktorej výška je priamo ovplyvnená legislatívne náročnými podmienkami domáceho oficiálneho predaja.

Graf č. 26: Vývoj výkupných cien jatočných jahniat a oviec a domácej spotreby na obyvateľa

Zdroj: VÚEPP

Na základe týchto skutočností môžeme konštatovať, že trh s ovčím mäsom je z hľadiska potravinovej vertikály v relatívnej rovnováhe, danej vysokým podielom zahraničného dopytu v pomere k domácemu dopytu po ovčom mäse. Na posilnenie krehkej rovnováhy v potravinovej vertikále v tejto komodite je potrebné diverzifikovať odbytové trhy v zahraničí a odstrániť legislatívne prekážky domáceho predaja.

### Kozie mäso

Domáci dopyt po kozom mäse meriame pomocou štatisticky nameranej spotreby v tonách za rok, čo predstavuje objem 258,3 ton. Hrubá domáca produkcia predstavuje taktiež objem 258,3 ton. Znamená to, že produkcia v SR dosahuje 100 % domáceho dopytu, čo znamená, že produkčná výkonnosť v tejto komodite je, z hľadiska prvovýroby, dostatočná. Je však potrebné uviesť, že dostatočná úroveň produkčnej výkonnosti je trvalo dosahovaná v dôsledku poklesu domácej spotreby kozieho mäsa, ktorá, oproti referenčnej úrovni roka 2002, poklesla o cca 23 %.

Tab. č.23: Bilancia kozieho mäsa v tonách jatočnej hmotnosti

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2002** | **2007** | **2008** | **2009** | **2010** | **2011** |
| Počiatočné zásoby | 0,0 | 0,0 | 0,0 | 0,0 | 0,0 | 0,0 |
| Hrubá domáca produkcia | 339,0 | 298,0 | 298,0 | 257,2 | 258,5 | 258,3 |
| Dovoz | 0,0 | 0,0 | 0,0 | 0,0 | 0,6 | 0,0 |
| - v tom z EÚ | 0,0 | 0,0 | 0,0 | 0,0 | 0,0 | 0,0 |
| **Celková ponuka** | **339,0** | **298,0** | **298,0** | **257,2** | **259,1** | **258,3** |
| Vývoz | 3,0 | 0,0 | 0,0 | 0,0 | 0,0 | 0,0 |
| - v tom do EÚ | 3,0 | 0,0 | 0,0 | 0,0 | 0,0 | 0,0 |
| Spotreba mäsa | 336,0 | 298,0 | 298,0 | 257,2 | 259,1 | 258,3 |
| Ostatné úbytky | 0,0 | 0,0 | 0,0 | 0,0 | 0,0 | 0,0 |
| **Celkové použitie** | **339,0** | **298,0** | **298,0** | **257,2** | **259,1** | **258,3** |
| Konečné zásoby | 0,0 | 0,0 | 0,0 | 0,0 | 0,0 | 0,0 |

Zdroj: VÚEPP

Nakoľko sa hrubá domáca produkcia plne prispôsobuje domácemu dopytu zahraničný obchod s kozím mäsom nie je zaznamenaný. Taktiež sa v rámci potravinovej vertikály kozieho mäsa netvoria žiadne zásoby, čo znamená, že trh je v rovnováhe. Je to dané pôsobením dvoch hlavných faktorov, a to relatívne ľahkou zmenou pomerov extenzívnej a intenzívnej časti chovov a značnou mierou samozásobenia, ktoré nie je v bilancii zahrnuté.

Rovnováha na trhu s kozím mäsom znamená, že prvovýrobcovia realizujú na domácom trhu celú svoju produkciu, spracovatelia prvovýrobnú produkciu spracujú a celú spracovanú produkciu zrealizujú na spotrebiteľskom trhu. Je však nutné uviesť, že domáci dopyt je nízky a  je ďalej štatisticky znižovaný stále väčším podielom neoficiálnej spotreby, ktorej výška je priamo ovplyvnená legislatívne náročnými podmienkami domáceho oficiálneho predaja.

Na základe týchto skutočností môžeme konštatovať, že trh s kozím mäsom je z hľadiska potravinovej vertikály zdravý a plne korešponduje s cieľmi tejto strednodobej koncepcie. Na posilnenie krehkej rovnováhy v potravinovej vertikále v tejto komodite je potrebné odstrániť legislatívne prekážky domáceho predaja.

### Mlieko a mliečne výrobky

Domáci dopyt po mlieku a mliečnych výrobkoch meriame pomocou štatisticky nameranej spotreby v tonách za rok, pričom mliečne výrobky prepočítavame na spotrebu mlieka v tonách, čo predstavuje objem 863 812 ton. Hrubá domáca produkcia predstavuje objem 928 315 ton, čo však zahŕňa aj produkciu na kŕmne účely. Potravinárska produkcia v SR takto dosiahla 97 % domáceho dopytu. Je však potrebné uviesť, že súčasná produkčná výkonnosť sa dosahuje v podmienkach čiastočne regulovaného trhu, kde platia pridelené mliečne kvóty na úrovni EÚ. Tieto kvóty budú zrušené v roku 2015. Bez prijatia účinných opatrení na reguláciu trhu s mliekom v EÚ po roku 2015 bude súčasná úroveň produkcie mlieka a mliečnych výrobkov ohrozená a môže klesnúť až na dolnú hranicu požadovanej produkčnej výkonnosti, t.j. 80 %. Navyše, z hľadiska samotnej potravinárskej spotreby je nutné, v tejto komodite, vzhľadom na jej špecifický charakter v štruktúre spotreby obyvateľstva, hovoriť aj o odporúčanej dávke na obyvateľa. Súčasná spotreba mlieka a mliečnych výrobkov, ktorá tvorí hlavný parameter výpočtov miery sebestačnosti, zaostáva za odporúčanou dávkou o cca 60 kg spotreby mlieka a mliečnych výrobkov na obyvateľa za rok. V tomto ukazovateli teda vykazuje Slovenská republika značné rezervy, ktoré by bolo účelné vykryť domácou produkciou a zvýšením ponuky mlieka a mliečnych výrobkov z domácich zdrojov. Zároveň je potrebné aktívne vplývať na výchovu obyvateľstva SR k zdravej výžive, v ktorej má spotreba mlieka a mliečnych výrobkov nezastupiteľné miesto. Ak by sa mala dodržať odporúčaná spotreba mlieka je potrebné zvýšiť produkciu mlieka na úroveň 1 064 000 ton mlieka.

V tomto smere by mal byť riešený aj posledný článok potravinovej vertikály, a to odbyt, kde je nevyhnutné pristupovať k dôslednému dodržiavaniu zákona o neprimeraných podmienkach v obchodných vzťahoch, ktorých predmetom sú potraviny a rozvinutím alternatívnych foriem predaja, najmä rozvoj regionálnych farmárskych trhov.

Po zohľadnení objemu vývozu a jeho štruktúry je však potrebné uviesť, že až 75,1 % vývozu tvorí tekuté mlieko, teda produkt s nízkou pridanou hodnotou, a len 24,9 % masla, syrov, tvarohov a ostatných mliečnych výrobkov. Podiel týchto výrobkov na celkovom dovoze je však až 47,7 %.Rozdiel medzi objemom mlieka a mliečnych výrobkov, ktorý na Slovensku ostáva a domácou spotrebou sa takto kryje dovozom v objeme až 587 833 ton, čo tvorí viac ako 68 % domácej spotreby. Slovenskí spracovatelia takto vyvážajú domácu produkciu, ktorú by mohli z 88 % realizovať na Slovensku.

Tab. č.24:Bilancia mlieka a mliečnych výrobkov v tonách (v prepočte na mlieko)

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2002** | **2007** | **2008** | **2009** | **2010** | **2011** |
| Počiatočné zásoby | 21 115 | 27 678 | 32 714 | 39 524 | 26 002 | 19 197 |
| Hrubá domáca produkcia | 1 197 800 | 1 074 655 | 1 057 249 | 957 327 | 917 977 | 928 315 |
| Dovoz | 92 479 | 412 757 | 447 320 | 455 773 | 615 503 | 587 833 |
| **Celková ponuka** | **1 148 233** | **1 413 997** | **1 435 027** | **1 359 374** | **1 463 508** | **1 440 270** |
| Vývoz | 257 921 | 550 205 | 589 655 | 483 752 | 546 610 | 549 006 |
| Domáca spotreba | 853 818 | 831 078 | 805 847 | 849 620 | 897 702 | 863 812 |
| **Celkové použitie** | **1 111 739** | **1 381 283** | **1 395 502** | **1 333 372** | **1 444 312** | **1 412 818** |
| Konečné zásoby | 36 494 | 32 714 | 39 524 | 26 002 | 19 197 | 27 452 |

Zdroj: VÚEPP

Vysoká miera produkčnej výkonnosti tejto komodity je v prvovýrobe dosahovaná aj napriek trvalému a dramatickému poklesu stavov dojníc a trvalému poklesu hrubej domácej produkcie mlieka a mliečnych výrobkov.

Graf č. 27: Vývoj hrubej domácej produkcie mlieka a priemerného počtu dojníc

Zdroj: VÚEPP

Z hľadiska požadovanej produkčnej výkonnosti je možné reflektovať dva momenty. Prvým je vysoká miera nadprodukcie a druhým je bilancia zahraničného obchodu s mliekom a mliečnymi výrobkami.

Pokiaľ ide o kvantitatívnu stránku produkcie mlieka a mliečnych výrobkov, počet dojníc mal v období rokov 2008 - 2011 klesajúcu tendenciu. Uvedená nepriaznivá skutočnosť mala vplyv na zníženú produkciu mlieka za sledované obdobie. Z kvalitatívneho hľadiska sa prudký prepad stavov dojníc, najmä v porovnaní s rokom 2002 neprejavil v takom istom rozsahu na hrubej produkcii mlieka len vďaka rastu úžitkovosti (viď graf č. 18).Avšak aj napriek pozitívnemu vývoju kvalitatívnej stránky produkcie mlieka a mliečnych výrobkov je potrebné konštatovať, že táto nedosahuje priemerné európske parametre.

Graf č. 28: Vývoj úžitkovosti dojníc a priemerného počtu dojníc

Zdroj: VÚEPP

V priebehu roku 2011 spracovatelia nakúpili spolu 811,5 tis. t mlieka. Súčasná produkčná výkonnosť spracovateľského priemyslu takto predstavuje 93,94 % súčasnej spotreby mlieka a mliečnych výrobkov na Slovensku. Môžeme teda konštatovať, že súčasná produkčná výkonnosť spracovateľského priemyslu je postačujúca. Úzkym miestom v tejto časti potravinovej vertikály je nízka miera umiestnenia produktov domáceho spracovateľského priemyslu na domácom trhu.

Graf č. 29: Vývoj cien na jednotlivých stupňoch potravinovej vertikály (cena v EUR/1 kg resp. l bez DPH)

Zdroj: VÚEPP

Na základe analýzy vývoja cien v rámci potravinovej vertikály je zrejmé, že príčina nízkej miery umiestnenia produktov domáceho spracovateľského priemyslu na domácom trhu tkvie v nízkej nákupnej cene surového kravského mlieka a nízkej odbytovej cene spracovateľov, ktoré, po radikálnom poklese v roku 2009, stále nedosiahli predkrízové úrovne. Je potrebné preto konštatovať, že nielen ceny prvovýrobcov, ale aj ceny spracovateľov v roku 2011 nepokrývali ani vlastné náklady na hrubú prvovýrobnú produkciu 1 l mlieka, vypočítané pomocou vyčíslenia jednotlivých kalkulačných položiek vlastných nákladov na jednotku produkcie. Takto vypočítané vlastné náklady na 1 l mlieka dosahovali v roku 2011 výšku 0,39 EUR/l. Strata prvovýrobcu sa takto pohybuje na úrovni 0,07 EUR/l.

Graf č. 30: Vývoj cenových indexov na jednotlivých stupňoch potravinovej vertikály

Zdroj: VÚEPP

Z pohľadu cenotvorby v rámci potravinovej vertikály zohráva teda negatívnu úlohu posledný článok, teda predajca, ktorý finálnu spotrebiteľskú cenu navyšuje oproti spracovateľskej cene priemerne až o 56,5 %. Nízka výkupná cena surového kravského mlieka takto posúva prvovýrobcov do existenčnej úrovne stratovosti produkcie, spracovatelia sú tlačení finálnym článkom potravinovej vertikály do minimálnej ceny spracovaného mlieka, čo ich núti vyvážať svoju produkciu do zahraničia, tak aby si zabezpečili aspoň minimálnu ziskovosť a finálny článok potravinovej vertikály má dostatok priestoru pohybovať so spotrebiteľskými cenami mlieka podľa potreby.

Na základe vykonanej analýzy celej potravinovej vertikály mlieka a mliečnych výrobkov považujeme za potrebné dosiahnuť nasledovné ciele a realizáciu opatrení:

* maximálne sa priblížiť k výkupnej cene pre prvovýrobcov za 1 l surového kravského mlieka na úrovni, ktorá by pokrývala vlastné náklady na 1 l surového kravského mlieka;
* podporiť investície do modernizácie technologického vybavenia a podpora inovácií výrobkov.
* presadiť prijatie účinných opatrení na reguláciu trhu s mliekom v EÚ na obdobie po roku 2015

### Konzumné vajcia

Domáci dopyt po konzumných vajciach meriame pomocou štatisticky nameranej spotreby v tis. ks za rok, čo predstavuje objem 1 118 440 tis. ks. Hrubá domáca produkcia predstavuje objem 1 113 040 tis. ks. Znamená to, že produkcia v SR dosahuje 99,52 % domáceho dopytu, čo znamená, že produkčná výkonnosť v tejto komodite, z hľadiska prvovýroby, vysoko prevyšuje stanovený cieľ.

Tab. č.25: Bilancia výroby a použitia konzumných vajec v škrupine v SR (vrátane výrobkov) v tis. ks

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2002** | **2007** | **2008** | **2009** | **2010** | **2011** |
| Počiatočné zásoby | 11 198 | 11 033 | 17 954 | 17 109 | 18 378 | 19 692 |
| Produkcia konzumných vajec | 1 132 000 | 1 095 998 | 1 091 552 | 1 066 244 | 1 127 083 | 1 113 040 |
| Dovoz | 63 471 | 18 322 | 215 451 | 223 875 | 203 456 | 95 391 |
| **Celková ponuka** | **1 206 669** | **1 125 352** | **1 324 957** | **1 307 228** | **1 348 917** | **1 228 123** |
| Spotreba celkom | 1 151 821 | 994 126 | 1 104 431 | 1 082 984 | 1 128 384 | 1 118 440 |
| Vývoz | 22 671 | 116 043 | 203 417 | 204 866 | 200 841 | 99 432 |
| **Celkové použitie** | **1 174 492** | **1 110 169** | **1 307 848** | **1 287 850** | **1 329 225** | **1 217 872** |
| Konečné zásoby | 32 177 | 15 183 | 17 109 | 18 378 | 19 692 | 10 251 |

Zdroj: VÚEPP

Z celkovej produkcie konzumných vajec sa na Slovensku spotrebuje až 91%, čo znamená, že dovozom sa vykrýva celkový domáci dopyt len z 8,5 %-nej časti. Samotná produkcia konzumných vajec je zo strednodobého hľadiska stabilná a nič nenasvedčuje tomu, že by sa mala situácia zmeniť.

Graf č. 31: Spotreba konzumných vajec na obyvateľa v kg za rok

Zdroj: VÚEPP

Z hľadiska súčasnej úrovne spotreby konzumných vajec, berúc do úvahy spotrebiteľské preferencie, môžeme konštatovať, že tieto sú v strednodobom horizonte stabilné a nadpriemerné oproti referenčnému roku 2002.

Graf č. 32: Vývoj cien na jednotlivých stupňoch potravinovej vertikály (cena v EUR/1 ks bez DPH)

Zdroj: VÚEPP

Analýza cien na jednotlivých stupňoch potravinovej vertikály len potvrdzuje stabilný trend z hľadiska stredného obdobia. Stabilné ceny prvovýrobcov a minimálne navýšenia priemerných spotrebiteľských cien, spolu s vysokým percentom odbytu domácej produkcie na domácom trhu signalizujú, že trh je v tejto komodite zdravo konkurenčný a ponuka je takmer vyrovnaná s dopytom.

Taktiež vývoj indexov cien na jednotlivých stupňoch potravinovej vertikály ukazuje približné kopírovanie cenových nárastov a poklesov pre prvovýrobu a odbyt.

Graf č. 33: Vývoj cenových indexov na jednotlivých stupňoch potravinovej vertikály

Zdroj: VÚEPP

Na základe týchto skutočností môžeme konštatovať, že trh s konzumných vajcami je z hľadiska potravinovej vertikály zdravý a plne korešponduje s cieľmi tejto strednodobej koncepcie.

### Identifikované scenáre vývoja z hľadiska zabezpečenia produkčnej výkonnosti v nosných komoditách živočíšnej výroby na úrovni 80 % súčasnej spotreby obyvateľstva SR

Na základe vykonaných analýz potravinovej vertikály v nosných komoditách živočíšnej výroby je zrejmé, že cieľ dosiahnuť produkčnú výkonnosť na úrovni 80 % súčasnej spotreby obyvateľstva bude možné dosiahnuť kombináciou kvantitatívnych a kvalitatívnych znakov výroby, a to na všetkých stupňoch potravinovej vertikály tak, aby sa naplnili parametre základných trhových ukazovateľov uvedené v tab. č. 23.

Tab. č. 26: Parametre základných trhových ukazovateľov pre zabezpečenie produkčnej výkonnosti v nosných komoditách živočíšnej výroby na úrovni 80 % súčasnej spotreby obyvateľstva SR

|  |  |
| --- | --- |
| **Hovädzie a teľacie mäso** | zvýšiť výkonnosť spracovateľského priemyslu na Slovensku minimálne o 19,5 % súčasnej úrovne čistej produkcie hovädzieho a teľacieho mäsa, čo v absolútnom vyjadrení predstavuje zvýšenie výkonnosti v objeme 3 630 ton v jatočnej hmotnosti. |
|  | maximálne sa priblížiť k priemernej výkupnej cene za 1 kg živej hmotnosti hovädzieho na úrovni, ktorá by pokrývala vlastné náklady na 1 kg prírastku |
| **Bravčové mäso** | zvýšiť počet prasníc o 30 000 ks a súčasne zvýšiť parametre ich reprodukčnej úžitkovosti na úroveň 20 – 21 odstavčiat na 1 prasnicu. |
|  | zvýšiť výkonnosť spracovateľského priemyslu na Slovensku minimálne o 42,53 % súčasnej úrovne čistej produkcie bravčového mäsa, čo v absolútnom vyjadrení predstavuje zvýšenie výkonnosti v objeme 272 942 ks, resp. 24 203 ton v jatočnej hmotnosti. |
|  | maximálne sa priblížiť k priemernej výkupnej cene za 1 kg živej hmotnosti bravčového mäsa na úrovni, ktorá by pokrývala vlastné náklady na 1 kg prírastku |
| **Hydina** | zvýšiť početnosť hydiny (stavy v chove) minimálne o 885 737 ks (5 314 423 ks pri 6 turnusoch ročne); |
|  | zvýšiť výkonnosť spracovateľského priemyslu na Slovensku minimálne o 25,22 % súčasnej úrovne čistej produkcie hydinového mäsa, čo v absolútnom vyjadrení predstavuje zvýšenie výkonnosti v objeme 26 676 ton v jatočnej hmotnosti |
|  | maximálne sa priblížiť k priemernej výkupnej cene za 1 kg živej hmotnosti na úrovni, ktorá by pokrývala vlastné náklady na 1 kg prírastku |
| **Mlieko a mliečne výrobky** | maximálne sa priblížiť k výkupnej cene pre prvovýrobcov za 1 l surového kravského mlieka na úrovni, ktorá by pokrývala vlastné náklady na 1 l surového kravského mlieka |
|  | presadiť prijatie účinných opatrení na reguláciu trhu s mliekom v EÚ na obdobie po roku 2015 |

## Krmoviny a kŕmne zmesi

Z hľadiska naplnenia strednodobého cieľa v oblasti produkčnej výkonnosti pre živočíšnu výrobu je nevyhnutné definovať dodatočnú potrebu krmovín a kŕmnych zmesí pre plánované zvýšenie stavov hospodárskych zvierat.

### Krmoviny

Krmoviny na ornej pôde sú dôležitou súčasťou osevných postupov hlavne z dôvodu predplodinového efektu, ale kým ich význam z pohľadu krmív klesá, z pohľadu suroviny pre bioplynové stanice stúpa. Krmoviny rozdeľujeme na jednoročné a viacročné. K najdôležitejším druhom krmovín z pohľadu výživy hospodárskych zvierat patria:

* kukurica na zelené kŕmenie a siláž;
* lucerna siata;
* ďatelina lúčna; a
* trvalé trávne porasty.

Tab. č. 27: Základné produkčné ukazovatele krmovín na ornej pôde

|  |  |  |  |  |  |  |
| --- | --- | --- | --- | --- | --- | --- |
|  | 2002 | 2007 | 2008 | 2009 | 2010 | 2011 |
| **Jednoročné krmoviny na ornej pôde** |  |  |  |  |  |  |
| Zberová plocha (ha) | 120 859 | 96 429 | 91 390 | 85 970 | 92 371 | 95 280 |
| Úroda (t) | 3 021 880 | 2 047 874 | 2 426 079 | 2 087 746 | 1 924 283 | 2 516 620 |
| Hektárová úroda (t/ha) | 25,00 | 21,24 | 26,55 | 24,28 | 20,83 | 26,41 |
| **Lucerna siata** |  |  |  |  |  |  |
| Zberová plocha (ha) | 62 481 | 52 198 | 50 411 | 51 568 | 53 453 | 48 648 |
| Úroda (t) | 471 437 | 362 698 | 382 903 | 360 884 | 348 151 | 314 073 |
| Hektárová úroda (t/ha) | 7,55 | 6,95 | 7,60 | 7,00 | 6,51 | 6,46 |
| **Ďatelina červená dvojkosná** |  |  |  |  |  |  |
| Zberová plocha (ha) | 8 761 | 4 869 | 4 486 | 4 751 | 4 593 | 4 351 |
| Úroda (t) | 51 301 | 22 409 | 21 586 | 19 473 | 17 933 | 20 601 |
| Hektárová úroda (t/ha) | 5,86 | 4,60 | 4,81 | 4,10 | 3,90 | 4,73 |
| **Viacročné krmoviny na ornej pôde** |  |  |  |  |  |  |
| Zberová plocha (ha) | 128 885 | 139 207 | 140 796 | 150 563 | 160 546 | 173 584 |
| Úroda (t) | 729 695 | 623 511 | 699 004 | 642 936 | 688 488 | 673 349 |
| Hektárová úroda (t/ha) | 5,66 | 4,48 | 4,96 | 4,27 | 4,29 | 3,88 |
| **Trvalé trávne porasty** |  |  |  |  |  |  |
| Zberová plocha (ha) | 771 009 | 502 789 | 503 976 | 508 337 | 489 403 | 507 844 |
| Úroda (t) | 1 266 473 | 889 653 | 998 471 | 963 078 | 1 014 653 | 1 013 575 |
| Hektárová úroda (t/ha) | 1,64 | 1,78 | 1,98 | 1,89 | 2,07 | 2,00 |

Zdroj: CVRV - VÚRV Piešťany

Trvalý pokles plôch kukurice na siláž je priamo úmerný výraznému zníženiu stavov hospodárskych zvierat predovšetkým hovädzieho dobytka. Úrody sa počas tohto obdobia pohybovali okolo 25 t/ha, s väčšími či menšími odchýlkami v jednotlivých rokoch. Kukurica na siláž v poslednom období nachádza uplatnenie ako komodita najmä pre produkciu kukuričnej siláže pre bioplynové stanice. Predovšetkým z tohto dôvodu možno aj očakávať postupný nárast pestovateľských plôch.

Podobný vývoj ako pri kukurici je možné pozorovať aj v prípade lucerny siatej, ktorej význam stúpa predovšetkým z hľadiska jej využitia ako suroviny pre bioplynové stanice. Vroku2011 zberové plochy lucerny siatej dosiahli výmeru 48648 ha a hektárové úrody sa pohybovali cca6,46 t/ha. Negatívny trend v smere úbytku zberových plôch lucerny siatej, z dôvodu útlmu živočíšnej výroby, tlmila relatívna stabilita hektárových úrod.

Význam ďateliny lúčnej, podobne ako lucerny siatej, v poslednom období stúpa ako suroviny pre bioplynové stanice. Zberové plochy ďateliny lúčnej majú výmeru 4351 ha a hektárové úrody sa pohybujú na úrovni cca4,73t/ha. Redukcia plôch sa ďateliny lúčnej dotkla výraznejšie ako lucerny siatej, a to nielen z dôvodu redukcie stavov hospodárskych zvierat ale aj z dôvodu nižšej stability úrod v porovnaní s lucernou siatou, kde možno vidieť hlbší prepad čo sa týka úrod a aj ich výraznejšiu kolísavosť v jednotlivých rokoch.

Výmera trvalých trávnych porastov sa v súčasnosti pohybuje na úrovni 507 844 ha. Hektárové úrody sú na úrovni približne 2,00 t/ha. Stabilný vývoj v zastúpení trvalých lúk v 90-tych rokoch bol narušený začiatkom tohto tisícročia, predpokladáme, že z dôvodu iného využitia týchto lúk, predovšetkým v dôsledku pestovania rýchlorastúcich drevín, zvyšovania produkcie obnoviteľných zdrojov energie, náletov drevín a realizácie developerských projektov. V poslednom období stúpa aj ich význam ako suroviny pre bioplynové stanice.

Vzhľadom na neexistenciu štatistík spotreby krmovín na ornej pôde sme na odhad sebestačnosti súčasnej domácej produkcie krmovín na ornej pôde použili indexové porovnanie vývoja počtu hovädzieho dobytka a úrod krmovín na ornej pôde. Z tohto indexového porovnania vyplýva, že domáca produkcia krmovín na ornej pôde plne závisí od vývoja počtu hospodárskych zvierat, a to predovšetkým hovädzieho dobytka. Mierne výkyvy v produkcii sú dané vývojom početnosti oviec a kôz.

Graf č. 34: Vývoj indexov počtu hovädzieho dobytka a úrody krmovín na ornej pôde

Zdroj: VÚEPP, MPRV

Sumárne je možné konštatovať, že krmoviny z hľadiska objemu ich ročnej produkcie plne postačujú pre súčasné potreby živočíšnej výroby, nakoľko pokles ich produkcie plne reflektoval úbytok stavov hospodárskych zvierat.

Po dosiahnutí koncepciou predpokladaného stavu hovädzieho dobytka a spotreby biomasy v bioplynových staniciach bude zvýšená spotreba produkcie krmovín, ktorú bude treba zabezpečiť využitím aj doteraz nevyužívaných plôch a zvýšením intenzity pestovania krmovín.

### Kŕmne zmesi

Kŕmne zmesi majú nezastupiteľný význam vo výžive predovšetkým ošípaných, hydiny a hovädzieho dobytka. Ich úlohou je zabezpečiť zvieratám kvalitnú výživu tak, aby pri dodržaní ostatných podmienok chovu, mohol sa plne prejaviť ich produkčný potenciál. Zabezpečenie kŕmnych zmesí možno hodnotiť z hľadiska zabezpečenia dostatočného množstva, primeranej kvality a vhodnej štruktúry.

Najviac zastúpenými plodinami v kŕmnych zmesiach sú kŕmna pšenica, kŕmny jačmeň, ovos a kukurica na zrno. Z hľadiska zhodnotenia súčasného stavu produkcie kŕmnych zmesí na Slovensku budeme teda postupovať zhodnotením prvovýrobnej produkcie najviac zastúpených plodín.

Tab. č. 28: Základné produkčné ukazovatele najviac zastúpených plodín v kŕmnych zmesiach

|  |  |  |  |  |  |  |
| --- | --- | --- | --- | --- | --- | --- |
|  | 2002 | 2007 | 2008 | 2009 | 2010 | 2011 |
| **Kŕmna pšenica** |  |  |  |  |  |  |
| Zberová plocha (ha) | 116 218 | 77 973 | 93 889 | 81 049 | 60 182 | 63 486 |
| Úroda (t) | 445 115 | 297 856 | 457 238 | 324 195 | 208 230 | 285 686 |
| Hektárová úroda (t/ha) | 3,83 | 3,82 | 4,87 | 4,00 | 3,46 | 4,50 |
| **Kŕmny jačmeň** |  |  |  |  |  |  |
| Zberová plocha (ha) | 79 813 | 49 302 | 49 695 | 57 099 | 42 883 | 33 114 |
| Úroda (t) | 284 931 | 154 807 | 207 727 | 196 991 | 116 641 | 128 153 |
| Hektárová úroda (t/ha) | 3,57 | 3,14 | 4,18 | 3,45 | 2,72 | 3,87 |
| **Ovos** |  |  |  |  |  |  |
| Zberová plocha (ha) | 14 547 | 14 110 | 11 625 | 10 611 | 9 747 | 10 202 |
| Úroda (t) | 30 840 | 25 257 | 23 947 | 23 025 | 16 277 | 24 179 |
| Hektárová úroda (t/ha) | 2,12 | 1,79 | 2,06 | 2,17 | 1,67 | 2,37 |
| **Kukurica na zrno** |  |  |  |  |  |  |
| Zberová plocha (ha) | 78 585 | 73 443 | 82 560 | 48 844 | 52 136 | 60 802 |
| Úroda (t) | 422 004 | 291 568 | 674 517 | 334 580 | 288 312 | 434 733 |
| Hektárová úroda (t/ha) | 5,37 | 3,97 | 8,17 | 6,85 | 5,53 | 7,15 |

Zdroj: odhad MPRV

Vzhľadom na to, že obilniny na kŕmne účely nevyžadujú špeciálne pestovné postupy a v praxi sa rozdeľuje skutočné použitie úrody obilnín až po zbere, boli zberové plochy a úrody obilnín na kŕmnu spotrebu expertne odhadnuté, a to na základe pomerov ich spotreby na kŕmne účely k celkovej domácej spotrebe.

Z výpočtu, že výpadok produkcie kŕmnej pšenice bol daný predovšetkým poklesom zberových plôch, ktorý nedokázala vykryť ani pokračujúca intenzifikácia produkcie. Použitie celkovej produkcie pšenice je determinované výškou domácej spotreby na potravinárske účely. Použitie časti produkcie pšenice na kŕmne účely sa takto z vyššie špecifikovaných dôvodov znížil, a to oproti referenčnému roku 2002 až o viac ako 35 %. Tento výpadok však korešpondoval s prepadom produkcie živočíšnej výroby.

Podobný vývoj ako pri pšenici sa zaznamenal aj pri jačmeni, ktorého zberové plochy sa taktiež rapídne znížili, oproti roku 2002 až o 58,5 %. Tento výpadok vykryla intenzifikácia produkcie len s veľmi malej časti a tak v súčasnosti zaznamenávame, oproti referenčnému roku 2002, až 55 % pokles produkcie jačmeňa, ktorý je následne určený na kŕmne účely.

V produkcii ovsa bol taktiež zaznamenaný pokles celkových zberových plôch, čo spôsobilo celkový pokles produkcie ovsa. Tento výpadok produkcie bol však relatívne úspešne vyrovnaný pokračujúcou intenzifikáciou produkcie. Hlavne vplyvom spomínanej intenzifikácie je možné konštatovať, že celková produkcia ovsa a rovnako tak časť domácej produkcie ovsa, ktorá je určená na kŕmne účely, nezaznamenala až tak výrazný prepad ako v prípade jačmeňa a pšenice.

Najpriaznivejšia situácia je v produkcii kukurice na zrno, ktorej pokles zberových plôch úplne vykryla intenzifikácia jej produkcie a takto môžeme v súčasnosti pozorovať rast celkovej produkcie kukurice na zrno a čiastkovo aj kukurice na zrno, v porovnaní s rokom 2002, ktorá je určená na kŕmne účely, o viac ako 3 %.

V súčasnom období je možné konštatovať, že produkcia hlavných plodín zastúpených v kŕmnych zmesiach je stabilizovaná. Zaznamenaný prepad produkcie v porovnaní s rokom 2002 sa podarilo zastaviť udržaním ich pestovateľských plôch a zvyšovaním hektárových úrod.

Tab. č. 29: Sebestačnosť v produkcii hlavných plodín zastúpených v kŕmnych zmesiach

|  |  |  |  |
| --- | --- | --- | --- |
|  | **Súčasná spotreba v tonách za rok** | **Súčasná produkcia v tonách za rok** | **% sebestačnosti na základe súčasnej spotreby** |
| **Pšenica na kŕmenie** | 270 000,00 | 285 686,35 | 105,81% |
| **Jačmeň na kŕmenie** | 120 000,00 | 128 152,97 | 106,79% |
| **Ovos na kŕmenie** | 18 000,00 | 24 179,10 | 134,33% |
| **Kukurica na zrno** | 240 000,00 | 434 732,88 | 181,14% |

Zdroj: odhad MPRV

Sumárne je možné konštatovať, že plodiny najviac zastúpené v kŕmnych zmesiach z hľadiska objemu ich ročnej produkcie plne postačujú pre súčasné potreby živočíšnej výroby, nakoľko pokles ich produkcie plne reflektoval úbytok stavov hospodárskych zvierat.

### Kvantifikácia dodatočnej potreby krmovín a kŕmnych zmesí pre plánované zvyšovanie stavov hospodárskych zvierat

Na základe identifikovaných scenárov vývoja z hľadiska zabezpečenia produkčnej výkonnosti v nosných komoditách živočíšnej výroby na úrovni 80 % súčasnej spotreby obyvateľstva SR boli definované ako početne nedostatočné kategórie hospodárskych zvierat ošípané a hydina.

Zvýšením počtu prasníc na 70 000 ks sa zabezpečí ročná produkcia jatočných ošípaných v celkovom počte 1 425 900 ks, čo pri jatočnej hmotnosti 109 kg/ks predstavuje prírastok hmotnosti 153 997 200 kg (pozn. 109 kg – 1 kg pri narodení, t.j. prírastok 108 kg/ks). Pri priemernej spotrebe všetkých kŕmnych zmesí na 1 kg prírastku 3,2 kg/kŕmny deň je ročná potreba kŕmnych zmesí v celkovom objeme 492 791,04 t (t.j. nárast oproti potrebe v roku 2011 o 212 697,05 t).

Pri zvýšení hrubej domácej produkcie hydiny na 82 503 ton jatočnej hmotnosti (zvýšenie o 14,19% v porovnaní s rokom 2011) a pri priemernej spotrebe kŕmnych zmesí na 1 kg prírastku v objeme 1,79 kg, je ročná potreba kŕmnych zmesí pre brojlerové kurčatá v celkovom objeme 202 302 t. Za predpokladu priemerného počtu nosníc 6 200 tis. ks a priemernej dennej spotrebe kŕmnych zmesí na nosnicu na úrovni 0,115 kg je možné predpokladať spotrebu kŕmnych zmesí pre nosnice na úrovni 260 400 t. Celková ročná potreba kŕmnych zmesí pre početnosť hydiny v plánovaných parametroch produkcie je 462 702 t (t.j. nárast oproti potrebe v roku 2011 o 57 485,13 t).

Dodatočná potreba kŕmnych zmesí v súlade s identifikovanými scenármi vývoja v živočíšnej výrobe predstavuje objem 270 182,18 t.

V súlade s nápočtom potreby kŕmnych zmesí je dôležité kalkulovať aj s najviac zastúpenými komoditami v kŕmnych zmesiach (viď tab. č.27).

Tab. č.30: Vyčíslenie dodatočnej potreby najviac zastúpených komodít v kŕmnych zmesiach

|  |  |  |  |  |  |  |
| --- | --- | --- | --- | --- | --- | --- |
|  | **% zastúpenie obilnín v kŕmnych zmesiach** | **Súčasná spotreba v tonách za rok** | **Dodatočná potreba v tonách za rok** | **Plánovaná spotreba v tonách za rok** | **Súčasná produkcia v tonách za rok** | **% sebestačnosti na základe plánovanej spotreby** |
| **Pšenica na kŕmenie** | 45,00% | 270 000,00 | 121 581,98 | 391 581,98 | 285 686,35 | 72,96% |
| **Jačmeň na kŕmenie** | 22,00% | 120 000,00 | 59 440,08 | 179 440,08 | 128 152,97 | 71,42% |
| **Ovos na kŕmenie** | 3,00% | 18 000,00 | 8 105,47 | 26 105,47 | 24 179,10 | 92,62% |
| **Kukurica na zrno** | 30,00% | 240 000,00 | 81 054,65 | 321 054,65 | 434 732,88 | 135,41% |

Zdroj: MPRV SR

Na zabezpečenie dodatočnej potreby kŕmnych zmesí je teda potrebné zvýšiť produkciu komodít zastúpených v kŕmnych zmesiach, a to o nasledovné objemy:

|  |  |
| --- | --- |
| **Jačmeň na kŕmenie** | 51 287,11 ton |
| **Ovos na kŕmenie** | 1 926,36 ton |

## Rastlinná výroba

Rastlinná výroba je základným odvetvím poľnohospodárstva. Jej cieľom je dosiahnuť ekonomicky efektívne, stále a kvalitné úrody. Zaoberá sa pestovaním rastlín v najširšom zmysle, v ktorom sa využívajú rôzne praktické a vedecké, ako aj agrotechnické opatrenia, ktoré prispievajú k priaznivému stavu kultúrnych rastlín a k zvýšeniu ich produkcie i kvality. Vyrába potraviny, krmivá, a suroviny pre spracovateľský priemysel. Zahŕňa [pestovanie obilnín](http://sk.wikipedia.org/wiki/Obilnin%C3%A1rstvo), [strukovín](http://sk.wikipedia.org/wiki/Strukoviny), olejnín, okopanín, technických plodín, ovocia a zeleniny, chmeľu, hrozna na výrobu vína, osív a sadív, rezaných kvetov a iných špeciálnych plodín (liečivé a koreninové), závlahy a ďalšie strojnotechnologické zariadenia, vrátane výroby biomasy.

Rastlinná výroba patrí do aplikovanej rastlinnej ekológie, teda predovšetkým rieši vzťahy medzi rastlinou a faktormi vonkajšieho prostredia, uskutočňuje pozberovú úpravu, skladovanie a finalizáciu výrobkov. Medzi základné úlohy rastlinnej výroby patrí:

* zabezpečiť potravinovú bezpečnosť štátu a výživovú dostatočnosť obyvateľstva; a
* optimalizovať oblastnú štruktúru poľnohospodárskej a potravinovej výroby.

### Cukor

Produkcia kvótového cukru je viazaná na výšku vnútroštátnej a regionálnej kvóty vo výške 112 319,5 ton. Vnútroštátna kvóta 112 319,5 ton postačuje na pokrytie domácej spotreby na 62,98 %. Táto je rozdelená medzi dve funkčné spoločnosti: Považský cukor a.s. v Trenčianskej Teplej a Slovenské cukrovary s.r.o. v Seredi. Kapacita cukrovarov v plnej miere postačuje na produkciu pridelenej kvóty, oba spracovateľské závody sú počas kampane schopné spracovávať aj mimo kvótovú cukrovú repu a vyrábať mimo kvótový cukor a takýmto spôsobom optimalizovať efektivitu spracovania.

Mimo kvótový cukor podľa nariadenia EÚ nie je možné predať na trhu EÚ, využíva sa v priemysle na nepotravinárske účely, je možné ho preniesť do produkcie nasledovného hospodárskeho roka. V posledných dvoch hospodárskych rokoch z dôvodu nenaplnenia plánovaných bezcolných dovozov z krajín AKP a LDC povolila EÚ predaj mimokvótového cukru na trhu EÚ. Takýmto spôsobom sa na Slovensku realizoval v hospodárskych rokoch 2010/2011 objem 10 508,10 t cukru a 2011/2012 objem 21 680 t cukru.

Tab. č.31: Bilancia cukru v hospodárskych rokoch v tis. t

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2002/03** | **2007/08** | **2008/09** | **2009/10** | **2010/11** | **2011/12** |
| Počiatočné zásoby | 72,1 | 30,7 | 12,2 | 15,8 | 14,1 | 36,3 |
| Produkcia | 183,7 | 128,4 | 144,3 | 166,0 | 124,1 | 175,1 |
| Iné zdroje (odchýlka) | 5,7 | 2,3 | 0,0 | 0,1 | 7,2 | 3,0 |
| Dovoz spolu | 9,7 | 9,5 | 3,0 | 50,3 | 49,6 | 35,2 |
| **Celková ponuka** | **271,2** | **170,9** | **159,5** | **232,2** | **195,0** | **249,7** |
| Dodávky pre obyv. a výrobu | 131,2 | 52,1 | 49,7 | 41,8 | 49,5 | 56,2 |
| Ostatné dodávky | 14,7 | 74,7 | 70,0 | 45,8 | 52,1 | 60,0 |
| Vývoz spolu | 37,9 | 31,9 | 24,0 | 130,6 | 57,1 | 60,0 |
| Spotreba | 183,8 | 158,6 | 143,7 | 218,2 | 158,7 | 176,2 |
| Konečné zásoby | 87,4 | 12,2 | 15,8 | 14,1 | 36,3 | 73,5 |

Zdroj: VÚEPP

Domáci dopyt po cukre meriame pomocou štatisticky nameranej spotreby v tonách za rok, čo predstavuje objem 176,2 tis. t. Domáca produkcia predstavuje objem 175,1 tis. t. Cielená miera produkčnej výkonnosti na úrovni 80 % v tejto komodite je trvalo dosahovaná len po započítaní výroby mimokvótového cukru a po zohľadnení vývozu, pričom v hospodárskom roku 2011/2012 dosiahla úroveň 99,05 %. Dovoz cukru na úrovni 35,2 tis. t predstavuje dodatočnú spotrebu cukru, ktorý je súčasťou dovezených výrobkov.

Domáca produkcia cukru bola v strednodobom horizonte ovplyvnená predovšetkým rapídnym poklesom zberových plôch cukrovej repy, pričom tento prepad nebolo možné v plnej miere, v strednodobom horizonte, korigovať intenzifikáciou jej produkcie.

Graf č. 35: Vývoj zberových plôch a produkcie cukrovej repy

Zdroj: VÚEPP

Avšak, práve intenzifikácia produkcie cukrovej repy, v podobe rastu hektárových úrod a rastu miery cukornatosti, zabezpečila, že domáca produkcia cukru v hospodárskom roku 2011/12 dosahovala kvantitatívne referenčné úrovne hospodárskeho roka 2002/03 na 95,32 %.

Graf č. 36: Vývoj priemerných hektárových úrod a priemernej miery cukornatosti

Zdroj: VÚEPP

Čo sa týka súčasnej úrovne spracovania produkcie cukrovej repy táto je na úrovni 100 % súčasných kapacít cukrovarov na Slovensku. Na základe toho je možné konštatovať, že súčasná domáca produkcia cukru je optimálna vzhľadom na potreby obyvateľstva a produkčnú výkonnosť prvovýroby. Zároveň, domáca produkcia cukru plne koreluje so spotrebiteľskými preferenciami a teda korešponduje s priemernou spotrebou cukru na obyvateľa.

Graf č. 37: Spotreba cukru na obyvateľa v kg za rok

Zdroj: VÚEPP

Vzhľadom na to, že spotrebiteľské preferencie sú v spotrebe cukru v strednom období stabilné, je nutné tento trend zachovať a zastabilizovať súčasnú spotrebu cukru na obyvateľa minimálne na úrovni roku 2010.

Graf č. 38: Vývoj cien a nákladov prvovýrobcov za tonu cukrovej repy použitej na výrobu cukru v EUR/t

Zdroj: VÚEPP

Ceny prvovýrobcov bez započítania dotácií, t.j. osobitnej platby na cukor a dočasnej štátnej pomoci, nepokrývajú vlastné náklady na produkciu 1 t cukrovej repy, vypočítané pomocou vyčíslenia jednotlivých kalkulačných položiek vlastných nákladov na jednotku produkcie. Takto vypočítané vlastné náklady na 1 t cukrovej repy dosahovali v roku 2010 výšku 29,57 EUR/t. Primárna strata prvovýrobcu sa takto pohybuje na úrovni 3,6 EUR/t. Dotácie však túto stratu plne kryjú a umožňujú prvovýrobcovi dosahovať ziskovosť na úrovni 6,8 EUR/t a tým udržujú rovnovážny stav na trhu s cukrom.

Vyššie uvedené potvrdzuje aj vývoj cenových indexov na jednotlivých stupňoch potravinovej vertikály. Osobitná platba na cukor a dočasná štátna pomoc takto zabezpečujú na trhu s cukrom optimálny stav, kedy sa výroba optimálne intenzifikuje, kapacity spracovateľského priemyslu sa využívajú na 100 % a spotreba cukru na obyvateľa je stabilná.

Graf č. 39: Vývoj cenových indexov na jednotlivých stupňoch potravinovej vertikály

Zdroj: VÚEPP

Na základe týchto skutočností môžeme konštatovať, že trh s cukrom je z hľadiska potravinovej vertikály zdravý a plne korešponduje s cieľmi tejto strednodobej koncepcie. Pre zachovanie tohto stavu je potrebné podporovať integrovanú produkciu cukrovej repy ako doplnku priamych platieb aj v budúcom programovom období, uplatňovať aj naďalej v intenciách spoločnej poľnohospodárskej politiky osobitnú platbu na cukor a v rámci možností štátneho rozpočtu dočasnú štátnu pomoc.

### Pšenica

Domáci dopyt po pšenici meriame pomocou štatisticky nameranej spotreby v tis. t za rok, čo predstavuje objem 1 041,6 tis. t. Z celkového objemu domáceho dopytu tvorí dopyt po potravinárskej pšenici 47,82 %, t.j. 498,1 tis. t. Domáca produkcia predstavuje objem 1631,1 tis. t, z čoho produkcia potravinárskej pšenice tvorí 31,67 %, t.j. 516,5 tis. t. Z bilancie vyplýva, že celková produkcia pšenice v SR dosahuje 156,59 % domáceho dopytu, čo znamená, že produkcia tejto komodity, z hľadiska prvovýroby, vysoko presahuje stanovený cieľ. Podobné parametre produkčnej výkonnosti dosahuje aj, partikulárne, produkcia potravinárskej pšenice, keď táto dosahuje 103,69 % domáceho dopytu.

Tab. č.32: Bilancia pšenice v hospodárskych rokoch

|  |  |  |  |  |  |  |  |
| --- | --- | --- | --- | --- | --- | --- | --- |
| **Ukazovateľ** |  | **2002/03** | **2007/08** | **2008/09** | **2009/10** | **2010/11** | **2011/12** |
| Osevná plocha | tis. ha | 406,1 | 360,8 | 374,4 | 380,3 | 349,7 | 364,0 |
| Zberová plocha | tis. ha | 405,8 | 360,7 | 373,7 | 379,2 | 342,1 | 362,8 |
| Hektárová úroda | t/ha | 3,83 | 3,82 | 4,87 | 4,00 | 3,46 | 4,50 |
| Produkcia | tis. t | 1554,5 | 1 379,6 | 1 819,5 | 1 537,9 | 1 185,3 | 1 631,1 |
| - potravinárska | tis .t | 621,1 | 528,0 | 535,8 | 499,4 | 400,7 | 516,5 |
| Počiatočné zásoby | tis. t | 221,7 | 173,8 | 209,6 | 520,3 | 625,2 | 121,5 |
| Dovoz | tis. t | 23,4 | 54,5 | 158,5 | 103,0 | 110,0 | 116,2 |
| Ostatné zdroje | tis. t | 0,0 | 50,8 | 50,3 | 59,1 | 50,7 | 52 |
| **Celková ponuka** | tis. t | **1799,6** | **1 658,7** | **2 237,9** | **2 220,3** | **1 971,1** | **1 920,9** |
| Domáca spotreba | tis. t | 1530,8 | 1 083,6 | 1293,7 | 1 024,10 | 1 060,3 | 1 041,6 |
| - potravinárska | tis. t | 585,0 | 490,4 | 466,4 | 434 | 523,8 | 498,1 |
| Vývoz | tis. t | 35,0 | 355,0 | 385,9 | 531,8 | 453,7 | 561,6 |
| Ostatné výdaje | tis. t | 38,6 | 10,5 | 38 | 7,6 | 8,1 | 9,6 |
| **Celkové použitie** | tis. t | **1604,4** | **1 449,1** | **1 717,6** | **1563,5** | **1 522,0** | **1 612,8** |
| Konečné zásoby spolu | tis. t | 195,2 | 209,6 | 520,3 | 656,7 | 124,6 | 308,2 |

Zdroj: VÚEPP

Z celkovej domácej produkcie pšenice sa na Slovensku použije 65,57 %, pričom 34,43 % domácej produkcie je určených na vývoz. Dovoz pšenice na Slovensku je zanedbateľný a je určený len na dopĺňanie zásob a import osiva v podobe nových odrôd. Každoročný prebytok pšenice z hľadiska prvovýroby vytvoril zásoby, ktoré v hospodárskom roku 2011/12 dosiahli objem 308,2 tis. t.

Produkcia pšenice je takto, z kvantitatívneho hľadiska, optimálna a stabilná, pričom výnimku tvoril len záplavový rok 2010. Odhliadnuc od produkcie pšenice v hospodárskom roku 2010/11 je možné konštatovať, že celková domáca produkcia pšenice je stabilná, a to aj napriek poklesu zberových plôch oproti referenčnému hospodárskemu roku 2002/03.

Graf č. 40: Vývoj zberových plôch a produkcie pšenice

Zdroj: VÚEPP

Výpadok produkcie pšenice, spôsobený poklesom zberových plôch vo výške 10,6 % oproti referenčnému hospodárskemu roku 2002/03, bol v uplynulom strednodobom horizonte čiastočne nahradený intenzifikáciou produkcie v podobe rastu hektárových výnosov oproti referenčnému obdobiu vo výške 17,5 %.

Graf č. 41: Vývoj zberových plôch a úrod na hektár

Zdroj: VÚEPP

V nasledujúcich rokoch nepredpokladáme výraznejšie výkyvy v produkcii ani v spotrebe pšenice. Situáciu však môže ovplyvniť vývoj klimatických zmien (sucho, záplavy, mrazy, prívalové dažde). Naďalej však možno predpokladať, že celková ponuka vytvorená počiatočnými zásobami a produkciou bude, na úrovni prvovýroby, prevyšovať celkové použitie.

Čo sa týka spracovania domácej produkcie potravinárskej pšenice, domáci mlynský priemysel spracúva domácu produkciu na 100 %. Za rok 2011 sa na Slovensku zomlelo 405 166 t pšenice, čo predstavuje výťažnosť produkcie mlynského priemyslu, počítanú z celkovej domácej produkcie potravinárskej pšenice, na úrovni 78,4 %. Produkčná kapacita mlynského priemyslu na Slovensku, ak počítame potenciálnu ročnú produkčnú kapacitu v objeme 430 671 t zomletej pšenice, sa takto využíva na 94 %. Súčasný objem spracovania potravinárskej pšenice v mlynskom priemysle pokrýva potreby Slovenska na 100 %. Vývoz zomletej pšenice do zahraničia predstavuje len nepatrný zlomok z celkovej produkcie mlynského priemyslu, a to 2 149 t.

Čo sa týka následného spracovania zomletej pšenice na pšeničnú múku, objem tohto spracovania tvorí 100 % súčasnej úrovne vyprodukovaného zomletej pšenice, teda v absolútnych číslach 306 638 t, pri priemernej produkčnej výťažnosti na úrovni 75,8 %. Produkčná kapacita mlynského priemyslu na Slovensku, ak počítame potenciálnu ročnú produkčnú kapacitu v objeme 377 957 t pšeničnej múky, sa takto využíva na 81,1 %. Súčasný objem spracovania zomletej pšenice, v podobe pšeničnej múky, v mlynskom priemysle taktiež pokrýva potreby Slovenska na 100 %. Avšak každoročný vývoz vo výške cca 32 % domácej produkcie pšeničnej múky (za rok 2011 bol celkový objem vývozu 99 240 t pšeničnej múky) vytvára nedostatok vo výške cca 14,6 % domácej produkcie pšeničnej múky (za rok 2011 bol celkový objem dovozu 44 864,7 t pšeničnej múky).

Z vyššie uvedenej analýzy vertikály spracovateľského priemyslu na Slovensku môžeme konštatovať, že jeho produkčná výkonnosť je optimálna a plne pokrýva potreby Slovenska. Zachovanie produkčnej výkonnosti spracovateľského priemyslu je potrebné z hľadiska súčasnej úrovne spotreby potravinárskej pšenice, berúc do úvahy spotrebiteľské preferencie.

Graf č. 42:Vývoj spotreby potravinárskej pšenice na obyvateľa v kg za rok

Zdroj: VÚEPP

Vzhľadom na to, že spotrebiteľské preferencie sú v spotrebe potravinárskej pšenice v strednom období stabilné, je nutné tento trend zachovať a zastabilizovať súčasnú spotrebu potravinárskej pšenice na obyvateľa minimálne na úrovni roku 2011.

Graf č. 43: Vývoj cien na jednotlivých stupňoch potravinovej vertikály (cena v EUR/1 kg bez DPH)

Zdroj: VÚEPP

Ceny prvovýrobcov sa v roku 2011 pohybovali nad úrovňou vlastných nákladov na 1 kg produkcie potravinárskej pšenice, vypočítaných pomocou vyčíslenia jednotlivých kalkulačných položiek vlastných nákladov na jednotku produkcie. Takto vypočítané vlastné náklady na 1 kg potravinárskej pšenice dosahovali v roku 2011 výšku 0,14 EUR/kg. Prvovýrobca takto dosahuje ziskovosť na úrovni 0,06 EUR/kg. Taktiež nárast ceny v ostatných článkoch potravinovej vertikály je optimálny. Vzhľadom na to, je potrebné udržať priemernú spotrebiteľskú cenu za kg na úrovni roku 2011 zachovaním súčasných cenových úrovní, ktoré samozrejme zohľadňujú priemernú mieru inflácie.

Graf č. 44: Vývoj cenových indexov na jednotlivých stupňoch potravinovej vertikály

Zdroj: VÚEPP

Taktiež vývoj indexov cien na jednotlivých stupňoch potravinovej vertikály ukazuje približné kopírovanie cenových nárastov a poklesov pre prvovýrobu a odbyt. Z dôvodu zníženia cenovej marže pri pšenici mäkkej, sa zaujímavou komoditou, generujúcou vyššiu pridanú hodnotu, môže stať pšenica tvrdá a výroba cestovín, a tiež iné formy pšenice pre produkciu špeciálnych potravinových výrobkov.

Na základe týchto skutočností môžeme konštatovať, že trh s potravinárskou pšenicou je z hľadiska potravinovej vertikály zdravý a plne korešponduje s cieľmi tejto strednodobej koncepcie.

### Raž

Domáci dopyt po raži meriame pomocou štatisticky nameranej spotreby v tis. t za rok, čo predstavuje objem 43,4 tis. t. Z celkového objemu domáceho dopytu tvorí dopyt po raži na potravinárske účely 66,58 %, t.j. 28,9 tis. t. Domáca produkcia predstavuje objem 41,2 tis. t, z čoho produkcia raže na potravinárske účely tvorí cca 90 %, t.j. 37,4 tis. t. Z bilancie vyplýva, že celková produkcia raže v SR dosahuje 94,93 % domáceho dopytu, čo znamená, že produkčná výkonnosť v tejto komodite je, z hľadiska prvovýroby, dostatočná v porovnaní so stanoveným cieľom. Stanovené parametre produkčnej výkonnosti dosahuje aj, partikulárne, produkcia raže na potravinárske účely, keďže táto dosahuje 129,41 % domáceho dopytu. Predmetom dovozu vo výške 6,2 tis. t teda takmer výlučne tvorí raž používaná do kŕmnych zmesí a ako sadivo. Naopak vývoz vo výške 5,6 tis. t tvorí takmer výlučne raž pre potravinárske účely.

Tab. č.33: Bilancia raže v hospodárskych rokoch

|  |  |  |  |  |  |  |  |
| --- | --- | --- | --- | --- | --- | --- | --- |
| **Ukazovateľ** |  | **2002/03** | **2007/08** | **2008/09** | **2009/10** | **2010/11** | **2011/12** |
| Osevná plocha | tis. ha | 38,2 | 21,2 | 26,2 | 20,2 | 17,1 | 13,4 |
| Zberová plocha | tis. ha | 38,0 | 20,7 | 25,9 | 19,9 | 15,9 | 13,0 |
| Hektárová úroda | t/ha | 2,54 | 2,63 | 3,10 | 2,87 | 2,23 | 3,18 |
| Produkcia | tis. t | 96,5 | 54,4 | 80,3 | 56,9 | 35,5 | 41,2 |
| - potravinárska\* | tis. t | 87,6 | 49,4 | 72,9 | 51,7 | 32,2 | 37,4 |
| Počiatočné zásoby | tis. t | 18,0 | 4,6 | 7,8 | 38,6 | 35,0 | 5,0 |
| Dovoz | tis. t | 0,0 | 3,3 | 8,5 | 4,5 | 7,1 | 6,2 |
| Ostatné zdroje | tis. t | 0,0 | 1,4 | 1,4 | 1,4 | 1,1 | 1,8 |
| **Celková ponuka** | **tis. t** | **114,7** | **63,7** | **98,0** | **101,4** | **78,7** | **54,2** |
| Domáca spotreba | tis. t | 76,0 | 44,8 | 49,4 | 54,4 | 56,6 | 43,4 |
| - potravinárska | tis. t | 48,1 | 21,2 | 22,0 | 28,8 | 34,6 | 28,9 |
| Vývoz | tis. t | 27,1 | 10,8 | 9,9 | 11,4 | 10,7 | 5,6 |
| Ostatné výdaje | tis. t | 0,0 | 0,3 | 0,2 | 0,5 | 0,4 | 0,0 |
| **Celkové použitie** | **tis. t** | **103,1** | **55,9** | **59,4** | **66,4** | **67,8** | **49,1** |
| Konečné zásoby spolu | tis. t | 11,6 | 7,8 | 38,6 | 35,0 | 5,0 | 5,2 |
| \* odhad |  |  |  |  |  |  |  |

Zdroj: VÚEPP

Produkciu raže ovplyvnili v uplynulom strednodobom horizonte v porovnaní s referenčným hospodárskym rokom 2002/03 tieto skutočnosti:

* pokles zberových plôch raže o 65,8 %;
* rast hektárových úrod o 25,2 %;
* pokles domácej spotreby raže o 28,55 %, aj keď v posledných rokoch badať oživenie spotreby v tejto komodite.

Radikálny pokles zberových plôch spôsobil výpadok produkcie raže vo výške 42 %, pričom ho nedokázala zastaviť ani pokračujúca intenzifikácia produkcie.

Graf č. 45: Vývoj produkcie a zberových plôch raže

Zdroj: VÚEPP

Čo sa týka spracovania domácej produkcie raže na potravinárske účely, domáci mlynský priemysel spracúva domácu produkciu na 88,24 %. Zvyšok domácej produkcie raže na potravinárske účely sa vyvezie do zahraničia. Za rok 2011 sa na Slovensku vyprodukovalo 26 881 t zomletej raže, čo predstavuje výťažnosť produkcie mlynského priemyslu, počítanú z celkovej domácej produkcie raže na potravinárske účely očistenej o objem vývozu, na úrovni 81,4 %. Produkčná kapacita mlynského priemyslu na Slovensku, ak počítame potenciálnu ročnú produkčnú kapacitu v objeme 75 280 t zomletej raže, sa takto využíva na 35,71 %. Súčasný objem spracovania raže na potravinárske účely v mlynskom priemysle pokrýva potreby Slovenska na 100 %. Vývoz zomletej raže do zahraničia sa nerealizuje.

Čo sa týka následného spracovania zomletej raže na ražnú múku, objem tohto spracovania tvorí 100 % súčasnej úrovne vyprodukovaného zomletej raže, teda v absolútnych číslach 23 005 t, pri priemernej produkčnej výťažnosti na úrovni 85,58 %. Produkčná kapacita mlynského priemyslu na Slovensku, ak počítame potenciálnu ročnú produkčnú kapacitu v objeme 63 997 t ražnej múky, sa takto využíva na 35,95 %. Súčasný objem spracovania zomletej raže, v podobe ražnej múky, v mlynskom priemysle taktiež pokrýva potreby Slovenska na 100 %.

Z vyššie uvedenej analýzy vertikály spracovateľského priemyslu na Slovensku môžeme konštatovať, že jeho produkčná výkonnosť je, vzhľadom na zabezpečenie požadovanej produkčnej výkonnosti v tejto komodite optimálna a plne pokrýva potreby Slovenska. Vzhľadom na to, že je predpoklad rastu spotreby raže na obyvateľa je možné konštatovať, že súčasné kapacity spracovateľského priemyslu plne postačujú na jej vykrytie.

Graf č. 46: Vývoj spotreby raže na potravinárske účely na obyvateľa v kg za rok

Zdroj: VÚEPP

Analýza cien v rámci potravinovej vertikály v porovnaní s vlastnými nákladmi prvovýrobcov na 1 kg produkcie ukázala za uplynulé stredné obdobie turbulentný vývoj na trhu s ražou. Ceny prvovýrobcov prešli od existenčnej úrovne hospodárskeho roka 2009/10, kedy dosahovali straty z 1 kg produkcie na úrovni viac ako 0,08 EUR, až k úrovni, ktorú je možné definovať ako primeranú, dosahujúcu primárnu ziskovosť prvovýrobcu z 1 kg produkcie na úrovni 0,02 EUR. Spracovateľský priemysel sa taktiež spočiatku pohyboval na existenčnej úrovni, kedy v hospodárskych rokoch 2007/08 a 2009/10 dosahoval primárnu stratu zo spracovania na úrovni 0,01 EUR/kg resp. 0,02 EUR/kg. V hospodárskom roku 2011/12 sa však táto anomália z trhu odstránila a obidva články potravinovej vertikály dosahujú primeranú úroveň primárnej ziskovosti vo výške 0,02 EUR/kg.

Graf č. 47: Porovnanie cien na jednotlivých stupňoch potravinovej vertikály s nákladmi prvovýrobcov

(cena v EUR/1 kg bez DPH)

Zdroj: VÚEPP

Na základe týchto skutočností môžeme konštatovať, že trh s ražou je z hľadiska potravinovej vertikály zdravý a plne korešponduje s cieľmi tejto strednodobej koncepcie.

### Rastlinné jedlé tuky a oleje

Rastlinné jedlé tuky a oleje sa získavajú lisovaním z olejnatých semien a plodov. V podmienkach Slovenskej republiky sú najvýznamnejšími zdrojmi olejnatých semien a plodov slnečnica a repka. Z pohľadu štruktúry produkcie a spotrebiteľských preferencií sú najvýznamnejšími produktmi rastlinné jedlé tuky, slnečnicový olej a repkový olej.

Na základe identifikácie celej potravinovej vertikály rastlinných jedlých tukov a olejov je možné konštatovať, že ich produkcia bola ovplyvnená prevažne negatívnym vývojom kvantitatívnych a kvalitatívnych parametrov v rámci všetkých článkov potravinovej vertikály. Súčasná finálna produkcia rastlinných a jedlých tukov bola, v porovnaní s referenčným rokom 2002, teda ovplyvnená negatívnym vývojom týchto parametrov:

* znížením spotreby repky v potravinárskom priemysle v porovnaní s referenčným obdobím o 81,6 %;
* 15-násobným zvýšením spotreby repky na výrobu bionafty v porovnaní s referenčným obdobím;
* znížením spotreby slnečnice v potravinárskom priemysle v porovnaní s referenčným obdobím o 52,6 %;

Tab. č.34: Bilancia rastlinných jedlých tukov a olejov v rámci potravinovej vertikály

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | **2002** | **2007** | **2008** | **2009** | **2010** | **2011** |
| Zberová plocha repky | ha | 123 722 | 153 830 | 162 871 | 166 476 | 163 989 | 143 676 |
| Zberová plocha slnečnice | ha | 62 347 | 64 746 | 74 934 | 82 944 | 82 866 | 88 694 |
| **Zberová plocha spolu** | **ha** | **186 069** | **218 576** | **237 805** | **249 420** | **246 855** | **232 370** |
| Hektárová úroda repky | t/ha | 2,08 | 2,09 | 2,61 | 2,32 | 1,97 | 2,33 |
| Hektárová úroda slnečnice | t/ha | 1,87 | 2,05 | 2,57 | 2,26 | 1,81 | 2,27 |
| Produkcia repky | t | 257 307 | 321 100 | 424 444 | 386 691 | 322 452 | 332 155 |
| - vývoz | t | 82 976 | 140 036 | 190 409 | 185 284 | 177 657 | 256 869 |
| - dovoz | t | 165 | 5 842 | 14 403 | 58 593 | 95 857 | 164 714 |
| Produkcia slnečnice | t | 116 876 | 132 656 | 192 346 | 187 238 | 150 326 | 200 990 |
| - vývoz | t | 64 507 | 97 678 | 118 401 | 133 521 | 125 737 | 213 320 |
| - dovoz | t | 769 | 2 728 | 6 055 | 10 539 | 32 411 | 37 330 |
| **Hr. dom. produkcia prvovýroby celkom** | **t** | **374 183** | **453 756** | **616 790** | **573 929** | **472 778** | **533 145** |
| - vývoz prvovýroby celkom | t | 147 483 | 237 714 | 308 810 | 318 805 | 303 394 | 470 189 |
| - dovoz prvovýroby celkom | t | 934 | 8 570 | 20 458 | 69 132 | 128 268 | 202 044 |
| Domáca spotreba repky | t | 174 496 | 186 906 | 248 438 | 260 000 | 240 652 | 240 000 |
| - potravinárska | t | 163 000 | 53 000 | 95 166 | 80 000 | 70 000 | 30 000 |
| - MERO | t | 11 496 | 133 906 | 153 272 | 180 000 | 170 652 | 210 000 |
| Domáca spotreba slnečnice\* | t | 53 138 | 65 000 | 80 000 | 64 256 | 57 000 | 25 000 |
| - potravinárska | t | 52 700 | 65 000 | 80 000 | 64 256 | 57 000 | 25 000 |
| - MERO | t | 438 | 0 | 0 | 0 | 0 | 0 |
| **Domáca spotreba celkom** | **t** | **227 634** | **251 906** | **328 438** | **324 256** | **297 652** | **265 000** |
| - potravinárska | t | 215 700 | 118 000 | 175 166 | 144 256 | 127 000 | 55 000 |
| - MERO | t | 11 934 | 133 906 | 153 272 | 180 000 | 170 652 | 210 000 |
| Spracovanie repky | t | 167 316 | 119 579 | 136 993 | 129 515 | 132 688 | 83 783 |
| Spracovanie slnečnice | t | 38 585 | 94 188 | 63 337 | 67 452 | 71 884 | 40 057 |
| **Spracovanie celkom** | **t** | **205 901** | **213 767** | **200 330** | **196 967** | **204 572** | **123 840** |
| Domáca produkcia jedlých rastl. tukov | t | 91 376 | 24 280 | 29 485 | 8 512 | 14 801 | 23 934 |
| - vývoz | t | 29 447 | 8 881 | 18 096 | 226 | 1 827 | 10 304 |
| - dovoz | t | 5 142 | 16 688 | 15 745 | 3 996 | 8 318 | 5 059 |
| Domáca produkcia slnečnicového oleja | t | 15 028 | 38 804 | 18 685 | 25 198 | 30 335 | 20 756 |
| - vývoz | t | 10 295 | 14 796 | 6 285 | 16 234 | 20 261 | 1 293 |
| - dovoz | t | 2 232 | 15 850 | 12 913 | 39 761 | 35 340 | 110 104 |
| Domáca produkcia repkového oleja | t | 55 778 | 11 053 | 23 615 | 18 976 | 49 466 | 17 899 |
| - vývoz | t | 16 456 | 1 610 | 1 162 | 343 | 3 608 | 4 174 |
| - dovoz | t | 9 661 | 45 232 | 95 465 | 59 918 | 77 353 | 55 718 |
| **Finálna domáca výroba celkom** | **t** | **162 182** | **74 137** | **71 785** | **52 686** | **94 602** | **62 589** |
| - vývoz finálnej dom. výroby celkom | t | 56 198 | 25 287 | 25 543 | 16 803 | 25 696 | 15 771 |
| - dovoz finálnej výroby celkom | t | 17 035 | 77 770 | 124 123 | 103 676 | 121 011 | 170 881 |
| \* v domácej spotrebe slnečnice sú započítané aj počiatočné zásoby na začiatku roka 2007 vo výške 27 294 t | | | | | | | |

Zdroj: VÚEPP, RADELA, colná štatistika, prepočty MPRV SR

Vplyvom negatívneho vývoja spomínaných parametrov došlo k poklesu finálnej domácej výroby rastlinných jedlých tukov a olejov, v porovnaní s referenčným rokom o 61,41 %. Súčasná domáca produkcia rastlinných jedlých tukov a olejov je takto na úrovni 62 589 t. Zároveň spotrebiteľské preferencie, teda spotreba rastlinných jedlých tukov a olejov na obyvateľa za rok je na úrovni 17,4 kg, čo znamená agregátnu spotrebu obyvateľstva SR za rok v objeme cca 93 960 t. Z hľadiska spotrebiteľských preferencií teda dosahujeme produkčnú výkonnosť v tejto komodite na úrovni 66 %. Ak však berieme do úvahy aj potreby celého hospodárstva a fakt, že čistý dovoz rastlinných jedlých tukov a olejov je v súčasnosti na úrovni 155 110 t, pričom tento sa bezo zvyšku použije, produkčná výkonnosť Slovenska v tejto komodite dosahuje len 28,75 %.

Z hľadiska prvovýroby, teda produkcie repky a slnečnice, došlo k pozitívnemu vývoju tak kvantitatívnych ako aj kvalitatívnych parametrov produkcie, t.j. rastu zberových plôch a intenzifikácii produkcie.

U repky došlo, v porovnaní s referenčným obdobím, k rastu zberových plôch o 16 % a rastu hektárovej úrodnosti o 12 %. Pozitívny vývoj týchto ukazovateľov vyústil k zvýšeniu domácej produkcie, oproti referenčnému obdobiu, o 29 %.

U slnečnice došlo v porovnaní s referenčným obdobím, k rastu zberových plôch o 42 % a rastu hektárovej úrodnosti o 21,4 %. Pozitívny vývoj týchto ukazovateľov vyústil k zvýšeniu domácej produkcie, oproti referenčnému obdobiu, o 72 %.

Celková domáca produkcia repky a slnečnice vzrástla na úroveň 533 145 t pri celkovej výmere zberových plôch 232 370 ha. Objem čistého vývozu sa zdvojnásobil a dosiahol celkovú úroveň 268 145 t. Vnímajúc celkovú výšku domácej spotreby repky a slnečnice na úrovni 265 000 t, je možné konštatovať, že aj po zohľadnení objemu čistého vývozu dosahujeme sebestačnosť z hľadiska prvovýroby na úrovni 100 %.

Dosah pozitívneho vývoja parametrov produkcie prvovýroby však limituje štruktúra spracovania domácej produkcie, ktorá je prevažne orientovaná na produkciu bionafty. Spotreba repky na MERO takto dosahuje až 85,71 %. Domáca produkcia slnečnice sa takmer bezo zvyšku vyvezie do zahraničia, pričom na Slovensku sa v spracovateľskom priemysle spotrebuje len 25 000 t.

Štruktúra spracovania domácej produkcie repky a slnečnice vedie každoročne k situácii, že spracovateľský priemysel vyrábajúci rastlinné jedlé tuky a oleje musí čiastočne vykryť svoju spotrebu dodatočným dovozom čiastočne spracovanej repky a slnečnice. Okrem toho produkcia rastlinných jedlých tukov a olejov klesá tak v absolútnych číslach ako aj v kvalitatívnych ukazovateľoch produkčnej výkonnosti. Oproti referenčnému roku 2002 sme sa stali z čistých exportérov rastlinných jedlých tukov a olejov, čistí importéri, pričom objem dovozu stúpol oproti referenčnému obdobiu 10-násobne.

Na dosiahnutie cielenej produkčnej výkonnosti na úrovni 80 %, z hľadiska spotrebiteľských preferencií, na úrovni spracovania produkcie prvovýroby, je potrebné zvýšiť produkciu rastlinných jedlých tukov a olejov minimálne o 31 371 t, a to za podmienky zachovania súčasnej úrovne spotreby na obyvateľa. Z hľadiska kapacít spracovateľského priemyslu na Slovensku, tieto sú v súčasnosti na úrovni cca 200 000 t ročne, nám z hľadiska zabezpečenia cielenej produkčnej výkonnosti plne postačujú. Spracovateľský priemysel však naráža na problémy, ktoré zo sebou priniesla silná globalizácia, t.j. prebytok lisovacích kapacít v Európe, nízka efektivita a vysoká energetická náročnosť v porovnaní s európskou konkurenciou. Spracovateľský priemysel takto, pri spracúvaní domácej produkcie prvovýroby, dosahuje výrazné straty. Zabezpečenie konkurencieschopnosti by si vyžadovalo dodatočné investície do zvýšenia produkčnej výkonnosti vo výške cca 2 000 000 EUR.

Na základe vykonanej analýzy celej potravinovej vertikály rastlinných jedlých tukov a olejov považujeme za potrebné zvýšiť výrobu rastlinných jedlých tukov a olejov minimálne o  31 371 t.

### Zemiaky

Domáci dopyt po zemiakoch meriame pomocou štatisticky nameranej spotreby v tis. t za rok, čo predstavuje objem 287,7 tis. t. Domáca produkcia predstavuje objem 217,3 tis. t. Znamená to, že produkcia v SR dosahuje 75,53 % domáceho dopytu, čo znamená, že produkčná výkonnosť v tejto komodite, z hľadiska prvovýroby, nedosahuje stanovený cieľ.

Nedostatok domácej produkcie oproti domácej spotrebe sa kryje dovozom v objeme 74 tis. t. V roku 2011 sa na Slovensko doviezlo 69,9 tis t zemiakov na krytie potravinárskej spotreby a 4,2 tis. t sadiva. Súčasne sa vyviezlo 3,7tis. tzemiakov. Z údajov zahraničného obchodu a po zohľadnení čistého vývozu je zrejmé, že súčasný objem dovozu je možné vykryť len zvýšením produkcie zemiakov, a to kombináciou optimálneho zvýšenia kvalitatívnych a kvantitatívnych parametrov produkcie.

Tab. č.35: Bilancia zemiakov v hospodárskych rokoch

|  |  |  |  |  |  |  |  |
| --- | --- | --- | --- | --- | --- | --- | --- |
| **Ukazovateľ** |  | **2002/03** | **2007/08** | **2008/09** | **2009/10** | **2010/11** | **2011/12** |
| Zberová plocha | tis. ha | 26,1 | 17,8 | 14,3 | 11,6 | 10,9 | 10,4 |
| Hektárová úroda | t/ha | 18,6 | 16,2 | 17,2 | 18,6 | 11,5 | 20,9 |
| Produkcia | tis. t | 484,3 | 287,7 | 245,3 | 216,1 | 125,9 | 217,3 |
| Dovoz | tis. t | 31,6 | 55,5 | 74,9 | 79,7 | 157,2 | 74,1 |
| z toho sadivo | tis. t | 3,9 | 4,6 | 5,7 | 3,1 | 9,3 | 4,2 |
| **Celková ponuka** | **tis. t** | **515,9** | **343,2** | **320,2** | **295,8** | **283,1** | **291,4** |
| Potravinárska spotreba | tis. t | 402,9 | 297,8 | 274,5 | 263,3 | 258,2 | 263,6 |
| Spotreba sadiva | tis. t | 82,5 | 35,7 | 28 | 25,5 | 23 | 22,5 |
| Kŕmenie a straty | tis. t | 30,3 | 2 | 2 | 1,8 | 0 | 1,6 |
| Vývoz | tis. t | 0,2 | 7,7 | 15,7 | 5,2 | 1,9 | 3,7 |

Zdroj: VÚEPP

Vývoj do roku 2011 reflektoval dva protichodné momenty. Na jednej strane to bol výrazný pokles zberových plôch, ktorý predstavoval v porovnaní s referenčným hospodárskym rokom 2002/03 až 60,2 % a na strane druhej podstatná intenzifikácia produkcie zemiakov, meraná pomocou hektárových úrod zemiakov, ktorá predstavovala v porovnaní s referenčným hospodárskym rokom 2002/03 nárast o 12,4 %.

Výrazná intenzifikácia produkcie zemiakov prebehla hlavne v hospodárskom roku 2011/12, avšak ani táto nedokázala vykryť prepad celkovej produkcie zemiakov, ktorý predstavoval oproti referenčnému obdobiu viac ako 55 %.

Graf č. 48: Vývoj zberových plôch a hektárových úrod zemiakov

Zdroj: VÚEPP

Pre zachovanie požadovanej produkčnej výkonnosti v produkcii konzumných zemiakov je súčasná výmera pod hranicou minima. Aj keď poprední pestovatelia dosahujú výnosy nad priemerom EÚ, nestačí to na viac ako 200 – 220 tisíc ton ročne, a to pri optimálnych klimatických podmienkach. Pre zachovanie cielenej produkčnej výkonnosti počítame s potrebou okolo 230 tisíc ton ročne. Pre zabezpečenie takéhoto objemu je potrebné zatraktívniť pestovanie zemiakov a okrem zastavenia poklesu plôch u existujúcich pestovateľov, rozšíriť pestovanie aj o nové subjekty, a to minimálne na 11 000 ha. Vlastné náklady celkom na 1 ha predstavujú 3 840,09 EUR, čo pri zvýšení zberovej plochy o 743 ha predstavuje 2 853187,00 EUR.

Graf č. 49: Vývoj cien na jednotlivých stupňoch potravinovej vertikály (cena v EUR/1 kg bez DPH)

Zdroj: VÚEPP

Na základe analýzy vývoja cien v rámci potravinovej vertikály je zrejmé, že, nákupná cena zemiakov od prvovýrobcov prevyšuje úroveň vlastných nákladov, vypočítaných pomocou vyčíslenia jednotlivých kalkulačných položiek vlastných nákladov na jednotku produkcie. Takto vypočítané vlastné náklady na 1 kg zemiakov dosahovali v roku 2011 výšku 0,25 EUR/kg. Teda zisk prvovýrobcu z 1 kg zemiakov sa takto pohybuje na úrovni 0,06 EUR/kg.

Graf č. 50: Vývoj cenových indexov na jednotlivých stupňoch potravinovej vertikály

Zdroj: VÚEPP

Optimálny vývoj cenových úrovni na jednotlivých stupňoch potravinovej vertikály potvrdzuje aj vývoj indexov cien, ktorý zreteľne dokumentuje prirodzený stav, kedy ceny prvovýrobcov vykazujú nižšiu volatilitu ako spotrebiteľské ceny.

Hlavnými príčinami radikálneho poklesu zberových plôch teda sú predovšetkým nové trhové podmienky po vstupe do EÚ, t.j. nástup dovozov do SR, následné obmedzovanie investícií a postupná strata konkurencieschopnosti. V poslednom období sa pre slovenské pestovateľské subjekty výrazne zhoršuje aj prístup na trh. Ten postupne ovládli obchodné reťazce domicilované mimo územia SR a pri kontaktoch uprednostňujú zahraničné, predovšetkým české spoločnosti. U niektorých reťazcov preto dnes podiel slovenských dodávateľov nedosahuje ani 30%.

Na základe vykonanej analýzy celej potravinovej vertikály zemiakov považujeme za potrebné

zvýšiť zberové plochy zemiakov o 743 ha, čo pri súčasnej hektárovej výnosnosti na úrovni 20,9 t/ha predstavuje dodatočné zvýšenie produkcie zemiakov o 12 560 t.

### Zelenina

Domáci dopyt po zelenine meriame pomocou štatisticky nameranej spotreby v tis. t za rok, čo predstavuje objem 552,72 tis. t. Domáca produkcia, vrátane odhadu samozásobenia, predstavuje objem 314,86 tis. t. Znamená to, že produkcia v SR dosahuje len 56,97 % domáceho dopytu, čo znamená, že produkčná výkonnosť v tejto komodite, z hľadiska prvovýroby, nedosahuje stanovený cieľ.

Nedostatok domácej produkcie oproti domácej spotrebe sa kryje dovozom v objeme 265,99 tis. t. Súčasne sa zo Slovenska vyváža 28,12 tis. t zeleniny. Z údajov zahraničného obchodu a po zohľadnení čistého vývozu je zrejmé, že súčasný objem dovozu je možné vykryť takmer výlučne zvýšením produkcie zeleniny na ornej pôde, a to kombináciou optimálneho zvýšenia kvalitatívnych a kvantitatívnych parametrov produkcie. Vhodným doplnkom pri zvyšovaní celkovej produkcie zeleniny a domáceho odbytu je rozširovanie zeleninárskych plôch v blízkosti mestských sídiel.

Tab. č.36: Bilancia zeleniny

|  |  |  |  |  |  |  |  |
| --- | --- | --- | --- | --- | --- | --- | --- |
| **Ukazovateľ** |  | **2002** | **2007** | **2008** | **2009** | **2010** | **2011** |
| Zberová plocha | tis. ha | 33,57 | 28,87 | 28,43 | 28,55 | 30,56 | 30,33 |
| z toho orná pôda | tis. ha | 14,08 | 7,87 | 7,48 | 7,54 | 9,63 | 9,40 |
| Hektárová úroda | t/ha | 10,80 | 10,66 | 11,71 | 10,93 | 9,31 | 10,38 |
| Produkcia | tis. t | 363,48 | 307,76 | 332,95 | 312,08 | 284,43 | 314,86 |
| z toho orná pôda | tis. t | 160,0 | 99,4 | 117,80 | 97,25 | 77,72 | 108,62 |
| Dovoz | tis. t | 95,15 | 218,72 | 248,77 | 252,65 | 261,88 | 265,99 |
| **Celková ponuka** | **tis. t** | **458,63** | **526,47** | **581,73** | **564,74** | **546,31** | **580,84** |
| Dodávky pre sprac. priemysel | tis. t | 67,01 | 33,67 | 30,36 | 28,08 | 27,09 | 20,74 |
| Vývoz | tis. t | 47,96 | 48,31 | 51,68 | 45,20 | 56,75 | 28,12 |
| Spotreba | tis. t | 300,07 | 358,51 | 406,01 | 386,22 | 383,58 | 407,02 |
| Ostatná spotreba a straty | tis. t | 43,60 | 85,98 | 93,68 | 105,23 | 78,89 | 124,97 |
| **Celkové použitie** | **tis. t** | **458,63** | **526,47** | **581,73** | **564,74** | **546,31** | **580,84** |

Zdroj: VÚEPP

Vývoj do roku 2011, oproti referenčnému roku 2002, reflektoval nasledovné skutočnosti:

* pokles zberových plôch zeleniny o 9,65 %;
* pokles hektárových úrod o 3,9 %;
* rast spotreby čerstvej zeleniny ako finálneho produktu o 35,6 %;
* pokles dodávok zeleniny pre spracovateľský priemysel na Slovensku o 69,05 %;
* rast objemu dovozu zeleniny o 179,55 %; a
* pokles objemu vývozu zeleniny o 41,37 %.

Negatívne kvantitatívne a kvalitatívne parametre produkcie zeleniny na Slovensku len podčiarkuje skutočnosť, že bez ohľadu na produkciu zeleniny v prídomových záhradkách, dosahuje miera výkonnosti v produkcii zeleniny len 19,7 %. Je preto namieste hovoriť o urgentnej potrebe zvýšenia pestovania tradičnej zeleniny v podnikateľskej oblasti, nakoľko produkcia zeleniny na ornej pôde na Slovensku je len na ploche cca 9 000 ha a dosahuje úroveň cca 109 000 t, čo predstavuje priemerný hektárový výnos na úrovni 12,11 t/ha. Táto produkcia tak tvorí len cca 34 % celkovej produkcie zeleniny na Slovensku.

Na dosiahnutie cielenej produkčnej výkonnosti v tejto komodite, z hľadiska prvovýroby, na úrovni 80 %, bude potrebné zvýšiť zberovú plochu zeleniny na ornej pôde o 3 000 ha a následnou intenzifikáciou produkcie dosiahnuť priemerné hektárové výnosy zeleniny na ornej pôde na úrovni 20 t/ha. Dosiahnutie takýchto parametrov produkcie zeleniny na ornej pôde predpokladáme jej rast o 120,2 % na úroveň 240 000 t. Spolu s odhadom samozásobenia teda celková produkcia zeleniny na Slovensku vzrastie na úroveň 445 860 t, čo pokryje domácu spotrebu čerstvej zeleniny ako finálneho produktu. Dovozom sa takto budú musieť vykryť len prípadné dodatočné potreby spracovateľského priemyslu a ostatná spotreba. Opatrenia na dosiahnutie týchto parametrov produkcie si budú vyžadovať, pri priemerných nákladoch na 1 ha cca 4 000 EUR, celkové náklady vo výške cca 42 – 45 mil. EUR.

Vyššie uvedené zvýšenie domácej produkcie zeleniny je potrebné z hľadiska súčasnej úrovne spotreby zeleniny, berúc do úvahy spotrebiteľské preferencie.

Graf č. 51: Spotreba zeleniny(v hodnote čerstvého) na obyvateľa v kg za rok

Zdroj: VÚEPP

Vzhľadom na to, že spotrebiteľské preferencie sú v spotrebe zeleniny v strednom období relatívne stabilné, je nutné tento trend zachovať a zastabilizovať súčasnú spotrebu zeleniny na obyvateľa minimálne na úrovni roku 2011. V tomto ohľade je najsenzitívnejším parametrom cena.

Graf č. 52: Prehľad cien jednotlivých druhov zeleniny v potravinovej vertikále v EUR/kg

Zdroj: VÚEPP

Na základe spracovaného prehľadu cien jednotlivých druhov zeleniny vyplýva, že slovenskí producenti zeleniny sú schopní dodať na náš trh zeleninu v cene a kvalite, v porovnaní s dovozovou zeleninou. Ceny prvovýrobcov však mnohokrát nepokryjú ich náklady a jednotliví pestovatelia sa nedokážu presadiť v reťazcoch, a tak predávať zeleninu v primeraných cenových reláciách. Výroba zeleniny je závislá na počasí, zabezpečení dostatku závlahy a  pri zachovaní čerstvosti a kvality musí byť umiestnenie na trh, veľmi rýchle. Táto skutočnosť len podčiarkuje význam vyriešenia úzkeho miesta z hľadiska zlepšenia výkonnosti v prvovýrobe, využívaním  integrovaného systém u pestovania.

Na základe vykonanej analýzy celej potravinovej vertikály zeleniny považujeme za potrebné realizovať nasledovné ciele:

* zvýšiť zberovú plochu veľkopestovateľov zeleniny o 3 000 ha;
* intenzifikáciou produkcie zeleniny dosiahnuť priemerné hektárové výnosy veľkopestovateľov na úrovni 20 t/ha.

### Ovocie mierneho pásma

Domáci dopyt po ovocí mierneho pásma meriame pomocou štatisticky nameranej spotreby v tonách za rok, čo predstavuje objem 120 829 t. Domáca produkcia, vrátane odhadu samozásobenia, predstavuje objem 50 732 t. Znamená to, že produkcia v SR dosahuje len 41,99 % domáceho dopytu, čo znamená, že produkčná výkonnosť v tejto komodite, z hľadiska prvovýroby, zďaleka nedosahuje stanovený cieľ. by, nedosahuje stanovený cieľ. ovateľom čná kapacita a výkonnosť.hľadiska elnejších ploche cca 9 000 da bez ohľadu na produkciu

Celková plocha ovocných sadov je 8 056 ha, pričom každoročne sa plochy znižujú o cca 250 -300 ha z dôvodu nedostatočnej obnovy, neriešenia vlastníckych vzťahov k pozemkom a nedostatku financií. Z toho plocha ovocných sadov, z ktorých sa zberá úroda sa pohybuje na úrovni 4 562 ha. Z celkovej produkcie produkčných ovocných sadov 37 158 ton tvoria 80 % jablká a 20 % ostatné ovocie, najmä slivky, broskyne, čerešne, hrušky a marhule.

Tab. č.37: Bilancia produkcie a použitia ovocia mierneho pásma v t

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2002** | **2007** | **2008** | **2009** | **2010** | **2011** |
| Domáca produkcia | 80 405 | 45 900 | 74 572 | 69 086 | 58 722 | 50 732 |
| z toho: produkčné sady | 32 045 | 22 316 | 48 762 | 46 264 | 40 519 | 37 158 |
| Dovoz | 50 831 | 114 405 | 96 016 | 78 986 | 101 438 | 97 260 |
| **Celková ponuka** | **131 236** | **160 305** | **170 588** | **148 072** | **160 160** | **147 992** |
| Dodávky pre sprac. priem. | 24 698 | 6 364 | 5 510 | 5 700 | 7 045 | 6 500 |
| Priama spotreba | 90 577 | 113 272 | 120 682 | 115 500 | 110 736 | 107 192 |
| Ostatná spotreba a straty | 10 390 | 7 784 | 14 456 | 8 283 | 8 408 | 7 137 |
| Vývoz | 8 571 | 32 885 | 29 940 | 18 589 | 33 971 | 27 163 |
| **Celkové použitie** | **130 519** | **160 305** | **170 588** | **148 072** | **160 160** | **147 992** |

Zdroj: VÚEPP

Nosná časť intenzifikácie produkcie ovocia v produkčných sadoch prebehla v roku 2008, kedy dosiahla produkcia ovocia rekordný objem 48 762 t na ploche 6 190 ha. Hektárové výnosy takto stúpli oproti referenčnému roku 2002 o 65 %, na úroveň 7,87 t/ha. V ďalších rokoch si intenzifikácia produkcie udržala rastový trend a dosiahla priemernú úroveň 8 t/ha, avšak ani táto miera intenzifikácie nedokázala vykryť prepad produkcie z dôvodu poklesu plôch produkčných sadov.

Na zabezpečenie cielenej produkčnej výkonnosti v tejto komodite, z hľadiska prvovýroby, je potrebné zvýšiť celkovú produkciu ovocia minimálne o 56 000 t, a to revitalizáciou, rekonštrukciou ovocných sadov, čím sa zvýši hektárový výnos na priemernú úroveň 12,27 t/ha (u jabĺk dosiahnuť úroveň nad 25 t/ha). Cielená miera intenzifikácie si vyžaduje priemerné náklady vo výške minimálne 25 000 EUR na 1 ha, teda sumárne cca 100 - 120 000 000 EUR

Graf č. 53: Vývoj plôch produkčných sadov a produkcie ovocia v produkčných sadoch

t

Zdroj: VÚEPP

Vyššie uvedené zvýšenie domácej produkcie ovocia je potrebné z hľadiska súčasnej úrovne spotreby ovocia mierneho pásma, berúc do úvahy spotrebiteľské preferencie.

Graf č. 54: Spotreba ovociamierneho pásma (v hodnote čerstvého) na obyvateľa v kg za rok

Zdroj: VÚEPP

Vzhľadom na to, že spotrebiteľské preferencie sú v spotrebe ovocia mierneho pásma v strednom období relatívne stabilné, výnimkou je len rekordný rok 2008, je nutné tento trend zachovať a zastabilizovať súčasnú spotrebu ovocia mierneho pásma na obyvateľa minimálne na úrovni roku 2010. V tomto ohľade je najsenzitívnejším parametrom cena.

Graf č. 55: Priemerné ceny prvovýrobcov a ich priemerné náklady v roku 2011 za vybrané nosné druhy ovocia

Zdroj: VÚEPP

Z analýzy nákladov a výnosov prvovýrobcov ovocia (viď graf č. 43) jednoznačne vyplýva, že ceny nosných druhov ovocia sú vo väčšine prípadov pod hranicou vlastných nákladov. Najvýraznejšiu stratu na 1 kg dosahuje produkcia čerešní a broskýň. Z hľadiska produkcie najvýznamnejšie ovocie – jablká – dosahujú priemernú výkupnú cenu len na úrovni vlastných nákladov. Z tohto vyplýva, že je potrebné znížiť nákladovosť pestovania a zvýšiť hektárovú výťažnosť, t.j. pokračovať v podpore prostredníctvom revitalizácie ovocných sadov, čo zahŕňa likvidáciu starých ovocných sadov a následnú výsadbu, obnovu a rekonštrukciu ovocných sadov a zakladanie nových ovocných sadov. Z hľadiska perspektívy zvýšenia výnosovosti produkcie je taktiež potrebné podporovať pestovanie ovocia formou integrovanej produkcie.

Na základe vykonanej analýzy celej potravinovej vertikály ovocia mierneho pásma považujeme za potrebné realizovať nasledovné opatrenia:

* intenzifikácia produkcie ovocia mierneho pásma formou zvýšenia hektárových výnosov na priemernú úroveň 12,27 t/ha, čo zabezpečí dodatočný objem produkcie v objeme cca 56 000 t;
* znížiť nákladovosť pestovania a zvýšiť hektárovú výťažnosť, t.j. pokračovať v podpore prostredníctvom revitalizácie ovocných sadov, čo zahŕňa likvidáciu starých ovocných sadov a následnú výsadbu, obnovu a rekonštrukciu ovocných sadov a zakladanie nových ovocných sadov.

### Identifikované scenáre vývoja z hľadiska zabezpečenia produkčnej výkonnosti v nosných komoditách živočíšnej výroby na úrovni 80 % súčasnej spotreby obyvateľstva SR

Na základe vykonaných analýz potravinovej vertikály v nosných komoditách rastlinnej výroby je zrejmé, že cieľ dosiahnuť produkčnú výkonnosť na úrovni 80 % súčasnej spotreby obyvateľstva bude možné dosiahnuť kombináciou kvantitatívnych a kvalitatívnych znakov výroby, a to na všetkých stupňoch potravinovej vertikály tak, aby sa naplnili parametre základných trhových ukazovateľov uvedené v tab. č. 35.

Tab. č. 38: Parametre základných trhových ukazovateľov pre zabezpečenie produkčnej výkonnosti v nosných komoditách rastlinnej výroby na úrovni 80 % súčasnej spotreby obyvateľstva SR

|  |  |
| --- | --- |
| **Rastlinné jedlé tuky a oleje** | zvýšiť výrobu rastlinných jedlých tukov a olejov minimálne o  31 371 t. |
| **Zemiaky** | zvýšiť zberové plochy zemiakov o 743 ha, čo pri súčasnej priemernej hektárovej výnosnosti na úrovni 20,9 t/ha predstavuje dodatočné zvýšenie produkcie zemiakov o 12 560 t. |
| **Zelenina** | zvýšiť zberovú plochu veľkopestovateľov zeleniny o 3 000 ha; |
|  | intenzifikáciou produkcie zeleniny dosiahnuť priemerné hektárové výnosy veľkopestovateľov na úrovni 20 t/ha. |
| **Ovocie** | intenzifikovať produkciu ovocia mierneho pásma formou zvýšenia hektárových výnosov na priemernú úroveň 12,27 t/ha, čo zabezpečí dodatočný objem produkcie v objeme cca 56 000 t; |
|  | znížiť nákladovosť pestovania a zvýšiť hektárovú výťažnosť, t.j. pokračovať v podpore prostredníctvom revitalizácie ovocných sadov, čo zahŕňa likvidáciu starých ovocných sadov a následnú výsadbu, obnovu a rekonštrukciu ovocných sadov a zakladanie nových ovocných sadov. |

# Zabezpečenie trvalo udržateľného obhospodarovania lesov

V roku 2011 výmera lesných pozemkov dosiahla 2 011,5 tis. ha a porastovej pôdy 1 940,1 tis. ha a oproti referenčnému roku 2002 sa zvyšuje. Lesnatosť, t.j. percentuálny podiel celkovej výmery lesných pozemkov z celkovej výmery Slovenska, bola v tom istom roku približne 41 %.

Graf č. 56: Výmera lesných pozemkov a porastovej pôdy

Zdroj: NLC-ÚLZI Zvolen

Z dôvodu narastajúcich požiadaviek na zabezpečovanie ekonomických funkcií lesov podiel hospodárskych lesov v roku 2011, v porovnaní so stavom referenčného roka 2002, pozvoľna rastie, a to na až úroveň 70,4 %. Stabilizovala sa výmera ochranných lesov, a to na úrovni cca 17 % a lesov osobitného určenia na úrovni cca 13 %, ktoré plnia najmä ekologické a sociálne funkcie.

Graf č. 57: Kategorizácia lesov v roku 2011

Zdroj: NLC-ÚLZI Zvolen

V zastúpení drevín sa dlhodobo presadzuje požiadavka rôznorodosti lesných porastov. Primeraná biodiverzita zvyšuje statickú aj ekologickú stabilitu lesov. Ihličnaté porasty zaberajú približne 39,5 % a listnaté 60,5 %. Najvyššie zastúpenie majú dlhodobo dreviny buk lesný (32,0%) a smrek obyčajný (25,1%), pričom u dreviny smrek je možné očakávať výrazné znižovanie zastúpenia (v dôsledku negatívneho pôsobenia škodlivých činiteľov) v prospech zastúpenia predovšetkým ostatných ihličnatých drevín, hlavne borovice, jedle a smrekovca, ako aj ostatných listnáčov.

Graf č. 58: Vývoj štruktúry lesných porastov v SR

Zdroj: NLC-ÚLZI Zvolen

Z hľadiska kvality zastúpených lesných porastov je dôležitá špecifikácia zastúpenie lesov v jednotlivých vekových stupňoch a ich zdravotný stav. Rovnomerné zastúpenie lesa vo všetkých vekových stupňoch je predpokladom vyrovnanej produkcie dreva, ale aj plnenia ďalších funkcií lesa. Z hľadiska výmery sa skutočná veková štruktúra všetkých lesov na Slovensku od normálnej (optimálnej) najviac líši v 5,7,8,12 a 15 vekovom stupni.

Graf č. 59:Veková štruktúra lesov skutočná a normálna (optimálna) podľa vekových stupňov

Zdroj: NLC-ÚLZI Zvolen

Hlavným indikátorom a základným, vizuálne hodnoteným symptómom zdravotného stavu lesov je defoliácia. Je to parameter, v ktorom sa odrážajú vnútorné i vonkajšie vplyvy faktorov ovplyvňujúce život jedinca (genetické, klimatické a stanovištné vplyvy, vplyv znečistenia ovzdušia a iné). Na klasifikáciu defoliácie sa používa medzinárodne stanovená 5-triedna stupnica.

Tab. č. 39: Klasifikácia defoliácie

|  |  |  |
| --- | --- | --- |
| **Stupeň defoliácie** | **Strata asimilačných orgánov v %** | **Slovný popis stupňa defoliácie** |
| 0 | 0 – 10 | bez defoliácie |
| 1 | 11 – 25 | slabo defoliované |
| 2 | 26 – 60 | stredne defoliované |
| 3 | 61 – 99 | silne defoliované |
| 4 | 100 | odumierajúce a mŕtve |

Zdroj: NLC-ÚLZI Zvolen

V doterajšom priebehu monitoringu najmenej poškodzovanými drevinami na Slovensku boli dreviny hrab a buk. Najviac poškodenými drevinami (s najväčším podielom stromov v stupňoch defoliácie 2 – 4) sú každoročne ihličnaté dreviny, predovšetkým smrek, jedľa a borovica. Zdravotný stav smreka a jedle sa nezlepšuje ani v klimaticky priaznivých rokoch.

Tab. č. 40: Percentuálne zastúpenie jednotlivých druhov drevín v stupňoch defoliácie

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Dreviny** | **Stupeň defoliácie** | | | | | | | |
| 0 | 1 | 2 | 3 | 4 | 1+2+3+4 | 2+3+4 | Spolu |
| % defoliácie | | | | |
| 0 – 10 % | 11 – 25 % | 26 – 60 % | 61 – 99 % | 100% |
| Buk | 15,2 | 61,1 | 23,2 | 0,5 | 0 | 84,8 | 23,7 | 1326 |
| Dub | 2,8 | 60,2 | 36,6 | 0,4 | 0 | 97,2 | 37 | 527 |
| Hrab | 28,9 | 65,1 | 6 | 0 | 0 | 71,1 | 6 | 232 |
| Ostatné listnaté | 5,5 | 58,1 | 35,3 | 0,7 | 0,4 | 94,5 | 36,4 | 275 |
| Listnaté spolu | 12,7 | 60,9 | 25,9 | 0,5 | 0 | 87,3 | 26,4 | 2360 |
| Smrek | 4,4 | 47,2 | 44 | 0,7 | 3,7 | 95,6 | 48,4 | 1046 |
| Jedľa | 5,3 | 51,4 | 42,1 | 1,2 | 0 | 94,7 | 43,3 | 171 |
| Borovica | 3,8 | 51,8 | 42,5 | 1,9 | 0 | 96,2 | 44,4 | 372 |
| Smrekovec | 2,9 | 58,9 | 38,2 | 0 | 0 | 97,1 | 38,2 | 68 |
| Ihličnaté spolu | 4,3 | 49,1 | 43,2 | 1 | 2,4 | 95,7 | 46,6 | 1657 |
| **Spolu** | **9,2** | **56,1** | **33** | **0,7** | **1** | **90,8** | **34,7** | **4017** |

Zdroj: NLC-ÚLZI Zvolen

Najvážnejším problémom v ochrane lesa je už od roku 2004 podkôrny a drevokazný hmyz a najviac ohrozenou drevinou smrek. Doterajšie opatrenia boli preto smerované hlavne do smrekových porastov. Ich obnova sa sústredila na zmenu drevinovej skladby v prospech spevňujúcich drevín – listnáčov, jedle, smrekovca a borovice. Dôraz sa taktiež kládol i na porastovú hygienu a ochranu mladých lesných porastov proti lykokazovi sadenicovému a tvrdoňovi smrekovému. Medzi významné opatrenia na zabránenie zhoršovania zdravotného stavu lesných porastov patrí tiež odstraňovanie haluziny. Dôležitým opatrením na zabránenie zhoršovania zdravotného stavu lesných porastov vo vysokohorských nedostupných lesných porastoch je odkôrňovanie dreva a monitoring prostredníctvom feromónových lapačov. Pozitívne účinky týchto opatrení sú však limitované rozsahom plôch, na ktorých sú, v zmysle legislatívy, takéto činnosti povolené. Z tohto dôvodu sa v bezzásahovej zóne tieto opatrenia nerealizujú.

Ochrana biologických zdrojov lesov je pritom dôležitou ekonomickou prioritou s dopadom na kvalitu života, ekonomický rozvoj a environmentálnu bezpečnosť obyvateľov Slovenskej republiky. Lesné genetické zdroje, ktoré predurčujú ekonomickú a ekologickú hodnotu lesov, sú hospodársky a politicky významnou a strategickou zložkou majetku štátu. Kvalita zdrojov reprodukčného materiálu, kontrola pravosti pôvodu reprodukčného materiálu pri jeho zbere a pestovaní a dodržovanie pravidiel pre jeho prenos pri obnove lesných porastov majú za tejto situácie podstatný vplyv na hodnotovú produkciu, adaptačnú schopnosť a ekologickú stabilitu lesných porastov.

Najrozšírenejším zdrojom lesného reprodukčného materiálu na Slovensku sú uznané porasty na výmere 67 364 ha. Počet výberových stromov má v ostatných rokoch mierne stúpajúcu tendenciu hlavne pri drevinách smrek obyčajný a smrekovec opadavý.

Tab. č. 41: Počet a výmera uznaných zdrojov lesného reprodukčného materiálu k 31.12.2011

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Uznané porasty** | | **Výberové stromy** | **Semenné sady** | | **Identifikované zdroje** | |
|
| počet JPRL\* | ha | ks | počet JPRL\* | ha | počet JPRL\* | ha |
| Smrek obyčajný | 3 144 | 15 833 | 342 | 3 | 5,85 | - | - |
| Jedľa biela | 1 549 | 4 187 | 154 | 1 | 2,3 | - | - |
| Borovica lesná | 985 | 3 341 | 796 | 17 | 33,75 | - | - |
| Smrekovec opadavý | 787 | 1 356 | 951 | 31 | 88,67 | - | - |
| Duby | 1 965 | 9 066 | 499 | 2 | 3 | - | - |
| Buk lesný | 5 122 | 31 662 | 38 | - | - | 4 | 12 |
| Ostatné | 1 292 | 1 919 | 1 477 | 16 | 17,75 | 56 | 53 |
| **Spolu** | **14 844** | **67 364** | **4 576** | **70** | **151,32** | **60** | **65** |
| \* JPRL - jednotky priestorového rozdelenia lesa | | | |  |  |  |  |

Zdroj: NLC-ÚLZI Zvolen

Na zachovanie genetických zdrojov lesných drevín v mieste ich pôvodu bolo k 31.12.2011 na území Slovenskej republiky zriadených 129 génových základní s celkovou výmerou 25 567 ha a 129 semenných porastov s výmerou 669 ha. Zberová sezóna 2011/2012 sa prejavila slabou úrodou smreka obyčajného a smrekovca opadavého, strednou úrodou borovice lesnej, jedle bielej a dubov a dobrou úrodou buka lesného.

Tab. č. 42: Množstvo zozbieraného semena a semennej suroviny v zberovej sezóne2011/2012

|  |  |
| --- | --- |
|  | Množstvo zozbieraného semena a semennej suroviny v kg |
| Smrek obyčajný | 2 204 |
| Jedľa biela | 42 973 |
| Borovica lesná | 36 758 |
| Smrekovec opadavý | 2 324 |
| Buk lesný | 53 343 |
| Duby | 25 973 |

Zdroj: NLC-ÚLZI Zvolen

V strednodobom horizonte je teda potrebné podporovať tvorbu genofondu najmä smreka obyčajného a smrekovca opadavého, a to jednak z dôvodu, v súčasnosti, nízkych absolútnych i hektárových úrod ako aj z dôvodu škodlivými činiteľmi výrazne poškodených oblastí s prevládajúcim zastúpením smreka. V tejto súvislosti je možné konštatovať, že v súčasnosti sú vytvorené vhodné podmienky na zabezpečenie dostatočného počtu uznaných zdrojov lesného reprodukčného materiálu pre všetky hlavné dreviny na Slovensku.

Lesné ekosystémy sú dominantnou a mimoriadne cennou súčasťou osobitne chránených území. Súčasná výmera maloplošných chránených území je 107,6 tis. ha a pri celkovej výmere veľkoplošných chránených území 1 110,6 tis ha je prekryv s maloplošnými chránenými územiami na výmere 78,4tis. ha. Celková výmera chránených území v SR je takto na úrovni 1 139,8 tis. ha vrátane ochranného pásma, čo predstavuje cca 23 % územia Slovenska. Celková lesnatosť chránených území je na úrovni 59,4%. Plocha týchto území v pomere k výmere štátu i lesných pozemkov, ako aj z európskeho i globálneho hľadiska je nadpriemerná.

Zásoba dreva v lesných porastoch sa, oproti referenčnému roku 2002 zvýšila o cca 10 % a v roku 2011 dosiahla 466,1 mil. m3 hrubiny bez kôry. Priemerná zásoba na ha je 241 m3, čo oproti referenčnému obdobiu znamená nárast o cca 9 %. Na zvyšovaní zásob dreva sa podieľa najmä nadnormálne plošné zastúpenie lesov v 7., 8., 9. a 10. vekovom stupni.

Ťažba dreva má v súčasnosti klesajúcu tendenciu, keď v roku 2011 dosiahla objem cca 9,5 mil. m3. Oproti referenčnému obdobiu 2002 znamenal tento objem ťažby rast o cca 51 % avšak oproti rekordnému roku ide o prepad na úrovni 7,2 %. V súčasnosti dosahované vysoké ťažby dreva spôsobili spracovávanie kalamitného dreva po veternej smršti z novembra 2004. Z dôvodu veľkého rozsahu náhodných ťažieb dochádza k prekračovaniu ročného objemu celkovej ťažby plánovanej v platných lesných hospodárskych plánoch, a to od roku 2004 v priemere o 11 %. Zvyšovaním ťažby dreva sa zvyšujú tržby a ekonomický potenciál lesného hospodárstva. Prekračovaním jej plánovaného objemu z dôvodu realizácie náhodných ťažieb sa však znižujú budúce ťažbové možnosti.

Vysoký rozsah náhodných ťažieb vyplýva aj z neuspokojivého zdravotného stavu lesov vyplývajúceho najmä z vysokých imisných záťaží a následného zníženia odolnostného potenciálu lesa, najmä ihličnatých porastov s prevládajúcim zastúpením smreka. Celkový rozsah obnovy a umelá obnova lesných porastov má klesajúcu tendenciu. V dôsledku uplatňovania podrastového hospodárskeho spôsobu však stúpa podiel prirodzenej obnovy, a to zo zhruba 10 % v období rokov 2002 na 39,5 % v roku 2011.

Rozsah starostlivosti o mladé lesné porasty má za posledné roky stúpajúci trend, čo má pozitívny vplyv na odrastanie a vývoj mladých lesných porastov. V porovnaní s rozsahom starostlivosti o mladé lesné porasty v referenčnom roku 2002 došlo v roku 2011 k nárastu o 770 ha. Prečistky sa v roku 2011 vykonali na ploche 27 117 ha, čo je 98,6 % plánovaného rozsahu. Aj napriek pozitívnemu vývoju oproti rokom 2009 a 2010, oproti skutočnosti v referenčnom roku 2002 je to pokles o viac ako 20 %. Klesajúca výmera vykonávaných prečistiek je negatívnym javom z hľadiska výchovy mladých lesných porastov, ich vývoja, druhovej a priestorovej štruktúry, zdravotného stavu, odolnosti a kvality.

Graf č. 60: Vývoj ochrany mladých lesných porastov a prečistiek

Zdroj: NLC-ÚLZI Zvolen

Celkový rozsah ochrany a ošetrovania mladých lesných porastov kulminuje na úrovni cca 85 – 90 % oproti rozsahu v referenčnom roku 2002, a to najmä z dôvodu zvyšovania rozsahu prirodzeného zmladenia. Oproti referenčnému roku 2002 došlo taktiež k poklesu plošného výkonu prebierok, a to v uplynulom strednodobom horizonte (od r. 2007 do r. 2010) o cca 40 % čo spôsobilo najmä odklad úmyselných výchovných ťažieb z dôvodu veľkého rozsahu spracovávania dreva z náhodných ťažieb v rubných i predrubných porastoch. V súčasnosti sa situácia stabilizuje a v roku 2011 predstavoval rozdiel plošného výkonu prebierok oproti referenčnému obdobiu cca 23 %.

Graf č. 61: Vývoj rozsahu výkonu prebierok v ha

Zdroj: NLC-ÚLZI Zvolen

Práve z dôvodu kritickej hodnoty tohto kľúčového parametra a vysokého objemu náhodných ťažieb najmä v neštátnych lesoch bol objem skutočne vykonanej výchovnej ťažby vyšší než plánovaný.

Pestovná činnosť a ťažbová činnosť je v rámci lesného hospodárstva charakteristická vysokou nákladovosťou, ktorá je daná predovšetkým objektívne vysokým podielom fyzických, manuálnych úkonov, pričom pretrváva základný nedostatok v ich mechanizácii. Podľa druhového členenia nákladov v roku 2011, materiálové náklady vrátane odpisov predstavovali 61,5 % z celkových nákladov. Podiel materiálových nákladov bez odpisov z celkových nákladov v roku 2011 predstavoval 55,6 %. Znepokojujúcim nákladovým ukazovateľom je však predovšetkým objem mzdových nákladov, ktorý sa každoročne zvyšuje, a to bez zodpovedajúceho efektu v prírastku produktivity práce.

Tab. č. 43: Druhové členenie nákladov podľa vybraných výkonov v lesnom hospodárstve

|  |  |  |  |  |  |
| --- | --- | --- | --- | --- | --- |
|  | merná jednotka | 2008 | 2009 | 2010 | 2011 |
| **Náklady celkom** | mil. EUR | **470,69** | **373,26** | **460,71** | **495,84** |
| Materiál. náklady vrátane odpisov | mil. EUR | 233,78 | 176,48 | 273,86 | 304,89 |
| z toho: odpisy | mil. EUR | 32 | 29,14 | 26,82 | 29,42 |
| Osobné náklady | mil. EUR | 130,49 | 101,33 | 103,68 | 114,6 |
| z toho: mzdové náklady | mil. EUR | 92,81 | 71,42 | 75,02 | 87,94 |
| Ostatné | mil. EUR | 106,42 | 95,45 | 83,17 | 76,35 |

Zdroj: NLC-ÚLZI Zvolen

Celkové náklady lesníckych činností (pestovná a  ťažbová činnosť) predstavovali 52,3 % z celkových nákladov. Podľa kalkulačného členenia nákladov, najväčší podiel z celkových nákladov v roku 2011 predstavovali priame náklady ťažbovej činnosti (41,1 %). Pokles priamych nákladov ťažbovej činnosti oproti roku 2010 (v absolútnej čiastke o 6 611 tis. EUR) je spôsobený znížením ťažieb dreva. V roku 2011 bol zaznamenaný nárast priamych nákladov pestovnej činnosti (o 11 790 tis. EUR) a výrazný nárast priamych nákladov ostatných (nelesníckych, obslužných) činností až o 35 382 tis. EUR. Pozitívne možno hodnotiť zníženie režijných nákladov o 5 436 tis. EUR.

Tab. č. 44: Kalkulačné členenie nákladov podľa vybraných výkonov v LH

|  |  |  |  |  |  |
| --- | --- | --- | --- | --- | --- |
|  | Merná jednotka | 2008 | 2009 | 2010 | 2011 |
| **Priame náklady pestovnej činnosti spolu** | tis. EUR | **59 085** | **38 910** | **43 898** | **55 688** |
| Umelá obnova lesa | 16 613 | 15 107 | 10 598 | 13 474 |
| Starostlivosť o lesné kultúry | 2 434 | 809 | 1 350 | 1 874 |
| Ochrana mladých lesných porastov | 11 717 | 6 353 | 8 808 | 9 131 |
| Prerezávky | 5 088 | 2 796 | 2 551 | 4 016 |
| Ochrana lesa | 9 048 | 4 557 | 4 443 | 4 883 |
| Ostatné pestovné činnosti | 14 185 | 9 289 | 16 149 | 22 310 |
| Priame náklady pestovnej činnosti | EUR/m3 ťažby | 6,24 | 4,21 | 4,45 | 5,88 |
| **Priame náklady ťažbovej činnosti spolu** | tis. EUR | **206 466** | **176 408** | **210 471** | **203 860** |
| Ťažba dreva | 53 110 | 46 240 | 83 613 | 76 967 |
| Približovanie dreva | 53 201 | 40 656 | 25 780 | 38 764 |
| Manipulácia dreva | 28 545 | 22 730 | 22 608 | 17 204 |
| Odvoz dreva | 42 101 | 47 372 | 38 567 | 29 467 |
| Oprava a údržba zvážnic, lesných ciest a manipulačných skladov | 19 786 | 15 444 | 19 227 | 18 461 |
| Ostatné priame náklady ťažbovej činnosti | 9 724 | 3 966 | 20 677 | 22 997 |
| Priame náklady ťažbovej činnosti | EUR/m3 ťažby | 21,81 | 19,08 | 21,35 | 21,36 |
| **Ostatné priame náklady** | tis. EUR | **34 690** | **39 728** | **99 696** | **135 078** |
| **Priame náklady spolu** | **300 241** | **255 046** | **354 065** | **394 626** |
| **Režijné náklady** | **170 449** | **118 210** | **106 648** | **101 212** |
| **Náklady celkom** | tis. EUR | **470 690** | **373 256** | **460 713** | **495 838** |

Zdroj: NLC-ÚLZI Zvolen

Najvýznamnejším zdrojom príjmov v lesníckom sektore je predaj dreva, ktorým sa zabezpečuje okolo 80 % tržieb a výnosov v lesnom hospodárstve. Trend predaja dreva v štátnych a neštátnych subjektoch a organizáciách bol však protichodný. V štátnych organizáciách poklesol predaj dreva, v porovnaní rokov 2010 a 2011, o 763 tis. m3 (najmä v dôsledku poklesu náhodných ťažieb v ihličnatých porastoch) a v neštátnych subjektoch predaj dreva stúpol o 330 tis. m3, čo ovplyvnilo výraznejší nárast tržieb v porovnaní so štátnymi organizáciami. V roku 2011 dodali subjekty obhospodarujúce lesy na Slovensku na domáci trh, vrátane vlastnej spotreby, 8 827,7 tis. m3 dreva. V porovnaní s rokom 2010 boli dodávky dreva na domáci trh len nepatrne nižšie, a to o 0,99 %. Výpadok ponuky na trhu sa takto prejavil na objeme vývozu, ktorý medziročne klesol o viac ako 40 %.

Graf č. 62:Vývoj ponuky surového dreva v tis. m3

Zdroj: NLC-ÚLZI Zvolen

V porovnaní s referenčným rokom 2002 došlo k nárastu ponuky dreva na domácom trhu o viac ako 75 %, pričom objem vývozu sa znížil, predovšetkým v roku 2011, o zhruba 40 %. V strednodobom horizonte môžeme konštatovať, že ponuka surového dreva je stabilná s minimálnymi výkyvmi.

V záujme zvýšenia zamestnanosti a príjmov obyvateľstva sa presadzuje spracovanie vyprodukovanej suroviny v domácom prostredí, čo potvrdzuje najmä prioritná orientácia umiestnenia domácej produkcie surového dreva na domáci trh. Naďalej však nedochádza k významnejšiemu zvýšeniu pridanej hodnoty vo výrobkoch z dreva.

Celkový objem dodávok a tuzemské dodávky bukovej guľatiny sú na úrovni roku 2010. K nárastu o 39 tis. m3, t. j. o 37,8 %,došlo v celkovom exporte, pričom dovoz sa zvýšil o 3,3 tis. m3, t. j. o 145 % oproti roku 2010. Zvyšujú sa dodávky bukovej vlákniny, a to o 216,4 tis. m3. Jej celkový vývoz vzrástol o 12,2 tis. m3, pričom dovoz poklesol o cca 3 tis. m3.

Zvyšujú sa dubovej guľatiny došlo k zvýšeniu celkových dodávok o 49,8 tis. m3.Tuzemské dodávky vzrástli o 56,2 tis. m3 a priamy vývoz sa znížil o 5,8 tis. m3. Pri dubovej vláknine došlo k zvýšeniu celkových dodávok o 21,4 tis. m3. a jej celkový vývoz klesol o 4,8 tis. m3, t. j. o 26,4 %. Dovoz vzrástol o 14,7 tis. m3, t. j. o 34 %.

Vzťahy medzi lesným hospodárstvom a drevospracujúcim priemyslom sa rozvíjajú na profesionálnom prístupe k obchodu, partnerstvu a spolupráci. Najstabilnejším odvetvím je celulózo-papierenský priemysel. Drevársky priemysel je schopný stále väčšej absorpcie dreva, očakáva sa však väčšia koncentrácia piliarskej výroby a následne aj sofistikovanejšie spracovanie piliarskych výrobkov. Naďalej však na Slovensku pretrvávajú kapacitné problémy pri spracovaní bukovej a dubovej guľatiny domácimi spracovateľmi dreva, ako aj s ich schopnosťou vyššieho zhodnotenia listnatej suroviny. Vyrábajú sa najmä rezivo a polotovary pre nábytkársky priemysel, parkety a ďalšie výrobky s nižšou pridanou hodnotou.

Tab. č. 45: Produkcia a spotreba dreva na obyvateľa

|  |  |  |  |  |  |
| --- | --- | --- | --- | --- | --- |
|  | **2007** | **2008** | **2009** | **2010** | **2011** |
| m3 na obyvateľa | | | | |
| Guľatina - produkcia | 1,506 | 1,713 | 1,675 | 1,766 | 1,693 |
| Guľatina - spotreba | 1,298 | 1,439 | 1,286 | 1,414 | 1,374 |
| Priemyselná guľatina – produkcia | 1,428 | 1,61 | 1,567 | 1,68 | 1,585 |
| Priemyselná guľatina – spotreba | 1,232 | 1,344 | 1,194 | 1,34 | 1,281 |
| Vlákninové drevo - produkcia | 0,521 | 0,553 | 0,686 | 0,59 | 0,558 |
| Vlákninové drevo- spotreba | 0,432 | 0,486 | 0,519 | 0,534 | 0,583 |

Zdroj: NLC-ÚLZI Zvolen

V rámci využívania potenciálu dreva v zmysle trvalo udržateľného obhospodarovania lesov je v súčasnosti nedocenený jeho energetický potenciál. Rýchlejšiemu a efektívnejšiemu uplatneniu lesnej palivovej biomasy bráni nedostatok vhodných ťažbovo-výrobných technológií, nesúlad miesta jej produkcie a spotreby a chýbajúca spoločná stratégia produkcie a využívania biomasy. To spôsobuje zníženú ekonomickú dostupnosť zdrojov na lesných pozemkoch a zvýšené využívanie tzv. zameniteľných sortimentov dreva na energetické účely.

Hlavnými zdrojmi dreva vhodného na energetické využitie sú porasty drevín na lesných pozemkoch a odpady po mechanickom a chemickom spracovaní dreva. Ďalšími zdrojmi sú porasty na nelesných pozemkoch a komunálny drevný odpad. Zásoba dreva na lesných pozemkoch v roku 2011 dosiahla 465 mil. m3 hrubiny bez kôry. Potenciál stromovej biomasy vhodnej na energetické využitie v uvedenom roku dosiahol hodnotu cca 2,5 mil. ton. Na zvyšovanie využiteľného potenciálu palivovej lesnej biomasy má vplyv vývoj vekovej štruktúry a drevinového zloženia porastov. Do roku 2050 sa predpokladá zvýšenie ročného využiteľného potenciálu na 3,2 mil. ton.

Vplyvom vzrastajúceho dopytu sa bude zvyšovať najmä produkcia lesných palivových štiepok z korunových častí stromov a stromovej biomasy výchovných ťažieb. Produkcia palivovej dendromasy z odpadov po spracovaní dreva sa v porovnaní z predchádzajúcim obdobím mierne zvýšila najmä z dôvodu vzrastajúceho dopytu. Ročná vlastná spotreba biomasy v roku 2011 bola 1,3 mil. ton a dodávky na domáci a zahraničný trh vo forme štiepok, jemnozrnných a kusových odpadov peliet a brikiet dosiahli 0,4 mil. ton.

Väčšie využitie palivovej drevnej biomasy v súčasnosti limitujú právne predpisy, ktoré určujú produkciu v porastoch drevín na nevyužívaných poľnohospodárskych pozemkoch (biele plochy) a tiež zakladanie energetických porastov. V roku 2011 sa zvýšila intenzita obnovy brehových porastov a ostatných líniových výsadieb. Celková ročná produkcia palivovej drevnej biomasy z nelesných pozemkov dosiahla 0,1 mil. ton.

Vnímajúc vyššie uvedené skutočnosti, na to, aby sa lesné hospodárstvo na Slovensku sa stalo plne konkurencieschopnou súčasťou Európy v oblasti trhových produktov, verejnoprospešných funkcií lesa a know how je potrebné dôslednejšie presadzovať princípy ekologicko-ekonomickej udržateľnosti a zvyšovania efektívnosti lesného hospodárstva. Brzdou ďalšieho pokroku v tejto oblasti je aj usporiadanie vlastníctva lesov v zmysle reštitučných zákonov, ktoré sa doposiaľ neukončilo.

Tab. č. 46: Štruktúra vlastníctva lesov

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  | **Štátne** | **Súkromné** | **Spoločen-stevné** | **Cirkevné** | **Poľnoh. družstvá** | **Obecné** | **Neštátne spolu** | **Nezistené** |
|  |  | Porastová pôda (%) vo vlastníctve / v obhospodarovaní | | | | | | | |
| 2011 | vlastníctvo | 40,8 | 11,3 | 24,5 | 2,9 | 0,3 | 9,4 | 48,3 | 10,9 |
| obhospodarovanie | 55,1 | 6,5 | 27,9 | 1,3 | 0,3 | 8,9 | 44,9 | - |
| 2010 | vlastníctvo | 40,9 | 12,3 | 25 | 2,9 | 0,3 | 9,4 | 49,9 | 9,2 |
| obhospodarovanie | 55,4 | 6,4 | 27,4 | 1,4 | 0,3 | 9,1 | 45,6 | - |
| 2009 | vlastníctvo | 40,9 | 13,4 | 26 | 3 | 0,3 | 9,7 | 52,4 | 6,7 |
| obhospodarovanie | 54,8 | 6,9 | 27,4 | 1,6 | 0,3 | 9 | 45,2 | - |
| 2008 | vlastníctvo | 40,2 | 13 | 25,6 | 3 | 0,2 | 9,7 | 51,5 | 8,2 |
| obhospodarovanie | 55,1 | 7,2 | 26,9 | 1,7 | 0,3 | 8,8 | 44,9 | - |
| 2007 | vlastníctvo | 41,4 | 14,3 | 25,5 | 3,2 | 0,2 | 9,8 | 53 | 5,6 |
| obhospodarovanie | 55,5 | 7,2 | 26 | 2,1 | 0,3 | 8,9 | 44,5 | - |
| 2002 | vlastníctvo | 42,8 | 12,9 | 24 | 3,2 | 0,1 | 9,7 | 49,9 | 7,3 |
| obhospodarovanie | 62,3 | 6,1 | 20,6 | 2,1 | 0,2 | 8,7 | 37,7 | - |

Zdroj: NLC-ÚLZI Zvolen

Vo vlastnícke štátu, v správe štátnych organizácií lesného hospodárstva SR bolo v roku 2011 790 844 ha porastovej pôdy, čo predstavuje 40,8 % z celkovej výmery porastovej pôdy. Štátne organizácie v tomto období obhospodarovali však 1 069 286 ha porastovej pôdy, čo je 55,1 % z celkovej porastovej pôdy.Neštátne subjekty lesného hospodárstva vlastnia a obhospodarujú lesy súkromné, spoločenstevné, cirkevné, obecné a lesy poľnohospodárskych družstiev. Nie všetky pozemky vo vlastníctve neštátnych subjektov však tieto subjekty aj obhospodarujú. Táto skutočnosť je spôsobená aj neukončeným procesom transformácie vlastníckych a užívacích vzťahov k lesným pozemkom. Hlavným problémom je vysporiadanie najmä drobného súkromného vlastníctva.

Lesy sú neoddeliteľnou súčasťou vidieckej krajiny a správne využívanie ich funkcií môže pomôcť k vyššej pridanej hodnote, k flexibilnejšej ekonomike a v konečnom dôsledku aj k trvalo udržateľnému obhospodarovaniu lesov. Keďže 41% územia Slovenska pokrývajú lesy, rozvoj lesníctva nemalou mierou prispieva k rozvoju vidieka. V tejto súvislosti a v záujme diverzifikovať zdroje príjmov z drevných produktov je potrebné sústrediť sa na podporu diverzifikačnej činnosti drobných obhospodarovateľov lesa.

Nakoľko sa lesné hospodárstvo vníma ako súčasť rozvoja vidieka, a teda strategickým cieľom v tejto oblasti je zabezpečenie trvalo udržateľného obhospodarovania lesov založeného na primeranom využívaní ich ekonomických, ekologických a sociálnych funkcií pre rozvoj spoločnosti a najmä vidieckych oblastí, je potrebné rozlišovať jeho 3 aspekty, a to ekonomický, ekologický asociálny.

V rámci týchto troch aspektov sú zadefinované aj prioritné úlohy lesného hospodárstva pre zabezpečenie trvalo udržateľného obhospodarovania lesov.

## Ekonomický aspekt trvalo udržateľného obhospodarovania lesov

Ekonomický aspekt trvalo udržateľného obhospodarovania lesov obsahuje napĺňanie základných predpokladov pre zvýšenie konkurencieschopnosti lesníckeho sektora v dlhodobom horizonte a zlepšenie trvalo udržateľného využívania lesníckych výrobkov a služieb.

Konkurencieschopnosť lesného hospodárstva je nutným predpokladom na zabezpečovanie rozmanitých prínosov, ktoré trvalo udržateľné lesné hospodárstvo poskytuje spoločnosti. Lesné hospodárstvo disponuje veľkým potenciálom pre ďalší rozvoj vysoko kvalitných výrobkov a služieb s pridanou hodnotou pre rôznorodý a stále sa zvyšujúci dopyt spoločnosti založený na obnoviteľných zdrojoch surovín. Pre rozvoj silného a dynamického odvetvia schopného plniť úlohy vyplývajúce z globálnej zmeny je potrebné predovšetkým realizovať opatrenia v oblastiach výskumu, technického rozvoja, inovácií a investovanie do kvalitných pracovných miest a ľudského kapitálu.

V rámci dôsledného napĺňania základných predpokladov pre zvýšenie konkurencieschopnosti lesníckeho sektora v dlhodobom horizonte a zlepšenie trvalo udržateľného využívania lesníckych výrobkov a služieb boli takto zadefinované tieto prioritné úlohy:

* Príprava techniky a technológií obhospodarovateľov lesov

(prostredníctvom podpory obstarania lesnej techniky, zariadení a technológií dosiahnuť zvýšenie ekonomickej hodnoty súkromných a obecných lesov, zvýšenie produkcie a posilnenie trhových príležitostí)

* Podpora využívania lesnej biomasy na výrobu energie

(využitie produkcie a energetického využitia drevnej biomasy)

* Podpora usporiadania vlastníckych a užívacích práv k lesným nehnuteľnostiam

(usporiadanie vlastníckych a užívacích práv k lesným pozemkom vo vlastníctve neštátnych subjektov, v obhospodarovaní štátnych organizácií lesného hospodárstva)

### Príprava techniky a technológií obhospodarovateľov lesov

Prispôsobovanie odvetvia lesného hospodárstva novým podmienkam si vyžaduje podporu vhodných investícií pre zabezpečenie jeho konkurencieschopnosti. V lesnom hospodárstve pretrváva nedostatočne mechanizovaná ťažba, približovanie a odvoz dreva v lesoch. Väčšina technológií a mechanizmov používaných v lesnom hospodárstve je morálne i fyzicky zastaraná a nespĺňa ani environmentálne kritériá kladené na mechanizmy pracujúce v lese.

Obstaraním nových mechanizmov s vyššími výkonnostnými parametrami , priaznivejšími k životnému prostredie a to najmä mechanizmov na približovanie a odvoz vyťaženého dreva sa prejavia tieto pozitívne efekty:

* znížia sa škody na životnom prostredí v lesoch Slovenska;
* eliminujú sa úniky pohonných a mazacích látok, ako i hydraulických olejov;
* znížia sa emisie kysličníka uhličitého a oxidov dusíka; a
* podstatne sa zvýši časové a výkonové využitie mechanizmov.

Tieto skutočnosti sa priamo premietnu do znižovania nákladov na m3 vyťaženého a odvezeného dreva a priaznivo ovplyvnia celkovú ekonomickú situáciu podnikateľských subjektov v lesnom hospodárstve.

Zároveň rozvoj informačných systémov v lesníctve prostredníctvom podpory obstarania modernej výpočtovej techniky a programového vybavenia, vrátane zriadenia pripojenia na internet prispeje k racionalizácii lesníckej výroby.

Naplnenie tejto prioritnej úlohy si bude vyžadovať financovanie na úrovni 54,5 mil. EUR, pričom sa uvažuje so zvýšením hrubej pridanej hodnoty v podporených podnikoch lesného hospodárstva v objeme 18,3 mil. EUR. Pozitívna zmena hrubej pridanej hodnoty bude mať priamy pozitívny dosah na produktivitu práce, počítanej ako zmena hrubej pridanej hodnoty na ekvivalent pracovného miesta, vo výške 5 900 EUR. Predpokladá sa pritom pozitívny vplyv na hospodársky rast, počítaný ako prírastok čistej pridanej hodnoty vyjadrenej v parite kúpnej sily v objeme 15,7 mil. EUR.

### Podpora využívania lesnej biomasy na výrobu energie

Slovenská republika sa v súvislosti so vstupom do EÚ zaviazalo podporovať využívanie obnoviteľných zdrojov energie (OZE). V podmienkach Slovenska je drevná biomasa popri vodnej energii najvýznamnejším OZE. Energetické porasty sa podľa dĺžky rubnej doby rozdeľujú na porasty s veľmi krátkou rubnou dobou - 3 až 4 roky, porasty s krátkou rubnou dobou - 5 až 8 rokov a porasty so skrátenou rubnou dobou - 10 až 20 rokov.

Najväčší praktický význam majú porasty so skrátenou rubnou dobou. Na ich zakladanie sa v závislosti od klimatických podmienok a pôdnych pomerov možno použiť domáce a vyšľachtené klony topoľov, uznané (rajonizované) klony stromových foriem vŕb, potomstvá osiky dopestované zo semena uznaných porastov, ako aj uznané populácie agáta bieleho. Produkcia drevnej hmoty sa v závislosti od stanovištných podmienok pohybuje pri 15-ročnej rubnej dobe od 90 do 340 m3/ha.

Produkciu palivovej dendromasy a tiež vlákninového dreva možno v porastoch rýchlorastúcich drevín v relatívne krátkom časovom úseku zvýšiť skrátením rubných dôb, najmä v menej produkčných porastoch a v porastoch s nízkym podielom guľatinových sortimentov. Trvalo udržateľný rast produkcie dendromasy možno dosiahnuť zmenou spôsobu obhospodarovania porastov rýchlorastúcich drevín a v opodstatnených prípadoch tiež ich zaradením do energetických porastov.

V  strednodobom horizonte možno uvažovať s pestovaním energetických porastov na výmere 7 500 ha pri očakávanej ročnej produkcii 62 500 m3dendromasy. Z toho pri 15 ročnej rubnej dobe pripadne na energetickú štiepku 70% a vlákninové drevo 30%.

Priame náklady na založenie, ošetrovanie porastov a výkony súvisiace s ťažbovou činnosťou energetických porastov sa predpokladajú vo výške 2 650 EUR/ha, čo pri celkovej výmere 7 500 ha vyžaduje financovanie na úrovni cca 20 000 000 EUR.

V procese samotnej výroby štiepky sa počíta s nákupom dendromasy od producenta, teda pestovateľa, jej následné zoštiepkovanie ako aj odvoz štiepky k spotrebiteľovi (tepláreň, elektráreň). Výška celkových nákladov, na základe vyčíslenia jednotlivých položiek kalkulačného vzorca dosahuje úroveň 46,50 EUR/t. Priemerné speňaženie drevnej štiepky je vo výške 46,70 EUR/t. Konečný zisk z dodanej štiepky predstavuje úroveň vo výške 0,20 EUR/t (priemerné speňaženie mínus celkové náklady).

Z hľadiska korektnosti prepočtov je potrebné dodať, že na celkovú efektivitu má výrazný vplyv preprava štiepky (vrátane manipulácie s ňou) konečnému odberateľovi, pričom za únosnú možno považovať prepravnú vzdialenosť do 40-50 km. Energetické porasty by sa preto mali zakladať len v takejto vzdialenosti od odberných miest.

### Podpora usporiadania vlastníckych a užívacích práv k lesným nehnuteľnostiam

Vo vlastnícke štátu, v správe štátnych organizácií lesného hospodárstva SR bolo v roku 2011 790 844 ha porastovej pôdy, čo predstavuje 40,8 % z celkovej výmery porastovej pôdy. Štátne organizácie však v tomto období obhospodarovali až 1 069 286 ha porastovej pôdy, čo je 55,1 % z celkovej porastovej pôdy. Proces usporiadania vlastníckych a užívacích práv k lesným pozemkom podľa platných reštitučných zákonov prebieha aj naďalej a nie je možné stanoviť jeho ukončenie.

V roku 2011 bolo na Slovensku 211 372 ha porastovej pôdy tzv. neznámych vlastníkov (nezistené vlastníctvo), čo predstavuje 10,9 % z celkovej výmery porastovej plochy.

Neštátne subjekty lesného hospodárstva vlastnia a obhospodarujú lesy súkromné, spoločenstevné, cirkevné, obecné a lesy poľnohospodárskych družstiev, pričom nie všetky pozemky vo vlastníctve neštátnych subjektov tieto subjekty aj obhospodarujú. Táto skutočnosť je spôsobená aj neukončeným procesom transformácie vlastníckych a užívacích vzťahov k lesným pozemkom.

Lesné pozemky, ktoré sú predmetom transformácie vlastníckych a užívacích vzťahov, odovzdávajú vlastníkom povinné osoby, t.j. štátne organizácie lesného hospodárstva v gescii Ministerstva pôdohospodárstva a rozvoja vidieka SR a Ministerstva obrany SR. Povinnými osobami sú LESY SR, š. p., LPM Ulič, š. p., ŠL TANAP, Tatranská Lomnica a VLM SR - štátny podnik.

Výmera neodovzdaných lesných pozemkov pozostáva z lesných pozemkov vo vlastníctve fyzických a právnických osôb, ktoré si svoje práva u povinných osôb uplatnili a sú v riešení, ďalej z lesných pozemkov vo vlastníctve neznámych fyzických osôb, fyzických osôb, ktorých pobyt nie je známy a osôb ktoré si svoje práva doteraz neuplatnili.

Urýchlené usporiadanie vlastníckych a užívacích práv k lesným pozemkom vo vlastníctve neštátnych subjektov a súčasne v obhospodarovaní štátnych organizácií lesného hospodárstva je potrebné nakoľko obhospodarovaním tohto lesného majetku vznikajú štátnym organizáciám lesného hospodárstva vysoké vynútené náklady. V súčasnej dobe je v obhospodarovaní štátnych organizácií lesného hospodárstva 207 643 ha lesných pozemkov vo vlastníctve neštátneho sektoru, z čoho je 89 714 ha vo vybavovaní a 117 929 ha vo vlastníctve neštátnych subjektov, ktoré zatiaľ nepožiadali o vydanie majetku.

Celkové predpokladané náklady na usporiadanie vlastníckych a užívacích práv k lesným nehnuteľnostiam na rok predstavujú 2 500 000 EUR, z čoho na vyhotovenie geometrických plánov 450 000 EUR, poplatky za register obnovenej evidencie pozemkov 550 000 EUR, finančná náhrada za pozemky malých výmer 15 000 EUR a daň z nehnuteľností vo vlastníctve neštátneho sektora 1 485 000 EUR.

## Ekologický aspekt trvalo udržateľného obhospodarovania lesov

Ekologický aspekt trvalo udržateľného obhospodarovania lesov obsahuje napĺňanie základných predpokladov pre zlepšovanie biologickej rozmanitosti, viazanie uhlíka, integritu, zdravie a odolnosť lesných ekosystémov.

Predpokladaná klimatická zmena sa považuje za jednu z najvážnejších hrozieb trvalo udržateľného rozvoja s nepriaznivými dopadmi na životné prostredie, zdravie človeka, potravinovú bezpečnosť, prírodné zdroje a infraštruktúru. Dokázalo sa, že zvyšovanie koncentrácií antropogénne produkovaných skleníkových plynov v atmosfére spôsobuje zmeny klímy a že na zmiernenie jej dopadov treba realizovať vhodné opatrenia.

Lesné ekosystémy môžu absorbovaním kysličníka uhličitého a jeho uskladnením vo vegetácii a v pôde významne ovplyvňovať priebeh a rozsah klimatickej zmeny. V dôsledku globálnych zmien klímy sa bude pravdepodobne zvyšovať výskyt extrémnych klimatických javov, sucha, záplav, extrémne vysokých a nízkych teplôt. Dôjde k hynutiu menej odolných a na stabilitu prostredia náročnejších drevín. Klimaxové spoločenstvá budú ustupovať pionierskym drevinám, prežívať budú iba odolnejšie populácie cieľových drevín.

V rámci dôsledného napĺňania základných predpokladov pre zlepšovanie biologickej rozmanitosti, viazanie uhlíka, integritu, zdravie a odolnosť lesných ekosystémov boli takto zadefinované tieto prioritné úlohy:

* Zabezpečenie starostlivosti o drobné vodné toky v pôsobnosti MPRV SR

(zabezpečenie ochrany lesných pozemkov, priľahlých poľnohospodárskych pozemkov a intravilánov obcí pred povodňami, zlepšenie zadržiavania vody v krajine, zmierňovanie dopadov klimatickej zmeny, podporovanie a zachovanie biologickej diverzity)

* Podpora ochrany a trvalého využívania genetických zdrojov lesných drevín

(zabezpečenie dostatočného počtu a ochrany genetických zdrojov lesných drevín, podpora zakladania nových a ochrana existujúcich zdrojov genofondu lesných drevín, a to najmä z oblastí poškodených pôsobením škodlivých činiteľov)

* Obnova funkcií lesov na plochách postihnutých kalamitou a zvýšenie stability lesných porastov

### Zabezpečenie starostlivosti o drobné vodné toky v pôsobnosti MPRV SR

Celková dĺžka drobných vodných tokov v správe štátnych organizácií v zriaďovateľskej pôsobnosti Ministerstva pôdohospodárstva a rozvoja vidieka Slovenskej republiky, je 18 555,93 km. Z tejto celkovej dĺžky je na lesných pozemkoch 13 105,12 km, mimo lesných pozemkov 4 224,39 km a v intraviláne obcí 1 226,42 km. Celková dĺžka riečnej siete v Slovenskej republike je súčasnosti 61 147 km.

Lesy Slovenskej republiky, š.p. spravujú drobné vodné toky v celkovej dĺžke 16 812,03 km, (z toho na lesných pozemkoch 11 642,93 km, mimo lesných pozemkov 3 976,78 km a v intraviláne obcí 1 192,32 km), Štátne Lesy Tatranského národného parku spravujú drobné vodné toky v celkovej dĺžke 1 343,5 km (z toho na lesných pozemkoch 1 163,79 km, mimo lesných pozemkov 151,21 a v intraviláne obcí 28,5 km) a Lesopoľnohospodársky majetok Ulič, š.p. spravuje drobné vodné toky v celkovej dĺžke 400,4 km (z toho na lesných pozemkoch 298,4 km, mimo lesných pozemkov 96,4 km a v intraviláne obcí 5,6 km).

Protipovodňové opatrenia v zriaďovacej pôsobnosti Ministerstva pôdohospodárstva a rozvoja vidieka Slovenskej republiky sa v súčasnosti zameriavajú na nápravné opatrenia, t.j. odstránenie problémov vyplývajúcich zo zanedbanej, resp. nedofinancovanej starostlivosti o vodné stavby, tok a povodie.

Vzhľadom na obrovský rozsah povodňových škôd, ktoré priemerne počas uplynulého 15-ročného obdobia dosahovali až 78 mil. EUR, je zrejmé, že výlučne nápravné opatrenia v budúcnosti nebudú postačovať a bude potrebné pristúpiť k systémovým opatreniam a zásahom na zlepšenie odtokových a splaveninových pomerov.

Máme za to, že v rámci zabezpečenia ochrany lesných pozemkov, priľahlých poľnohospodárskych pozemkov a intravilánov obcí pred povodňami, sa potreba komplexného súboru organizačných, biologických a technických opatrení na predchádzanie vzniku a tlmenia erózie, ustálenie prietokového profilu, úpravu splaveninového režimu bude týkať vodných tokov, kde opakovane dochádza k problémom s prevádzaním veľkých vôd v povodí.

Celkové náklady na opravy a investície spolu, predstavujú sumu vo výške 37 477,14 tis. EUR, z toho na stavbách nachádzajúcich sa na lesných pozemkoch vo výške 7 160,71 tis. EUR, t.j. podiel z celkových nákladov je 19 %, mimo lesných pozemkov vo výške 2 940,53 tis. EUR, t.j. podiel z celkových nákladov je 8 % a v intraviláne obcí 27 375,90 tis. EUR, t.j. podiel z celkových nákladov je až 73%.

Systémové zabezpečenie ochrany lesných pozemkov, priľahlých poľnohospodárskych pozemkov a intravilánov obcí pred povodňami, zlepšenie zadržiavania vody v krajine, zmierňovanie dopadov klimatickej zmeny, podporovanie a zachovanie biologickej diverzity na roky 2014 – 2017 si takto vyžaduje investičné náklady vo výške 40 000 000 EUR, pričom preinvestovaním uvedených finančných prostriedkov sa zabezpečí:

* úprava a zlepšenie odtokových pomerov drobných vodných tokov; a
* budovanie, obnova a rekonštrukcia vodných stavieb, brehových porastov a ostatné činnosti zahrádzania bystrín.

### Podpora ochrany a trvalého využívania genetických zdrojov lesných drevín

Cieľom podpory ochrany genofondu lesných drevín je zabezpečenie dostatočného množstva geneticky vhodného lesného reprodukčného materiálu slúžiaceho na obnovu lesných porastov, pričom podpora sa má zamerať najmä na škodlivými činiteľmi poškodené oblasti s prevládajúcim zastúpením smreka, ako ja na ostatné dreviny, u ktorých je v súčasnosti nedostatok genetických zdrojov vhodných na zabezpečenie lesného reprodukčného materiálu.

Lesy na Slovensku s prevládajúcim zastúpením smreka sú v súčasnosti silne poškodené pôsobením škodlivých činiteľov, čo má za následok nepriaznivý vývoj v zastúpení smreka, ako jednej z hlavných hospodárskych drevín, v drevinovej skladbe lesov na Slovensku. Rýchle odumieranie smrekových porastov spôsobuje nedostatok prirodzených genetických zdrojov tejto dreviny.

Na umelú obnovu lesa a zalesňovanie možno použiť len lesný reprodukčný materiál, ktorý pochádza alebo bol dopestovaný z uznaných zdrojov lesného reprodukčného materiálu. Uznať možno lesný porast, výberový strom, semenný sad, klon, zmes klonov alebo multiklonálnu varietu a semenný zdroj (stromy alebo porasty lesných drevín mimo lesných pozemkov).

Najrozšírenejším zdrojom lesného reprodukčného materiálu na Slovensku sú uznané porasty na výmere 67 364 ha. Počet výberových stromov má v ostatných rokoch mierne stúpajúcu tendenciu hlavne pri drevinách smrek obyčajný (342 ks) a smrekovec opadavý (951 ks).

Na zachovanie genetických zdrojov lesných drevín v mieste ich pôvodu bolo k 31.12.2011 na území Slovenskej republiky zriadených 129 génových základní s celkovou výmerou 25 567 ha a 129 semenných porastov s výmerou 669 ha.

Z hľadiska včasného zabezpečenia plnenia všetkých funkcii lesa a partikulárne zabezpečenia dostatku vhodných genetických zdrojov lesných drevín s priamym vplyvom na produkciu dreva ako suroviny pre drevospracujúci priemysel, je potrebné existujúci genofond zachovať a vhodne rozšíriť. Plnenie tejto prioritnej úlohy si vyžaduje preinvestovať v rokoch 2014 – 2017 kumulatívne 400 000 EUR.

### Obnova funkcií lesov na plochách postihnutých kalamitou a zvýšenie stability lesných porastov

Neuspokojivý zdravotný stav lesov vyplývajúci z vysokých imisných záťaží a následného zníženia odolnostného potenciálu lesa a nedostatočnej miery obnovy jeho základných funkcií má za následok vysoký rozsah náhodných ťažieb, ktoré následne hlavnou príčinou sústavného prekračovania plánovaného rozsahu ťažieb, ktoré takto znižujú budúci ťažobný potenciál lesov na území Slovenskej republiky.

Celkový rozsah obnovy a umelá obnova lesných porastov má klesajúcu tendenciu, avšak v dôsledku uplatňovania podrastového hospodárskeho spôsobu však stúpa podiel prirodzenej obnovy, ktorá aspoň čiastočne eliminuje negatívne dosahy nedostatočnej umelej obnovy. Nedostatočný stupeň prirodzenej obnovy lesa je potrebné doplniť umelou obnovou, ktorá spočíva jednak v zabezpečení dostatočného objemu mladého lesného porastu a jednak vo zvýšení stability lesných porastov.

Cieľom tohto opatrenia je takto jednak zvýšiť objem zabezpečeného mladého lesného porastu, ktorého zvýšenie garantuje zachovanie plošnej výmery a zdravotného stavu lesov na Slovensku a zabezpečenie mimoprodukčných funkcií lesa, t.j. ekologických a spoločenských a zvýšiť stabilitu porastov, čím sa zabezpečí dostatočný objem výchovy mladých lesných porastov do 50 rokov ich fyzického veku.

Súčasná nízka stabilita lesných porastov je spôsobená zlým drevinovým zložením, vysokým počtom jedincov na jednotke plochy a s tým súvisiacim zlým štíhlostným koeficientom, čo zvyšuje náchylnosť mladých lesných porastov na poškodenie snehom, námrazou a vetrom.

Na zabezpečenie dostatočného objemu mladého lesného porastu a zvýšenia stability a hygieny lesných porastov navrhujeme:

* zabezpečiť rozsah obnovy lesa vo výmere 120 000 ha primeraným objemom zabezpečeného mladého lesného porastu; a
* podporiť u obhospodarovateľov lesa činnosti spojené s výchovnými zásahmi realizovanými v lesných porastoch do 50 rokov, t.j. prečistky a prebierky na rozlohe 100 000 ha lesa.

Na tieto činnosti je potrebný kumulovaný objem finančných prostriedkov na roky 2014 – 2017 vo výške 14 000 000 EUR.

## Sociálny aspekt trvalo udržateľného obhospodarovania lesov

Sociálny aspekt trvalo udržateľného obhospodarovania lesov obsahuje napĺňanie ambície prispieť ku kvalite života zachovaním a zlepšovaním sociálnych a kultúrnych dimenzií lesov a lesníctva.

Napĺňanie vyššie uvedených ambícií v rámci sociálneho aspektu trvalo udržateľného obhospodarovania lesov má obrovský význam v tom, že lesy poskytujú tovary a služby, ktoré sú prospešné pre občanov, ich zdravie a kvalitu života, vrátane prírodných krás a rekreácie v mestských a vidieckych oblastiach, zamestnanie a pracovné príjmy pre milióny ľudí, ochranu pôdy a vody a ochranu pred eróziou, dezertifikácioua prírodným nebezpečenstvám.

V rámci dôsledného napĺňania ambície prispieť ku kvalite života zachovaním a zlepšovaním sociálnych a kultúrnych dimenzií lesov a lesníctva boli takto zadefinované tieto prioritné úlohy:

* Práca s verejnosťou a lesná pedagogika

(vypracovanie a realizácia komplexnej stratégie, vrátane vytvorenia zodpovedajúcich inštitucionálnych podmienok na zabezpečenie systematickej komunikácie s verejnosťou s cieľom zvýšenia spoločenskej akceptácie a povedomia o prínosoch a benefitoch trvalo udržateľného hospodárenia v lesoch)

* Podpora existujúcich kultúrnych a historických pamiatok spojených s lesným hospodárstvom a poľovníctvom

(podpora a zveľaďovanie národných kultúrnych a historických pamiatok spojených s lesným hospodárstvom a poľovníctvom)

### Práca s verejnosťou a lesná pedagogika

Les je pre verejnosť atraktívnym a výnimočným prostredím, ktoré je zároveň zdrojom poznania a prostriedkom výchovy. Dopyt po relaxácii v prírode sa zvyšuje. Jedným z nástrojov práce s verejnosťou je lesná pedagogika, ktorej cieľom je zlepšenie vzťahu verejnosti k lesníctvu, prispenie k objasneniu významu trvalo udržateľného hospodárenia v lesoch a citlivému zaobchádzaniu s prírodou. Zahŕňa rôzne aktivity na formovanie pozitívnych postojov všetkých skupín obyvateľstva, ale najmä detí a mládeže k lesu a lesníctvu.

Pozitívny vzťah obyvateľstva k lesu, lesnému hospodárstvu a lesníkom pomáha budovať tiež systematická práca s verejnosťou prostredníctvom médií, propagačno-náučných materiálov a rôznych podujatí. Svoju úlohu tu zohrávajú i niektoré mimovládne organizácie a združenia. Niektoré ovplyvňujú verejnosť veľmi pozitívne, vrátane práce s mládežou, iné, ktoré často získavajú celkom ľahký prístup k informačným prostriedkom, skresľovaním, či zamlčovaním niektorých objektívnych skutočností vytvárajú nepravdivý obraz o lesníctve a lesnom prostredí. Dôležitá je i skutočnosť, že pre väčšinu spoločnosti je les iba miestom pre relaxáciu a iba pre malú časť spoločnosti je i prostriedkom obživy.

Práca s verejnosťou je úlohou pre ministerstvo, ministerstvom zriadené organizácie, lesnícku komoru a iné profesijné združenia, vlastníkov lesa a ich združenia. Verejnosť pritom očakáva profesionálne informácie. Pri presadzovaní oprávnených záujmov lesníctva v dôležitých verejných rozhodnutiach treba využívať vzájomnú spoluprácu dominantných lesníckych subjektov a spoločnú stratégiu práce s verejnosťou. V tomto ohľade vystupuje do popredia potreba vypracovania a realizácia komplexnej stratégie, vrátane vytvorenia zodpovedajúcich inštitucionálnych podmienok na zabezpečenie systematickej komunikácie s verejnosťou, s cieľom zvýšenia spoločenskej akceptácie a povedomia o prínosoch a benefitoch trvalo udržateľného hospodárenia v lesoch.  Zlepšenie koordinácie a spolupráce medzi lesníckymi a nelesníckymi mienkotvornými organizáciami, zameranej na zmenu postojov verejnosti a dosiahnutie pozitívneho vnímania a vzťahu obyvateľstva k lesu, lesnému hospodárstvu a lesníkom.  Podpora výchovy mladej generácie pri budovaní správneho hodnotového rebríčka, formovaní vlastných názorov  a zodpovednom využívaní prírodných zdrojov na princípoch trvalo udržateľného rozvoja.

Zvyšovanie povedomia verejnosti o význame lesov pri riešení celospoločenských problémov. Zabezpečenie tejto prioritnej úlohy si bude vyžadovať v rokoch 2014 – 2020 kumulatívne 420 000 EUR, pričom tieto finančné prostriedky zabezpečia realizáciu nasledovných činností:

* zabezpečenie tréningových programov, zameraných na podporu mediálnej komunikácie zamestnancov lesníckych inštitúcií s verejnosťou, tréning komunikačných zručností pre vedúcich zamestnancov lesníckych organizácií;
* príprava odborných textových podkladov tlačových a propagačných materiálov;
* poradenská, konzultačná a vzdelávacia činnosť pre lesných pedagógov - kontinuálne vzdelávanie lesných pedagógov;
* evidencia certifikovaných lesných pedagógov, vedenie štatistiky o činnosti v oblasti práce s verejnosťou;
* vydávanie pravidelného štvrťročného newslettra o lesnej pedagogike;
* zabezpečovanie vzorových lesných vychádzok a voľnočasových aktivít v jednotlivých regiónoch Slovenska;
* propagačná, osvetová činnosť o lesnej pedagogike;
* spolupráca s organizáciami v sústave škôl a školských zariadení a ďalšími štátnymi a neštátnymi organizáciami v rezorte pôdohospodárstva a životného prostredia.

### Podpora existujúcich kultúrnych a historických pamiatok spojených s lesným hospodárstvom a poľovníctvom

Podpora a zveľaďovanie národných kultúrnych a historických pamiatok, spojených s lesným hospodárstvom a poľovníctvom, ich zachovanie a obnova,  ochrana ich rôznorodosti a výnimočnosti pre budúce generácie je úzko prepojená s realizáciou prioritnej úlohy „Podpora diverzifikačnej činnosti drobných obhospodarovateľov lesa“. Celkové náklady na realizáciou tejto prioritnej úlohy sa predpokladajú v objeme  500 000 EUR, pričom by malo dôjsť k rekonštrukcii existujúcich kultúrnych a historických pamiatok spojených s lesníctvom.

Z hľadiska geografickej prioritizácie je potrebné sústrediť sa na podporu kultúrnych a historických pamiatok hlavne v oblastiach v okolí významných lesníckych miest. Špecifikovaný objem finančných prostriedkov na naplnenie tejto prioritnej úlohy zabezpečí predovšetkým:

* opravy múzejných exponátov a nákup nových múzejných exponátov,
* vybavenie dielní, opravy technických pamiatok a podobne.

## Identifikované scenáre vývoja z hľadiska zabezpečenia trvalo udržateľného obhospodarovania lesov

Na základe vykonaných analýz ekonomického, ekologického a sociálneho aspektu trvalo udržateľného obhospodarovania lesov boli identifikované tieto prioritné úlohy.

Tab. č. 47: Identifikované prioritné úlohy z hľadiska zabezpečenia trvalo udržateľného obhospodarovania lesov

|  |  |
| --- | --- |
| **Ekonomický aspekt** | zabezpečiť obstaranie nových mechanizmov na približovanie a odvoz vyťaženého dreva s vyššími výkonnostnými parametrami, s priaznivejším vplyvom na životné prostredie |
|  | podporiť pestovanie energetických porastov v strednodobom horizonte na výmere 7 500 ha |
|  | podporiť urýchlené vysporiadanie vlastníckych a užívateľských práv k lesným pozemkom a majetku vo výmere 207 643 ha |
| **Ekologický aspekt** | zabezpečiť systémové zabezpečenie ochrany lesných pozemkov, priľahlých poľnohospodárskych pozemkov a intravilánov obcí pred povodňami na celej dĺžke drobných vodných tokov v správe štátnych organizácií lesného hospodárstva, t.j. v celkovej dĺžke 18 555,93 km |
|  | zabezpečiť dostatok vhodných genetických zdrojov lesných drevín s priamym vplyvom na produkciu dreva ako suroviny pre drevospracujúci priemysel |
|  | zabezpečiť rozsah obnovy lesa vo výmere 120 000 ha primeraným objemom mladého lesného porastu a realizovať prečistky a prebierky na rozlohe 100 000 ha lesa |
| **Sociálny aspekt** | zvýšiť povedomie verejnosti o význame lesov pri riešení celospoločenských problémov |
|  | zabezpečiť obnovu kultúrnych a historických pamiatok hlavne v oblastiach v okolí významných lesníckych miest |

# Rozvoj vidieka a zlepšovanie životných podmienok a zamestnanosti vidieckeho obyvateľstva, predovšetkým prostredníctvom podpory sektorov, ktoré sú potenciálnymi zdrojmi zamestnanosti

Charakteristickým rysom slovenskej sídelnej štruktúry je vysoká prevaha sídiel do 5 000 obyvateľov a z celkového počtu sídiel najpočetnejšiu skupinu tvoria malé obce do 500 obyvateľov. Na Slovensku žije 5, 42 mil. obyvateľov v 2 891 obciach – základných územných jednotkách, z ktorých bolo 138 zo štatútom mesta. Vidieckych obcí je spolu 2 535 (88,5%). Na úrovni krajov (podľa metodiky OECD) žije 11,5% obyvateľov v mestských, 25,2% v prevažne vidieckych a 63,5% obyvateľov v prechodných vidieckych regiónoch. Vo vidieckych obciach dochádza k odchodu mladého obyvateľstva za prácou, starnutiu populácie, chátraniu dedinského bytového fondu, a pod. Slovenský vidiek je charakteristický i vysokým zastúpením etnických minorít a vekovo staršou generáciou, ktorá zakladá vyššie nároky na zdravotnícku starostlivosť. Tieto sociálne skupiny sa v porovnaní s mestskou populáciou správajú odlišne a ich sociálna inklúzia je obtiažnejšia.

Príčiny tohto vývoja je potrebné hľadať v životných podmienkach na vidieku, ktoré sa v čase transformácie výrazne zmenili. Mnohé negatíva, ktoré priniesli zníženie dôchodkov podnikov a domácností na vidieku sa pod vplyvom finančnej, dlhovej a súčasnej krízy spotreby prehlbujú. Vidiek má oproti urbanizovaným priestorom výrazne horšie pracovné uplatnenie a mzda zamestnanca na vidieku dosahuje približne dve tretiny mzdy zamestnanca v mestských sídlach a tieto rozdiely sa rok od roka zvyšujú. Výraznejšie, ako v mestských regiónoch sa na vidieku sa dlhodobo zvyšuje i podiel obyvateľstva v postproduktívnom veku a naopak sa znižuje zastúpenie predproduktívneho obyvateľstva čo je spojené predovšetkým s výraznou redukciou prirodzených prírastkov (trend narastania neproduktívnej zložky obyvateľstva na úkor produktívnej).

Vo vidieckych regiónoch je nižšia úroveň kvalifikácie vidieckych pracovníkov výrazným limitom v podpore podnikania, čo komplikuje naštartovanie rozvojových trendov na vidieku a vytvára značne odlišné východiskové podmienky i rozvojové predpoklady. Najmä periférne regióny východného a stredného Slovenska sú charakteristické nedostatočnou ekonomickou infraštruktúrou s vysokým podielom nezamestnaného poľnohospodárskeho obyvateľstva. Tieto osoby vzhľadom k svojim štrukturálnym charakteristikám sa z hľadiska reintegrácie do trhu práce stávajú značne problémovou sociálnou skupinou. Miera nezamestnanosti vo vidieckych regiónoch je niekoľkonásobne vyššia ako nezamestnanosť v mestských regiónoch.

Pôdohospodárska populácia bola trhovou ekonomikou vytlačená na okraj trhu práce. Dochádza tu k výraznej sociálnej diferenciácii s kultúrou závislosti na sociálnych príjmoch. Stabilizovanie a postupné zväčšovanie ekonomického potenciálu vidieka, v rámci ktorého budú jednotlivé hospodárske činnosti schopné vytvárať dôchodky v smere rastu zamestnanosti a následne aj príjmovej úrovne vidieckeho obyvateľstva, si vyžaduje zabezpečenie ďalšieho rozvoja poľnohospodárskych a lesníckych činností, ktoré sú z národohospodárskeho pohľadu prínosom pre ekonomiku ako takú. Navyše, osobitný zreteľ je potrebné brať aj na oblasti poľnohospodárstva a lesníctva, ktoré nie sú z pohľadu produkčných schopností určujúce, ale vo väzbe na ďalšie činnosti budú aktivovať vnútroregionálny dopyt po špecifických tovaroch a službách.

## Rozvoj zamestnanosti v produkčne významných oblastiach pôdohospodárstva

Strategickým cieľom pôdohospodárstva je vytváranie podmienok na jeho trvalo udržateľný rozvoj. Ide o to, aby na Slovensku vzniklo výkonné, multifunkčné, environmentálne orientované a v podmienkach Európskej únie a globalizácie svetového trhu konkurencie schopné pôdohospodárstvo. Pôdohospodárstvo je okrem produkcie potravín významným výrobcom priemyslových surovín, tvorcom a ochrancom životného prostredia a krajiny, realizátorom ekonomických aktivít, zdrojom rozvoja, stabilizácie vidieka a významným zdrojom pre trvalo udržateľné zvyšovanie zamestnanosti. Prírodné zdroje Slovenska umožňujú pôdohospodárskym odvetviam podieľať sa svojou produkciou a ekonomickými aktivitami, v porovnaní so súčasnosťou, vo výrazne väčšej miere na domácom trhu a, v rámci plnenia prioritných cieľov v oblasti pôdohospodárstva na úrovni EÚ, primeraným spôsobom aj na zahraničnom obchode.

Vzhľadom na to, že pôdohospodárstvo Slovenskej republiky svojou veľkosťou a štruktúrou nie je schopné byť kvantitatívnym a sortimentným lídrom v rámci spoločného európskeho hospodárskeho priestoru, bolo potrebné identifikovať tie oblasti slovenského pôdohospodárstva, ktoré majú potenciál byť nositeľmi kvantitatívnych a kvalitatívnych parametrov dosahujúcich európsku úroveň. Vnímajúc uvedené boli identifikované a rozpracované nosné komodity poľnohospodárskej výroby a produkčne významné činnosti lesného hospodárstva, podporou ktorých je možné prispieť k naplneniu strategických záujmov EÚ, a to v oblasti poľnohospodárstva zaručiť dlhodobú potravinovú bezpečnosť európskych občanova v oblasti lesného hospodárstva zabezpečiť trvalo udržateľné obhospodarovanie lesov. Zároveň, naplnením týchto strategických záujmov je možné splniť záväzok vlády Slovenskej republiky v oblasti zvyšovania zamestnanosti vidieckeho obyvateľstva a zlepšovania jeho životných podmienok.

### Rozvoj zamestnanosti v hlavnej živočíšnej výrobe

Rozvoj zamestnanosti v hlavnej živočíšnej výrobe predpokladá dosiahnuť cielenú mieru produkčnej výkonnosti v nosných komoditách živočíšnej výroby na úrovni 80 % súčasnej spotreby obyvateľstva. Na základe vykonaných analýz potravinovej vertikály v nosných komoditách živočíšnej výroby je zrejmé, že tento cieľ bude možné dosiahnuť kombináciou kvantitatívnych a kvalitatívnych opatrení, a to na všetkých stupňoch potravinovej vertikály. Priamy vplyv na zvýšenie zamestnanosti majú tieto opatrenia:

* zvýšenie objemu domáceho spracovania hovädzieho a teľacieho mäsa v objeme 3 630 ton v jatočnej hmotnosti;
* zvýšenie počtu prasníc o 30 000 ks a súčasné zvýšenie miery reprodukčnej úžitkovosti prasníc na úroveň 20 – 21 odstavčiat na 1 prasnicu;
* zvýšenie objemu domáceho spracovania bravčového mäsa v objeme 24 203 ton v jatočnej hmotnosti;
* zvýšenie početnosti hydiny o 5 314 423 ks / 6 turnusov ročne, t.j. zvýšenie stavov v chove o 885 737 ks; a
* zvýšenie objemu domáceho spracovania hydinového mäsa v objeme 26 676 ton v jatočnej hmotnosti.

Zvýšením objemu domáceho spracovania hovädzieho a teľacieho mäsa v objeme 3 630 ton v jatočnej hmotnosti sa predpokladá navýšenie zamestnanosti v spracovaní prvovýrobnej produkcie jatočného hovädzieho dobytka celkovo o 180 osôb. Toto zvýšenie zamestnanosti predstavuje konečný efekt cieleného zvýšenia objemu domáceho spracovania hovädzieho a teľacieho mäsa do roku 2020 s postupným nástupom účinku od roku 2013 resp. 2014. Projektované zvýšenie zamestnanosti bolo vypočítané na základe expertne odhadnutého normatívu potreby pracovníkov spracovania prvovýrobnej produkcie jatočného hovädzieho dobytka v podmienkach technologicky vyspelej prevádzky a pohybuje sa na úrovni 1 pracovníka na spracovanie 20 ton hovädzieho a teľacieho mäsa za rok.

Zvýšenie počtu prasníc o 30 000 ks za súčasného zvýšenia miery ich reprodukčnej úžitkovosti na úroveň 20 – 21 odstavčiat na prasnicu znamená nárast ročnej produkcie jatočných ošípaných o 845 500 ks. Toto zvýšenie ročnej produkcie jatočných ošípaných si vyžiada nárast potreby pracovníkov v prvovýrobe o 630 osôb. Toto zvýšenie zamestnanosti predstavuje konečný efekt cieleného zvýšenia početnosti ošípaných do roku 2020 s postupným nástupom účinku od roku 2013 resp. 2014. Projektované zvýšenie zamestnanosti bolo vypočítané na základe expertne odhadnutého normatívu potreby pracovníkov prvovýroby v podmienkach technologicky vyspelej prevádzky a pohybuje sa na úrovni 1 pracovník na 100 ks prasníc a 1 pracovník na produkciu odstavčiat na 100 ks prasníc.

Zvýšením objemu domáceho spracovania bravčového mäsa v objeme 24 203 ton v jatočnej hmotnosti sa predpokladá navýšenie zamestnanosti v spracovaní prvovýrobnej produkcie jatočných ošípaných celkovo o 1 210 osôb. Toto zvýšenie zamestnanosti predstavuje konečný efekt cieleného zvýšenia objemu domáceho spracovania bravčového mäsa do roku 2020 s postupným nástupom účinku od roku 2013 resp. 2014. Projektované zvýšenie zamestnanosti bolo vypočítané na základe expertne odhadnutého normatívu potreby pracovníkov spracovania prvovýrobnej produkcie jatočných ošípaných v podmienkach technologicky vyspelej prevádzky a pohybuje sa na úrovni 1 pracovníka na spracovanie 20 ton bravčového mäsa.

Zvýšením početnosti hydiny o 5 314 423 ks / 6 turnusov ročne, t.j. zvýšením stavov v chove o 885 737 ks sa predpokladá navýšenie zamestnanosti v živočíšnej prvovýrobe celkovo o 50 osôb. Toto zvýšenie zamestnanosti predstavuje konečný efekt cieleného zvýšenia početnosti hydiny do roku 2020 s postupným nástupom účinku od roku 2013 resp. 2014. Projektované zvýšenie zamestnanosti bolo vypočítané na základe expertne odhadnutého normatívu potreby pracovníkov hydinovej prvovýroby v podmienkach technologicky vyspelej prevádzky a pohybuje sa na úrovni 5,68 pracovníka na 100 000 ks hydiny.

Zvýšením objemu domáceho spracovania hydinového mäsa v objeme 26 676 ton v jatočnej hmotnosti sa predpokladá navýšenie zamestnanosti v spracovaní hydinovej prvovýrobnej produkcie celkovo o 1 333 osôb. Toto zvýšenie zamestnanosti predstavuje konečný efekt cieleného zvýšenia objemu domáceho spracovania hydinového mäsa do roku 2020 s postupným nástupom účinku od roku 2013 resp. 2014. Projektované zvýšenie zamestnanosti bolo vypočítané na základe expertne odhadnutého normatívu potreby pracovníkov spracovania prvovýrobnej produkcie hydiny v podmienkach technologicky vyspelej prevádzky a pohybuje sa na úrovni 50 pracovníkov na spracovanie 1 000 ton hydinového mäsa.

Sumárne je možné konštatovať, že realizáciou navrhovaných kvantitatívnych a kvalitatívnych opatrení v oblasti hlavnej živočíšnej výroby s priamym vplyvom na rozvoj zamestnanosti sa predpokladá zvýšenie zamestnanosti o 3 403 osôb, a to v tejto štruktúre:

Tab. č. 48: Vplyv kvantitatívnych a kvalitatívnych opatrení v oblasti hlavnej živočíšnej výroby na rozvoj zamestnanosti

|  |  |
| --- | --- |
| **Opatrenie** | **Vplyv na rozvoj zamestnanosti (predpokladané zvýšenie zamestnanosti v osobách)** |
| zvýšenie objemu domáceho spracovania hovädzieho a teľacieho mäsa v objeme 3 630 ton v jatočnej hmotnosti | 180 |
| zvýšenie počtu prasníc o 30 000 ks a súčasné zvýšenie miery reprodukčnej úžitkovosti prasníc na úroveň 20 – 21 odstavčiat na 1 prasnicu | 630 |
| zvýšenie objemu domáceho spracovania bravčového mäsa v objeme 24 203 ton v jatočnej hmotnosti | 1 210 |
| zvýšenie početnosti hydiny o 5 314 423 ks / 6 turnusov ročne, t.j. zvýšenie stavov v chove o 885 737 ks | 50 |
| zvýšenie objemu domáceho spracovania hydinového mäsa v objeme 26 676 ton v jatočnej hmotnosti | 1 333 |
| **SPOLU** | **3 403** |

Zdroj: MPRV SR

### Rozvoj zamestnanosti v hlavnej rastlinnej výrobe

Rozvoj zamestnanosti v hlavnej rastlinnej výrobe predpokladá dosiahnuť cielenú mieru produkčnej výkonnosti v nosných komoditách rastlinnej výroby na úrovni 80 % súčasnej spotreby obyvateľstva. Na základe vykonaných analýz potravinovej vertikály v nosných komoditách rastlinnej výroby je zrejmé, že tento cieľ bude možné dosiahnuť kombináciou kvantitatívnych a kvalitatívnych opatrení, a to na všetkých stupňoch potravinovej vertikály. Priamy vplyv na zvýšenie zamestnanosti majú tieto opatrenia:

* zvýšenie výroby rastlinných jedlých tukov a olejov minimálne o 31 371 ton;
* zvýšenie zberových plôch zemiakov o 743 ha;
* zvýšenie zberových plôch veľkopestovateľov zeleniny o 3 000 ha;
* revitalizácia ovocných sadov, čo zahŕňa likvidáciu starých ovocných sadov, výsadbu, rekonštrukciu a obnovu ovocných sadov cca v rozmedzí od 500 do 1000 ha ročne.

Zvýšením produkcie rastlinných jedlých tukov a olejov v objeme 31 371 ton sa predpokladá zvýšenie zamestnanosti v spracovaní prvovýrobnej produkcie repky a slnečnice celkovo o 72 osôb. Toto zvýšenie zamestnanosti predstavuje konečný efekt cieleného zvýšenia objemu domáceho spracovania prvovýrobnej produkcie repky a slnečnice do roku 2020 s postupným nástupom účinku od roku 2013 resp. 2014. Projektované zvýšenie zamestnanosti bolo vypočítané na základe expertne odhadnutého normatívu potreby pracovníkov spracovania prvovýrobnej produkcie repky a slnečnice, ktorý vychádza z prepočtov súčasnej miery produktivity práce pri spracovaní prvovýrobnej produkcie repky a slnečnice s odhadom rastu produktivity práce zabezpečením technológie spracovania s parametrami európskej úrovne. Súčasná produktivita práce v produkcii rastlinných jedlých tukov a olejov sa pohybuje na úrovni cca 400 ton ročnej produkcie rastlinných jedlých tukov a olejov na zamestnanca. Vplyvom novej technológie predpokladáme rast produktivity práce na úroveň 449 ton ročnej produkcie rastlinných jedlých tukov a olejov na zamestnanca.

Zvýšením zberových plôch zemiakov o 743 ha sa predpokladá zvýšenie zamestnanosti v prvovýrobnej produkcii zemiakov celkovo o 52 osôb. Toto zvýšenie zamestnanosti predstavuje konečný efekt cieleného zvýšenia objemu prvovýrobnej produkcie zemiakov do roku 2020 s postupným nástupom účinku od roku 2013 resp. 2014. Projektované zvýšenie zamestnanosti bolo vypočítané na základe expertne odhadnutého normatívu potreby pracovníkov na 1 ha zberovej plochy zemiakov vrátane pozberovej úpravy v podmienkach technologicky vyspelej prvovýrobnej produkcie a pohybuje sa na úrovni 0,07 pracovníka na 1 ha.

Zvýšením zberových plôch zeleniny na ornej pôde o 3 000 ha sa predpokladá zvýšenie zamestnanosti v prvovýrobnej produkcii zeleniny celkovo o 6 900 osôb. Toto zvýšenie zamestnanosti predstavuje konečný efekt cieleného zvýšenia objemu prvovýrobnej produkcie zeleniny do roku 2020 s postupným nástupom účinku od roku 2013 resp. 2014. Projektované zvýšenie zamestnanosti bolo vypočítané na základe expertne odhadnutého normatívu potreby pracovníkov na 1 ha zberovej plochy zeleniny vrátane pozberovej úpravy v podmienkach technologicky vyspelej integrovanej prvovýrobnej produkcie a pohybuje sa na úrovni 2,3 pracovníka na 1 ha.

Revitalizáciou ovocných sadov sa predpokladá zvýšenie zamestnanosti v prvovýrobnej produkcii ovocia mierneho pásma celkovo o 4 562 osôb. Toto zvýšenie zamestnanosti predstavuje konečný efekt cieleného zvýšenia objemu prvovýrobnej produkcie ovocia mierneho pásma do roku 2020 s postupným nástupom účinku od roku 2013 resp. 2014. Projektované zvýšenie zamestnanosti bolo vypočítané na základe expertne odhadnutého normatívu potreby pracovníkov na 1 ha zberovej plochy ovocia mierneho pásma vrátane pozberovej úpravy v podmienkach technologicky vyspelej integrovanej prvovýrobnej produkcie a pohybuje sa na úrovni 1 pracovníka na 1 ha. Nakoľko projektovaný nárast zamestnanosti vyplýva z aplikácie vyspelej technológie pri integrovanom pestovaní ovocia mierneho pásma, ktorej konečný efekt sa neprejaví v definitívnom navýšení zberových plôch ale takmer výlučne v intenzifikácii produkcie, a to až na úroveň 12,27 t/ha, výpočet konečného vplyvu na zamestnanosť zohľadňoval prevažne dodatočný nárast potreby pracovníkov na pozberové úpravy ovocia mierneho pásma.

Sumárne je možné konštatovať, že realizáciou navrhovaných kvantitatívnych a kvalitatívnych opatrení v oblasti hlavnej rastlinnej výroby s priamym vplyvom na rozvoj zamestnanosti sa predpokladá zvýšenie zamestnanosti o 11 586 osôb, a to v tejto štruktúre:

Tab. č. 49: Vplyv kvantitatívnych a kvalitatívnych opatrení v oblasti hlavnej rastlinnej výroby na rozvoj zamestnanosti

|  |  |
| --- | --- |
| **Opatrenie** | **Vplyv na rozvoj zamestnanosti (predpokladané zvýšenie zamestnanosti v osobách)** |
| zvýšenie produkcie rastlinných jedlých tukov a olejov minimálne o 31 371 ton | 72 |
| zvýšenie zberových plôch zemiakov o 743 ha | 52 |
| zvýšenie zberových plôch zeleniny na ornej pôde o 3 000 ha | 6 900 |
| revitalizácia ovocných sadov, čo zahŕňa likvidáciu starých ovocných sadov, výsadbu, rekonštrukciu a obnovu ovocných sadov | 4 562 |
| **SPOLU** | **11 586** |

Zdroj: MPRV SR

### Rozvoj zamestnanosti pri zabezpečení  hlavných lesníckych činností

Identifikované prioritné úlohy v rámci ekonomického, ekologického a sociálneho aspektu trvalo udržateľného obhospodarovania lesov zdôrazňujú význam multifunkčnej úlohy lesov a legitimizujú navrhovaný systém podpory ich trvalo udržateľného obhospodarovania pre rozvoj spoločnosti. Zdôrazňujú taktiež potrebu zlepšiť koordináciu, komunikáciu a kooperáciu vo všetkých oblastiach a politikách súvisiacich s lesníckym sektorom.

Postupné napĺňanie obsahu prioritných úloh považujeme za dôležitý nástroj na dosiahnutie trvalo udržateľného obhospodarovania lesov spôsobom, ktorý rešpektuje národnú suverenitu a je v súlade so špecifickými národnými podmienkami.

Navyše, realizáciou identifikovaných prioritných úloh sa napĺňa priorita programového vyhlásenia vlády Slovenskej republiky v oblasti zvyšovania zamestnanosti prostredníctvom podpory sektorov, ktoré sú potenciálnymi zdrojmi zamestnanosti. Priamy vplyv na zvýšenie zamestnanosti majú tieto prioritné úlohy:

* zabezpečenie starostlivosti o drobné vodné toky v pôsobnosti MPRV SR;
* obnova funkcií lesov na plochách postihnutých kalamitou a zvýšenie stability lesných porastov;

Zabezpečením starostlivosti o drobné vodné toky v pôsobnosti MPRV SR, v zmysle vykonania úprav a zlepšení odtokových pomerov drobných vodných tokov a budovania, obnovy a rekonštrukcie vodných stavieb, brehových porastov a ostatných činností zahrádzania bystrín, predpokladáme zvýšenie zamestnanosti celkovo o 1 800 osôb. Špecifikované činnosti v oblasti zlepšenia odtokových pomerov drobných vodných tokov a zahrádzania bystrín predpokladáme vykonať na celej dĺžke drobných vodných tokov v správe štátnych organizácií v zriaďovateľskej pôsobnosti Ministerstva pôdohospodárstva a rozvoja vidieka SR, t.j. 18 555,93 km. Projektované zvýšenie zamestnanosti bolo vypočítané na základe expertne odhadnutej celkovej potreby pracovníkov na úkony spojené so systémovým zabezpečením starostlivosti o drobné vodné toky a predstavuje jeho konečný efekt do roku 2017 s postupným nástupom účinku od roku 2014.

Podporou obnovy funkcií lesov na plochách postihnutých kalamitou a podporou zvýšenia stability lesných porastov predpokladáme zvýšenie zamestnanosti v lesníctve celkovo o 1 885 osôb. Plánované zvýšenie zamestnanosti vychádza z prepočtov percentuálnej miery umelého zmladenia. Výmera holiny, po odpočítaní rozsahu náhodných ťažieb, predstavuje 4 672 ha, pričom uvažujeme s prirodzeným zmladením na úrovni 39,5 %. Umelé zmladenie je potom nutné vykonať na 60,5 % výmery holiny, t.j. na výmere 2 826,56 ha. Účinná obnova lesov postihnutých kalamitou predpokladá intenzitu zmladenia na úrovni 6 000 sadeníc na 1 ha, čo znamená celkovú sadbu na úrovni 19 962 tis. sadeníc. Intenzita umelého zmladenia, v prepočtoch na produktivitu práce, predstavuje 150 sadeníc na 1 deň a 1 pracovníka, pričom výkon prác je možné naprojektovať na 45 jarných a 15 jesenných dní do roka. Projektované zvýšenie zamestnanosti predstavuje konečný efekt cieleného zvýšenia obnovy funkcií lesov na plochách postihnutých kalamitou a zvýšenia stability lesných porastov do roku 2017 s postupným nástupom účinku od roku 2014.

Sumárne je možné konštatovať, že realizáciou navrhovaných prioritných úloh pri zabezpečení hlavných lesníckych činností s priamym vplyvom na rozvoj zamestnanosti sa predpokladá zvýšenie zamestnanosti o 3 685 osôb, a to v tejto štruktúre:

Tab. č. 50: Vplyv realizácie prioritných úloh pri zabezpečení hlavných lesníckych činností na rozvoj zamestnanosti

|  |  |
| --- | --- |
| **Opatrenie** | **Vplyv na rozvoj zamestnanosti (predpokladané zvýšenie zamestnanosti v osobách)** |
| zabezpečenie starostlivosti o drobné vodné toky v pôsobnosti MPRV SR | 1 800 |
| obnova funkcií lesov na plochách postihnutých kalamitou a zvýšenie stability lesných porastov | 1 885 |
| **SPOLU** | **3 685** |

Zdroj: MPRV SR

### Identifikované scenáre vývoja vplyvov hlavných oblastí pôdohospodárstva na rozvoj zamestnanosti

Na základe vykonaných analýz hlavných oblastí pôdohospodárstva boli identifikované základné opatrenia s priamym vplyvom na rozvoj zamestnanosti, a to v členení:

* hlavná živočíšna výroba,
* hlavná rastlinná výroba a
* hlavné lesnícke činnosti.

Tab. č. 51: Identifikované základné opatrenia hlavných oblastí pôdohospodárstva s priamym vplyvom na rozvoj zamestnanosti

|  |  |  |
| --- | --- | --- |
|  | **Opatrenie** | **Vplyv na rozvoj zamestnanosti (predpokladané zvýšenie zamestnanosti v osobách)** |
| **Hlavná živočíšna výroba** | zvýšenie objemu domáceho spracovania hovädzieho a teľacieho mäsa v objeme 3 630 ton v jatočnej hmotnosti | 180 |
|  | zvýšenie počtu prasníc o 30 000 ks a súčasné zvýšenie miery reprodukčnej úžitkovosti prasníc na úroveň 20 – 21 odstavčiat na 1 prasnicu | 630 |
|  | zvýšenie objemu domáceho spracovania bravčového mäsa v objeme 24 203 ton v jatočnej hmotnosti | 1 210 |
|  | zvýšenie početnosti hydiny o 5 314 423 ks / 6 turnusov ročne, t.j. zvýšenie stavov v chove o 885 737 ks | 50 |
|  | zvýšenie objemu domáceho spracovania hydinového mäsa v objeme 26 676 ton v jatočnej hmotnosti | 1 333 |
| **Hlavná rastlinná výroba** | zvýšenie produkcie rastlinných jedlých tukov a olejov minimálne o 32 242 ton | 72 |
|  | zvýšenie zberových plôch zemiakov o 743 ha | 52 |
|  | zvýšenie zberových plôch zeleniny na ornej pôde o 3 000 ha | 6 900 |
|  | revitalizácia ovocných sadov, čo zahŕňa likvidáciu starých ovocných sadov, výsadbu, rekonštrukciu a obnovu ovocných sadov | 4 562 |
| **Hlavné lesnícke činnosti** | zabezpečenie starostlivosti o drobné vodné toky v pôsobnosti MPRV SR | 1 800 |
|  | obnova funkcií lesov na plochách postihnutých kalamitou a zvýšenie stability lesných porastov | 1 885 |
| **Celkový vplyv na zvýšenie zamestnanosti** |  | **18 674** |

## Rozvoj vidieka v oblastiach pôdohospodárstva, ktoré aktivujú vnútroregionálny dopyt po špecifických tovaroch a službách

Z pohľadu rozvoja zamestnanosti v pôdohospodárstve je dôležité uvažovať nielen s produkčne nosnými činnosťami v jednotlivých oblastiach pôdohospodárstva ale aj s činnosťami, ktoré síce nie sú z pohľadu produkčných schopností určujúce ale vo väzbe na ďalšie činnosti budú aktivovať vnútroregionálny dopyt po špecifických tovaroch a službách.

Takéto tovary a služby v sebe nesú vysokú pridanú hodnotu a svojou podstatou aktivizujú spotrebiteľa, ktorý má záujem o tovary a služby špecializovanej rastlinnej a živočíšnej výroby a využívať efekty plynúce zo špecializovaných lesníckych činností. Primárny efekt rozvoja týchto špecializovaných činností sa takto neprejaví v smere prudkého zvýšenia prvovýrobnej produkcie alebo spracovania, ale vo zvýšených príjmoch z cestovného ruchu a vo zvýšenej spotrebe špecializovaných produktov rastlinnej a živočíšnej výroby.

### Rozvoj vidieka v špecializovanej živočíšnej výrobe

Špecializovaná živočíšna výroba a jej rozvoj v sebe nesie dva hlavné pozitívne dosahy, a to v prvom rade vysokú pridanú hodnotu a nezanedbateľný sekundárny prínos v raste zamestnanosti. Súčasne jej rozvoj umožní vo väčšej miere uspokojiť špecifický domáci dopyt najmä po produktoch zdravej výživy a maloprodukčných produktoch. Ako prioritné z hľadiska rozvoja špecializovanej živočíšnej výroby boli identifikované nasledovné komodity:

* ovčie mlieko a výrobky z neho;
* kozie mlieko;
* chov králikov a produkty z nich; a
* produkty akvakultúry.

### Ovčie mlieko a výrobky z neho

Produkcia ovčieho mlieka je v súčasnosti na úrovni 10 293 tis. kg, z čoho produkcia organizácií v registri fariem predstavuje cca 90 %. Zvyšok produkcie v objeme 1 000 tis. kg predstavuje produkciu drobnochovateľov.

Graf č. 63:Vývoj produkcie a predaja ovčieho mlieka

Zdroj: VÚEPP

Celková produkcia ovčieho mlieka je stabilná, rovnako ako objem jeho predaja, čo je primárnym dôsledkom relatívne stabilnej spotreby ovčieho mlieka na obyvateľa.

Graf č. 64:Vývoj spotreby ovčieho mlieka na obyvateľa v kg za rok

Zdroj: VÚEPP

Špecifický charakter tohto produktu dokumentuje aj fakt, že dopyt po ovčom mlieku nie je senzitívny na cenu. Cena 1 litra ovčieho mlieka stúpla v strednodobom horizonte 20,8 %, zatiaľ čo jeho spotreba na obyvateľa zostala na úrovni roku 2002, t.j. 1,6 kg (l) na obyvateľa za rok.

Graf č. 65:Vývoj priemernej ceny ovčieho mlieka v EUR/l (kg)

Zdroj: VÚEPP

Na základe vyššie uvedeného je možné konštatovať, že trh s ovčím mliekom je v rovnováhe, keďže takmer celá produkcia sa na trhu zrealizuje a cena nie je na úrovni, pri ktorej by sa dosiahol dopyt vykazujúci cenovú elasticitu.

Stabilita počtov oviec a ich mliekovej úžitkovosti vytvára pozitívne predpoklady pre rast významu ovčiarstva v sektore agroturistiky. Dôležitými marketingovými a obchodnými artiklami pri podpore agroturistiky prostredníctvom rastu významu ovčiarstva sú výrobky z ovčieho mlieka, ktoré patria medzi značky tradičných slovenských ovčiarskych produktov, t.j. bryndza a ostatné ovčie syry. V tejto súvislosti je podstatné zastabilizovať domácu výrobu ovčieho mlieka a výrobkov z neho prostredníctvom odstránenia legislatívne náročných podmienok domáceho oficiálneho predaja.

V súčasnosti však zaznamenávame v zahraničnom obchode s ovčími syrmi zápornú obchodnú aj platobnú bilanciu. V roku 2011 na Slovensko doviezlo 87,3 ton ovčích syrov v celkovej hodnote 321,0 tis. EUR, hlavne z Českej republiky. V rovnakom období sa z územia SR vyviezlo 50,8 ton ovčích syrov hlavne do Poľska a Českej republiky, v celkovej hodnote 194,2 tis. EUR.

Hlavnou príčinou tejto zápornej bilancie je skutočnosť, že sa na Slovensku začali predávať výrobky predovšetkým z Poľska, Česka i Maďarska označené ako bryndza. Sú však vyrábané často iba s minimálnym podielom ovčieho mlieka. V súčasnosti sa pracuje na presnejších laboratórnych postupoch, ktorými bude možné lepšie identifikovať v bryndzi jednotlivé druhy syrov. Tieto metódy budú po skončení skúšok akreditované a potom sa uvedú do praxe.

V záujme ochrany vidieka je takto potrebné chrániť a podporovať tradičnú slovenskú bryndzu, ako aj bryndzu s podielom ovčej hrudky najmenej vo výške 50 %, ako aj zastabilizovať domácu výrobu ovčieho mlieka a výrobkov z neho prostredníctvom odstránenia legislatívne náročných podmienok domáceho oficiálneho predaja.

### Kozie mlieko

Produkcia kozieho mlieka sa odhaduje na základe výsledkov kontroly mliekovej úžitkovosti vo veľkochovoch, aj keď sa prevažná väčšina kozieho mlieka spotrebúva v rámci samozásobenia. Odhadovaná produkcia kozieho mlieka je takto v súčasnosti v objeme 10 136 tis. l.

Graf č. 66:Vývoj produkcie kozieho mlieka v tis. l

Zdroj: VÚEPP

Oproti referenčnému roku 2002 došlo k rastu celkovej produkcie kozieho mlieka a to o cca 11 %. Zvýšenie produkcie bolo dosiahnuté predovšetkým rastom mliekovej úžitkovosti, nakoľko samotný počet kôz klesol o 15% a produkcia mlieka na 1 kozu vzrástla o 31 %.

Graf č. 67:Vývoj počtu kôz a intenzifikácie produkcie kozieho mlieka

Zdroj: VÚEPP

Celková produkcia kozieho mlieka je zastabilizovaná relatívne stálym objemom domáceho dopytu, ktorý umožňuje zrealizovať celú produkciu kozieho mlieka na Slovensku.

V záujme ďalej rozvíjať a podporovať intenzívny chov kôz je potrebné podporovať nízkonákladové produkčné systémy v chove kôz, t.j. rozvoj rodinných fariem s cieľom udržať súčasnú úroveň zamestnanosti. Nástrojom zastabilizovania domácej výroby kozieho mlieka a výrobkov z neho je odstránenie legislatívne náročných podmienok domáceho oficiálneho predaja.

### Chov králikov a produkty z nich

Úžitkový chov králikov má na Slovensku dlhoročnú tradíciu, ktorá siaha do začiatku 20. storočia. Drobnochovateľská forma tejto oblasti živočíšnej výroby bola v 90.-tych rokoch 20. storočia doplnená intenzívnymi chovmi, ktoré na prelome storočí produkovali 350 tis. králičích brojlerov ročne.

V súčasnosti je väčšina produkcie mäsových králikov na Slovensku zabezpečovaná drobnochovateľským spôsobom. Priemerný stav základného stáda je okolo 400 tis. ks zvierat. Početnosť základnej populácie je stabilná a z genetického hľadiska je tvorená čistokrvnými zvieratami (obrovité, stredné, malé a zákrslé plemená) a medziplemennými krížencami strednej živej hmotnosti. Celková produkcia jatočných králikov z týchto zdrojov predstavuje asi 4 800 tis. ks, čo pri priemernej jatočnej výťažnosti 45 % tvorí ročnú spotrebu 1,3 kg mäsa na obyvateľa. Priemerná predajná cena od prvovýrobcu (predaj z dvora) je 5 EUR/kg mäsa, väčšina spotreby sa však zabezpečuje v rodinách chovateľov. Distribúcia cez obchodnú sieť je minimálna.

Vzhľadom na významné zdravotné prínosy králičieho mäsa v ľudskej výžive a produkciu žiadaných surovín pre spracovateľský priemysel je potrebné posilniť postavenie chovu a produkčnej schopnosti úžitkových králikov. Početnosť jatočných zvierat v drobnochovateľských podmienkach a ponuku králičieho mäsa možno zvýšiť zriadením chovných a produkčných centier s multifunkčným zameraním produkcie. Podpora takýchto centier pozitívne ovplyvní genotypovú skladbu zvierat, drobnochovateľský sektor a revitalizovala špecializované produkčné farmy.

Popri produkcii mäsa, koží a srsti je králik potenciálnym zdrojom biologicky účinných látok, buniek a tkanív pre farmakologické a medicínske aplikácie. V špecializovaných chovoch je možné produkovať biologický materiál pre ultrafiltrátové výrobky, xenotransplantačné kultúry resp. komponenty imunitných procesov.

Rozvoj chovu králikov predpokladá podporu chovných a produkčných centier s multifunkčným zameraním produkcie a podporu drobných fariem.

### Hospodársky chov rýb

Chov rýb v SR charakterizuje existencia malých produkčných jednotiek, so závislosťou na sezónnosti dopytu a s úzkym zameraním v produkcii trhových rýb, predovšetkým na pstruha a kapra. Prírodné podmienky na vykonávanie chovu nížinných druhov rýb sú vhodné takmer vo všetkých regiónoch SR v nížinných oblastiach, kde sa sústreďuje dostatok vody na takmer všetkých typoch pôd a v takmer všetkých klimatických pomeroch.

Tab. č.52: Bilancia rýb (vrátane morských) v tonách

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2002** | **2007** | **2008** | **2009** | **2010** | **2011** |
| Počiatočné zásoby | - | - | 900 | 1 277 | 959 | 595 |
| Produkcia | 2 577 | 2871 | 2734 | 2584 | 2296 | 2750 |
| Dovoz | 15580 | 13826 | 14772 | 13059 | 15300 | 14770 |
| **Celková ponuka** | **18187** | **16697** | **18406** | **16920** | **18555** | **18115** |
| Vývoz | 536 | 626 | 128 | 900 | 128 | 3692 |
| Spotreba rýb | 23 667 | 25370 | 26494 | 24925 | 27698 | 25912 |
| **Celkové použitie** | **24203** | **25996** | **26622** | **25825** | **27826** | **29604** |
| Konečné zásoby | - | 900 | 1277 | 959 | 595 | 486 |

Zdroj: ŠÚ SR, Radela, s,r.o. , výpočty MPRV SR

Produkciu rýb v SR je možné rozdeliť do dvoch samostatných a špecifických skupín a to na oblasť rybnikárstva a pstruhárstva. Chov lososovitých rýb sa rozvíja prevažne na severnom a strednom Slovensku v povodí rieky Váh, Turiec a Orava, na druhej strane najväčšie rybničné sústavy na chov nížinných druhov rýb sa nachádzajú v klimaticky priaznivých podmienkach južnej časti východného Slovenska, na západnom Slovensku a na Záhorí. Z hľadiska umiestňovania finálneho produktu na trh je možné v rybnikárstve a pstruhárstve rozlišovať produkciu trhových rýb na priamu spotrebu a produkciu násad, ktoré sa môžu využívať na ďalší chov alebo na zarybňovanie vodných tokov. Na rozdiel od pstruhárstva, kde dominuje produkcia rýb na priamu ľudskú spotrebu, má v rybnikárstve v súčasnosti väčší význam produkcia násad na zarybňovanie.

V roku 2011 sme, podľa ŠÚ SR, evidovali na Slovensku 499 rybníkov o rozlohe 2 219,1 ha, 282 klietok o objeme 5 944 m3, ktoré sú využívané pre produkciu lososovitých druhov rýb, najmä pstruha dúhového. Ďalej sme evidovali 495 oplôtkou o celkovej rozlohe 1 057,6 ha o celovej rozlohe 299 zásobníkov vody a nádrží o celkovom objeme 25 098 m3 a 204 iných vodných nádrží, ktoré sa využívajú na účely hospodárskeho chovu rýb o celkovom objeme 15 966 m3.

Väčšinu zo 85 v súčasnosti registrovaných subjektov zaoberajúcich sa hospodárskym chovom rýb v SR je možné zaradiť medzi mikropodniky, často rodinné podniky s malou produkciou lokálneho významu. V deviatich pracovniach rýb sa ročne spracováva približne 630 ton sladkovodných a 7 500 ton morských rýb. Ide väčšinou o stredné podniky, a sú rovnomerne rozmiestnené po celom území.

Graf č. 68: Spotreba rýb na obyvateľa v kg za rok

Zdroj: ŠÚ SR

SR patrí dlhodobo ku krajinám s nižšou konzumáciou rýb na obyvateľa, ktorá v roku 2011 predstavovala 4,8 kg. Z tohto množstva len necelý kilogram pripadá na sladkovodné ryby. Z množstva 1 kg je cca 0,3 kg/osobu/rok pokryté úlovkami rekreačných rybárov. Domáca produkcia rýb v akvakultúre je schopná pokryť menšiu časť zo spotreby sladkovodných rýb. Väčšia časť našej spotreby sladkovodných rýb (60 %) je pokrytá dovozom z Českej republiky (cca 40%) najmä v čase vianočných sviatkov. Približne 80 % sladkovodnej produkcie chovateľov rýb sa realizuje na trhu predovšetkým v živom stave.

Graf č. 69: Výlov rýb vo vnútrozemských vodách v kg

Zdroj: ŠÚ SR

Spracovne rýb sú rovnomerne rozmiestnené po celom území Slovenskej republiky. Väčšina z nich sú stredné podniky. Sladkovodné ryby sa spracúvajú v malých podnikoch. Kapacita spracovní pre sladkovodné ryby je 855 ton, ročne spracované množstvá však nepresahujú 350 ton. Kapacita spracovní pre morské ryby je približne 22 000 ton, ročne sa však spracováva približne 14 000 – 15 000 ton. Veľká časť produkcie podnikov je orientovaná na spracovanie dovezených morských produktov rybolovu a akvakultúry. Zo sladkovodnej produkcie chovateľov sa spracúva najmä pstruh.

Na posilnenie postavenia a produkčnej schopnosti hospodárskeho chovu rýb, čo sa prejaví v rozvoji vidieka smerom k zvýšeniu pridanej hodnoty produktov, ktoré generujú špecifický spotrebiteľský dopyt je potrebné:

* podporiť predaj produktov hospodárskeho chovu rýb priamo na farme v živom a/alebo upravenom stave;
* podporiť hlavne diverzifikáciu rybích fariem, ktorá by situáciu v hospodárskom chove rýb mohla podstatne zlepšiť;
* zlepšiť hydrologické pomery, čo v súčasnosti vplyvom klimatických zmien brzdí rozvoj sektora hospodárskeho chovu rýb;
* vzájomne vybilancovať ochranu rybožravých predátorov a hospodársky chov rýb,
* podporiť inovácií v sektore hospodárskeho chovu rýb, ktoré budú viac šetrné k životnému prostrediu s nižšími nárokmi na zdroje vody;
* podporiť zachovanie genofondu vybraných druhov rýb;
* podporiť technické opatrenia na ochranu rybochovných zariadení pred vniknutím predátorov (oplôtky, mreže, siete)

### Rozvoj vidieka v špecializovanej rastlinnej výrobe

Špecializovaná rastlinná výroba a jej rozvoj, rovnako ako špecializovaná živočíšna výroba, v sebe nesie dva hlavné pozitívne dosahy, a to v prvom rade vysokú pridanú hodnotu a nezanedbateľný sekundárny prínos v raste zamestnanosti. Súčasne jej rozvoj umožní vo väčšej miere uspokojiť špecifický domáci dopyt najmä po produktoch osobitného druhu spotreby a maloprodukčných produktoch. Ako prioritné z hľadiska rozvoja špecializovanej rastlinnej výroby boli identifikované nasledovné odvetvia:

* vinohradníctvo; a
* pestovanie chmeľu.

### Vinohradníctvo

Celková plocha vinohradov, vrátane neobhospodarovaných vinohradov, v roku 2011 v porovnaní s referenčným rokom 2002 vzrástla o cca 9 %, t.j. na celkovú výmeru 18 971 ha. Taktiež vzrástla aj plocha rodiacich vinohradov, a to v porovnaní s referenčným rokom o 11,7 %. Pozitívny trend je teda badateľný tak v celkovej výmere ako aj v pomernej skladbe vinohradov, keď pomer nerodiacich vinohradov k celkovej výmere vinohradov klesol od roku 2002 z úrovne 23,8 % na úroveň 22,4 % v roku 2011. Tieto pomerové ukazovatele signalizujú, že na Slovensku stúpa percento využiteľnosti plôch vinohradov, aj keď tu stále existuje pomerne veľký nevyužitý produkčný potenciál.

Graf č. 70: Vývoj výmery vinohradov v ha

Zdroj: VÚEPP

Celková produkcia vína z domácej suroviny v roku 2011 oproti referenčnému roku 2002 stúpla o cca 2,6 %, t.j. na objem 349 tis. hl. Tento nárast produkcie plne reflektuje spotrebiteľské preferencie, keďže spotreba vína na obyvateľa za rok stúpla oproti referenčnej úrovni roku 2002 o 14,53 %, t.j. na úroveň cca 13,4 l na obyvateľa a rok.

Graf č. 71: Vývoj produkcie vína a ročnej spotreby vína na obyvateľa

Zdroj: VÚEPP

Z analýzy vývoja produkcie vína a spotrebiteľských preferencií v ročnej spotrebe vína na obyvateľa je zrejmé, že dodatočný spotrebiteľský dopyt po víne nie je v súčasnosti plne uspokojený zo strany domácich producentov vína a takto sa nemalá časť celkovej ročnej spotreby kryje dovozom. Dovoz vína a muštov stúpol oproti roku 2002 až o 113 % zatiaľ čo domáca produkcia vzrástla v rovnakom medziročnom porovnaní iba o 2,6 % a vývoz vína a muštov klesol o 17,83 %.

Sumárne je možné konštatovať, že vývoj produkčných ukazovateľov ako aj  ukazovateľov zahraničného obchodu signalizuje nevyhnutnosť realizovať nasledovné ciele:

* urýchlenie vyriešenie vlastníckych vzťahov k pozemkom – zvýšenie prístupnosti pôdy pre novú výsadbu a ochrana existujúcich plôch vinohradov,
* zabezpečenie dostatku suroviny - hrozna pre výrobu vína a vína na pokrytie domácej spotreby - zvýšenie sebestačnosti,
* pokračovanie podpory využívania nástrojov na skvalitnenie produkcie hrozna na výrobu vína prostredníctvom reštrukturalizácie vinohradov (v rámci SOT) a integrovanej produkcie hrozna (v rámci PRV),
* zvýšiť rentabilitu vinohradníckeho odvetvia – vyrovnať pomer vstupov (napr. ochranné prípravky) a výstupov (nízka výkupná cena hrozna),
* zlepšiť postavenie domácich vín na trhu - prispieť k propagácii slovenských producentov vína a zvýšenou mierou kontrolovať a zabrániť vysokým dovozom nekvalitného vína predávaného ako víno pôvodom so Slovenska s chráneným označením pôvodu. Z pohľadu rozvoja vidieka je nevyhnutné taktiež podporovať propagáciu slovenských vínnych ciest a vínnych slávností a takýmto spôsobom prispieť k rozvoju cestovného ruchu na Slovensku.

### Pestovanie chmeľu

K 31. máju 2012 bolo zaregistrovaných 8 chmeliarskych subjektov s celkovou výmerou chmeľníc s porastom 214,91 ha (spolu s manipulačnými plochami 222,41 ha). Medziročný pokles výmery predstavoval 6,77 ha. Oproti roku 2002 takto klesla celková výmera chmeľníc až o 23,5 %.

Graf č. 72: Vývoj plochy chmeľníc v ha

Zdroj: ŠÚSR

Pestovateľské plochy chmeľu sa neustále znižujú najmä z dôvodu relatívne nízkej rentability pestovania chmeľu, nakoľko samotné pestovanie chmeľu je veľmi náročné na pracovnú silu najmä počas vegetácie.

Tab. č. 53: Základné produkčné ukazovatele pestovania chmeľu

|  |  |  |  |  |  |  |
| --- | --- | --- | --- | --- | --- | --- |
|  | 2002 | 2007 | 2008 | 2009 | 2010 | 2011 |
| Zberová plocha (ha) | 318 | 293 | 272 | 229 | 236 | 228 |
| Úroda (t) | 298 | 294 | 329 | 249 | 205 | 209 |
| Hektárová úroda (t/ha) | 0,94 | 1,00 | 1,21 | 1,09 | 0,87 | 0,92 |

Zdroj: ŠÚSR

Zhodnotením základných produkčných ukazovateľov pestovania chmeľu je potrebné konštatovať, že za neustáleho poklesu zberových plôch sa súčasne znižuje aj hektárová výnosnosť a výsledkom je prepad súčasných úrod oproti referenčnému roku 2002 o viac ako 29 %.

Na záchranu pestovania chmeľu na Slovensku je potrebné produkciu chmeľu z hľadiska zberových plôch zastabilizovať minimálne na súčasnej úrovni a podporou zlepšovania technologických postupov pestovania zvýšiť hektárové výnosy na úroveň roku 2008, t.j. 1,21 t/ha.

### Rozvoj vidieka pri zabezpečení špecializovaných lesníckych činností

V záujme ďalšieho rozvoja lesného hospodárstva je potrebné, popri tradičnom zdroji príjmov z drevných produktov realizovať opatrenia zamerané na zvyšovania zamestnanosti a príjmov diverzifikáciou lesníckych a nelesníckych činností, ako aj aktivít realizovaných v rámci súvisiacich odvetví. Ako prioritná oblasť sa javí cestovný ruch, v rámci ktorej je potrebné realizovať nasledovné aktivity:

* výstavba, rekonštrukcia a modernizácia rekreačných a ubytovacích zariadení s kapacitou 11 – 40 lôžok, t.j. stavebné investície, investície do vnútorného vybavenia, zariadenia a technológií vrátane zriadenia pripojenia na internet;
* rekonštrukcia existujúcich lesníckych objektov, ktoré stratili svoj pôvodný účel, na agroturistické objekty s kapacitou 11 – 40 lôžok, t.j. stavebné investície, investície do vnútorného vybavenia, zariadenia a technológií vrátane zriadenia pripojenia na internet;
* výstavba, rekonštrukcia a modernizácia agroturistických zariadení, vrátane hygienických, ekologických a rekondičných objektov slúžiacich na rozvoj turistických činností, t.j. stavebné investície, investície do vnútorného vybavenia, zariadenia a technológií vrátane zriadenia pripojenia na internet; a
* výstavba, rekonštrukcia a modernizácia areálov vytvárajúcich podmienky na rozvoj rekreačných a relaxačných činností (turistické chodníky, jazdecké areály, rybárstvo, poľovníctvo, pltníctvo, cykloturistika, atď.)

Celkové náklady na tieto aktivity sa predpokladajú v objeme 7 000 000 EUR, pričom by malo dôjsť prevažne k rekonštrukcii existujúcich lesníckych stavieb, ktorých opodstatnenosť v čase pominula, a ich prebudovaniu na účely rozvoja agroturistiky a lesníckej turistiky.

Z hľadiska geografickej prioritizácie je potrebné sústrediť sa na rozvoj turistickej infraštruktúry hlavne v oblastiach v okolí významných lesníckych miest. Špecifikovaný objem finančných prostriedkov na naplnenie tejto prioritnej úlohy zabezpečí kompletnú rekonštrukciu približne 30 nosných objektov lesníckej turistiky, ktoré zabezpečia potrebný rozvoj cestovného ruchu vo významných lesníckych miestach a ich okolí.

Sumárne je možné konštatovať, že príspevok špecializovaných lesníckych činností pri rozvoji vidieka spočíva vo vhodnej diverzifikácii lesníckych činností drobných obhospodarovateľov lesa smerom k nelesníckym aktivitám, ktoré podporia cestovný ruch v lesnícky významných miestach.

### Identifikované scenáre vývoja vplyvov špecializovaných oblastí pôdohospodárstva na rozvoj vidieka

Na základe vykonaných analýz špecializovaných oblastí pôdohospodárstva boli identifikované tieto základné opatrenia na zvýšenie ich vplyvu na rozvoj vidieka.

Tab. č. 54: Identifikované základné opatrenia na zvýšenie vplyvu špecializovaných oblastí pôdohospodárstva na rozvoj vidieka

|  |  |
| --- | --- |
| **Špecializovaná živočíšna výroba** | chrániť a podporovať tradičnú slovenskú bryndzu s podielom ovčej hrudky najmenej vo výške 50 % |
|  | podporovať nízkonákladové produkčné systémy v chove kôz, t.j. podporiť rozvoj rodinných fariem |
|  | podporovať chovné a produkčné centrá s multifunkčným zameraním produkcie a drobné farmy |
|  | riadeným dovozom generačných rýb dosiahnuť posilnenie domáceho genofondu bez ohrozenia súčasného beznákazového stavu a podporiť malopredaj priamo na farme v živom a/alebo upravenom stave |
| **Špecializovaná rastlinná výroba** | * urýchlenie vyriešenie vlastníckych vzťahov k pozemkom – zvýšenie prístupnosti pôdy pre novú výsadbu vinohradov a ochrana existujúcich plôch vinohradov * zabezpečenie dostatku suroviny - hrozna pre výrobu vína a vína na pokrytie domácej spotreby - zvýšenie sebestačnosti * pokračovanie podpory využívania nástrojov na skvalitnenie produkcie hrozna na výrobu vína prostredníctvom reštrukturalizácie vinohradov a integrovanej produkcie hrozna * vyrovnať pomer vstupov a výstupov |
|  | zastabilizovať produkciu chmeľu z hľadiska zberových plôch minimálne na súčasnej úrovni a podporou zlepšovania technologických postupov pestovania zvýšiť hektárové výnosy na úroveň 1,21 t/ha |
| **Špecializované lesnícke činnosti** | podpora vhodnej diverzifikácie lesníckych činností drobných obhospodarovateľov lesa smerom k nelesníckym aktivitám, ktoré podporia cestovný ruch v lesnícky významných miestach |

# Štúdia realizovateľnosti pre naplnenie stanovených cieľov a prioritných úloh

Štúdia realizovateľnosti Koncepcie rozvoja pôdohospodárstva na roky 2013 – 2020je určitým spôsobom špecifická, vzhľadom k tomu, že sa vzťahuje k identifikovaným strategickým prioritám novej spoločnej poľnohospodárskej politiky a procesu prípravy programu rozvoja vidieka na programové obdobie 2014 – 2020. Z tohto dôvodu je kladený hlavný dôraz na súlad priorít tejto koncepcie so strategickými prioritami spoločnej poľnohospodárskej politiky a programu rozvoja vidieka. Naplnenie stanovených cieľov a realizácia prioritných úloh v rámci koncepcie formuluje úlohy pre vedecko-výskumnú základňu a sústredí sa, do týchto zámerov:

* zvýšenie konkurencieschopnosti všetkých typov poľnohospodárstva a životaschopnosti fariem;
* podpora organizácie v rámci potravinového reťazca a riadenie rizík;
* obnova, zachovanie a posilnenie ekosystémov závislých od poľnohospodárstva a lesného hospodárstva;
* podpora účinného využívania zdrojov a prechodu na nízko-uhlíkové a klíme odolné poľnohospodárstvo, potravinárstvo a lesníctvo; a
* podpora sociálnej inklúzie, znižovania chudoby a hospodárskeho rozvoja vo vidieckych oblastiach.

## Rezortný výskum

Poslaním pôdohospodárskej vedecko-výskumnej základne je vytváranie poznatkového fondu a riešenie aktuálnych i očakávaných, najmä regionálne špecifických rozvojových problémov poľnohospodárstva, potravinárstva a lesníctva. Inštitucionálne zabezpečenie pôdohospodárskej vedy, aplikovaného výskumu a vývoja na Slovensku je podobné ako vo vyspelých krajinách. Pozostáva hlavne z výskumných inštitúcií pôdohospodárskeho rezortu, príslušných univerzít a ústavov Slovenskej akadémie vied s rozdielnou cieľovou orientáciou výskumu. Doplňujúcu štruktúru tvoria podnikové, či súkromné výskumné a vývojové zariadenia.

Rezortné inštitúcie sú prednostne zamerané na cielený, aplikovateľný výskum s  vedeckou a metodologickou preukázateľnosťou výsledkov. Vedeckovýskumná základňa rezortu Ministerstva pôdohospodárstva a rozvoja vidieka SR zameraná na agropotravinárstvo a lesníctvo pozostáva zo šiestich inštitúcií:

* Centrum výskumu rastlinnej výroby Piešťany;
* Centrum výskumu živočíšnej výroby Nitra;
* Výskumný ústav pôdoznalectva a ochrany pôdy Bratislava;
* Výskumný ústav potravinársky Bratislava;
* Výskumný ústav ekonomiky poľnohospodárstva a potravinárstva Bratislava; a
* Národné lesnícke centrum – Lesnícky výskumný ústav Zvolen.

V záujme dosiahnuť cielené hodnoty parametrov produkcie v pôdohospodárstve je potrebné predovšetkým jednak rozvíjať inovácie a podporovať znalostnú základňu v poľnohospodárstve a lesníctve a vo vidieckych oblastiach, a jednak posilniť väzby medzi poľnohospodárstvom, lesníctvom a výskumom a vývojom. Vedeckovýskumná základňa, v spolupráci s príslušnými organizáciami, by sa takto mala podieľať prioritne na vyriešení intenzifikácie produkcie rastlinnej a živočíšnej výroby a identifikácií možných riešení zavedenia inovačných postupov pri zabezpečovaní lesníckych činností. Trvalé generovanie inovatívnych prístupov a ich transfer do praxe bude zamerané hlavne na:

* zabezpečenie trvalo udržateľného stavu výkonného, konkurencieschopného a environmentálne šetrného poľnohospodárstva využívajúceho potenciál krajiny pre výrobu potravín, krmív a obnoviteľnej biomasy, zachovávajúceho biodiverzitu a pôdny fond, hospodáriaceho s vodou v krajine a tvoriaceho životaschopný vidiek;
* zabezpečenie kvantity, kvalitu a bezpečnosti a pre obyvateľov dostupných potravín;
* zabezpečenie trvalo udržateľného obhospodarovania lesov, založené na primeranom využívaní ich ekonomických, ekologických a sociálnych funkcií pre rozvoj spoločnosti, najmä vidieckych oblastí, efektívne využitie dreva ako ekologickej a obnoviteľnej suroviny;
* definovanie významu pôdohospodárstva ako nenahraditeľného sektora štátu produkujúceho tovary a služby hmotného a nehmotného charakteru pre štát a spoločnosť, tvoriaceho a ovplyvňujúceho životné prostredie, hydrologický stav, generujúceho a utilizujúceho odpady a tvoriaceho stav krajiny; a
* riešenie regionálnych rozdielov v kvalite života v konkrétnom ekonomickom, sociálnom a environmentálnom prostredí krajiny a zvlášť vidieka.

Z toho vyplývajú nasledovné úlohy pre výskum:

**v pôdoznalectve a ochrane pôdy**

* identifikovať, chrániť a revitalizovať produkčnú schopnosť pôd Slovenska pre udržateľnú výrobu potravín, krmív, obnoviteľných zdrojov energie a bio-technických surovín;
* objektívnejšie hodnotiť všetky funkcie pôd (produkčné a mimoprodukčné) vrátane ich oceňovania, mapovania a kategorizácie;
* monitorovať a špecifikovať procesy degradácie pôdy a navrhovať spôsoby jej eliminácie;
* využiť kompenzačnú kapacitu pôdy a krajiny pri zmierňovaní a eliminácii dopadov nepriaznivých environmentálnych a antropogénnych javov (vrátane globálnych);
* hodnotiť procesy vodného režimu pôd a krajiny a vyvinúť metódy ich regulácie;
* sofistikovať informačné systémy pre rozhodovanie o využívaní pôdy a krajiny;

**v rastlinnej výrobe**

* trvalo udržiavať, komplexne charakterizovať a využívať genetickú a biologickú diverzitu pre využitie v poľnohospodárstve, výžive, priemysle, energetike a tvorbe krajiny;
* tvoriť nové a modifikované typy rastlín pre multifunkčné poľnohospodárstvo v meniacich sa ekonomických, environmentálnych a klimatických požiadavkách a podmienkach;
* optimalizovať systémy a technológie pestovania rastlín zohľadňujúce regionálne diferencie, meniace sa požiadavky, faktory prostredia, retenciu vody v agroekosystémoch, antropogénne dopady a vplyvy rôznych systémov hospodárenia na trvalú udržateľnosť rastlinnej výroby;
* generovať v rastlinnej výrobe vyššiu pridanú hodnotu pre potravové aj nepotravové využitie pre producentov, spracovateľov a užívateľov;

**v živočíšnej výrobe**

* zlepšovať genetický produkčný potenciál úžitkových zvierat s efektívnejšou konverziou krmív a odolnejších na nepriaznivé faktory prostredia, vrátane tvorby transgénnych typov;
* tvoriť nové postupy a zdroje výživy zvierat s efektívnejšou transformáciou na kvalitné a bezpečné potraviny, vrátane monitorovania ich vplyvu na organizmus a jeho produkciu;
* optimalizovať systémy a technológie chovu zvierat zohľadňujúce ekonomiku, zdravie a pohodu (welfare) zvierat, vplyv na životné prostredie, hygienu a pracovný proces a na konzumenta;
* vyvíjať metódy hodnotenia kvality potravinových surovín a potravín živočíšneho pôvodu;

**v technike a mechanizácii v poľnohospodárstve**

* efektívnejšie a environmentálne šetrnejšie využívať účinky poľnej strojovej techniky;
* vyvíjať efektívnejšie technológie transformácie biomasy na rôzne formy energie;
* vyvíjať racionálnejšie a šetrnejšie techniky a technológie pre živočíšnu výrobu;

**v agrárnej ekonomike**

* vytvoriť metodológiu pre definovanie podmienok zvýšenia konkurencieschopnosti slovenského poľnohospodárstva, hodnotenia a predikcie účinkov a dopadov agrárnej politiky;
* definovať vzťahy medzi využívaním poľnohospodárskej pôdy a výrobnými systémami pre rozvoj ekonomiky vidieckeho priestoru;
* definovať podmienky a predpoklady ekonomického a sociálneho rozvoja samosprávnych územných celkov vo väzbe na pôdohospodárske aktivity;

**v potravinárstve**

* vyvinúť postupy a technológie na ochranu výživovej a hygienickej kvality produktov proti ich chemickej a biologickej kontaminácii v celom potravinovom reťazci, od prvovýroby až po spotrebiteľa s dôrazom na tradičné, miestne a sezónne potraviny;
* vyvinúť procesy a postupy získavania cenných prírodných látok s vysokou pridanou hodnotou vhodných pre využitie v potravinárstve, farmácii, kozmetike a poľnohospodárstve;
* aplikovať nové technológie a procesy umožňujúce efektívnejšiu výrobu kvalitných potravín a vyšší stupeň využitia primárnych poľnohospodárskych surovín a energií;
* vyvinúť moderné informačné systémy o kvalite potravín, zložení potravín a obsahu rizikových faktorov v potravinách pre oblasť vedeckého hodnotenia rizika spolu s vývojom variantov optimálnej spotreby potravín pre obyvateľstvo Slovenska, zohľadňujúcich nové, odporúčané výživové dávky;
* vytvoriť a využiť databázy poznatkov získaných pri riešení predchádzajúcich projektov pri vzdelávaní domácich spotrebiteľov a producentov potravín;

**v lesníctve**

* vytvoriť a realizovať zásady inventarizácie, monitoringu a obhospodarovania (hospodárskej úpravy) lesov;
* podporiť biologickú diverzitu a environmentálne priaznivé a ekonomicky efektívne pestovanie lesov;
* vyvinúť ochranné a obranné opatrenia s čo najmenším vplyvom na ekologické funkcie lesa vrátane adaptácie týchto opatrení na očakávané zmeny klimatických podmienok;
* zvyšovať ekonomickú životaschopnosť lesného hospodárstva s cieľom zvýšiť efektívne zužitkovanie dreva ako tovarov s čo najvyššou pridanou hodnotou, podporiť domácu ekonomiku, obmedziť import a zvýšiť zamestnanosť obyvateľstva;

**v podpore rozvoja vidieka**

* navrhnúť opatrenia na riešenie regionálnych disparít a podmienok zlepšenia kvality života na vidieku, previazanosť sektorových a prierezových ekonomík pre rozvoj vidieckej ekonomiky a pracovných príležitostí na vidieku;
* vytvoriť opatrenia na udržateľné zlepšovanie vidieckeho životného prostredia a udržanie zamestnanosti využívaním multifunkčných poľnohospodárskych a lesníckych aktivít a technológií eliminujúcich z nich vyplývajúcich nepriaznivých dopadov.

## Zvýšenie konkurencieschopnosti všetkých typov poľnohospodárstva a životaschopnosti fariem

V záujme zvýšenia konkurencieschopnosti slovenského poľnohospodárstva a životaschopnosti slovenských fariem je potrebné farmy na Slovensku, ktoré čelia vážnym štrukturálnym problémom, vhodným spôsobom reštrukturalizovať. Za štrukturálne problémy sú pritom považované nízka účasť na trhu a nízka miera diverzifikácie poľnohospodárskych činností. V tejto súvislosti je taktiež potrebné podporiť generačnú obnovu v poľnohospodárstve, teda podporovať najmä mladých poľnohospodárov.

Podpora v tejto súvislosti je potrebné vzťahovať na hmotné a/alebo nehmotné investície, ktoré zlepšujú celkovú výkonnosť poľnohospodárskeho podniku, týkajú sa spracovania, uvádzania na trh a/alebo vývoja poľnohospodárskych výrobkov.

Ako prioritné, z hľadiska dosiahnutia cielených parametrov produkcie rastlinnej a živočíšnej výroby, boli identifikované tieto oblasti:

* podpora zvýšenie počtu prasníc na 70 000 ks so súčasným zvýšením miery ich reprodukčnej úžitkovosti na úroveň 20 – 21 odstavčiat na 1 prasnicu;
* podpora zvýšenia početnosť hydiny (stavy v chove) minimálne o 885 737 ks (5 314 423 ks pri 6 turnusoch ročne);
* podpora zvýšenia produkčnej výkonnosti spracovateľského mäsopriemyslu na Slovensku, formou rekonštrukcie existujúcich a výstavby nových bitúnkov;
* podpora zvýšenia produkčnej výkonnosti produkcie rastlinných jedlých tukov a olejov;
* podpora zvýšenia výsadby zemiakov v poľnohospodársky znevýhodnených oblastiach. Cielená dodatočná zberová plocha je projektovaná na úrovni 743 ha.
* zvýšenie zberovej plochy zeleniny na ornej pôde o 3 000 ha a súčasná intenzifikácia produkcie veľkopestovateľov zeleniny na priemernú úroveň jej hektárovej výnosnosti vo výške 20 t/ha;
* revitalizácia ovocných sadov a intenzifikácia produkcie ovocia mierneho pásma na priemernú úroveň hektárovej výnosnosti ovocia mierneho pásma vo výške 12,27 t/ha.

Zvýšením počtu prasníc na 70 000 ks so súčasným zvýšením miery ich reprodukčnej úžitkovosti na úroveň 20 – 21 odstavčiat na 1 prasnicu sa zabezpečí produkcia jatočných ošípaných v celkovom počte 1 425 900 ks, čo predstavuje zvýšenie produkcie jatočných ošípaných o 845 500 ks.

Graf č. 73:Prognóza vývoja počtu ošípaných a prasníc do roku 2020

Zdroj: VÚEPP, odhad MPRV

Prognóza vývoja počtu ošípaných a prasníc do roku 2020 je založená na priemernom raste počtu prasníc o cca 7,4 % ročne a súčasnom priemernom raste ich reprodukčnej úžitkovosti na úrovni 6,6 % ročne. Cieľový stav v počte ošípaných predstavuje 91,76 % z úrovne ich počtu v roku 2002. Dosiahnutím cielených parametrov produkcie jatočných ošípaných vznikne v rámci prvovýroby potreba dodatočných pracovných síl v počte 630 osôb, pričom tento predpoklad je založený na normatíve 1 pracovník na 100 ks prasníc a 1 pracovník na produkciu odstavčiat na 100 ks prasníc.

Tab. č. 55: Prognóza dodatočného počtu pracovníkov v prvovýrobe ošípaných\*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2013** | **2014** | **2015** | **2016** | **2017** | **2018** | **2019** | **2020** |
| medziročný nárast počtu ošípaných v tis. ks | 53,3 | 59,3 | 66,0 | 130,1 | 234,1 | 114,6 | 225,8 | 70,9 |
| medziročný nárast počtu prasníc v tis. ks | 3,5 | 3,0 | 1,5 | 3,9 | 13,1 | 3,0 | 3,1 | 0,5 |
| vývoj reprodukčnej úžitkovosti prasníc v počte odstavčiat na 1 prasnicu | 12,50 | 13,00 | 14,00 | 15,50 | 16,00 | 17,00 | 19,50 | 20,37 |
| **dodatočný počet zamestnancov v osobách** | **70** | **59** | **30** | **78** | **261** | **60** | **61** | **11** |
| potreba finančných prostriedkov na rekonštrukciu prvovýrobných kapacít v tis. EUR | 434 | 483 | 537 | 1 059 | 1 906 | 933 | 1 838 | 577 |

\*Pozn.: celkový prírastok je vyšší oproti výpočtom, nakoľko v roku 2012 predpokladáme ďalšie zníženie stavov ošípaných

Zdroj: odhad MPRV

Prvovýrobné kapacity, t.j. kapacity chovov, z hľadiska plánovaného zvýšenia stavov ošípaných, postačujú, avšak vzhľadom na to, že väčšina je v súčasnosti nevyužívaná, predpokladáme dodatočnú potrebu finančných prostriedkov na ich základnú rekonštrukciu, a to vo výške cca 7,767 mil. EUR.

Zvýšením početnosti hydiny (stavov v chove) minimálne o 885 737 ks (5 314 423 ks pri 6 turnusoch ročne) sa zabezpečí zvýšenie hrubej domácej produkcie jatočnej hydiny vo výške 11 054 ton v jatočnej hmotnosti.

Graf č. 74: Prognóza vývoja počtu hydiny v tis. ks do roku 2020

Zdroj: VÚEPP, odhad MPRV

Prognóza vývoja počtu hydiny do roku 2020 je založená na priemernom raste počtu hydiny o cca 3,6 % ročne. Cieľový stav v počte hydiny predstavuje 119,56 % z úrovne ich počtu v roku 2002. Dosiahnutím cielených parametrov produkcie hydiny vznikne v rámci prvovýroby potreba dodatočných pracovných síl v počte 50 osôb, pričom tento predpoklad je založený na normatíve 5,68 pracovníkov na 100 000 ks hydiny. Tento výpočet zahŕňa predpokladané zvýšenie stavov hydiny v chovoch v roku 2012 na úrovni 262 tis. ks, čo si vyžiadalo dodatočné navýšenie pracovných síl v počte 15 osôb.

Tab. č. 56: Prognóza dodatočného počtu pracovníkov v prvovýrobe hydiny

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2013** | **2014** | **2015** | **2016** | **2017** | **2018** | **2019** | **2020** |
| zvýšenie počtov hydiny v tis. ks (počet hydiny v chovoch v 6 turnusoch ročne) | 259,0 | 396,3 | 680,4 | 644,3 | 448,0 | 307,6 | 707,5 | 294,9 |
| zvýšenie počtov hydiny v chovoch v tis. ks | 43,2 | 66,1 | 113,4 | 107,4 | 74,7 | 51,3 | 117,9 | 49,2 |
| **dodatočný počet zamestnancov v osobách** | **2** | **4** | **6** | **6** | **4** | **3** | **7** | **3** |
| potreba finančných prostriedkov na výstavbu a rekonštrukciu prvovýrobných kapacít vrátane technológie v tis. EUR | 2 232 | 3 415 | 5 863 | 5 552 | 3 860 | 2 650 | 6 096 | 2 541 |

Zdroj: odhad MPRV

Prvovýrobné kapacity, t.j. kapacity chovov, z hľadiska plánovaného zvýšenia stavov hydiny, postačujú iba čiastočne, avšak vzhľadom na to, že väčšina v súčasnosti z existujúcich kapacít technologicky nepostačuje, predpokladáme dodatočnú potrebu finančných prostriedkov čiastočne na ich kompletnú rekonštrukciu vrátane technológie a čiastočne na dobudovanie potrebných kapacít, a to vo výške cca 32,2 mil. EUR.

Podporou zvýšenia produkčnej výkonnosti spracovateľského mäsopriemyslu na Slovensku, formou rekonštrukcie existujúcich a výstavby nových bitúnkov, sa zabezpečí, s ohľadom na naplnenie požadovaných kvantitatívnych a kvalitatívnych parametrov živočíšnej výroby, zvýšenie miery spracovania jatočného hovädzieho dobytka, a to v objeme 3 630 ton v jatočnej hmotnosti, jatočných ošípaných v objeme 24 203 ton v jatočnej hmotnosti a jatočnej hydiny v objeme 26 676 ton v jatočnej hmotnosti.

Tab. č. 57: Predpokladaná štruktúra cieleného zvýšenia objemu spracovania produktov živočíšnej prvovýroby

|  |  |
| --- | --- |
|  | **cielené zvýšenie ročného objemu spracovania produktov živočíšnej prvovýroby**  v tonách jatočnej hmotnosti |
| hovädzí dobytok | 3 630 |
| ošípané | 24 203 |
| hydina | 26 676 |
| **Spolu** | **54 509** |

Zdroj: odhad MPRV

Predpokladáme, že v záujme dosiahnutia požadovaného dodatočného objemu spracovania špecifikovaných produktov živočíšnej prvovýroby bude potrebné podporiť rekonštrukciu existujúcich bitúnkov s miestnou pôsobnosťou a podporiť výstavbu bitúnkov s regionálnou pôsobnosťou s celkovým objemom ročného spracovania objemu produktov živočíšnej prvovýroby vo výške 54 509 ton v jatočnej hmotnosti. Na rekonštrukciu existujúcich bitúnkov s miestnou pôsobnosťou bude potrebné vynaložiť celkovo 7 000 000 EUR a na podporu výstavby bitúnkov s regionálnou pôsobnosťou bude potrebné vynaložiť celkovo 12 600 000 EUR. Aplikovaním expertne odhadnutého normatívu potreby pracovníkov na spracovanie prvovýrobnej produkcie živočíšnej výroby v podmienkach technologicky vyspelej prevádzky na úrovni 20 ton spracovaných produktov živočíšnej prvovýroby na 1 pracovníka za rok, predpokladáme, že rekonštrukcia a výstavba bitúnkov vytvoria potrebu dodatočnej pracovnej sily v počte 2 725 osôb.

Tab. č. 58: Predpokladané vplyvy podpory rekonštrukcie a výstavby bitúnkov s ohľadom na cielené zvýšenie objemu spracovania živočíšnej prvovýroby

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2014** | **2015** | **2016** | **2017** | **2018** | **2019** | **2020** | **Spolu** |
| medziročný prírastok objemu spracovania produktov živočíšnej prvovýroby v tonách jatočnej hmotnosti | 1 958 | 6 528 | 12 337 | 13 056 | 9 139 | 6 267 | 5 223 | 54 509 |
| **príspevok k rastu zamestnanosti v osobách** | **98** | **326** | **617** | **653** | **457** | **313** | **261** | **2 725** |
| výška financovania v tis. EUR | 800 | 2 400 | 4 400 | 4 800 | 3 200 | 2 200 | 1 800 | 19 600 |

Zdroj: odhad MPRV

Cielené zvýšenie objemu spracovania prvovýrobnej produkcie živočíšnej výroby predpokladá preinvestovanie finančných prostriedkov celkovo vo výške 19 600 000 EUR, čo predstavuje celkové náklady na rekonštrukciu existujúcich bitúnkov s miestnou pôsobnosťou a na podporu výstavby bitúnkov s regionálnou pôsobnosťou.

Podporou zvýšenia produkčnej výkonnosti produkcie rastlinných jedlých tukov a olejov sa zabezpečí dodatočná produkcia rastlinných jedlých tukov a olejov v objeme 31 371 ton. Toto opatrenie predpokladá jednorazový nákup zodpovedajúcej technológie, ktorá doplní existujúce technologické vybavenie slovenského spracovateľa produkcie repky a slnečnice, a to v celkovej výške 2 000 000 EUR. Týmto sa umožní naplno využívať existujúce kapacity spracovania repky a slnečnice na potravinárske účely, ktoré sú na úrovni 200 – 250 tis. ton spracovania produkcie repky a slnečnice ročne. Nakoľko samotná produkcia repky a slnečnice plne postačuje pre cielené zvýšenie produkcie rastlinných jedlých tukov a olejov nie je potrebné uvažovať s postupným nábehom spracovateľskej produkcie. Uvedeným zvýšením produkcie rastlinných jedlých tukov a olejov predpokladáme dodatočnú potrebu pracovných síl v počte 72 osôb.

Zvýšením zberových plôch zemiakov o 743 ha a zachovaním súčasnej hektárovej výnosnosti na úrovni 20,9 t/ha predpokladáme dodatočné zvýšenie produkcie zemiakov o 12 560 t. Prognóza vývoja zberových plôch a produkcie zemiakov do roku 2020 je založená na priemernom raste zberových plôch o cca 4 % ročne a zachovaní hektárovej výnosnosti na úrovni 20,9 t/ha, avšak s výnimkou hospodárskeho roka 2012/13, kedy z dôvodu extrémneho počasia predpokladáme mierny prepad hektárových výnosov na úroveň 19,4 t/ha. Cieľový rozsah zberových plôch zemiakov predstavuje 42,69 % z úrovne ich výmery v roku 2002.

Graf č. 75: Prognóza vývoja zberovej plochy a produkcie zemiakov do roku 2020

Zdroj: VÚEPP, odhad MPRV

Dosiahnutím cielených parametrov produkcie zemiakov vznikne v rámci prvovýroby potreba dodatočných pracovných síl v počte 52 osôb, pričom tento predpoklad je založený na normatíve 0,07 pracovníka na 1 ha zberovej plochy zemiakov.

Tab. č. 59: Prognóza dodatočného počtu pracovníkov v prvovýrobe zemiakov

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2012/13** | **2013/14** | **2014/15** | **2015/16** | **2016/17** | **2017/18** | **2018/19** | **2019/20** |
| medziročné zvýšenie zberových plôch zemiakov v ha | -700 | 97 | 196 | 500 | 105 | 212 | 108 | 225 |
| **dodatočný počet zamestnancov v osobách** | **-49** | **7** | **14** | **35** | **7** | **15** | **8** | **16** |
| potreba finančných prostriedkov na výstavbu a rekonštrukciu prvovýrobných kapacít vrátane technológie v tis. EUR | 0 | 372 | 752 | 1 919 | 403 | 814 | 415 | 866 |

Zdroj: odhad MPRV

Cielené zvýšenie objemu produkcie oproti stavu hospodárskeho roka 2011/12 predpokladá preinvestovanie finančných prostriedkov vo výške 2 853 187 EUR, čo predstavuje náklady na založenie výsadby zemiakov vrátane zodpovedajúcej technológie vo výške 3840,09 EUR na ha. Vzhľadom na to, že v hospodárskom roku 2012/13 predpokladáme dodatočný pokles zberových plôch zemiakov o 700 ha a s tým spojený úbytok zamestnanosti v prvovýrobe zemiakov o 49 osôb, je potrebné tento objem finančných prostriedkov navýšiť a v strednodobom horizonte sa vysporiadať aj s predpokladaným úbytkom zberových plôch zemiakov v hospodárskom roku 2012/13. Táto skutočnosť navyšuje potrebu finančných prostriedkov na zabezpečenie cieleného objemu produkcie na konečnú výšku 5 541 250 EUR.

Zvýšením zberovej plochy zeleniny na ornej pôde o 3 000 ha, t.j. na celkovú výmeru cca 12 000 ha, a  intenzifikáciou produkcie zeleniny na ornej pôde na priemernú úroveň jej hektárovej výnosnosti vo výške 20 t/ha predpokladáme zvýšenie produkcie zeleniny na ornej pôde o 120,2 % oproti produkcii v roku 2011, t.j. na úrovni 240 000 t. Spolu s odhadom samozásobenia takto predpokladáme celkovú domácu produkciu zeleniny v objeme 445 860 t.

Graf č. 76: Prognóza vývoja zberovej plochy a produkcie zeleniny do roku 2020

Zdroj: VÚEPP, odhad MPRV

Prognóza vývoja zberových plôch a produkcie zeleniny do roku 2020 je založená na priemernom ročnom raste zberových plôch zeleniny na ornej pôde na úrovni 315 ha a raste produkcie zeleniny na ornej pôde na úrovni 17,8 tis. t ročne. Cieľový stav produkcie zeleniny predstavuje 122,67 % z úrovne produkcie v roku 2002. Dosiahnutím cielených parametrov produkcie zeleniny vznikne v rámci prvovýroby potreba dodatočných pracovných síl v počte 6 900 osôb, pričom tento predpoklad je založený na normatíve 2,3 pracovníkov na 1 ha.

Tab. č. 60: Prognóza dodatočného počtu pracovníkov v prvovýrobe zeleniny

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2013** | **2014** | **2015** | **2016** | **2017** | **2018** | **2019** | **2020** |
| medziročné zvýšenie zberových plôch zeleniny na ornej pôde v ha | 0 | 62 | 926 | 636 | 65 | 65 | 65 | 703 |
| rekonštrukcia existujúcich plôch veľkopestovateľov zeleniny v ha | 0 | 202 | 3 029 | 2 080 | 212 | 213 | 213 | 2 300 |
| medziročné zvýšenie produkcie zeleniny v t | 2 417 | 6 737 | 25 460 | 23 987 | 18 852 | 19 834 | 20 867 | 24 468 |
| **dodatočný počet zamestnancov v osobách** | **0** | **142** | **2 130** | **1 463** | **1 248** | **150** | **150** | **1 617** |
| potreba finančných prostriedkov na výstavbu a rekonštrukciu prvovýrobných kapacít vrátane technológie v tis. EUR | 0 | 1 053 | 15 823 | 10 865 | 1 108 | 1 110 | 1 113 | 12 012 |

Zdroj: odhad MPRV

Cielené zvýšenie objemu produkcie zeleniny predpokladá preinvestovanie finančných prostriedkov vo výške 43 084 000 EUR, čo predstavuje náklady na rekonštrukciu existujúcich zberových plôch veľkopestovateľov zeleniny v rozsahu 8 249 ha a založenie novej výsadby zeleniny na ploche 2 522 ha vrátane zodpovedajúcej technológie vo výške cca 4 000 EUR na 1 ha. Prepočet nezahŕňa predpokladaný nárast zberových plôch zeleniny na ornej pôde v roku 2012 na úrovni 478 ha.

Revitalizáciou ovocných sadov a intenzifikáciou produkcie ovocia mierneho pásma na priemernú úroveň hektárovej výnosnosti ovocia mierneho pásma vo výške 12,27 t/ha sa zabezpečí dodatočný objem produkcie ovocia mierneho pásma v objeme 56 000 t.

Graf č. 77: Prognóza vývoja produkcie a hektárovej výnosnosti v sadoch ovocia mierneho pásma do roku 2020

Zdroj: VÚEPP, odhad MPRV

Prognóza vývoja produkcie a hektárovej výnosnosti v produkčných sadoch ovocia mierneho pásma do roku 2020 je založená na priemernom raste produkcie a hektárovej výnosnosti o cca 4 % ročne. Cieľový stav produkcie ovocia mierneho pásma v produkčných sadoch predstavuje 174,68 % z úrovne produkcie v roku 2002. Dosiahnutím cielených parametrov produkcie ovocia mierneho pásma v produkčných sadoch vznikne v rámci prvovýroby potreba dodatočných pracovných síl v počte 4 562 osôb, pričom tento predpoklad je založený na normatíve 1 pracovník na 1 ha.

Tab. č. 61: Prognóza dodatočného počtu pracovníkov v prvovýrobe ovocia mierneho pásma

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2013** | **2014** | **2015** | **2016** | **2017** | **2018** | **2019** | **2020** |
| rekonštrukcia existujúcich plôch produkčných sadov ovocia mierneho pásma v ha | 0 | 663 | 1 126 | 955 | 584 | 304 | 465 | 466 |
| medziročné zvýšenie produkcie ovocia mierneho pásma v t | 227 | 2 032 | 3 841 | 3 256 | 1 991 | 1 035 | 1 584 | 1 588 |
| **dodatočný počet zamestnancov v osobách** | **0** | **663** | **1 126** | **955** | **584** | **304** | **465** | **466** |
| potreba finančných prostriedkov na výstavbu a rekonštrukciu prvovýrobných kapacít vrátane technológie v tis. EUR | 0 | 16 568 | 28 162 | 23 875 | 14 598 | 7 591 | 11 614 | 11 640 |

Zdroj: odhad MPRV

Cielené zvýšenie objemu produkcie ovocia mierneho pásma predpokladá preinvestovanie finančných prostriedkov vo výške 114 048 000 EUR, čo predstavuje náklady na rekonštrukciu existujúcich produkčných ovocných sadov v rozsahu 4 562 ha vrátane zodpovedajúcej technológie vo výške cca 25 000 EUR na 1 ha.

## Podpora organizácie v rámci potravinového reťazca a riadenie rizík

V záujme podporiť organizácie v rámci potravinového reťazca je kladený hlavný dôraz na integráciu poľnohospodárskych prvovýrobcov do potravinového reťazca. Taktiež je dôležité podporovať vertikálnu a horizontálnu spoluprácu medzi aktérmi dodávateľského reťazca. Podpora organizácie potravinového reťazca je potrebná predovšetkým z hľadiska vytvorenia predpokladov na zvyšovanie možností odbytu prvovýrobnej produkcie a produkcie spracovateľov na domácom trhu. V tomto zmysle je efektívne aby sa podpora organizácie potravinového reťazca realizovala v dvoch krokoch. Prvým krokom je integrácia prvovýrobcov do spracovania ich produkcie využitím opatrení popísaných v predchádzajúcej podkapitole, a to za podmienok priemerných výkupných cien zohľadňujúcich vlastné náklady na jednotku prvovýrobnej produkcie a aspoň  minimálnu úroveň ziskovosti. Druhým krokom je výrazné zlepšenie vyjednávacej pozície prvovýrobcov a spracovateľov voči tretiemu článku potravinovej vertikály.

Opatrenia na dosiahnutie priemerných výkupných cien na úrovni vlastných nákladov prvovýrobnej produkcie sú samé o sebe ťažko aplikovateľné, nakoľko zo strany štátu existujú len veľmi obmedzené nástroje ovplyvňovať cenotvorbu na voľnom trhu a tak vstupovať do obchodných vzťahov medzi jednotlivými článkami potravinovej vertikály. Je však možné dosiahnuť celkový výnos z realizovania prvovýrobnej produkcie na trhu na úrovni, ktorá, vrátane obvyklých podpôr, pokrýva náklady prvovýrobnej produkcie.

Základným predpokladom dosiahnutia požadovanej úrovne celkového výnosu z realizácie prvovýrobnej produkcie na trhu je zakladanie odbytových družstiev. Táto forma združovania prvovýrobcov korešponduje aj s princípmi spoločnej poľnohospodárskej politiky, ktorá v rámci programu rozvoja vidieka na nové programové obdobie 2014 – 2020 ako jednu zo svojich priorít vníma zakladanie skupín výrobcov, t.j. odbytové družstvá. V rámci PRV na roky 2014 – 2020 sa podpora vníma ako prostriedok na uľahčenie zakladanie skupín výrobcov v sektoroch poľnohospodárstva a lesného hospodárstva na účely:

* prispôsobenia produkcie a objemu produkcie výrobcov, ktorí sú členmi takýchto organizácií, trhovým požiadavkám;
* spoločného umiestňovania tovaru na trh vrátane prípravy na predaj, centralizácie predaja a dodávok pre veľkoodberateľov,
* vytvorenia spoločných pravidiel pre informácie o produkcii, najmä o zbere úrody a dostupnosti spoločného umiestňovania tovaru na trh; a
* iných činností, ktoré môžu vykonávať skupiny výrobcov, napríklad rozvoj obchodných a marketingových zručností a organizácia a uľahčovanie inovačných procesov.

Podpora sa poskytuje ako paušálna pomoc v ročných splátkach počas prvých piatich rokov odo dňa, keď bola skupina výrobcov uznaná, a to nasledovne (najviac však do 100 000 EUR za 1 rok pre 1 odbytové družstvo):

**produkcia do 1 000 000EUR**

|  |  |
| --- | --- |
| 1. rok | 10 % z priemernej ročnej hodnoty produkcie uvedenej na trh jej členmi za tri roky predtým, ako vstúpili do skupiny |
| 1. rok | 10 % z ročnej produkcie združenia za 1. rok fungovania |
| 1. rok | 8 % z ročnej produkcie združenia za 2. rok fungovania |
| 1. rok | 6 % z ročnej produkcie združenia za 3. rok fungovania |
| 1. rok | 4 % z ročnej produkcie združenia za 4. rok fungovania |

**produkcia nad 1 000 000EUR**

|  |  |
| --- | --- |
| 1. rok | 5 % z priemernej ročnej hodnoty produkcie uvedenej na trh jej členmi za tri roky predtým, ako vstúpili do skupiny |
| 1. rok | 5 % z ročnej produkcie združenia za 1. rok fungovania |
| 1. rok | 4 % z ročnej produkcie združenia za 2. rok fungovania |
| 1. rok | 3 % z ročnej produkcie združenia za 3. rok fungovania |
| 1. rok | 2 % z ročnej produkcie združenia za 4. rok fungovania |

Ako prioritná, z hľadiska cielených parametrov produkcie rastlinnej a živočíšnej výroby a podpory ich odbytu, bola identifikovaná potreba zakladania odbytových združení u producentov týchto komodít:

* hovädzie mäso;
* bravčové mäso;
* hydinové mäso;
* mlieko a mliečne výrobky;
* zelenina; a
* ovocie mierneho pásma.

Tab. č. 62: Výpočet cieleného objemu obratu z realizácie prvovýrobnej produkcie

|  |  |  |  |  |
| --- | --- | --- | --- | --- |
|  |  | **objem prvovýrobnej produkcie (stav v roku 2011 + cielené zvýšenie)** | **priemerná výkupná cena za jednotku prvovýrobnej produkcie v EUR** | **predpokladaný obrat z realizácie prvovýrobnej produkcie v EUR** |
| hovädzie mäso | t j. h. | 14 912 | 2 280 | 33 999 360 |
| bravčové mäso | t j. h. | 81 111 | 1 520 | 123 288 416 |
| hydinové mäso | t j. h. | 83 364 | 910 | 75 861 058 |
| mlieko a mliečne výrobky | t | 928 315 | 320 | 297 060 800 |
| zelenina | t | 445 860 | 331 | 147 579 660 |
| ovocie mierneho pásma | t | 55 976 | 733 | 41 030 408 |
| **Obrat** |  |  |  | **718 819 702** |

Zdroj: výpočty MPRV

Cielený objem obratu z realizácie prvovýrobnej produkcie, ktorý tvorí základ pre výpočet celkovej potreby finančných prostriedkov na podporu založenia a prevádzky odbytových združení, dosahuje za súčasných cenových pomerov na trhu celkovú výšku cca 718 819 702 EUR. V zmysle nastavených podmienok financovania odbytových združení, po skúsenostiach z minulého programového obdobia a sledovaním cieľa vytvoriť efektívnu protiváhu oligopolnej štruktúre obchodu sa javí ako optimálne zakladať odbytové združenia s kumulovaným obratom cca 50 mil. EUR a viac s minimálnym počtom členov 20 s približne rovnakými ekonomickými charakteristikami, ktorých podpora, vyplácaná vo forme priamej dotácie odbytovému združeniu, si vyžiada kumulatívne  7 500 000 EUR (1,5 mil. EUR na každý rok počas 5 rokov fungovania združení).

## Agro-environmentálne operácie súvisiace s klímou

V rámci agro-environmentálnych operácií súvisiacich s klímou je hlavný dôraz kladený na podporu poľnohospodárom alebo skupinám poľnohospodárov ktorí sa dobrovoľne zaviažu vykonávať na poľnohospodárskej pôde operácie pozostávajúce z jedného alebo viacerých agroenvironmentálnych záväzkov súvisiacich s klímou. Pre naplnenie priorít tejto strednodobej koncepcie je dôležitá predovšetkým podpora integrovanej produkcie najmä týchto poľnohospodárskych komodít: zemiaky, zelenina, ovocie, vinič, chmeľ a cukrová repa.

Tab. č. 63: Výpočet predpokladanej výšky podpory integrovanej produkcie

|  |  |  |  |  |
| --- | --- | --- | --- | --- |
|  | **predpokladaná priemerná zberová plocha plodín s integrovanou produkciou v ha** | **predpokladaná výška podpory na ha /rok** | **predpokladaná ročná výška podpory integrovanej produkcie v EUR** | **predpokladaná kumulatívna výška podpory integrovanej produkcie v EUR** |
| Zemiaky | 6 500 | 290 | 1 887 877 | 13 215 141 |
| Zelenina | 6 500 | 436 | 2 831 816 | 19 822 712 |
| Ovocie | 3 500 | 532 | 1 863 674 | 13 045 717 |
| Vinič | 7 500 | 532 | 3 993 587 | 27 955 107 |
| Chmeľ | 150 | 387 | 58 089 | 406 620 |
| Cukrová repa | 17 700 | 145 | 2 570 418 | 17 992 923 |
| **Celkom** | **41 850** |  | **13 205 460** | **92 438 220** |

Podpora integrovanej produkcie si vyžiada ročné financovanie na úrovni cca 10,6 mil. EUR, čo na celé programové obdobie 2014 – 2020 predpokladá vyčleniť z PRV sumu na úrovni 92 438 220 EUR.

## Dobré životné podmienky zvierat

Platby na dobré životné podmienky zvierat sa poskytujú poľnohospodárom, ktorí dobrovoľne prijímajú záväzky vykonávať operácie pozostávajúce zo záväzkov týkajúcich sa dobrých životných podmienok zvierat. Podpora bude stropovaná v závislosti od objemu prijatých záväzkov, ktoré sa budú každoročne obnovovať.

Cieľom tohto opatrenia je podporiť predovšetkým chovné postupy, v rámci ktorých sa hospodárskym zvieratám poskytuje zaobchádzanie, ktoré ide nad rámec konvenčného chovu a prináša so sebou zlepšenie kvality živočíšnych produktov.

Pre účely naplnenia cieľov koncepcie je dôležitá predovšetkým podpora monogastrov a dojníc. Celkovo sa predpokladá, že do tohto programu sa zapojí cca 30 % súčasných stavov ošípaných, oviec, hydiny a dojníc a celková alokácia finančných prostriedkov dosiahne výšku 42 500 000 EUR.

## Investície do rozvoja lesných oblastí a zlepšenia životaschopnosti lesov

V rámci investícií do rozvoja lesných oblastí a zlepšenia životaschopnosti lesov je hlavný dôraz kladený na investície do nových lesníckych technológií a spracovania lesníckych výrobkov a ich uvádzania na trh. Ako prioritné, z hľadiska naplnenia prioritných úloh poľnohospodárstva a lesníctva, boli identifikované tieto opatrenia:

* príprava techniky a technológií obhospodarovateľov lesov;
* podpora využívania lesnej biomasy na výrobu energie;

Vzhľadom na to, že sa jedná o opatrenia akútneho charakteru a vysokej priority z hľadiska ekonomiky lesného hospodárstva, riešenia dopadov zmeny klímy a trvalo udržateľného obhospodarovania lesa, sú jednotlivé opatrenia navrhované v kratšom časovom rozpätí, t.j. 2014 – 2016 resp. 2014 – 2017.

Podporou prípravy techniky a technológií obhospodarovateľov lesov, a to partikulárne obstaraním nových mechanizmov s vyššími výkonnostnými parametrami na približovanie a odvoz vyťaženého dreva dôjde k zníženiu škôd na životnom prostredí, eliminujú sa úniky škodlivých splodín a znížia sa emisie oxidu uhličitého a oxidov dusíka. Predpokladá sa taktiež pozitívny dosah na hrubú pridanú hodnotu v podporených podnikoch lesného hospodárstva, t.j. zvýši sa produktivita práce v lesníctve meraná ako zmena hrubej pridanej hodnoty vyjadrenej v parite kúpnej sily.

Tab. č. 64: Predpokladaný vplyv prípravy techniky a technológií obhospodarovateľov lesov na produkčné ukazovatele podnikov lesného hospodárstva

|  |  |  |  |  |  |
| --- | --- | --- | --- | --- | --- |
|  | **merná jednotka** | **2014** | **2015** | **2016** | **Celkom** |
| zmena hrubej pridanej hodnoty v lesnom hospodárstve | EUR | 1 830 000 | 7 320 000 | 9 150 000 | 18 300 000 |
| zmena čistej pridanej hodnoty vyjadrenej v parite kúpnej sily | EUR | 1 570 000 | 6 280 000 | 7 850 000 | 15 700 000 |
| príspevok k rastu produktivity práce na ekvivalent pracovného miesta | EUR | 590 | 2 360 | 2 950 | 5 900 |
| **výška financovania** | **EUR** | **5 450 000** | **21 800 000** | **27 250 000** | **54 500 000** |

Zdroj: odhad MPRV

Podporou využívania lesnej biomasy na výrobu energie Slovenská republika splní svoj záväzok podporovať využívanie obnoviteľných zdrojov energie. Lesná biomasa je popri vodnej energii najvýznamnejší obnoviteľný zdroj energie na Slovensku.

Tab. č. 65: Predpokladaný vývoj produkčných ukazovateľov pestovania energetických plodín v strednodobom horizonte

|  |  |  |  |  |  |
| --- | --- | --- | --- | --- | --- |
|  | **merná jednotka** | **2014** | **2015** | **2016** | **Celkom** |
| potenciálna výmera energetických porastov v strednodobom horizonte | ha | 750 | 3 000 | 3 750 | 7 500 |
| očakávaná ročná produkcia dendromasy | m3 | 6 250 | 25 000 | 31 250 | 62 500 |
| **výška financovania** | **EUR** | **1 987 500** | **7 950 000** | **9 937 500** | **19 875 000** |

Zdroj: odhad MPRV

## Obnova potenciálu poľnohospodárskej výroby zničeného prírodnými katastrofami a katastrofickými udalosťami a zavedenie vhodných preventívnych opatrení

V rámci obnovy potenciálu poľnohospodárskej výroby zničeného prírodnými katastrofami a katastrofickými udalosťami a zavedenia vhodných preventívnych opatrení je hlavný dôraz kladený na investície do preventívnych opatrení zameraných na zníženie následkov pravdepodobných prírodných katastrof a katastrofických udalostí.

Ako prioritné, z hľadiska naplnenia prioritných úloh poľnohospodárstva a lesníctva, boli identifikované tieto opatrenia:

* zabezpečenie starostlivosti o drobné vodné toky v správe MPRV SR; a
* obnova funkcií lesov na plochách postihnutých kalamitou a zvýšenie stability lesných porastov.

Zabezpečením starostlivosti o drobné vodné toky v pôsobnosti MPRV SR sa zabezpečí vykonanie úprav a zlepšení odtokových pomerov drobných vodných tokov a budovanie, obnova a rekonštrukcia vodných stavieb, brehových porastov a ostatných činností zahrádzania bystrín, a to na celej dĺžke drobných vodných tokov v správe štátnych organizácií v zriaďovateľskej pôsobnosti MPRV SR, t.j. 18 555,93 km.

Tab. č. 66: Predpokladaný vplyv zabezpečenia starostlivosti o drobné vodné toky na zamestnanosť

|  |  |  |  |  |  |  |
| --- | --- | --- | --- | --- | --- | --- |
|  | **merná jednotka** | **2014** | **2015** | **2016** | **2017** | **Celkom** |
| dĺžka upravených vodných tokov | km | 4 639 | 4 639 | 4 639 | 4 639 | 18 556 |
| vplyv na zamestnanosť | počet osôb | 1 800 | 1 800 | 1 800 | 1 800 | - |
| **výška financovania** | **EUR** | **10 000 000** | **10 000 000** | **10 000 000** | **10 000 000** | **40 000 000** |

Zdroj: odhad MPRV

Predpokladaný vplyv na zamestnanosť z titulu zabezpečenia starostlivosti o drobné vodné toky má dočasný charakter, ohraničený dobou realizácie projektu.

Podporou obnovy funkcií lesov na plochách postihnutých kalamitou a zvýšením stability lesných porastov sa zabezpečí v priebehu rokov 2014 – 2017 rozsah obnovy lesov vo výmere 120 000 ha primeraným objemom zabezpečeného lesného porastu a vykonajú sa prebierky a prečistky na rozlohe 100 000 ha lesov.

Tab. č. 67: Predpokladaný vplyv podpory obnovy funkcií lesov na zamestnanosť

|  |  |  |  |  |  |  |
| --- | --- | --- | --- | --- | --- | --- |
|  | **merná jednotka** | **2014** | **2015** | **2016** | **2017** | **Celkom** |
| vykonaný rozsah obnovy lesa | ha | 30 000 | 30 000 | 30 000 | 30 000 | 120 000 |
| vykonaný rozsah prečistiek a prebierok | ha | 25 000 | 25 000 | 25 000 | 25 000 | 100 000 |
| vplyv na zamestnanosť | počet osôb | 1 885 | 1 885 | 1 885 | 1 885 | - |
| **výška financovania** | **EUR** | **3 500 000** | **3 500 000** | **3 500 000** | **3 500 000** | **14 000 000** |

Zdroj: odhad MPRV

Predpokladaný vplyv na zamestnanosť z titulu zabezpečenia obnovy funkcií lesov na plochách postihnutých kalamitou a zvýšenia stability lesných porastov má dočasný charakter, ohraničený dobou realizácie projektu.

## Podporné opatrenia národného záujmu na realizáciu priorít koncepcie

Ako prioritné boli v tejto oblasti identifikované tieto podporné opatrenia:

* podpora financovania nákupu poľnohospodárskej pôdy;
* podpora produkcie a odbytu tradičnej slovenskej bryndze s podielom ovčej hrudky najmenej vo výške 50 % a ďalších výrobkov z ovčieho mlieka s chráneným označením pôvodu;
* podpora ozdravovacích programov v chovoch hospodárskych zvierat;
* posilnenie domáceho rybného genofondu riadeným dovozom generačných rýb a podpora predaja produktov akvakultúry priamo na farme v živom a/alebo upravenom stave;
* podpora usporiadania vlastníckych a užívacích práv k lesným nehnuteľnostiam;
* podpora ochrany a trvalého využívania genetických zdrojov lesných drevín;
* podpora diverzifikácia činností obhospodarovateľov lesa smerom k nelesníckym aktivitám, ktoré podporia cestovný ruch v lesnícky významných miestach
* podpora práce s verejnosťou a lesnej pedagogiky; a
* podpora existujúcich kultúrnych a historických pamiatok spojených s lesným hospodárstvom a poľovníctvom.

Kumulatívne predstavujú predpokladané náklady na financovanie týchto opatrení na roky 2013 – 2020 objem 13 420 000 EUR, pričom ich realizácia predpokladá priame finančné vplyvy na štátny rozpočet.

Podpora financovania nákupu poľnohospodárskej pôdy má za cieľ zvýhodniť financovanie odkúpenia produkčne potenciálnej pôdy evidovanej v katastri nehnuteľností, ako orná pôda, chmeľnice, vinice, ovocné sady, záhrady a trvalé trávnaté porasty, a pod. a financovanie kúpy zastavaných pozemkov pod nehnuteľnosťami (napr. hospodárskymi budovami). Podporí sa tak kúpa samostatných parciel, ako aj kúpa spoluvlastníckeho podielu k pozemku, a to formou nového úverového produktu, pre poľnohospodárske subjekty zriadené v súlade s vnútroštátnym  právnym poriadkom Slovenskej republiky, podnikajúce súčasne v oblasti živočíšnej a rastlinnej výroby alebo podnikajúce len v oblasti rastlinnej výroby, pričom platí, že špecializovaná rastlinná výroba sa musí vykonávať minimálne na výmere 10 % z celkovej výmery, na ktorej poľnohospodársky subjekt vykonáva svoj predmet činnosti. Týmto úverovým produktom sa podporí nákup 20 – 30 000 ha poľnohospodárskej pôdy, a to bez dopadu na štátny rozpočet.

Podporou produkcie a odbytu tradičnej slovenskej bryndze s podielom ovčej hrudky najmenej vo výške 50 % a ďalších výrobkov z ovčieho mlieka s chráneným označením pôvodu sa zabezpečí zvýšenie pridanej hodnoty v špecializovanej živočíšnej výrobe na Slovensku a zachráni sa dnes už stagnujúca produkcia tradičných slovenských výrobkov. Tradičné slovenské výrobky z ovčieho mlieka si svoj dopyt nachádza hlavne vo zvýšenom príleve zahraničných i domácich turistov, teda samotná podpora jej produkcie je nepriamo naviazaná na tempo rozvoja cestovného ruchu na Slovensku. Vzhľadom k tomu, že ceny ovčieho mlieka strednodobo stúpajú a dopyt je za rovnaké obdobie stabilný nie je dôvod obávať sa zániku ovčiarstva na Slovensku z dôvodu stagnujúceho dopytu po tradičných slovenských výrobkoch z ovčieho mlieka. Z tohto dôvodu nie je nutné prezentovať produkčne orientované opatrenia na ich podporu. Je potrebné sústrediť sa najmä na podporu odbytu tradičných slovenských výrobkoch z ovčieho mlieka, ktorá by sa mala orientovať na ich dôslednú a cielenú propagáciu doma i v zahraničí. Z hľadiska vyššie uvedeného, si naplnenia tohto opatrenia vyžaduje financovanie, v rokoch 2014 – 2020, kumulatívne vo výške 700 000 EUR. Týmto sa zabezpečí dôsledná a cielená propagácia tradičných slovenských výrobkoch z ovčieho mlieka doma i v zahraničí.

Ozdravením chovov sa zlepší zdravotný stav u zvierat, znížia sa straty na produkcii, odbúrajú sa obchodné prekážky v domácom ako aj zahraničnom obchode. Na Slovensku majú ozdravovacie programy dlhoročnú tradíciu. Práve celoplošným využívaním ozdravovacích programov spôsobom je možné docieliť stabilizáciu nákazovej situácie na Slovensku, zároveň sa predchádza zvýšeným výdavkom zo stranu poľnohospodárskych subjektov, ako aj štátnych prostriedkov pri následnej likvidácii chorôb. Financovanie tohto opatrenia predpokladáme kumulatívne na úrovni 500 000 EUR.

Posilnením domáceho rybného genofondu riadeným dovozom generačných rýb a podporou predaja produktov akvakultúry priamo na farme v živom a/alebo upravenom stave zabezpečíme dostatočnú ponuku produktov akvakultúry a tým naplníme spotrebiteľské preferencie v tomto produkte špecializovanej živočíšnej výroby. Vzhľadom na to, že toto opatrenie nie je možné priamo prepojiť na merateľný ukazovateľ výstupu, nie je možné zodpovedne kvantifikovať jeho hlavné produkčné ukazovatele a má takto len nepriamy vplyv na zamestnanosť. Na realizáciu týchto činností predpokladáme kumulatívny objem financovania na roky 2013 – 2020 vo výške 1 400 000 EUR, t.j. 200 000 EUR ročne, pričom nepredpokladáme negatívny vplyv na štátny rozpočet.

Urýchlené usporiadanie vlastníckych a užívacích práv k lesným pozemkom vo vlastníctve neštátnych subjektov a súčasne v obhospodarovaní štátnych organizácií lesného hospodárstva je potrebné nakoľko obhospodarovaním tohto lesného majetku vznikajú štátnym organizáciám lesného hospodárstva vysoké vynútené náklady, spojené najmä s výkonom nevyhnutných činností z hľadiska trvalo udržateľného obhospodarovania lesných pozemkov a vysokou vynútenou daňovou povinnosťou. Financovanie tohto opatrenia v rokoch 2013 – 2020 predpokladáme kumulatívne vo výške 2 500 000 EUR.

Včasné zabezpečenie dostatku genetických zdrojov lesných drevín zachovaním a vhodným rozšírením existujúceho genofondu má priamy vplyv na produkciu dreva ako suroviny pre drevospracujúci priemysel. Vzhľadom na to, že toto opatrenie nie je možné priamo prepojiť na merateľný ukazovateľ výstupu, nie je možné zodpovedne kvantifikovať jeho hlavné produkčné ukazovatele a má takto len nepriamy vplyv na zamestnanosť. Kumulatívne si jeho naplnenie vyžaduje v rokoch 2014 – 2016 financovanie na úrovni cca 400 000 EUR, t.j. 133 333 EUR ročne, pričom nepredpokladáme negatívny vplyv na štátny rozpočet.

Podporou diverzifikácie činností obhospodarovateľov lesa smerom k nelesníckym aktivitám, ktoré podporia cestovný ruch v lesnícky významných miestach sa zabezpečí obnova 30 nosných objektov lesníckej turistiky, pričom sa bude klásť dôraz hlavne na rekonštrukciu existujúcich lesníckych stavieb, ktorých opodstatnenosť v čase pominula. Vzhľadom na to, že toto opatrenie nie je možné priamo prepojiť na merateľný ukazovateľ výstupu, a to z dôvodu jeho projektového charakteru nie je možné zodpovedne kvantifikovať jeho hlavné produkčné ukazovatele a má takto len nepriamy vplyv na zamestnanosť. Kumulatívne si jeho naplnenie vyžaduje v rokoch 2014 – 2020 financovanie na úrovni cca 7 000 000 EUR.

Podporou práce s verejnosťou a lesnej pedagogiky sa zabezpečia predovšetkým činnosti v oblasti zabezpečenia tréningových programov, zameraných na podporu mediálnej komunikácie zamestnancov lesníckych organizácií s verejnosťou, príprava odborných textových podkladov, propagačná a osvetová činnosť a spolupráca s organizáciami v sústave škôl a školských zariadení. Financovanie tohto opatrenia v rokoch 2013 – 2020 predpokladáme kumulatívne vo výške 420 000 EUR.

Podporou existujúcich kultúrnych a historických pamiatok spojených s lesným hospodárstvom a poľovníctvom sa zabezpečia predovšetkým opravy múzejných exponátov a nákup nových múzejných exponátov a zabezpečí sa vybavenie dielní a opravy technických pamiatok. Financovanie tohto opatrenia v rokoch 2013 – 2020 predpokladáme kumulatívne vo výške 500 000 EUR.

## Identifikácia vplyvov navrhovaných opatrení a prioritných úloh na štátny rozpočet

Navrhované opatrenia a prioritné úlohy sú navrhnuté s cieľom čo najefektívnejšie prispieť napĺňaniu strategických zámerov a cieľov spoločnej poľnohospodárskej politiky a programu rozvoja vidieka na budúce programové obdobie 2014 – 2020. Súčasne plne reflektujú priority vlády Slovenskej republiky definované v rámci jej programového vyhlásenia na roky 2012 – 2016. Sú navrhnuté so strategickým úmyslom Ministerstva pôdohospodárstva a rozvoja vidieka SR optimálne čerpať zdrojové prostriedky z fondov EÚ a zároveň čo najlepšie pripraviť slovenské poľnohospodárstvo a lesníctvo na blížiace sa výzvy zefektívňovania produkcie a potreby poskytnúť spotrebiteľovi čo najvyššiu pridanú hodnotu.

Z hľadiska vplyvov navrhovaných opatrení a prioritných úloh na štátny rozpočet, tieto plne rešpektujú pokračujúcu konsolidáciu verejných financií a spolu s požiadavkami na štátny rozpočet a zároveň identifikujú pozitívne vplyvy na hospodárstvo Slovenskej republiky, najmä v oblasti zabezpečenia bezpečnosti a kvality potravín a zamestnanosti.

Vyčíslením celkovej potreby financovania nástrojov na splnenie cieľov koncepcie sme identifikovali minimálnu výšku financovania priorít koncepcie. Toto vyčíslenie teda plní úlohu výlučne orientačného stanovenia minimálneho zdrojového zabezpečenia priorít Programu rozvoja vidieka SR na roky 2014 – 2020.

Tab. č. 68: Návrh zabezpečenia financovania navrhovaných opatrení a prioritných úloh

|  |  |  |  |  |  |
| --- | --- | --- | --- | --- | --- |
|  |  | **Zabezpečenie financovania (v tis. EUR)** | | | |
|  | **Celkom** | **Zdroje štátneho rozpočtu** | **Fondy EÚ** | **Spolufinancovanie zo strany žiadateľov** |
| **Zvýšenie konkurencieschopnosti všetkých typov poľnohospodárstva a životaschopnosti fariem** | podpora zvýšenia počtu prasníc na 70 000 ks so súčasným zvýšením miery ich reprodukčnej úžitkovosti na úroveň 20 – 21 odstavčiat na 1 prasnicu | 7 767 | 0 | 3 884 | 3 883 |
|  | podpora zvýšenia početnosti hydiny (stavy v chove) minimálne o 885 737 ks (5 314 423 ks pri 6 turnusoch ročne) | 32 209 | 0 | 16 105 | 16 104 |
|  | podpora zvýšenia produkčnej výkonnosti spracovateľského mäsopriemyslu na Slovensku, formou rekonštrukcie existujúcich a výstavby nových bitúnkov | 19 600 | 0 | 9 800 | 9 800 |
|  | podpora zvýšenia produkčnej výkonnosti produkcie rastlinných jedlých tukov a olejov | 2 000 | 0 | 1 000 | 1 000 |
|  | podpora zvýšenia výsadby zemiakov v poľnohospodársky znevýhodnených oblastiach | 5 541 | 0 | 2 771 | 2 770 |
|  | podpora zvýšenia zberovej plochy zeleniny na ornej pôde o 3 000 ha a intenzifikácia produkcie zeleniny na priemernú úroveň jej hektárovej výnosnosti vo výške 20t/ha | 43 084 | 0 | 21 542 | 21 542 |
|  | revitalizácia ovocných sadov a intenzifikácia produkcie ovocia mierneho pásma na priemernú úroveň hektárovej výnosnosti ovocia mierneho pásma vo výške 12,27 t/ha | 114 048 | 0 | 57 024 | 57 024 |
|  | | **Zabezpečenie financovania (v tis. EUR)** | | | |
| **Celkom** | **Zdroje štátneho rozpočtu** | **Fondy EÚ** | **Spolufinancovanie zo strany žiadateľov** |
| **Podpora organizácie v rámci potravinového reťazca a riadenie rizík** | podpora odbytových možností skupín prvovýrobcov | 7 500 | 0 | 7 500 | 0 |
| **Agro-environmentálne operácie súvisiace s klímou** | podpora integrovanej produkcie zemiakov, zeleniny, ovocia, viniča, chmeľu a cukrovej repy | 92 438 | 0 | 92 438 | 0 |
| **Dobré životné podmienky zvierat** | podpora dobrých životných podmienok monogastrov a dojníc | 42 500 | 0 | 42 500 | 0 |
| **Investície do rozvoja lesných oblastí** | príprava techniky a technológií obhospodarovateľov lesov | 54 500 | 0 | 27 250 | 27 250 |
| podpora využívania lesnej biomasy na výrobu energie | 19 875 | 0 | 9 938 | 9 937 |
| **Obnova potenciálu poľnohospodárskej výroby zničeného prírodnými katastrofami a katastrofickými udalosťami a zavedenie vhodných preventívnych opatrení** | zabezpečenie starostlivosti o drobné vodné toky v správe MPRV SR | 40 000 | 0 | 20 000 | 20 000 |
| obnova funkcií lesov na plochách postihnutých kalamitou a zvýšenie stability lesných porastov | 14 000 | 0 | 7 000 | 7 000 |
| **Projektová podpora z fondov EÚ celkom** |  | **495 062** | **0** | **318 752** | **176 310** |
| **Podporné opatrenia národného záujmu na realizáciu priorít koncepcie** | podpora financovania nákupu poľnohospodárskej pôdy | 0 | 0 | 0 | 0 |
| podpora produkcie a odbytu tradičnej slovenskej bryndze a ďalších výrobkov z ovčieho syra | 700 | 700 | 0 | 0 |
|  | podpora ozdravovacích programov v chovoch hospodárskych zvierat | 500 | 500 | 0 | 0 |
|  | posilnenie domáceho rybného genofondu riadeným dovozom generačných rýb a podpora predaja produktov akvakultúry priamo na farme v živom a/alebo upravenom stave | 1 400 | 1 400 | 0 | 0 |
|  | podpora usporiadania vlastníckych a užívacích práv k lesným nehnuteľnostiam | 2 500 | 2 500 | 0 | 0 |
|  | podpora ochrany a trvalého využívania genetických zdrojov lesných drevín | 400 | 400 | 0 | 0 |
|  |  | **Zabezpečenie financovania (v tis. EUR)** | | | |
| **Celkom** | **Zdroje štátneho rozpočtu** | **Fondy EÚ** | **Spolufinancovanie zo strany žiadateľov** |
|  | podpora diverzifikácie činností obhospodarovateľov lesa smerom k nelesníckym aktivitám | 7 000 | 7 000 | 0 | 0 |
|  | podpora práce s verejnosťou a lesnej pedagogiky | 420 | 420 | 0 | 0 |
|  | podpora existujúcich kultúrnych a historických pamiatok spojených s lesným hospodárstvom a poľovníctvom | 500 | 500 | 0 | 0 |
| **Projektová podpora zo štátneho rozpočtu celkom** |  | **13 420** | **13 420** | **0** | **0** |
| **Zdrojové zabezpečenie celkom** |  | **508 482** | **13 420** | **318 752** | **176 310** |

Na základe kvantifikácie náročnosti navrhovaných opatrení v rámci Koncepcie rozvoja pôdohospodárstva na roky 2013 – 2020 na zabezpečenie financovania ich realizácie sú predpokladané vplyvy na štátny rozpočet v rokoch 2013 – 2020 v celkovej výške 13 420 000 EUR. Celkové náklady na realizáciu navrhovaných opatrení a prioritných úloh sú vo výške 508 482 000 EUR. Požiadavky na štátny rozpočet v nasledujúcom strednodobom horizonte, kumulatívne vo výške 13 420 000 EUR, je potrebné posudzovať aj z hľadiska pozitívnych vplyvov na hospodárstvo a verejné financie Slovenskej republiky.

Z tohto pohľadu je správne povedať, že investíciou vo výške cca 13,4 mil. EUR a efektívnym čerpaním európskych prostriedkov, Slovenská republika vytvorí, kumulatívne do roku 2020, 18 674 pracovných miest. Pri priemernej mesačnej mzde v sektore poľnohospodárstva, lesníctva a rybolovu vo výške 602 EUR, vytvorenie 18 674 pracovných miest znamená:

* ročný príjem do štátneho rozpočtu na dani z príjmov vo výške cca 12,8 mil. EUR;
* ročný príjem do štátneho rozpočtu z titulu platenia odvodov zamestnávateľom vo výške cca 30 mil. EUR;
* ročný príjem z titulu platenia odvodov zamestnancov vo výške cca 18 mil. EUR;
* ročnú úsporu výdavkov štátu na dávkach v hmotnej núdzi, ak predpokladáme, že všetkých 18 674 pracovníkov bolo na ne odkázaných počas celého roka, vo výške cca 32 mil. EUR.

# Prognózy budúceho vývoja

Účelom tejto časti je vytvorenie východiska pre pozíciu Slovenska pri spolurozhodovaní o implementácii Spoločnej poľnohospodárskej politiky EÚ na roky 2014 – 2020, a to v priamej súvislosti s potrebou špecifikácie miery naplnenia vízie, zámerov a cieľov koncepcie v závislosti od možných zmien v ich predpokladanom financovaní. Ako najviac pravdepodobné boli identifikované tri scenáre možného vývoja. Je však potrebné poznamenať, že na základe súčasného stavu rokovaní nemusí dôjsť k naplneniu ani jedného z nich, pričom v takejto situácii si MPRV SR vyhradzuje právo postupovať operatívne v zmysle definitívnej podoby Spoločnej poľnohospodárskej politiky na roky 2014 – 2020.

## Základný scenár

|  |  |
| --- | --- |
| **Základné predpoklady:** | dobrovoľne viazaná podpora v rámci I. piliera na otvorený zoznam sektorov |
| strop dobrovoľne viazanej platby do 12 % obálky priamych platieb |
| presun 25 % finančných prostriedkov z II. do I. piliera |
| zabezpečenie financovania národných doplatkov z ušetrených finančných prostriedkov zníženého objemu spolufinancovania podpôr v rámci PRV SR na roky 2014 – 2020 |
| zabezpečenie financovania podporných opatrení národného záujmu na realizáciu priorít koncepcie |

V prípade tohto scenára Slovenská republika

* uplatní svoje právo rozšíriť zoznam hospodárskych zvierat, ktoré budú podporované v rámci dobrovoľne viazaných platieb o monogastrické zvieratá, t.j. ošípané a hydinu;
* v rámci dobrovoľne viazaných platieb podporí predovšetkým pestovanie ovocia, zeleniny, cukrovej repy a chmeľu;
* v rámci podpory integrovanej produkcie podporí predovšetkým pestovanie zemiakov, zeleniny, ovocia, viniča, chmeľu a cukrovej repy;
* presunie 25 % finančných prostriedkov z II. do I. piliera;
* uplatní maximálnu výšku stropu dobrovoľne viazanej platby z obálky priamych platieb, t.j. 12 %;
* dodrží stabilitu výšky dobrovoľne viazaných platieb na jednotlivé kategórie hospodárskych zvierat v rámci I. piliera počas celého programového obdobia;
* dodrží financovanie projektových podpôr, a to v objemoch identifikovaných v kapitole 7. Štúdia realizovateľnosti pre naplnenie stanovených cieľov a prioritných úloh;
* v rámci II. piliera, konkrétne opatrením „Dobré životné podmienky zvierat“ podporí predovšetkým chov dojníc, ošípaných a hydiny.

Dôsledky uplatnenia postupu:

* vytvorenie vhodného podnikateľského prostredia pre stabilizáciu živočíšnej výroby a špecializovanej rastlinnej výroby a zabezpečenie predpokladov ich ďalšieho rozvoja;
* efektívne zvyšovanie produkčnej výkonnosti slovenského poľnohospodárstva podľa projektovaného vývoja v kapitole 7. Štúdia realizovateľnosti pre naplnenie stanovených cieľov a prioritných úloh;
* zabezpečenie trvalej udržateľnosti obhospodarovania lesov a dodržanie vyváženosti financovania jeho troch aspektov;
* vytvorenie predpokladov na projektované zvyšovanie zamestnanosti.

## Pesimistický scenár

|  |  |
| --- | --- |
| **Základné predpoklady:** | dobrovoľne viazaná podpora v rámci I. piliera na uzavretý zoznam sektorov |
| strop dobrovoľne viazanej platby do 10 % obálky priamych platieb |
| presun 25 % finančných prostriedkov z II. do I. piliera |
| možnosti štátneho rozpočtu nedovolia financovanie národných doplatkov z ušetrených finančných prostriedkov zníženého objemu spolufinancovania podpôr v rámci PRV SR na roky 2014 – 2020 |
| možnosti štátneho rozpočtu nedovolia financovania podporných opatrení národného záujmu na realizáciu priorít koncepcie |

V prípade tohto scenára Slovenská republika

* nerozšíri zoznam podporovaných hospodárskych zvierat a v rámci dobrovoľne viazaných platieb budú podporované len polygastrické zvieratá;
* v rámci dobrovoľne viazaných platieb podporí predovšetkým pestovanie cukrovej repy a chmeľu;
* v rámci podpory integrovanej produkcie podporí pestovanie ovocia, zeleniny a viniča;
* nepresunie 25 % finančných prostriedkov z II. do I. piliera;
* uplatní maximálnu výšku stropu dobrovoľne viazanej platby z obálky priamych platieb, t.j. 10 %;
* nedodrží stabilitu výšky dobrovoľne viazaných platieb na jednotlivé kategórie hospodárskych zvierat v rámci I. piliera počas celého programového obdobia;
* pravdepodobne nedodrží financovanie projektových podpôr, v objemoch identifikovaných v kapitole 7. Štúdia realizovateľnosti pre naplnenie stanovených cieľov a prioritných úloh;
* v rámci II. piliera, konkrétne opatrením „Dobré životné podmienky zvierat“ podporí predovšetkým chov dojníc a ošípaných.

Dôsledky uplatnenia postupu:

* postupný zánik živočíšnej výroby a špecializovanej rastlinnej výroby;
* minimálne ohrozenie zvyšovania produkčnej výkonnosti slovenského poľnohospodárstva podľa projektovaného vývoja v kapitole 7. Štúdia realizovateľnosti pre naplnenie stanovených cieľov a prioritných úloh;
* v rámci priorít financovania trvalej udržateľnosti obhospodarovania lesov sa uplatní predovšetkým financovanie starostlivosti o drobné vodné toky a financovanie obnovy funkcií lesov na plochách postihnutých kalamitou a zvýšenia stability lesných porastov;
* projektované zvyšovanie zamestnanosti sa nenaplní.

## Optimistický scenár

|  |  |
| --- | --- |
| **Základné predpoklady:** | dobrovoľne viazaná podpora v rámci I. piliera na otvorený zoznam sektorov |
| strop dobrovoľne viazanej platby v rozmedzí 13 - 18 % obálky priamych platieb |
| presun 25 % finančných prostriedkov z II. do I. piliera |
| zabezpečenie financovania národných doplatkov z ušetrených finančných prostriedkov zníženého objemu spolufinancovania podpôr v rámci PRV SR na roky 2014 – 2020 |
| zabezpečenie financovania podporných opatrení národného záujmu na realizáciu priorít koncepcie |

V prípade tohto scenára Slovenská republika

* uplatní svoje právo rozšíriť zoznam hospodárskych zvierat, ktoré budú podporované v rámci dobrovoľne viazaných platieb o monogastrické zvieratá, t.j. ošípané a hydinu;
* v rámci dobrovoľne viazaných platieb podporí predovšetkým pestovanie ovocia, zeleniny, cukrovej repy a chmeľu;
* v rámci podpory integrovanej produkcie podporí predovšetkým pestovanie zemiakov, zeleniny, ovocia, viniča, chmeľu a cukrovej repy;
* presunie 25 % finančných prostriedkov z II. do I. piliera;
* uplatní maximálnu výšku stropu dobrovoľne viazanej platby z obálky priamych platieb, t.j. 13 - 18 %;
* dodrží stabilitu výšky dobrovoľne viazaných platieb na jednotlivé kategórie hospodárskych zvierat v rámci I. piliera počas celého programového obdobia;
* dodrží financovanie projektových podpôr, a to minimálne v objemoch identifikovaných v kapitole 7. Štúdia realizovateľnosti pre naplnenie stanovených cieľov a prioritných úloh;
* v rámci II. piliera, konkrétne opatrením „Dobré životné podmienky zvierat“ podporí predovšetkým chov dojníc, ošípaných a hydiny.

Dôsledky uplatnenia postupu:

* vytvorenie vhodného podnikateľského prostredia pre rozvoj živočíšnej výroby a špecializovanej rastlinnej výroby;
* efektívne zvyšovanie produkčnej výkonnosti slovenského poľnohospodárstva podľa projektovaného vývoja v kapitole 7. Štúdia realizovateľnosti pre naplnenie stanovených cieľov a prioritných úloh;
* zabezpečenie trvalej udržateľnosti obhospodarovania lesov a dodržanie vyváženosti financovania jeho troch aspektov;
* projektované zvyšovanie zamestnanosti sa s najväčšou pravdepodobnosťou naplní.

# Závery a vyhlásenia

Projekcia napĺňania vízie, zámerov a cieľov koncepcie ako aj všetky výroky s týmto spojené sú založené na princípe vzácnosti výrobných faktorov a hospodárnosti ich využívania, t.j. podnikateľský subjekt v pôdohospodárstve kombinuje svoje výrobné faktory s ohľadom na ich požadovaný výstup tak aby vstupy minimalizoval a výstupy maximalizoval, na princípe finančnej rovnováhy, t.j. podnik sa sústreďuje na zachovanie svojej platobnej schopnosti a solventnosti, na princípe súkromného vlastníctva a rozhodovacej autonómii, t.j. podnik v pôdohospodárstve sa autonómne rozhoduje o svojej podnikovej stratégii a štát v konečnom dôsledku nenesie bremeno dôsledkov jeho zlých strategických rozhodnutí, a na princípe maximalizácie ziskovosti.

Súčasný nelichotivý stav sektoru pôdohospodárstva odzrkadľuje dlhodobý nekoncepčný prístup k jeho rozvoju a absenciu koncepčnej analýzy, ktorá by identifikovala jeho skutočné silné a slabé stránky, upriamila pozornosť na príležitosti a varovala pred hrozbami jeho ďalšieho vývoja. Vývoj sektora súvisí s prepojením poľnohospodárskej prvovýroby na potravinársky priemysel, kde kladieme dôraz na skracovanie výrobno-odbytových vertikál. Naplnenie cieľov koncepcie bude zabezpečené len aktívnou podporou predaja domácich výrobkov, ich odbytu, vybudovaním systému práce so spotrebiteľmi a ich výchovou so zameraním na zdravú výživu a kvalitné domáce výrobky.

Tak ako bolo konštatované a preukázané v úvode, poľnohospodársky pôdny fond SR čelí dlhodobo úbytku jeho výmery v prospech urbanistickej zástavby a rozširovaniu intravilánov obcí a miest. Cieleným ukazovateľom koncepcie v tomto ohľade je zastavenie tohto úbytku a zastabilizovanie celkovej výmery všetkých typov pôd v rámci poľnohospodárskeho pôdneho fondu na súčasnej úrovni. Tento rozsah poľnohospodárskeho pôdneho fondu s ohľadom na zvýšenie intenzity jeho využívania zabezpečí naplnenie produkčných cieľov koncepcie a cielenej miery zvýšenia zamestnanosti v sektore pôdohospodárstva. Z pohľadu vyššej intenzity súčasného rozsahu poľnohospodárskych pôd predpokladáme zvyšovanie zberových pôd najmä u plodín zemiaky a zelenina a zvýšenie intenzifikácie pestovania najmä u plodín zemiaky, zelenina a ovocie mierneho pásma. Čo sa týka ozelenenia, koncepcia nepredpokladá potrebu rozširovania zelených plôch na úkor poľnohospodárskej produkcie a má za to, že súčasný rozsah je dostatočný a spĺňa parametre stanovené v rámci spoločnej poľnohospodárskej politiky.

Z pohľadu zamestnanosti a rozvoja vidieka je výsledkom nekoncepčného postoja k  ďalšiemu rozvoju pôdohospodárstva rapídny prepad celkovej zamestnanosti, v porovnaní s obdobím začiatku transformačného procesu v našej ekonomike, a to agregátne až o cca 80 %. Koncepcia predpokladá, že realizáciou opatrení na zvýšenie produkčných ukazovateľov rastlinnej a živočíšnej výroby a na obnovu funkcií lesa dôjde k zvýšeniu zamestnanosti v poľnohospodárstve, potravinárstve a lesníctve kumulatívne o 18 674 pracovných miest (do celkového počtu nárastu pracovných miest je vypočítaný aj nárast zamestnanosti z dôvodu zvýšenia početnosti hydiny v roku 2012). Pracovné miesta vytvorené v lesníctve sú aktuálne po dobu realizácie projektov (2014 – 2017). Rast zamestnanosti v ostatných oblastiach pokladáme za pozitívny efekt zlepšujúcich sa produkčných ukazovateľov poľnohospodárskej prvovýroby a spracovateľského priemyslu. Máme za to, že rast celkovej zamestnanosti v pôdohospodárstve bude najviac ovplyvnený relatívnou protichodnosťou cieľov v oblasti jednotlivých sektorov pôdohospodárstva. Na jednej strane požadujeme rast produkčných ukazovateľov, ktorých hlavným parametrom je rast produktivity práce, na strane druhej požadujeme rast zamestnanosti. Je teda zrejmé, že projektovaný nárast zamestnanosti reprezentuje prírastok produkčných parametrov, ktorý nie je možné vykryť rastom produktivity práce.

Graf č. 78: Prognózovaný medziročný nárast zamestnanosti v pôdohospodárstve

Zdroj: odhad MPRV SR

Z pohľadu kapitálovej vybavenosti poľnohospodárskych subjektov si koncepcia dáva za cieľ zmeniť súčasný stav, kedy vysoká koncentrácia poľnohospodárskej výroby vedie v podmienkach Slovenska ku kumulácii vyše väčšiny dotačných peňazí EÚ do rúk výraznej menšiny žiadateľov o ne. Nástrojom na túto zmenu bude prechod spôsobu vyplácania priamych platieb v rámci I. piliera spoločnej poľnohospodárskej politiky na formu modifikovaného záslužného systému priamych platieb s dobrovoľne viazanou podporou. Zároveň, pri prideľovaní dotačných peňazí, bude jedným z hlavných kritérií výkonnosť poľnohospodárskych subjektov a hospodárenie v závislosti od prírodných podmienok. Celkové zabezpečenie kapitálovej vybavenosti sektoru pôdohospodárstva z pohľadu fondových prostriedkov EÚ a štátneho rozpočtu predpokladáme v takejto štruktúre:

|  |  |
| --- | --- |
| **Priame platby 2014 - 2020** | 3 186 061 286 EUR |
| **PRV 2014 - 2020** | 1 474 785 714 EUR |
| z toho projektové podpory | 318 752 000 EUR |
| **Projektové podpory zo štátneho rozpočtu** | 13 420 000 EUR |

V novom programovom období 2014 – 2020 sa predpokladá, v porovnaní rokov 2013 a 2020 nárast priamych platieb na hektár v priemere o 40 %. Tento nárast bude štruktúrovaný exponenciálne v prvých rokoch a lineárne v posledných rokoch programového obdobia a priamo závislý od miery plnenia podmienok poberania dobrovoľne viazaných platieb. V tomto zmysle, zásadný rast priamych platieb predpokladáme v rokoch 2014 a 2015 kedy dosiahneme nárast oproti roku 2013 v priemere až o 37 %. V druhej polovici nového programového obdobia predpokladáme, že dosiahne priemerná výška priamych platieb pre slovenských poľnohospodárov úroveň nad súčasným priemerom okolitých krajín, t.j. Poľska, Česka, Maďarska a Rakúska. Tento nárast priamych platieb si však pravdepodobne vyžiada zníženie prostriedkov projektovej podpory v rámci PRV SR na roky 2014 – 2020. Toto zníženie finančných prostriedkov na projektové podpory bude mať za následok zníženie ich spolufinancovania z prostriedkov štátneho rozpočtu kumulatívne vo výške 134 071 428 EUR. Tieto finančné prostriedky bude efektívne použiť na financovanie národných doplatkov v rámci I. piliera. Je potrebné podotknúť, že projektované finančné podpory prinesú želaný efekt len v prípade ich kombinácie so špecifikovanými organizačnými, štrukturálnymi a legislatívnymi zmenami.

Na dôvažok, z hľadiska stability kapitálovej vybavenosti pôdohospodárskych podnikov je potrebné uvažovať aj nad zriadením národného zabezpečovacieho systému na riadenie rizík. Tento systém by mohol prispieť k väčšej transparentnosti odškodňovania dôsledkov živelných pohrôm, prírodných katastrof a hromadných nákaz hospodárskych zvierat.

Záverom je potrebné ešte raz zdôrazniť, že miera naplnenia predpokladov koncepcie závisí predovšetkým od samotných prijímateľom finančných prostriedkov z oboch pilierov spoločnej poľnohospodárskej politiky a miery ochoty ich prispôsobenia sa čiastočnej zmene pravidiel fungovania spoločného trhu v jednotlivých sektoroch pôdohospodárstva.

# Prílohy

**Príloha č. 1: Vývoj spotreby nosných poľnohospodárskych komodít v SR na obyvateľa za rok**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | **Merná jednotka** | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Hovädzie a teľacie mäso | kg | 6,80 | 6,90 | 6,40 | 6,20 | 5,30 | 5,40 | 4,95 | 4,40 | 4,34 | 3,58 |
| Bravčové mäso | kg | 31,30 | 32,30 | 31,90 | 32,90 | 32,20 | 32,20 | 32,30 | 32,00 | 30,80 | 31,60 |
| Hydina | kg | 20,10 | 20,70 | 20,40 | 21,10 | 22,30 | 19,90 | 19,30 | 20,70 | 19,00 | 19,30 |
| Ovčie mäso | kg | 0,20 | 0,20 | 0,20 | 0,10 | 0,10 | 0,08 | 0,10 | 0,16 | 0,16 | 0,11 |
| Kozie mäso | kg | 0,06 | 0,06 | 0,06 | 0,06 | 0,07 | 0,06 | 0,06 | 0,05 | 0,05 | 0,05 |
| Mlieko a mliečne výrobky (kravské) | kg | 164,00 | 155,90 | 151,20 | 152,30 | 150,20 | 151,30 | 151,00 | 151,60 | 160,60 | 158,80 |
| Vajcia | kg | 11,90 | 12,20 | 11,10 | 12,00 | 12,40 | 12,30 | 12,40 | 12,00 | 12,70 | 12,60 |
| Cukor | kg | 27,60 | 27,00 | 30,20 | 34,00 | 31,90 | 29,80 | 34,50 | 33,40 | 34,30 | 34,30 |
| Pšenica (potravinárska) | kg | 108,33 | 99,91 | 98,19 | 99,65 | 88,94 | 90,81 | 86,37 | 80,37 | 97,00 | 92,24 |
| Raž (potravinárska) | kg | 8,91 | 8,94 | 9,39 | 6,00 | 5,35 | 3,93 | 4,07 | 5,33 | 6,41 | 6,11 |
| Rastlinné jedlé tuky a oleje | kg | 18,90 | 18,30 | 17,70 | 18,40 | 18,20 | 16,50 | 17,30 | 17,70 | 17,40 | 17,40 |
| Zemiaky | kg | 74,80 | 66,30 | 64,20 | 60,30 | 58,60 | 58,70 | 55,10 | 53,80 | 47,60 | 48,50 |
| Zelenina (v hodnote čerstvého) | kg | 77,30 | 80,90 | 89,90 | 86,70 | 88,00 | 88,40 | 100,60 | 102,50 | 94,60 | 101,50 |
| Ovocie mierneho pásma (v hodnote čerstvého) | kg | 22,00 | 23,60 | 22,80 | 24,20 | 22,10 | 22,10 | 27,30 | 22,60 | 22,80 | 22,80 |

Zdroj: VÚEPP, výpočty MPRV

**Príloha č. 2: Bilancia hovädzieho a teľacieho mäsa v tonách jatočnej hmotnosti**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ukazovateľ** | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Počiatočné zásoby | 1 135 | 1 403 | 850 | 1 063 | 1 100 | 890 | 1 192 | 586 | 319 | 354 |
| Hrubá domáca produkcia | 29 899 | 31 903 | 35 133 | 32 053 | 27 994 | 29 945 | 28 571 | 27 999 | 26 319 | 22 246 |
| Dovoz | 1 462 | 2 834 | 19 194 | 7 599 | 10 207 | 8 704 | 8 386 | 7 052 | 11 835 | 11 777 |
| - v tom z EÚ | 1 462 | 2 834 | 19 148 | 7 500 | 10 003 | 8 523 | 8 163 | 6 989 | 11 553 | 11 587 |
| Zmena ŠHR | -1 051 | 355 | -364 | -676 | -166 | -212 | -4 | -83 | 0 | 2 |
| **Celková ponuka** | **33 547** | **35 785** | **55 540** | **41 391** | **39 467** | **39 751** | **38 153** | **35 719** | **38 473** | **34 376** |
| Vývoz | 7 272 | 5 195 | 23 676 | 10 492 | 12 794 | 11 799 | 13 170 | 13 884 | 15 919 | 15 060 |
| - v tom z EÚ | 6 414 | 5 147 | 23 338 | 9 945 | 12 256 | 11 092 | 11 967 | 11 640 | 14 005 | 12 898 |
| Spotreba mäsa | 23 347 | 28 838 | 29 941 | 29 171 | 25 047 | 25 924 | 23 803 | 21 006 | 21 813 | 18 640 |
| Ostatné úbytky | 1 525 | 902 | 861 | 627 | 737 | 835 | 594 | 511 | 387 | 364 |
| **Celkové použitie** | **32 144** | **34 935** | **54 478** | **40 290** | **38 577** | **38 559** | **37 567** | **35 400** | **38 119** | **34 064** |
| Konečné zásoby | 1 403 | 850 | 1 063 | 1 100 | 890 | 1 192 | 586 | 319 | 354 | 311 |

Zdroj: VÚEPP

**Príloha č. 3: Bilancia bravčového mäsa v tonách jatočnej hmotnosti**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ukazovateľ** | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Počiatočné zásoby | 3 370 | 6 111 | 5 155 | 3 306 | 4 059 | 4 062 | 4 726 | 2 379 | 5 945 | 3 245 |
| Hrubá domáca produkcia | 162 517 | 181 547 | 160 887 | 132 394 | 120 268 | 117 059 | 99 723 | 86 558 | 86 621 | 88 197 |
| Dovoz | 20 410 | 18 454 | 45 787 | 108 314 | 108 290 | 104 575 | 107 425 | 110 626 | 120 137 | 115 001 |
| - v tom z EÚ-25 | 20 190 | 18 384 | 45 727 | 108 093 | 108 166 | 104 509 | 106 815 | 110 001 | 119 990 | 114 528 |
| Zmena ŠHR | 965 | -554 | -712 | -801 | -169 | 205 | -72 | 79 | 0 | 7 |
| **Celková ponuka** | **185 333** | **206 665** | **212 542** | **244 816** | **232 785** | **225 490** | **211 946** | **199 483** | **212 703** | **206 435** |
| Vývoz | 335 | 285 | 6 555 | 34 863 | 38 117 | 39 666 | 31 701 | 23 566 | 41 617 | 50 089 |
| - v tom z EÚ-25 | 331 | 283 | 6 530 | 33 816 | 37 218 | 39 542 | 31 138 | 23 489 | 41 546 | 49 345 |
| Spotreba mäsa | 172 400 | 197 366 | 199 352 | 203 393 | 188 012 | 178 442 | 175 742 | 168 583 | 166 575 | 151 872 |
| Ostatné úbytky | 6 487 | 3 860 | 3 328 | 2 500 | 2 595 | 2 656 | 2 125 | 1 389 | 1 266 | 1 245 |
| **Celkové použitie** | **179 222** | **201 510** | **209 236** | **240 757** | **228 724** | **220 764** | **209 567** | **193 538** | **209 458** | **203 205** |
| Konečné zásoby | 6 111 | 5 155 | 3 306 | 4 059 | 4 062 | 4 726 | 2 379 | 5 945 | 3 245 | 3 230 |

Zdroj: VÚEPP

**Príloha č. 4: Bilancia hydinového mäsa v tonách jatočnej hmotnosti**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ukazovateľ** | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Počiatočné zásoby | 4 867 | 6 582 | 4 402 | 4 084 | 5 784 | 6 235 | 5 957 | 6 019 | 7 999 | 3 058 |
| Hrubá domáca produkcia | 98 109 | 93 371 | 85 588 | 94 318 | 95 698 | 83 485 | 75 130 | 79 088 | 87 998 | 72 253 |
| Dovoz | 20 105 | 22 444 | 35 810 | 44 193 | 45 706 | 43 721 | 56 972 | 71 275 | 71 817 | 87 899 |
| - v tom z EÚ-25 | 13 249 | 16 207 | 28 277 | 40 483 | 40 189 | 36 808 | 51 338 | 61 153 | 71 294 | 80 138 |
| **Celková ponuka** | **123 080** | **122 397** | **125 800** | **142 595** | **147 187** | **133 441** | **138 060** | **156 383** | **167 814** | **163 212** |
| Vývoz | 4 119 | 6 803 | 16 724 | 25 850 | 23 533 | 22 476 | 29 005 | 35 585 | 61 559 | 55 846 |
| - v tom z EÚ-25 | 4 086 | 6 711 | 16 522 | 25 044 | 22 446 | 21 174 | 24 877 | 34 662 | 42 538 | 50 078 |
| Spotreba mäsa | 112 379 | 111 192 | 104 992 | 110 961 | 117 419 | 105 008 | 103 036 | 112 798 | 103 197 | 104 134 |
| **Celkové použitie** | **116 498** | **117 995** | **121 716** | **136 811** | **140 952** | **127 484** | **132 041** | **148 383** | **164 756** | **159 980** |
| Konečné zásoby | 6 582 | 4 402 | 4 084 | 5 784 | 6 235 | 5 957 | 6 019 | 7 999 | 3 058 | 3 232 |

Zdroj: VÚEPP

**Príloha č. 5: Bilancia ovčieho mäsa v tonách jatočnej hmotnosti**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ukazovateľ** | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Počiatočné zásoby | 84 | 0 | 0 | 0 | 0 | 0 | 0 | 0 | 0 | 0 |
| Hrubá domáca produkcia | 1 795 | 1 179 | 1 238 | 1 510 | 1 145 | 1 012 | 1 178 | 1 208 | 1 345 | 1 188 |
| Dovoz | 29 | 37 | 40 | 43 | 70 | 41 | 49 | 19 | 22 | 67 |
| - v tom z EÚ | 29 | 37 | 35 | 30 | 23 | 25 | 28 | 8 | 9 | 54 |
| **Celková ponuka** | **1 824** | **1 216** | **1 278** | **1 554** | **1 215** | **1 053** | **1 226** | **1 227** | **1 368** | **1 255** |
| Vývoz | 751 | 831 | 935 | 827 | 918 | 752 | 788 | 502 | 661 | 784 |
| - v tom z EÚ | 751 | 831 | 935 | 827 | 917 | 752 | 787 | 502 | 661 | 784 |
| Spotreba mäsa | 1 070 | 384 | 343 | 727 | 297 | 300 | 437 | 725 | 706 | 471 |
| Ostatné úbytky | 0 | 0 | 0 | 0 | 0 | 1 | 1 | 0 | 0 | 0 |
| **Celkové použitie** | **1 822** | **1 216** | **1 278** | **1 554** | **1 215** | **1 053** | **1 226** | **1 227** | **1 368** | **1 255** |
| Konečné zásoby | 86 | 0 | 0 | 0 | 0 | 0 | 0 | 0 | 0 | 0 |

Zdroj: VÚEPP

**Príloha č. 6: Bilancia kozieho mäsa v tonách jatočnej hmotnosti**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ukazovateľ** | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Počiatočné zásoby | 0,0 | 0,0 | 0,0 | 0,0 | 0,0 | 0,0 | 0,0 | 0,0 | 0,0 | 0,0 |
| Hrubá domáca produkcia | 339,0 | 310,0 | 314,0 | 316,0 | 322,0 | 298,0 | 298,0 | 257,2 | 258,5 | 258,3 |
| Dovoz | 0,0 | 0,0 | 0,0 | 0,0 | 0,0 | 0,0 | 0,0 | 0,0 | 0,6 | 0,0 |
| - v tom z EÚ | 0,0 | 0,0 | 0,0 | 0,0 | 0,0 | 0,0 | 0,0 | 0,0 | 0,0 | 0,0 |
| **Celková ponuka** | **339,0** | **310,0** | **314,0** | **316,0** | **322,0** | **298,0** | **298,0** | **257,2** | **259,1** | **258,3** |
| Vývoz | 3,0 | 1,0 | 0,0 | 22,0 | 2,0 | 0,0 | 0,0 | 0,0 | 0,0 | 0,0 |
| - v tom z EÚ | 3,0 | 1,0 | 0,0 | 22,0 | 2,0 | 0,0 | 0,0 | 0,0 | 0,0 | 0,0 |
| Spotreba mäsa | 336,0 | 309,0 | 314,0 | 294,0 | 320,0 | 298,0 | 298,0 | 257,2 | 259,1 | 258,3 |
| Ostatné úbytky | 0,0 | 0,0 | 0,0 | 0,0 | 0,0 | 0,0 | 0,0 | 0,0 | 0,0 | 0,0 |
| **Celkové použitie** | **339,0** | **310,0** | **314,0** | **316,0** | **322,0** | **298,0** | **298,0** | **257,2** | **259,1** | **258,3** |
| Konečné zásoby | 0,0 | 0,0 | 0,0 | 0,0 | 0,0 | 0,0 | 0,0 | 0,0 | 0,0 | 0,0 |

Zdroj: VÚEPP

**Príloha č. 7: Bilancia mlieka a mliečnych výrobkov v tonách (v prepočte na mlieko)**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ukazovateľ** | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Počiatočné zásoby | 21 115 | 36 494 | 20 000 | 18 880 | 17 596 | 27 678 | 32 714 | 39 524 | 26 002 | 19 197 |
| Produkcia | 1 197 800 | 1 142 186 | 1 078 625 | 1 099 827 | 1 091 737 | 1 074 655 | 1 057 249 | 957 327 | 917 977 | 928 315 |
| Dovoz | 92 479 | 105 114 | 140 166 | 301 282 | 351 188 | 412 757 | 447 320 | 455 773 | 615 503 | 587 833 |
| **Celková ponuka** | **1 148 233** | **1 149 772** | **1 110 714** | **1 294 655** | **1 321 303** | **1 413 997** | **1 435 027** | **1 359 374** | **1 463 508** | **1 440 270** |
| Vývoz | 257 921 | 319 467 | 340 334 | 482 192 | 515 042 | 550 205 | 589 655 | 483 752 | 546 610 | 549 006 |
| Domáca spotreba | 853 818 | 810 305 | 751 500 | 794 867 | 778 583 | 831 078 | 805 847 | 849 620 | 897 702 | 863 812 |
| **Celkové použitie** | **1 111 739** | **1 129 772** | **1 091 834** | **1 277 059** | **1 293 625** | **1 381 283** | **1 395 502** | **1 333 372** | **1 444 312** | **1 412 818** |
| Konečné zásoby | 36 494 | 20 000 | 18 880 | 17 596 | 27 678 | 32 714 | 39 524 | 26 002 | 19 197 | 27 452 |

Zdroj: VÚEPP

**Príloha č. 8: Bilancia výroby a použitia konzumných vajec v škrupine v SR (vrátane výrobkov) v tis. ks**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ukazovateľ** | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Počiatočné zásoby | 11 198 | 41 070 | 15 917 | 14 780 | 9 013 | 11 033 | 17 954 | 17 109 | 18 378 | 19 692 |
| Produkcia konzumných vajec | 1 132 000 | 1 131 556 | 1 064 109 | 1 061 001 | 1 066 345 | 1 095 998 | 1 091 552 | 1 066 244 | 1 127 083 | 1 113 040 |
| Dovoz | 63 471 | 61 642 | 85 165 | 88 846 | 94 464 | 18 322 | 215 451 | 223 875 | 203 456 | 95 391 |
| **Celková ponuka** | **1 206 669** | **1 234 268** | **1 165 191** | **1 164 627** | **1 169 822** | **1 125 352** | **1 324 957** | **1 307 228** | **1 348 917** | **1 228 123** |
| Spotreba celkom | 1 151 821 | 1 177 859 | 1 075 838 | 1 074 003 | 1 115 619 | 994 126 | 1 104 431 | 1 082 984 | 1 128 384 | 1 118 440 |
| Vývoz | 22 671 | 40 492 | 74 573 | 81 611 | 43 171 | 116 043 | 203 417 | 204 866 | 200 841 | 99 432 |
| **Celkové použitie** | **1 174 492** | **1 218 351** | **1 150 411** | **1 155 614** | **1 158 789** | **1 110 169** | **1 307 848** | **1 287 850** | **1 329 225** | **1 217 872** |
| Konečné zásoby\* | 32 177 | 15 917 | 14 780 | 9 013 | 11 032 | 15 183 | 17 109 | 18 378 | 19 692 | 10 251 |
| \* rozdiel medzi konečnými zásobami v roku 2002 a počiatočnými zásobami v roku 2003 vznikol z dôvodu úpravy zásob v predchádzajúcom období | | | | | | | | | | |

Zdroj: VÚEPP

**Príloha č. 9: Základné produkčné ukazovatele krmovín na ornej pôde**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| **Jednoročné krmoviny na ornej pôde** |  |  |  |  |  |  |  |  |  |  |
| Zberová plocha (ha) | 120 859 | 123 460 | 110 211 | 105 908 | 106 954 | 96 429 | 91 390 | 85 970 | 92 371 | 95 280 |
| Úroda (t) | 3 021 880 | 2 365 882 | 2 601 292 | 2 566 045 | 2 292 653 | 2 047 874 | 2 426 079 | 2 087 746 | 1 924 283 | 2 516 620 |
| Hektárová úroda (t/ha) | 25,00 | 19,16 | 23,60 | 24,23 | 21,44 | 21,24 | 26,55 | 24,28 | 20,83 | 26,41 |
| **Lucerna siata** |  |  |  |  |  |  |  |  |  |  |
| Zberová plocha (ha) | 62 481 | 61 532 | 60 967 | 60 324 | 53 889 | 52 198 | 50 411 | 51 568 | 53 453 | 48 648 |
| Úroda (t) | 471 437 | 340 645 | 471 467 | 425 574 | 373 401 | 362 698 | 382 903 | 360 884 | 348 151 | 314 073 |
| Hektárová úroda (t/ha) | 7,55 | 5,54 | 7,73 | 7,05 | 6,93 | 6,95 | 7,60 | 7,00 | 6,51 | 6,46 |
| **Ďatelina červená dvojkosná** |  |  |  |  |  |  |  |  |  |  |
| Zberová plocha (ha) | 8 761 | 6 494 | 5 965 | 6 215 | 6 169 | 4 869 | 4 486 | 4 751 | 4 593 | 4 351 |
| Úroda (t) | 51 301 | 25 653 | 40 372 | 30 258 | 27 347 | 22 409 | 21 586 | 19 473 | 17 933 | 20 601 |
| Hektárová úroda (t/ha) | 5,86 | 3,95 | 6,77 | 4,87 | 4,43 | 4,60 | 4,81 | 4,10 | 3,90 | 4,73 |
| **Viacročné krmoviny na ornej pôde** |  |  |  |  |  |  |  |  |  |  |
| Zberová plocha (ha) | 128 885 | 132 320 | 119 598 | 125 685 | 131 710 | 139 207 | 140 796 | 150 563 | 160 546 | 173 584 |
| Úroda (t) | 729 695 | 530 779 | 708 166 | 645 509 | 629 268 | 623 511 | 699 004 | 642 936 | 688 488 | 673 349 |
| Hektárová úroda (t/ha) | 5,66 | 4,01 | 5,92 | 5,14 | 4,78 | 4,48 | 4,96 | 4,27 | 4,29 | 3,88 |
| **Trvalé trávne porasty** |  |  |  |  |  |  |  |  |  |  |
| Zberová plocha (ha) | 771 009 | 769 682 | 490 665 | 498 745 | 506 638 | 502 789 | 503 976 | 508 337 | 489 403 | 507 844 |
| Úroda (t) | 1 266 473 | 937 090 | 1 107 801 | 1 015 132 | 1 007 323 | 889 653 | 998 471 | 963 078 | 1 014 653 | 1 013 575 |
| Hektárová úroda (t/ha) | 1,64 | 1,22 | 2,26 | 2,04 | 1,99 | 1,78 | 1,98 | 1,89 | 2,07 | 2,00 |

Zdroj: CVRV – VÚRV Piešťany

**Príloha č. 10: Základné produkčné ukazovatele najviac zastúpených plodín v kŕmnych zmesiach**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| **Kŕmna pšenica** |  |  |  |  |  |  |  |  |  |  |
| Zberová plocha (ha) | 116 218 | 112 547 | 151 637 | 157 577 | 138 302 | 77 973 | 93 889 | 81 049 | 60 182 | 63 486 |
| Úroda (t) | 445 115 | 341 019 | 727 860 | 679 155 | 532 464 | 297 856 | 457 238 | 324 195 | 208 230 | 285 686 |
| Hektárová úroda (t/ha) | 3,83 | 3,03 | 4,80 | 4,31 | 3,85 | 3,82 | 4,87 | 4,00 | 3,46 | 4,50 |
| **Kŕmny jačmeň** |  |  |  |  |  |  |  |  |  |  |
| Zberová plocha (ha) | 79 813 | 117 787 | 81 794 | 58 613 | 51 195 | 49 302 | 49 695 | 57 099 | 42 883 | 33 114 |
| Úroda (t) | 284 931 | 352 183 | 337 808 | 212 180 | 178 157 | 154 807 | 207 727 | 196 991 | 116 641 | 128 153 |
| Hektárová úroda (t/ha) | 3,57 | 2,99 | 4,13 | 3,62 | 3,48 | 3,14 | 4,18 | 3,45 | 2,72 | 3,87 |
| **Ovos na kŕmne účely** |  |  |  |  |  |  |  |  |  |  |
| Zberová plocha (ha) | 14 547 | 21 360 | 17 975 | 13 939 | 13 824 | 14 110 | 11 625 | 10 611 | 9 747 | 10 202 |
| Úroda (t) | 30 840 | 40 584 | 40 803 | 27 878 | 29 307 | 25 257 | 23 947 | 23 025 | 16 277 | 24 179 |
| Hektárová úroda (t/ha) | 2,12 | 1,90 | 2,27 | 2,00 | 2,12 | 1,79 | 2,06 | 2,17 | 1,67 | 2,37 |
| **Kukurica na zrno** |  |  |  |  |  |  |  |  |  |  |
| Zberová plocha (ha) | 78 585 | 84 627 | 81 222 | 86 154 | 67 625 | 73 443 | 82 560 | 48 844 | 52 136 | 60 802 |
| Úroda (t) | 422 004 | 348 663 | 473 525 | 600 490 | 375 319 | 291 568 | 674 517 | 334 580 | 288 312 | 434 733 |
| Hektárová úroda (t/ha) | 5,37 | 4,12 | 5,83 | 6,97 | 5,55 | 3,97 | 8,17 | 6,85 | 5,53 | 7,15 |

Zdroj: odhad MPRV

**Príloha č. 11: Bilancia cukru v tis. t**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ukazovateľ** | **2002/03** | **2003/04** | **2004/05** | **2005/06** | **2006/07** | **2007/08** | **2008/09** | **2009/10** | **2010/11** | **2011/12** |
| Počiatočné zásoby | 72,1 | 87,4 | 86,6 | 119,8 | 72,7 | 30,7 | 12,2 | 15,8 | 14,1 | 36,3 |
| Produkcia | 183,7 | 165,3 | 233 | 263,8 | 205,1 | 128,4 | 144,3 | 166,0 | 124,1 | 175,1 |
| Iné zdroje (odchýlka) | 5,7 | 5,6 | 4,5 | 8,7 | 1 | 2,3 | 0,0 | 0,1 | 7,2 | 3,0 |
| Dovoz spolu | 9,7 | 11,2 | 16,7 | 46,2 | 95,4 | 9,5 | 3,0 | 50,3 | 49,6 | 35,2 |
| **Celková ponuka** | **271,2** | **269,5** | **340,8** | **438,5** | **374,2** | **170,9** | **159,5** | **232,2** | **195,0** | **249,7** |
| Dodávky pre obyv. a výrobu | 131,2 | 138,2 | 105,6 | 138 | 120,9 | 52,1 | 49,7 | 41,8 | 49,5 | 56,2 |
| Ostatné dodávky | 14,7 | 23,1 | 2,1 | 7,7 | 1,1 | 74,7 | 70,0 | 45,8 | 52,1 | 60,0 |
| Vývoz spolu | 37,9 | 21,6 | 113,3 | 220,1 | 221,7 | 31,9 | 24,0 | 130,6 | 57,1 | 60,0 |
| Spotreba | 183,8 | 182,9 | 221 | 365,8 | 343,7 | 158,6 | 143,7 | 218,2 | 158,7 | 176,2 |
| Konečné zásoby | 87,4 | 86,6 | 119,8 | 72,7 | 30,5 | 12,2 | 15,8 | 14,1 | 36,3 | 73,5 |

Zdroj: VÚEPP

**Príloha č. 12: Bilancia pšenice v hospodárskych rokoch**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Ukazovateľ** |  | **2002/03** | **2003/04** | **2004/05** | **2005/06** | **2006/07** | **2007/08** | **2008/09** | **2009/10** | **2010/11** | **2011/12** |
| Osevná plocha | tis. ha | 406,1 | 308,4 | 369,4 | 375,8 | 350,9 | 360,8 | 374,4 | 380,3 | 349,7 | 364 |
| Zberová plocha | tis. ha | 405,8 | 306,9 | 367,8 | 373 | 349,1 | 360,7 | 373,7 | 379,2 | 342,1 | 362,8 |
| Hektárová úroda | t/ha | 3,83 | 3,03 | 4,80 | 4,31 | 3,85 | 3,82 | 4,87 | 4,00 | 3,46 | 4,50 |
| Produkcia | tis. t | 1554,5 | 930,4 | 1764,8 | 1607,9 | 1342,7 | 1 379,60 | 1 819,50 | 1 537,90 | 1 185,30 | 1 631,10 |
| Počiatočné zásoby | tis. t | 221,7 | 195,2 | 79 | 348,3 | 232,8 | 173,8 | 209,6 | 520,3 | 625,2 | 121,5 |
| Dovoz | tis. t | 23,4 | 2,4 | 55,3 | 46,4 | 136,6 | 54,5 | 158,5 | 103 | 110 | 116,23 |
| Ostatné zdroje | tis. t | 0 | 80,5 | 82 | 30,5 | 16,2 | 50,8 | 50,3 | 59,1 | 50,7 | 52 |
| **Celková ponuka** | tis. t | **1799,6** | **1208,5** | **1981,1** | **2033,1** | **1728,3** | **1 658,70** | **2 237,90** | **2 220,30** | **1 971,10** | **1 920,9** |
| Domáca spotreba | tis. t | 1530,8 | 1115,6 | 1357,8 | 1314,2 | 1140,3 | 1 083,60 | 1293,7 | 1 024,10 | 1 060,30 | 1 041,6 |
| - potravinárska | tis. t | 585 | 539,5 | 530,2 | 538,1 | 480,3 | 490,4 | 466,4 | 434 | 523,8 | 498,1 |
| Vývoz | tis. t | 35 | 13,9 | 152,4 | 451,8 | 407 | 355 | 385,9 | 531,8 | 453,7 | 561,6 |
| Ostatné výdaje | tis. t | 38,6 | 0 | 122,6 | 34,3 | 7,2 | 10,5 | 38 | 7,6 | 8,1 | 9,6 |
| **Celkové použitie** | tis. t | **1604,4** | **1129,5** | **1632,8** | **1800,3** | **1554,5** | **1 449,10** | **1 717,60** | **1563,5** | **1 522,00** | **1 364,7** |
| Konečné zásoby spolu | tis. t | 195,2 | 79 | 348,3 | 232,8 | 173,8 | 209,6 | 520,3 | 656,7 | 121,5 | 308,2 |

Zdroj: VÚEPP

**Príloha č. 13: Bilancia raže v hospodárskych rokoch**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Ukazovateľ** |  | **2002/03** | **2003/04** | **2004/05** | **2005/06** | **2006/07** | **2007/08** | **2008/09** | **2009/10** | **2010/11** | **2011/12** |
| Osevná plocha | tis. ha | 38,2 | 25,3 | 32,6 | 24,5 | 12,8 | 21,2 | 26,2 | 20,2 | 17,1 | 13,4 |
| Zberová plocha | tis. ha | 38,0 | 25,2 | 32,5 | 24,2 | 12,5 | 20,7 | 25,9 | 19,9 | 15,9 | 13,0 |
| Hektárová úroda | t/ha | 2,54 | 2,47 | 3,83 | 2,84 | 2,41 | 2,63 | 3,10 | 2,87 | 2,23 | 3,18 |
| Produkcia | tis. t | 96,5 | 62,3 | 124,3 | 68,6 | 30,2 | 54,4 | 80,3 | 56,9 | 35,5 | 41,2 |
| Počiatočné zásoby | tis. t | 18,0 | 11,6 | 4,9 | 43,7 | 8,5 | 4,6 | 7,8 | 38,6 | 35,0 | 5,0 |
| Dovoz | tis. t | 0,2 | 0,1 | 0,7 | 0,9 | 26,0 | 3,3 | 8,5 | 4,5 | 7,1 | 6,2 |
| Ostatné zdroje | tis. t | 0,0 | 6,1 | 1,3 | 4,6 | 0,4 | 1,4 | 1,4 | 1,4 | 1,1 | 1,8 |
| **Celková ponuka** | **tis. t** | **114,7** | **80,1** | **131,2** | **117,8** | **65,1** | **63,7** | **98,0** | **101,4** | **78,7** | **63,9** |
| Domáca spotreba | tis. t | 76,0 | 75,0 | 82,7 | 71,4 | 55,9 | 44,8 | 49,4 | 54,4 | 56,6 | 43,4 |
| - potravinárska | tis. t | 48,1 | 48,3 | 50,7 | 32,4 | 28,9 | 21,2 | 22,0 | 28,8 | 34,6 | 28,9 |
| Vývoz | tis. t | 27,1 | 0,2 | 4,8 | 37,9 | 4,6 | 10,8 | 9,9 | 11,4 | 10,7 | 5,6 |
| Ostatné výdaje | tis. t | 0,0 | 0,0 | 0,0 | 0,0 | 0,0 | 0,3 | 0,2 | 0,5 | 0,4 | 0,5 |
| **Celkové použitie** | **tis. t** | **103,1** | **75,2** | **87,5** | **109,3** | **60,5** | **55,9** | **59,4** | **66,4** | **67,8** | **49,1** |
| Konečné zásoby spolu | tis. t | 11,6 | 4,9 | 43,7 | 8,5 | 4,6 | 7,8 | 38,6 | 35,0 | 5,0 | 5,2 |

Zdroj: VÚEPP

**Príloha č. 14: Bilancia rastlinných jedlých tukov a olejov v rámci potravinovej vertikály**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Zberová plocha repky | ha | 123 722 | 52 180 | 91 496 | 106 204 | 122 511 | 153 830 | 162 871 | 166 476 | 163 989 | 143 676 |
| Zberová plocha slnečnice | ha | 62 347 | 131 033 | 90 031 | 91 146 | 108 816 | 64 746 | 74 934 | 82 944 | 82 866 | 88 694 |
| **Zberová plocha spolu** | **ha** | **186 069** | **183 213** | **181 527** | **197 350** | **231 327** | **218 576** | **237 805** | **249 420** | **246 855** | **232 370** |
| Hektárová úroda repky | t/ha | 2,08 | 1,01 | 2,87 | 2,21 | 2,12 | 2,09 | 2,61 | 2,32 | 1,97 | 2,33 |
| Hektárová úroda slnečnice | t/ha | 1,87 | 1,93 | 2,18 | 2,14 | 2,10 | 2,05 | 2,57 | 2,26 | 1,81 | 2,27 |
| Produkcia repky | t | 257 307 | 52 962 | 262 660 | 235 066 | 259 650 | 321 100 | 424 444 | 386 691 | 322 452 | 332 155 |
| - vývoz | t | 82 976 | 3 299 | 85 410 | 87 009 | 122 540 | 140 036 | 190 409 | 185 284 | 177 657 | 256 869 |
| - dovoz | t | 165 | 11 173 | 803 | 3 309 | 5 714 | 5 842 | 14 403 | 58 593 | 95 857 | 164 714 |
| Produkcia slnečnice | t | 116 876 | 252 708 | 196 351 | 195 310 | 228 606 | 132 656 | 192 346 | 187 238 | 150 326 | 200 990 |
| - vývoz | t | 64 507 | 92 408 | 146 386 | 119 867 | 107 232 | 97 678 | 118 401 | 133 521 | 125 737 | 213 320 |
| - dovoz | t | 769 | 736 | 5 880 | 2 713 | 2 892 | 2 728 | 6 055 | 10 539 | 32 411 | 37 330 |
| **Hrubá domáca produkcia prvovýroby celkom** | **t** | **374 183** | **305 670** | **459 011** | **430 376** | **488 256** | **453 756** | **616 790** | **573 929** | **472 778** | **533 145** |
| - vývoz prvovýroby celkom | t | 147 483 | 95 707 | 231 796 | 206 876 | 229 772 | 237 714 | 308 810 | 318 805 | 303 394 | 470 189 |
| - dovoz prvovýroby celkom | t | 934 | 11 909 | 6 683 | 6 022 | 8 606 | 8 570 | 20 458 | 69 132 | 128 268 | 202 044 |
| Domáca spotreba repky | t | 174 496 | 61 026 | 178 000 | 151 419 | 142 159 | 186 906 | 248 438 | 260 000 | 240 652 | 210 000 |
| - potravinárska | t | 163 000 | 61 026 | 101 000 | 74 419 | 46 443 | 53 000 | 95 166 | 80 000 | 70 000 | 30 000 |
| - MERO | t | 11 496 | 0 | 77 000 | 77 000 | 95 716 | 133 906 | 153 272 | 180 000 | 170 652 | 180 000 |
| Domáca spotreba slnečnice\* | t | 53 138 | 161 000 | 56 000 | 71 475 | 102 701 | 65 000 | 80 000 | 64 256 | 57 000 | 25 000 |
| - potravinárska | t | 52 700 | 161 000 | 53 000 | 71 475 | 102 701 | 65 000 | 80 000 | 64 256 | 57 000 | 25 000 |
| - MERO | t | 438 | 0 | 3 000 | 0 | 0 | 0 | 0 | 0 | 0 | 0 |
| **Domáca spotreba celkom** | **t** | **227 634** | **222 026** | **234 000** | **222 894** | **244 860** | **251 906** | **328 438** | **324 256** | **297 652** | **265 000** |
| - potravinárska | t | 215 700 | 222 026 | 154 000 | 145 894 | 149 144 | 118 000 | 175 166 | 144 256 | 127 000 | 55 000 |
| - MERO | t | 11 934 | 0 | 80 000 | 77 000 | 95 716 | 133 906 | 153 272 | 180 000 | 170 652 | 210 000 |
| Spracovanie repky | t | 167 316 | 83 767 | 96 465 | 163 249 | 128 867 | 119 579 | 136 993 | 129 515 | 132 688 | 83 783 |
| Spracovanie slnečnice | t | 38 585 | 63 098 | 123 443 | 57 467 | 91 173 | 94 188 | 63 337 | 67 452 | 71 884 | 40 057 |
| **Spracovanie celkom** | **t** | **205 901** | **146 865** | **219 908** | **220 716** | **220 040** | **213 767** | **200 330** | **196 967** | **204 572** | **123 840** |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Domáca produkcia jedlých rastlinných tukov | t | 91 376 | 23 334 | 22 800 | 22 407 | 25 825 | 24 280 | 29 485 | 8 512 | 14 801 | 23 934 |
| - vývoz | t | 29 447 | 2 367 | 13 488 | 15 230 | 3 023 | 8 881 | 18 096 | 226 | 1 827 | 10 304 |
| - dovoz | t | 5 142 | 6 762 | 7 750 | 9 693 | 17 056 | 16 688 | 15 745 | 3 996 | 8 318 | 5 059 |
| Domáca produkcia slnečnicového oleja | t | 15 028 | 26 679 | 38 159 | 25 479 | 40 831 | 38 804 | 18 685 | 25 198 | 30 335 | 20 756 |
| - vývoz | t | 10 295 | 22 257 | 14 123 | 20 000 | 23 076 | 14 796 | 6 285 | 16 234 | 20 261 | 1 293 |
| - dovoz | t | 2 232 | 5 548 | 9 161 | 19 558 | 19 486 | 15 850 | 12 913 | 39 761 | 35 340 | 110 104 |
| Domáca produkcia repkového oleja | t | 55 778 | 38 574 | 24 469 | 28 982 | 13 906 | 11 053 | 23 615 | 18 976 | 49 466 | 17 899 |
| - vývoz | t | 16 456 | 4 728 | 11 013 | 7 556 | 6 401 | 1 610 | 1 162 | 343 | 3 608 | 4 174 |
| - dovoz | t | 9 661 | 10 164 | 10 563 | 21 536 | 16 409 | 45 232 | 95 465 | 59 918 | 77 353 | 55 718 |
| **Finálna domáca výroba celkom** | **t** | **162 182** | **88 587** | **85 455** | **76 868** | **80 562** | **74 137** | **71 785** | **52 686** | **94 602** | **62 589** |
| - vývoz finálnej domácej výroby celkom | t | 56 198 | 29 352 | 38 624 | 42 786 | 32 500 | 25 287 | 25 543 | 16 803 | 25 696 | 15 771 |
| - dovoz finálnej výroby celkom | t | 17 035 | 22 474 | 27 474 | 50 787 | 52 951 | 77 770 | 124 123 | 103 676 | 121 011 | 170 881 |
| \* v domácej spotrebe slnečnice sú započítané aj počiatočné zásoby na začiatku roka 2007 vo výške 27 294 t | | | | | | | | | | | |

Zdroj: VÚEPP, RADELA, colná štatistika, prepočty MPRV

**Príloha č. 15: Bilancia zemiakov v hospodárskych rokoch**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Ukazovateľ** |  | **2002/03** | **2003/04** | **2004/05** | **2005/06** | **2006/07** | **2007/08** | **2008/09** | **2009/10** | **2010/11** | **2011/12** |
| Zberová plocha | tis. ha | 26,1 | 25,7 | 24,2 | 19,1 | 18,4 | 17,8 | 14,3 | 11,6 | 10,9 | 10,4 |
| Hektárová úroda | t/ha | 18,6 | 15,27 | 15,76 | 15,77 | 14,31 | 16,2 | 17,2 | 18,6 | 11,5 | 20,9 |
| Produkcia | tis. t | 484,3 | 392,4 | 382 | 301,2 | 263,1 | 287,7 | 245,3 | 216,1 | 125,9 | 217,3 |
| Dovoz | tis. t | 31,6 | 31,8 | 54,6 | 66,7 | 79,7 | 55,5 | 74,9 | 79,7 | 157,2 | 74,1 |
| z toho sadivo | tis. t | 3,9 | 5,7 | 1 | 5,1 | 7,7 | 4,6 | 5,7 | 3,1 | 9,3 | 4,2 |
| **Celková ponuka** | **tis. t** | **515,9** | **424,2** | **436,6** | **367,9** | **342,8** | **343,2** | **320,2** | **295,8** | **283,1** | **291,4** |
| Potravinárska spotreba | tis. t | 402,9 | 356,9 | 345,6 | 307,6 | 285,1 | 297,8 | 274,5 | 263,3 | 258,2 | 263,6 |
| Spotreba sadiva | tis. t | 82,5 | 60,8 | 63,6 | 35,3 | 38,0 | 35,7 | 28 | 25,5 | 23,0 | 22,5 |
| Kŕmenie a straty | tis. t | 30,3 | 2,3 | 17,8 | 3,0 | 2,0 | 2,0 | 2,0 | 1,8 | 0,0 | 1,6 |
| Vývoz | tis. t | 0,2 | 402,0 | 9,6 | 22 | 17,7 | 7,7 | 15,7 | 5,2 | 1,9 | 3,7 |

Zdroj: VÚEPP

**Príloha č. 16: Bilancia zeleniny**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Ukazovateľ** |  | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Zberová plocha | tis. ha | 33,57 | 34,54 | 32,02 | 30,24 | 29,79 | 28,87 | 28,43 | 28,55 | 30,56 | 30,33 |
| Hektárová úroda | t/ha | 10,80 | 10,70 | 11,90 | 11,70 | 11,80 | 10,66 | 11,71 | 10,93 | 9,31 | 10,38 |
| Produkcia | tis. t | 363,48 | 368,85 | 380,63 | 353,57 | 351,52 | 307,76 | 332,95 | 312,08 | 284,43 | 314,86 |
| Dovoz | tis. t | 95,15 | 103,67 | 137,70 | 147,36 | 191,70 | 218,72 | 248,77 | 252,65 | 261,88 | 265,99 |
| **Celková ponuka** | **tis. t** | **458,63** | **472,51** | **518,32** | **500,93** | **543,22** | **526,47** | **581,73** | **564,74** | **546,31** | **580,84** |
| Dodávky pre sprac. priemysel | tis. t | 67,01 | 75,33 | 85,65 | 74,49 | 78,42 | 33,67 | 30,36 | 28,08 | 27,09 | 20,74 |
| Vývoz | tis. t | 47,96 | 49,60 | 42,28 | 55,81 | 49,93 | 48,31 | 51,68 | 45,20 | 56,75 | 28,12 |
| Spotreba | tis. t | 300,07 | 311,98 | 348,18 | 355,60 | 360,00 | 358,51 | 406,01 | 386,22 | 383,58 | 407,02 |
| Ostatná spotreba a straty | tis. t | 43,60 | 35,61 | 42,61 | 15,04 | 54,87 | 85,98 | 93,68 | 105,23 | 78,89 | 124,97 |
| **Celkové použitie** | **tis. t** | **458,63** | **472,51** | **518,32** | **500,93** | **543,22** | **526,47** | **581,73** | **564,74** | **546,31** | **580,84** |

Zdroj: VÚEPP

**Príloha č. 17: Bilancia ovocia mierneho pásma v tonách**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Ukazovateľ** | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Domáca produkcia | 80 405 | 90 133 | 62 544 | 64 528 | 62 043 | 45 900 | 74 572 | 69 086 | 58 722 | 50 732 |
| z toho: produkčné sady | 32 045 | 41 131 | 38 394 | 41 289 | 38 171 | 22 316 | 48 762 | 46 264 | 40 519 | 37 158 |
| Dovoz | 50 831 | 49 275 | 69 214 | 75 517 | 74 461 | 114 405 | 96 016 | 78 986 | 101 438 | 97 260 |
| **Celková ponuka** | **131 236** | **139 408** | **131 758** | **140 045** | **136 504** | **160 305** | **170 588** | **148 072** | **160 160** | **147 992** |
| Dodávky pre sprac. priem. | 24 698 | 14 971 | 5 476 | 5 429 | 5 346 | 6 364 | 5 510 | 5 700 | 7 045 | 6 500 |
| Priama spotreba | 90 577 | 110 177 | 106 919 | 102 634 | 95 661 | 113 272 | 120 682 | 115 500 | 110 736 | 107 192 |
| Ostatná spotreba a straty | 10 390 | 3 316 | 5 691 | 6 289 | 1 744 | 7 784 | 14 456 | 8 283 | 8 408 | 7 137 |
| Vývoz | 8 571 | 10 944 | 13 672 | 22 756 | 33 753 | 32 885 | 29 940 | 18 589 | 33 971 | 27 163 |
| **Celkové použitie** | **130 519** | **139 408** | **131 758** | **140 045** | **136 504** | **160 305** | **170 588** | **148 072** | **160 160** | **147 992** |

Zdroj: VÚEPP

**Príloha č. 18: Výmera lesných pozemkov a porastovej pôdy**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Lesné pozemky (výmera v ha) | 2 008 349 | 2 004 226 | 2 005 598 | 2 006 172 | 2 007 006 | 2 006 601 | 2 007 441 | 2 009 264 | 2 010 817 | 2 011 467 |
| Porastová pôda (výmera v ha) | 1 928 709 | 1 929 310 | 1 930 692 | 1 931 645 | 1 932 049 | 1 932 942 | 1 933 591 | 1 937 685 | 1 938 904 | 1 940 108 |

Zdroj: NLC-ÚLZI Zvolen

**Príloha č. 19: Plošný podiel jedno, dvoj a viacetážových porastov spolu a podľa kategórií lesov v roku 2011**

|  |  |  |  |  |  |  |  |
| --- | --- | --- | --- | --- | --- | --- | --- |
| **Kategória lesov** | **Výmera PP** | **Jednoetážové porasty** | | **Dvojetážové porasty** | | **Troj- a viacetážové porasty** | |
|  | ha | ha | % | ha | % | ha | % |
| Hospodárske | 1 365 893 | 1 068 828 | 78,30% | 261 220 | 19,10% | 35 845 | 2,60% |
| Ochranné | 331 694 | 239 326 | 72,20% | 80 963 | 24,40% | 11 405 | 3,40% |
| Osobitného určenia | 242 521 | 189 443 | 78,10% | 44 099 | 18,20% | 8 979 | 3,70% |
| **Spolu** | **1 940 108** | **1 497 596** | **77,20%** | **386 282** | **19,90%** | **56 229** | **2,90%** |

Zdroj: NLC-ÚLZI Zvolen

**Príloha č. 20: Vývoj štruktúry lesných porastov**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Ihličnaté dreviny | 41,60% | 41,30% | 41,20% | 41,00% | 40,80% | 40,50% | 40,30% | 40,10% | 39,80% | 39,50% |
| Listnaté dreviny | 58,40% | 58,70% | 58,80% | 59,00% | 59,20% | 59,50% | 59,70% | 59,90% | 60,20% | 60,50% |

Zdroj: NLC-ÚLZI Zvolen

**Príloha č. 21: Veková štruktúra lesov**

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **Vekový stupeň** | | | | | | | | | | | | | | | |
| **Holina** | **1** | **2** | **3** | **4** | **5** | **6** | **7** | **8** | **9** | **10** | **11** | **12** | **13** | **14** | **15.+** |
| Skutočná veková štruktúra lesov (ha) | 8 984 | 157 365 | 136 230 | 159 198 | 139 186 | 128 135 | 153 085 | 199 485 | 193 103 | 178 269 | 168 898 | 123 153 | 70 264 | 41 027 | 26 242 | 57 484 |
| Normálna veková štruktúra lesov (ha) | 9 638 | 160 505 | 160 505 | 160 505 | 160 505 | 160 505 | 160 505 | 160 505 | 160 505 | 160 505 | 160 505 | 141 245 | 101 118 | 60 990 | 20 863 | 0 |

Zdroj: NLC-ÚLZI Zvolen

**Príloha č. 22: Vývoj ochrany mladých lesných porastov a vykonaných prebierok a prečistiek**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Rozsah ochrany mladých lesných porastov v ha | 73 282 | 67 123 | 66 667 | 65 715 | 68 357 | 65 055 | 71 745 | 50 683 | 66 579 | 74 052 |
| Prečistky v ha | 33 932 | 32 164 | 30 315 | 29 079 | 28 383 | 25 595 | 25 338 | 12 232 | 18 137 | 27 117 |
| Prebierky v ha | 64 449 | 59 238 | 55 982 | 46 070 | 46 566 | 42 513 | 40 750 | 40 222 | 39 593 | 48 992 |

Zdroj: NLC-ÚLZI Zvolen

**Príloha č. 23: Vývoj ponuky surového dreva v tis. m3**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Domáci trh (vrátane vlastnej spotreby) | 5 022,00 | 3 052,21 | 3 751,55 | 2 917,08 | 2 907,09 | 7 846,75 | 8 913,79 | 8 404,85 | 8 916,37 | 8 827,68 |
| Vývoz | 634,00 | 322,92 | 284,66 | 160,48 | 166,99 | 284,73 | 354,76 | 682,14 | 682,70 | 385,23 |

Zdroj: NLC-ÚLZI Zvolen

**Príloha č. 23: Štruktúra vlastníctva lesov**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  | **Štátne** | **Súkromné** | **Spoločenstevné** | **Cirkevné** | **Poľnoh. družstvá** | **Obecné** | **Neštátne spolu** | **Nezistené** |
|  |  | Porastová pôda (%) vo vlastníctve / v obhospodarovaní | | | | | | | |
| 2011 | vlastníctvo | 40,8 | 11,3 | 24,5 | 2,9 | 0,3 | 9,4 | 48,3 | 10,9 |
| obhospodarovanie | 55,1 | 6,5 | 27,9 | 1,3 | 0,3 | 8,9 | 44,9 | - |
| 2010 | vlastníctvo | 40,9 | 12,3 | 25 | 2,9 | 0,3 | 9,4 | 49,9 | 9,2 |
| obhospodarovanie | 55,4 | 6,4 | 27,4 | 1,4 | 0,3 | 9,1 | 45,6 | - |
| 2009 | vlastníctvo | 40,9 | 13,4 | 26 | 3 | 0,3 | 9,7 | 52,4 | 6,7 |
| obhospodarovanie | 54,8 | 6,9 | 27,4 | 1,6 | 0,3 | 9 | 45,2 | - |
| 2008 | vlastníctvo | 40,2 | 13 | 25,6 | 3 | 0,2 | 9,7 | 51,5 | 8,2 |
| obhospodarovanie | 55,1 | 7,2 | 26,9 | 1,7 | 0,3 | 8,8 | 44,9 | - |
| 2007 | vlastníctvo | 41,4 | 14,3 | 25,5 | 3,2 | 0,2 | 9,8 | 53 | 5,6 |
| obhospodarovanie | 55,5 | 7,2 | 26 | 2,1 | 0,3 | 8,9 | 44,5 | - |
| 2006 | vlastníctvo | 41,1 | 15 | 25,3 | 3,1 | 0,2 | 9,8 | 53,4 | 5,5 |
| obhospodarovanie | 56,1 | 7,2 | 25,5 | 2 | 0,3 | 8,9 | 43,9 | - |
| 2005 | vlastníctvo | 41,8 | 14,2 | 24,9 | 3,4 | 0,1 | 9,7 | 52,3 | 5,9 |
| obhospodarovanie | 58,5 | 6,3 | 23,8 | 2,5 | 0,2 | 8,7 | 41,5 | - |
| 2004 | vlastníctvo | 42,1 | 14,6 | 24,4 | 3,4 | 0,2 | 9,9 | 52,5 | 5,4 |
| obhospodarovanie | 59,4 | 6,2 | 23 | 2,5 | 0,2 | 8,7 | 40,6 | - |
| 2003 | vlastníctvo | 42,2 | 12 | 24,3 | 3,2 | 0,1 | 9,7 | 49,3 | 8,5 |
| obhospodarovanie | 61,5 | 5,9 | 21,6 | 2,1 | 0,2 | 8,7 | 38,5 | - |
| 2002 | vlastníctvo | 42,8 | 12,9 | 24 | 3,2 | 0,1 | 9,7 | 49,9 | 7,3 |
| obhospodarovanie | 62,3 | 6,1 | 20,6 | 2,1 | 0,2 | 8,7 | 37,7 | - |

Zdroj: NLC-ÚLZI Zvolen

**Príloha č. 25: Stav zamestnanosti v pôdohospodárstve**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **2002** | **2003** | **2004** | **2005** | **2006** | **2007** | **2008** | **2009** | **2010** | **2011** |
| Stav pracujúcich v poľnohospodárstve v tis. osôb | 108,9 | 99,4 | 86,6 | 81,5 | 77,4 | 75,5 | 70,8 | 65,3 | 56,3 | 51,6 |
| Stav pracujúcich v potravinárstve v tis. osôb | 66,4 | 55,6 | 58,8 | 59,4 | 57,5 | 58,7 | 56,3 | 60,1 | 55,3 | 49,6 |
| Stav pracujúcich v lesníctve v tis. osôb | 20,5 | 18,1 | 14,9 | 13,7 | 12,0 | 12,0 | 14,2 | 10,9 | 10,1 | 10,0 |

Zdroj: NLC-ÚLZI Zvolen